
	Zdrojom dramatického napätia v inscenáciách Lasicu a Satinského nikdy nebol konflikt či dramatická zápletka; dynamickú gradáciu mali aj bez starostlivo vybudovaného príbehu. Ich stavebným prvkom, hnacím motorom a zdrojom napätia bolo slovo. Normálny rozhovor o bežných veciach, iba mierne posunutý do polohy paradoxného videnia faktov a ozvláštnený odvážnym spájaním slov, ich svojskou analýzou a posunom významu. Sugestívny humor dvojice nevyrastá z komentovania konkrétnych udalostí a už vôbec nie z vtipkovania na politické témy. Adresný humor politického kabaretu je im bytostne cudzí. Ich sila nie je v dobových narážkach, skôr vo „večných“ nadčasových témach. S trochou zveličenia v tých večne inšpirujúcich, ktoré ľudí zaujímajú a vzrušujú odnepamäti a ktoré každá ďalšia generácia ak aj hneď nanovo nerieši, tak aspoň o nich rozmýšľa.

	Lasica a Satinský sú aktuálni a neraz prekvapivo politicky razantní paradoxne práve svojou „neaktuálnosťou“, čímsi „večne ľudským“. Rátajú s mimovoľnými analógiami, ktoré podvedome rezonujú v ich prejave a pri šťastnej konštelácii môžu zažiariť ako ohňostroj komických súvislostí. Pri galileovskom otáčaní našej planéty sa v istých odstupoch v nekonečnej špirále opakujú takty, situácie, predstavy a ideály, atakujú človeka a nútia ho hľadať v podvedomí súvislosti, objavovať ich skryté komické stránky; v šťastnom okamihu inšpirácie aj odvrátenú tvár vlastného života i sveta. V tej chvíli sa humor oslobodzuje od zemskej príťažlivosti a stáva sa dynamizujúcim prvkom ľudského mikrokozmu, jeho filozofiou a hnacou silou. Ozajstný humor robí človeka lepším, dvíha ho k ideálom a znásobuje jeho možnosti vnímania. Nezráža ho do bahna dvojzmyslov a surovosti ako primitívne vtipkovanie niektorých osvedčených „žartovníkov“.

Život je farebné dobrodružstvo

	Mark Twain začínal v akýchsi lokálkach v Amerike, podobne začínal aj Jack London. Dostojevskij začínal v „Peterburských zvesťach“, Zola mal Revue Littéraire. Je pochopiteľné – po tom všetkom, čo Praha v tomto storočí svetu dala – že svetová spisovateľská špička sedemdesiatych rokov sa začína sústreďovať v pražskom Ahoji na sobotu. Hneď na začiatku musíme vyhlásiť, že pravidelnú spoluprácu so slávnym Ahojom nezačíname kvôli peniazom. Umelcom nášho kalibru na peniazoch nikdy nezáležalo. Nesmiete to však pochopiť tak, že honoráre za naše články darujeme na nejaký spoločný fond! Takí zrelí spisovatelia ešte nie sme. Ale prehlasujeme, že čo si v Prahe poctivo zarobíme, to v Prahe aj poctivo minieme. Bude to vlastne taký kolobeh peňazí v Prahe.

	Vážime si čitateľov tohto príjemného týždenníka, a preto by sme im hneď na začiatku chceli sľúbiť, že ich nebudeme nútiť čítať vyslovené voloviny. Naopak. Čakajú nás dlhé, namáhavé dni v univerzitnej knižnici. Dni úmornej práce. Opíšeme len to najkvalitnejšie, čo bolo kedy vydané knižne. Ale predovšetkým opíšeme sám život. Obidvaja pozorujeme život už dosť dlho. Samozrejme, že by bolo pre nás najjednoduchšie začať vymýšľať aforizmy a zrnká múdrosti o živote. „Život je ako loď… život je púšť… život je pes… život je farebné dobrodružstvo…“ Rôzni podvodníci typu Shakespeara, Pascala, Wildea, Tolstého a iných povaľačov poúčali spoluobčanov, čo je to život. My radšej vopred upozorňujeme – drahí čitatelia – že si žiadne aforizmy a zrnká múdrosti vymýšľať nebudeme. Nám ide predovšetkým o odhaľovanie tajomstiev, o ktorých ľudia doteraz nemali ani tušenie. Napríklad – už ani nevieme, ktorý z nás dvoch – zistil minulý rok, že voda sa pri 100° Celzia mení na paru. Tohto roku na jar sme rozobrali žehličku a málokto by veril, aká je to jednoduchá vec, poháňaná elektrinou.

	Samozrejme, že ako všetci spisovatelia budeme robiť aj sondy do hlbín ľudskej duše. Najmä ženská duša nás obidvoch veľmi zaujala. To by ste neverili, čo sa v takej ženskej duši za celý deň odohrá. Radi sledujeme ženy pri práci aj pri odpočinku. En gro aj en detail. V ženských kruhoch máme veľa známych, niektoré známosti boli veľmi vážne.

	Pokladali sme pre začiatok za vhodné vyložiť karty na stôl. Jedna éra časopisu Ahoj na sobotu sa skončila. Od dnešného dňa to už nebude len nezáväzné a ľahké čítanie! Na tejto strane sa dozviete o živote seriózne informácie, postrehy a pozorovania. Skončili sa časy oddychu pri Ahoji. Pripravte si encyklopédie, Ottov náučný slovník a zoberte rozum do hrsti. Každý začiatok je ťažký. Zopakujte si hlavne základy!

	
Pracujeme na priváte

	V každej rodine príde deň, keď sa dostaví čalúnnik. Presadli sme si zo zodraných kresiel na lavicu pri stene a pozorovali sme ho. S chuťou sa pustil do práce. Spieval si pri tom, usmieval sa a šikovne vymenil poťahy. Za solídnu prácu zobral solídne peniaze. Pri odchode nám veselo povedal, že sa mu najlepšie robí na priváte. Dá sa to pochopiť. Všade sa pracuje dobre – doma najlepšie. A tu sme sa zarazili nad bezradnosťou kompetentných orgánov, ktoré trvajú na tom, aby ľudia chodili do práce, do neútulných úradov, dielní a fabrických hál. (Roľníci dokonca chodia do práce pod holé nebo!) Prečo by sme všetci nemohli pracovať doma?

	Samozrejme, že by ministerstvá museli povoliť výnimky. Príslušník VB by nemohol doma riadiť dopravu a potápači by si nemohli nosiť prácu domov. Ale ostatné profesie by pracovali na privátoch. Predstavte si, že by večer niekto u vás zazvonil – a bol by to Ivo Žídek. V ten večer by hneď v predizbe spustil Bohému. Len pre vás. Omnoho nežnejšie a precítenejšie ako neznámym ľuďom v tmavom hľadisku. S baletom Národného divadla by to bolo komplikovanejšie, ale stačilo by odpratať stôl, stoličky a koberce… S celou akciou „Pracujeme na priváte“ začnú televízni hlásatelia. „Dobrý deň, pani Čunderlíková, viem, že máte veľmi rada správy o vodných stavoch. Tak teda, aby ste vedeli: Dunaj v Bratislave klesá!“ A večer, keď si sadne pani Čunderlíková k televízoru, už sa bude len blazeovane usmievať.

	Do našich bytov by prichádzali predavačky, zámočníci, profesori, koštéri, čašníci, prekladatelia a pedikérky. Zazvoní spisovateľ: „Dobrý večer. Ja som spisovateľ ten a ten. Čo by ste potrebovali?“

	„My by sme potrebovali novelu o našom najstaršom synovi. Raz sa v ňom nevieme vyznať.“ Spisovateľ sa usadí na dva-tri dni v domácnosti. Domáca pani ho informuje o celej rodine. Spisovateľ jej pomáha v kuchyni, chodí s ňou na prechádzky, jedáva s ňou, spáva s ňou, a keď napíše novelu, ide si svojou cestou. V inej rodine práve potrebujú epickú báseň o dedovi-záletníkovi.

	Zrazu sme sa pozreli na seba a napadla nám obidvom naraz tá istá myšlienka: a čo my? Čo by sme robili v nových podmienkach? Z čoho by sme žili? A dohodli sme sa, že budeme strašiť deti. Prečo by mali rodičia donekonečna sľubovať zlým deťom rôznych čertov, čarodejnice alebo vodníka? My budeme už od rána sedieť pri telefóne, a keď nás niekto zavolá, ochotne prídeme a postrašíme deti na profesionálnej úrovni. Po dohode s rodičmi budeme používať tri stupne: slabý, stredný a silný (7 Kčs, 15 Kčs a 25 Kčs). V mnohodetných rodinách budeme dávať zľavu. Spokojne sa budú môcť na nás obrátiť aj riaditelia škôl a triedni učitelia. Možno, že keď sa po rokoch praxe ostrieľame, začneme strašiť aj dospelých. Tých by to však vyšlo trochu drahšie.

	A aj to je možné, že k vám nabudúce zazvoníme a prídeme len tak – na návštevu. Pre istotu majte poruke fľašu vína a nejaké slané pečivo. Táto správa je aktuálna hlavne pre občanov, ktorých meno sa začína na „A“, pretože po návštevách budeme chodiť podľa pražského telefónneho zoznamu.

	
Chodec – labužník

	Chodci tvoria väčšinu ľudstva, napísali Iľf a Petrov vo svojom románe Zlaté teľa. My dvaja, ako chodci, začíname mať pochybnosti o správnosti tejto myšlienky. Nás, chodcov, je totiž stále menej a menej. Ľudia spohodlneli, naučili sa používať dopravné prostriedky. V niektorých dopravných prostriedkoch sa síce tiež dá chodiť – napríklad vo vlaku – ale to už nie je tá pravá, nefalšovaná chôdza. Je to, úprimne povedané, kamufláž. Môžete sa pohybovať vo vlaku akoukoľvek rýchlosťou, nič nezmeníte na fakte, že vlak má meškanie. Váš výsledný pohyb je vlastne nulový, hlavne ak vlak stojí. Pohyb vlaku je úplne nezávislý od vášho osobného pohybu. A to človeka zarmucuje. Človek prestáva byť pánom vlastného pohybu a stáva sa bezmocnou hračkou v rukách mechanizmu, ktorý si s vami môže robiť, čo chce. Napriek vašej úpornej snahe ísť dopredu môže mechanizmus z ničoho nič začať cúvať. A vtedy strácate všetku nádej, smutne si sadáte do odľahlého kúta vášho kupé a rozmýšľate o tom, že chodec vo vlaku stráca svoju dôstojnosť a musí ešte za to aj platiť cestovné.

	Je to tak, chodci nám vymierajú. Príde deň, keď na ulici nebudete vidieť jediného človeka, pohybujúceho sa vlastnými za ním nasledujúci pán Koš Vincent má už celkom odlišné číslo, a to 499 385? A sú aj horšie prípady: Novák Ľudovít má číslo 493 381 a iný Novák Ľudovít, ktorý sa od predošlého odlišuje iba bydliskom, má číslo 318 24. Je to tajomné a nevysvetlené. Je však jasné, že človek si telefónne číslo nemôže vyberať. Telefónne číslo mu určia. Kto? Ako? To nevie nik. Ach, ako radi by sme poznali dotyčnú bytosť, ktorej práve pri mene Somogyi František napadne číslo 619 124! A Somogyi František sa toho čísla už len tak ľahko nezbaví. Na to môže vziať jed.

	Iná vec, ktorá je pre nás zastretá nepreniknuteľným závojom tajomstva, sú matematické úvahy. Malý príklad: Traja murári spotrebovali na stavbu rodinného domu 7 635 tehál. Koľko tehál spotreboval prvý murár, keď pracoval trikrát rýchlejšie ako druhý murár a štyrikrát rýchlejšie ako tretí murár? Toto je tzv. matematická úvaha. Tak sme začali uvažovať. Najprv nás prekvapilo, že na stavbu rodinného domu je potrebných 7 635 tehál. To sme netušili. Ten dom bude zrejme aj s príslušenstvom. Potom sme úžasom onemeli, keď sme si uvedomili, že traja jednoduchí ľudia – ľudia ako my – postavili sami, bez pomoci, celý rodinný dom, v ktorom nakoniec bude bývať niekto celkom iný. To by sme my dvaja nikdy nedokázali. Ani keby sme mali k dispozícii 12 856 tehál a dvoch nádenníkov (rež. Roháč, rež. Svitáček).

	Ale uvažujme ďalej celkom reálne. Ten prvý murár pracoval trikrát rýchlejšie ako druhý a štyrikrát rýchlejšie ako tretí. Tu sú len dve možnosti: buď sa prvý murár zbláznil, alebo tretí murár nepracoval vôbec. Prikloňme sa k druhej možnosti. Ostávajú dvaja murári, z ktorých prvý pracuje trikrát rýchlejšie ako druhý. Prvý položí tri tehly, kým druhý jednu, zatiaľ čo tretí murár sedí obďaleč a radí tým dvom, ako by sa dala celá vec urýchliť. Dala by sa urýchliť jednoducho: keby aj ten tretí murár začal murovať. Ale on nie a nie, tí dvaja ho prehovárajú – „Jano, poď murovať“ – on len sedí a radí. Nakoniec to druhého murára naštve, tiež si sadne a začne jesť. Ostáva už len prvý murár a ukladá tri tehly, zatiaľ čo tí dvaja ani jednu. A výsledok úvahy? Prvý murár bol predsa len blázon, pretože pracoval trikrát resp. štyrikrát rýchlejšie ako druhý a tretí murár, ktorí vôbec nepracovali.

	Takže každá úvaha sa dá vyriešiť, pretože všetci máme rovnaký počet mozgových závitov.

	
Zúfalá snaha

	Ľudia v mestách sa vo svojich bytoch radi obklopujú vecami, ktoré im pripomínajú divokú panenskú prírodu. Všade v mestských bytoch vidíte samorasty, rybky v akváriu, kvety alebo kusy neopracovaného kameňa. Je to naša zúfalá snaha po čistej dedinskej idyle, po prírode. V predajni SLOVENSKÁ JIZBA v Prahe dostanete figúrky z kukurice, gaštanov, gorále z kamienkov, črpáky, krpce, spiežovce, valašky a bunkoše. Pražáci radi chodia do tohto obchodu, s radosťou vykupujú kúsky čistej prírody a zdobia si nimi svoje byty. Výrobné družstvá pochopili zúfalú snahu mešťanov priblížiť sa k dedine.

	Ale myslí niekto z pracovníkov obchodu na dedinčanov? Na ich zúfalú túžbu po kúsku nefalšovaného mesta, po kuse mestského koloritu? Kde na vidieku sú predajne, kde by záujemca dostal kúsok civilizovaného, rušného mesta?

	Mnohý lesník by si rád postavil na rúbanisku uprostred lesa čerstvo natretý semafor, alebo aspoň dopravnú značku, mnohý hospodár by rád videl v prednej izbe kus trolejového vedenia, alebo automat na cigarety. A prečo by si dojičky nemohli dopriať za svoje úspory malú predajňu zahraničnej literatúry priamo v maštali?

	Podnikavý vedúci predajničky pod Tatrami, alebo na Šumave, bude mať určite široké sortimentné minimum a uspokojí aj tých najnáročnejších. Na dverách zazvoní zvonec a vchádza staršia ženička:

	„Dobrý deň, Matej. Máš dačo nového pre starú Blažkovú?“

	„Ale samozrejme, pani Blažková, pre nich vždycky. Práve ráno mi doniesli čerstvý kus asfaltového chodníka z Jungmannovho námestia, Praha 1. Aha, pozrú sa, aké vkusné.“

	Pani Blažková si pozrie asfalt a kúpi si do prednej izby zo dva metre štvorcové.

	„A mestský prach si ešte nedostal, synak?“

	„Mám,“ odpovedá predavač Matej, „ale len v päťdekovom balení.“

	„Oj, tak to nie,“ vzdychne smutne pani Blažková. Vtom jej oči spočinú na veľkej tabuli skla v kúte.

	„A toto je čo?“ pýta sa predavača.

	„Joj, to je drahá vecička, pani Blažková. To je originál. Sklo z výkladnej skrine Domu potravín na Václaváku. Pozrite, aké je veľké. To bude mať najmenej 700 dioptrií…“

	Pani Blažková zosmutnie. Tak rada by mala doma niečo z Václaváku, ale zatiaľ si výkladnú skriňu z Domu potravín dovoliť nemôže.

	„Tak si teda prosím zabaliť ten kus asfaltového chodníka.“ Matej jej chodník zabalí a pri rozlúčke povie starenke, aby sa zastavila v piatok. Majú prísť trolejbusové palice.

	Široká sieť predajní tohto druhu na vidieku by vyriešila hlad dedinčanov po mestských veciach. My dedinčania vieme, čo je to hlad po mestských veciach. My dvaja konkrétne máme záujem o Karlov most. Nad naším potokom by sa vynímal veľmi dobre a každý by nám závidel. Keby náhodou viezli popod vaše okná Karlov most, tak vedzte, že sme si ho kúpili my dvaja.

	
Nezmyselné tradície

	Po celom svete žijú národy, ktoré majú svoje kroje, jedlá, ale hlavne národné zvyky a tradície. Väčšina tradícií je tak zakorenená v krvi národa, že si človek ani neuvedomuje, že sa správa tradične. Ale – priznajme si to otvorene – sú tradície, ktoré udržujeme úplne nezmyselne a proti všetkým zákonom prírody.

	Vezmite si za príklad taký obyčajný detský kočík. Koho z nás zaujímalo, keď sme boli nemluvňatá, či sme v kolíske, v koši na bielizeň, či v kočíku? Mnohí z nás boli pohodení len tak pred dverami cudzích boháčov a bolo nám to vtedy jedno. Váľali sme sa tupí a ľahostajní k svojmu okoliu ako dáki opilci. Kto z nás bol schopný vychutnať pohodlie detského vytapetovaného kočíka, v ktorom nás tisli na prechádzke pred sebou otec, matka alebo prarodičia? Nikto. A to je práve tá hlúpa tradícia voziť v kočíku dojčatá, ktorým môže byť celý svet ukradnutý.

	Už je načase novelizovať zákon o právach a povinnostiach rodičov! Nech Národné zhromaždenie konečne podporí náš návrh, aby rodičia deti vozili až do tridsiatky! Až v zrelom veku budeme vedieť vychutnať pôžitok jazdy v detskom kočíku.

	Aké by to bolo krásne a pohodlné, keby sa raz naši otcovia – Vojtech Lasica a Vojtech Satinský – stretli na jarnej prechádzke so svojimi tridsaťročnými faganmi v kočíkoch. Viezli by sme sa popri sebe, fajčili by sme cigary a popol by sme odklepávali do malých popolníčkov na boku kočíkov. Z plochej fľaše by sme si upíjali VAT 69, a keby boli otcovia dobrí, dali by sme im vypiť tiež. Žmurkali by sme z kočíkov na dievčatá a možno Lasicu by otec pre istotu predsa len pripútal remienkami o kočík. Takto by sa mohol tridsať rokov voziť každý deň do práce a z práce hocikto z vás, milí čitatelia!

	Aj vek, v ktorom chlapci rukujú na základnú vojenskú službu, je nepochopiteľná a zbytočná tradícia. Zbrane, výbušniny, chemikálie, zápalky, benzín, dynamit, rakety, tanky, kapsle zaujímajú predsa malých päťročných chlapcov. V devätnástich rokoch, keď sme rukovali, nás už zaujímali skôr Češky, Slovenky, Maďarky, Francúzky, Japonky a Poľky. Takej armáde päťročných vojakov by stačili aj drevené zbrane, makety, a to by bol predpoklad zachovania svetového mieru. Povedzme, že by Holanďania začali provokovať Belgičanov. Belgičania by sa nedali a belgická armáda by prekročila holandské hranice. Na holandských hraniciach by mamičky belgických vojakov podržali chlapcom kabáty, aby bola armáda pohyblivejšia. Večer by bolo po konflikte, pretože pred zotmením musia byť deti doma.

	Zoberme rozum do hrsti a robme s nezmyselnými tradíciami niečo. Aj ženy nám prerástli v poslednom čase cez hlavu…

	
Najgrandióznejší vynález

	Sú to krásne chvíle, tesne pred spaním, keď už človek nevládze čítať, zhasne nočnú lampu a v tme myslí na uplynulý deň. Ležiac na najgrandióznejšom ľudskom vynáleze všetkých čias – na posteli – si človek s obľubou niektoré svoje zážitky z minulého dňa zopakuje, domýšľa ich a pretvára. To, čím sa človek zaoberá vo chvíľach pred spaním, je individuálne. Podľa povolania. „Vyniesol som naozaj všetky nádoby na smeti? Z každého domu? Vysypal som ich skutočne do nášho služobného auta?“ Iný si vraví: „Božemôj, nezabudol som zasypať ten štvrtý hrob sprava?“ Sú ľudia, ktorí majú iné starosti: „Kde som len ukradol tú melódiu, čo som popoludní skomponoval? Je to skutočne pôvodná slovenská tanečná novinka?“ Potom dotyčný zaspí a vo sne sa mu zjavuje Gershwin, Puccini alebo iní významní vynálezcovia melódií.

	Takto zaspáva večer čo večer normálny človek. Ale sú aj ľudia nie celkom normálni – a to sú práve vynálezcovia. Vynálezcovia sú ľudia zvláštni, neobyčajní.

	Vynálezca pred spaním nemyslí na príhody uplynulého dňa. Myslí len a len na vynálezy, ktoré v uplynulom dni ešte nestihol vynájsť. Obyčajný človek večer v posteli rozmýšľa: Zajtra vstanem, pôjdem do kancelárie, odnesiem košele do čistiarne a potom zájdem do krčmy na pivo. Vynálezca rozmýšľa inak. Vezmime si takého Edisona. Ten si ľahol do postele a vravel si: „Ráno vstanem, dobre sa naraňajkujem a dopoludnia vynájdení žiarovku, pretože čítať pri sviečke sa mi zdá veľmi nepohodlné. Potom sa dobre naobedujem a popoludní vymyslím gramofón. Ak by som to nestihol zajtra, vymyslím ho vo štvrtok na obed. A v piatok tiež niečo vymyslím, ešte neviem čo, ale niečo mi určite napadne.“

	Nám, obyčajným ľuďom, v posteli väčšinou nenapadne vôbec nič. A ráno vstaneme a otrávení čakáme pred domom na drožku. Čakáme a hľadíme do prázdna. Zatiaľ čo vynálezca, čakajúci na drožku, začne byť o chvíľu netrpezlivý, nespokojný, začne sa zaoberať nápadom a na počkanie vymyslí trolejbus. Alebo v lete na kúpalisku. Obyčajný človek vyjde z bazéna a pozrie sa na dievča v bikinách. Uznanlivo pokývne hlavou a ide ďalej. A vynálezca? Kombinuje: „Keby ten jeden diel plaviek… a čo keby ten druhý diel… alebo prvý diel…?“ A na konci tohto myšlienkového pochodu vznikajú monokini.

	Za všetko, čo je okolo nás, vďačíme vynálezcom. Či je to gauč, dioptria, brumendo, bieloba zinková, alebo neuroablafibrilátor. Keby nebolo vynálezcov, tak by napríklad elektrina prúdila širokým tokom v drôtoch odnikiaľ nikam. Vďaka vynálezcom drôty niekam vedú. Či už do žehličky, alebo do elektrického kresla.

	Vynálezcov a vynálezov by bolo rozhodne viac, keby sa ľudia nehanbili. Vezmime si takú posteľ. Človek príde domov, natiahne sa na posteľ a číta noviny. A priznajme si, akosi sa hanbíme za polihovanie na posteli. Hoci stačí štvrťhodinka, a človek je znovu čerstvý, odpočinutý. Ale hanbíme sa, inak by sme postele neschovávali doma. Je pravda, posteľ na verejnom mieste nemá tradíciu. Ale časom by si ľudia zvykli. Chvíľu by to trvalo, kým by sa príslušník verejnej bezpečnosti odhodlal priniesť si na križovatku posteľ. Ale keby tá posteľ tam už bola, bol by hriech nevyužiť ju. Veď premávka nie je taká hustá, ako sa na prvý pohľad zdá. Aj v školách by si učitelia mohli zdriemnuť bez výčitiek svedomia. (Cez veľké prestávky hádam aj chudobnejší žiaci, ktorí doma posteľ nemajú.) Na poliach by vylihovanie pod kríkmi vystriedal plnohodnotný spánok na posteliach, ktoré by sa prípadne dali vhodne pripnúť za kombajn alebo sejačku. V obchodoch by sa tiež ľudia prestali správať ako zvery. Vidia – predavačka spí, vedúci tiež – ticho po špičkách by vyšli na ulicu.

	Ak je niečo príjemné a hlavne užitočné, nesmieme sa za to hanbiť. Treba ísť príkladom. Týmto oznamujeme, že pripravujeme divadelné predstavenie, ktoré sa celé bude odohrávať v posteli.

	
Surová skutočnosť

	Je načase postaviť celý svet pred surovú skutočnosť: to, na čo sú veľké národy tohto sveta najpyšnejšie – na rôzne tie ich vynálezy – to nám Slovákom pripadá veľmi smiešne. Veď už naši praotcovia, pokiaľ neboli u Kazy, Tety alebo Libuše, venovali sa systematicky v kratochvíli vynálezom. Zatiaľ čo Česi sa venovali dlhé stáročia muzike, Slováci ticho pracovali vo svojich dielňach na vynálezoch. Treba napríklad Američanov upozorniť, že keby ten ich preslávený Edison cestoval cez Slovensko v tom čase, keď vymýšľal žiarovku, bol by veľmi prekvapený. Veď dávno pred ním MATEJ HĽUVJAK zistil, čo sa dá z jemných drôtikov obalených do skla vyťažiť. (Je to ten istý HĽUVJAK, ktorý objavil vákuum a dioptrie.) Pre veľký záujem, milí čitatelia, uverejňujeme podľa odborných prameňov históriu niektorých evidentne slovenských vynálezov, ktoré nie sú docenené. Nebudeme tu fňukať nad tým, prečo nie sú docenené. Vieme, že sme malý národ, ktorého vynálezcovia sa môžu akokoľvek namáhať, a vždy im ich vynálezy vyfúknu Francúzi alebo Číňania.

	Píše sa rok 1900. Coco Chanel sa ešte stále nevie prestať hrať s bábikami, Picassovi rodičia práve kúpili malému Pablovi prvé vodové farbičky, madame Curie chodí so svojím manželom medzi skúmavkami po laboratóriu. V tom istom čase ANČA PÔBINOVÁ (obec Veľký Peceň, pop. č. 3121) robí poriadok v kredenci. V hrnčeku na hornej poličke objavuje rádium. Odložil si ho tam asi jej starší brat ANČO PÔBIN-DEMIKÁT. Kým madame Curie so svojím manželom skúmajú neznámy prvok a opatrne ho obchytkávajú, aby potom utekali k novinárom a robili okolo toho veľký krik, skromná ANČA PÔBINOVÁ odkladá hrnček s rádiom – už vyčistený – späť do kredenca, aby ho jej brat mal naporúdzi, keby Turci znovu začali. Rodina doteraz chráni ako oko v hlave jednak kredenc a jednak hrnček (vidieť v ňom ešte stále žlto-modré fľaky po rádiu). ANČA PÔBINOVÁ preslávila v odborných kruhoch Veľký Peceň po celom svete. Niektorí slovenskí bádatelia mali tú trpezlivosť a sledovali ANČIN život, až do jej tragického skonu. Celkom hluchá (ako napokon všetci géniovia) štiepala za domom na dvore atómy, prechladla, a keďže obec Veľký Peceň lekársku vedu doteraz legálne neuznala, skonala v strašných kŕčoch. Malý bronzový hrnček, dielo akademického sochára Bártfaya, dodnes pripomína Pecenčanom i svetu slávnu rodáčku. I touto cestou ďakujeme Slovenskému atómovému stredisku, ako aj Ústrednému skladu slovenského bronzu, že pomník kúpili a venovali národu.

	Pôbinovci – verní tradíciám, ktoré založila ich pramater Anča – vynachádzajú nové a nové, pre každodenný život dôležité predmety. V dielni terajšej hlavy rodiny – GEJZU PÔBINA – stojí už temer dohotovená prvá slovenská celodrevená atómová ponorka.

	
Bohatá tradícia

	Už minule sme vás upozornili na bohatú tradíciu slovenských vynálezov a na ich nesmierny význam pre ľudstvo. V dnešnom čísle vás zoznámime s nálezom skromného slovenského roľníka Jana Grünwalda z Očovej, ktorému sa podaril husársky kúsok.

	Bola jar, jedna z posledných v 18. storočí. Jano sa vybral orať. Skoro ráno si s chuťou popľul dlane a pustil sa do roboty. Okolo pol siedmej ráno jeho pluh narazil na niečo tvrdé. Bola to tabuľka s tajuplným nápisom MEZZANIN. Jano hneď vedel, že sa stal svedkom zaujímavého nálezu. Podľa nápisu MEZZANIN na tabuľke totiž môžeme s istotou tvrdiť, že preslávený výťah (ktorý degradoval schodištia celého sveta a donútil ich hrať druhé husle) vznikol na Slovensku. Bádateľ Vlado Bednár vypracoval podrobnú štúdiu prvého slovenského výťahu na svete (založeného na systéme spojených nádob v Ľubietovej; v Ľubietovej boli totiž najbohatšie náleziská spojených nádob v Európe). Smutný bol osud prvého výťahu. V obci nebola žiadna poschodová budova, takže výťah hrdzavel v pitvore Jožka Bryndziara a nevyužitý postupne sa rozpadol v 19. storočí na niekoľko kusov. Jeden z tých kúskov našiel práve oráč Grünwald. Napokon si Ľubietovčania vlastnými silami – mimo pracovného času na panskom – postavili skromné, ale vždy čisté mezzanino, do ktorého ich vozil už mladší brat ľubietovského výťahu – výťah ONDRA BEŤÁRA-CHROMÉHO, o ktorom sa podrobnosti dozvedáme v prvej francúzskej encyklopédii (d’Alembert: L’Oeuvre de ONDRO BETIARE-CHROMY ET L’ESCALIER, Paris, 1799, písmom Garmond). D’Alembert v obdivne vypracovanom hesle popisuje vynález Ondra Beťára-Ch., pričom veľmi objektívne hodnotí význam vynálezu z francúzskeho aspektu. Základnú chybu francúzskych snáh o vyrobenie výťahu vidí správne v tom, že francúzski vynálezcovia veľmi silácky presadzujú výťah ako element horizontálny. „Slováci“, píše d’Alembert, „už dnes (13. 2. 1799, utorok – pozn. L+S) vedia, že výťah je element vertikálny.“ História dala za pravdu veľkému encyklopedistovi. Vzdelaný liftboy DEBRÖI HÁRSLEVELÚ, člen-korešpondent akadémie v Szolnoku, skláňa sa o sto rokov vo svojej dizertácii „Môj život vo výťahu“ v nemom obdive nad dielom slovenských vynálezcov a ďakuje im v mene všetkých budapeštianskych liftboyov, v mene celej poschodovej metropoly.

	Dnes používame výťahy, ktoré prešli veľmi komplikovaným vývinom. Na celom svete je zaužívaný variant buditeľa – farára d. p. Ferka Ždiebika zvaný „vatikánsky“ alias PATER NOSTER. Je temer dokonalý. Zainteresované kruhy mu vytýkajú malú rýchlosť, ktorou sa paternoster pohybuje a určitú jednosmernosť, ale autorstvo tohto vynálezu je neodškriepiteľné.

	
Veľký čin

	Čo sme my dvaja už mali príležitostí vykonať veľký čin! Prirodzene, nemyslíme tým dáku stavbu alebo skoky do vody z vysokej skaly, prípadne záchrannú akciu v horách – ale starostlivo pripravený a premyslený zločin. Darmo je, doteraz vždy zvíťazila dobrá výchova v rodine a v škole.

	Minule, napríklad, v istom českom mestečku hrali sme večer divadlo. Len tak náhodou vyzrel jeden z nás z okna a zistil, že strecha divadla, v ktorom hráme, susedí so strechu pobočky Českej štátnej sporiteľne. Ožili sme. Kto na celej zemeguli by mal neotrasiteľnejšie alibi ako my dvaja? Veď v čase od ôsmej do desiatej, keď banku vykradnú, hráme divadlo! A skutočnosť je taká: dohráme prvú časť predstavenia, a kým sa obecenstvo odoberie do foyer na cigaretu, my sa odoberieme cez strechu do sporiteľne na lup. Máme pätnásť minút. Poznáme vchod na strechu, na schody dolu do suterénu a poznáme heslo. Tašku s peniazmi koncom prestávky v divadle uložíme do kufra s rekvizitami a o chvíľu znie v hľadisku smiech obecenstva pri výkone dvoch renomovaných komikov…

	Už-už sme boli rozhodnutí, ale keď sme si ešte raz uvedomili, koľko času a námahy nám naši učitelia venovali (niektorí robili aj nadčasy) – nechali sme sporiteľňu na pokoji. Mestečko, v ktorom sme tak rýchlo ožili, pre istotu nemenujeme. Možno v budúcnosti sa dostaneme spod vplyvu rodičov a školy.

	Často cestujeme pravidelnými linkami Čsl. aerolínií. (Na dopravu používajú Čsl. aerolínie podľa zaužívaného svetového trendu lietadlá – pozn. autorov.) Priateľsky sa zdravíme s letuškami už na letisku. Jednak sme pekní chlapci, a jednak nás poznajú z obrazovky. Okrem letušiek nás pozdravuje aj jeden letuško – jediný chlap, ktorého sme v tejto funkcii na linke Praha – Bratislava videli. Po čase nás začali priateľsky zdraviť aj piloti, navigátori a ostatní funkcionári lietadiel. Raz pri lete z Prahy do Bratislavy nás kapitán lietadla pozval dokonca do kabíny k sebe, aby sme videli, ako vlastne také lietadlo funguje. A tu – v kabíne mohutného lietadla – sme znovu ožili. Nezávisle od seba sme začali kuť bleskový plán: Lasica (on je smelší) zrazu zatvorí za sebou dvere na pilotovej kabíne a zreve: „Na Košice!“ Satinský (on je šikovnejší) vytiahne revolver a hrozivo zazerá. Bola to len taká polomyšlienka na veľký čin, práve začala dozrievať, ale vtom sa znovu prihlásili rodičia a učitelia – rodina a škola. Touto cestou by sme chceli v mene Čsl. aerolínií poďakovať menovite prof. Vojtechovi Lajošovi, ktorý obzvlášť nenávidel zločincov – najmä zlodejov a vrahov – a tento mocný cit sa mu podarilo prebudiť aj v nás.

	Nuž sme zvedaví, dokedy rodičia a škola vydržia…

	
Silueta

	Ani len skromná tabuľka neoznačuje lúku, na ktorej slovenský objaviteľ Matej Núdziak-Špindler objavil siluetu. Silueta, ktorá je už dnes celkom bežným zjavom, obišla víťazne celý svet a stala sa krstnou matkou mnohých ďalších objavov vo vede i umení.

	Matej Núdziak-Špindler pochádzal zo starej liptovskej rodiny, v ktorej podchvíľou dakto čosi objavil – [Núdziak Ján (1613 – 1678) = schody; Núdziaková Zuzana (1701 – 1789) = kľučku na dverách; Núdziak Maroš (? – 1815) = zákon gravitácie atď.]. Druhé meno – Špindler – si nechal Maťo Núdziak po matke, ktorá pochádzala zo známej českej vynálezeckej rodiny Špindlerovcov. Bol to jej otec, ktorý dal svetu nekonvenčný mlyn zvaný dodnes Špindlerův. Oproti tradičnému poňatiu mlynov, proti ktorým bojoval najmä Španiel Don Quijote de la Mancha, zdokonalil Špindler svoj mlyn o rôzne maličkosti, proti ktorým už nikto nič nemal.

	Malý Matej zdedil po starom otcovi Špindlerovi schopnosť sedieť celé hodiny na lúke a meditovať. Po otcovi Núdziakovi zdedil lúku. Raz koncom leta usadil sa na Matejovej lúke svetoznámy cirkus „EIFFEL mladší“. Cirkus nemal veľa zvierat. Eiffel mladší – ako je známe – nemal rád zvieratá. Eiffel ml. spoliehal skôr na akrobatov, kúzelníkov, eskamotérov a povrazolezkyňu.

	Cirkus nemal ani len šapitó. Pod holým nebom, na lúke, ktorá voňala ako Turgenev, Čajkovskij, Faulkner, Manuel de Falla, van Gogh a Manet dohromady, natiahli cirkusanti povraz. Ženičky, ktoré z kratochvíle počítali, koľko by sa na povraz zmestilo čerstvo vypranej bielizne, videli, ako po rebríku na povraz vystúpila zdravá dievčina. Povrazolezkyňa začala svoje číslo. Matej s hlavou vyvrátenou do slnka meditoval. Letné slnko zapadalo. A tu povrazolezkyňa zakryla svojím telom pred Matejovým začudovaným zrakom slnko a Matej pri pohľade na jej ladné kontúry meditoval: „Nevidím jej tvár, ani telo. Len obrysy. Takéto dačo? A či to dakto slýchal?“ Vyskočil na rovné nohy a zakričal na dievčinu: „Hej! Vy tam! Ako sa voláte? Toto hocikto nedokáže!“ Povrazolezkyňa sa strašne zľakla a túžobne sa dívajúc na koniec povrazu pred sebou, rýchlo odvetila: „Siluetta Magnani. Ma Attentione! Io sono assolutamente ruinatto!“ Liptovčania sa zasmiali, ale meno Silueta už nezabudli. Kedykoľvek sa niekto približoval od slnka, alebo od lampy, kričali: „Aha, Silueta ide!“ A Matej potom meditoval tak dlho, až zistil, že Siluetou sa môže stať hocikto z nás, ak si stane do svetla. Matejov poznatok sa na Slovensku tak zapáčil, že v podvečer sa stávali siluetami celé rodiny, ba dokonca aj niektorí farári.

	A tak potom mohli podľa objavu Núdziaka-Špindlera vynájsť Číňania tieňové divadlo založené na „siluete“ a priznajme si – keby nebol Matej pustil cirkus „Eiffel mladší“ na svoju lúku – dodnes by nebol ani radar.

	
Dievčatá ako také

	Prišla jar. Pohovorme si teda o dievčatách. Niežeby nebolo iných, dôležitejších tém, ale táto téma je kedykoľvek aktuálna a najmä je príjemná a pravdu povediac, aj užitočná. V predošlých číslach Ahoja sme si objasnili históriu niekoľkých významných vynálezov, ktoré vznikli na Slovensku. Pochopiteľne, nechceme dnes tvrdiť, že aj dievčatá vznikli vlastne na Slovensku. Dievčatá vznikajú ustavične a bez prestania na celom svete. Bez rozdielu hraníc, národností a farby pleti. Tu môžeme s istotou tvrdiť len toľko, že farba pleti slovenských dievčat je mimoriadne príťažlivá.

	Dievčatá teda vznikajú všade. Ako vznikajú – o tom sa tu rozpisovať nebudeme. Skôr pouvažujme nad zmyslom ich jestvovania a sprievodnými znakmi, ktoré s tým súvisia. Predovšetkým si myslíme, že existencia dievčat predstavuje jednu zo základných istôt nášho bytia. To si človek uvedomuje hlavne na jar, keď sa na uliciach, s neochvejnou pravidelnosťou, začnú objavovať skupinky dievčat odetých do ľahkých jarných materiálov.

	Dievčatá stoja v hlúčikoch, poskakujú po nábrežiach, sedia na lavičkách a stále sa chichocú. Pretože dievčatá, ak sú v skupinke, väčšinou sa chichocú. Niekto to nazýva zvonivým smiechom, ale my si myslíme, že je to pravý, nefalšovaný chichot. Zvonivý smiech sa dá predpokladať u skupinky operných speváčok, vracajúcich sa z pláže. Lenže operné speváčky sa nepohybujú v skupinkách. Dievčatá áno. Niekedy temer výlučne. Ostych, tento základný životný pocit dievčat, ich predurčuje na to, že sa nerady pohybujú individuálne. Vidno ich prinajmenšom v dvojiciach, ale najlepšie sa cítia vo väčších, troj až päťčlenných skupinkách. Vtedy nadobúdajú istotu, určitú suverenitu a s pocitom patričnej nadradenosti sa chichocú a smejú z každého jednotlivca, ktorý sa k ich skupinke priblíži čo len na dohľad. Ak je pre muža a ženu dôležitý život v dvojici, pre dievčatá je nevyhnutný život v takejto skupinke.

	Napriek tejto skupinovej príslušnosti má však každé dievča svoj vlastný individuálny svet. Je to svet naplnený láskou. Pretože každé dievča je permanentne zamilované. Objektom takejto lásky môže byť rovnako chlapec z vedľajšieho domu, ako aj ženatý muž, herec alebo ženatý herec. V každom prípade ide väčšinou o tzv. nedosiahnuteľný idol, ktorý spôsobuje tú ľahkú nostalgiu v očiach každého dievčaťa. Problémami takýchto nedosiahnuteľných lások je naplnený vnútorný život každej skupinky dievčat. Je až neuveriteľné, s akou zainteresovanosťou dokážu dievčatá dlhé hodiny počúvať svoju priateľku, ako im rozpráva o tom, že včera zase stretla Fera v trolejbuse, ale tvárila sa, že ho nevidí. Skutočnosť s takým skromným obsahom stačí našincovi horko-ťažko na jednu vetu. Ale správne dievča dokáže túto jednoduchú príhodu spracovať v náročnej beletristickej forme a urobiť z nej napínavý príbeh na pokračovanie. Stane sa aj to, že jedno z dievčat sa nedostaví na spoločné stretnutie (ťažký úraz, resp. citové komplikácie). Vtedy sa ostatné dievčatá nerozprávajú o svojich láskach, ale o dievčati, ktoré sa nedostavilo. Konverzácia na túto tému býva obzvlášť živá a pretiahne sa až do neskorých hodín.

	Jednou zo základných skutočností v živote dievčat je fakt, že všetky dievčatá musia byť o ôsmej večer doma. S tým sa nedá nič robiť. Nie je to ani tak nariadenie prísnych rodičov, ako skôr intuitívna obrana dievčat pred nástrahami noci. Dievčatá majú zvláštne tušenie, že ihneď po zotmení sa na svete začnú diať hrozné veci. Tieto hrôzy ich fascinujú natoľko, že sú schopné celú noc prebdieť v posteli a intenzívne si predstavovať, čomu všetkému unikli tým, že už o ôsmej večer boli doma. Tieto nočné zážitky si potom vzájomne zdeľujú na druhý deň hneď ráno telefonicky. Účet našťastie platia rodičia.

	Na druhý deň popoludní sa dievčatá opäť zídu v skupinke. Sú znova veselé, bezstarostné a stále sa chichocú. Sú šťastné. A trochu z toho šťastia prechádza aj na nás, keď sa s tichým úsmevom z diaľky dívame na skupinku chichotajúcich sa dievčat. Dívajme sa z patričnej vzdialenosti, nepribližujme sa a nevytrhávajme dievčatá z ich skupiniek. Neberme im ich istoty. Dievča vytrhnuté zo skupinky stáva sa bojazlivou, nesmelou, opatrnou a melancholickou mladou ženou. A mladé ženy – to je už iná kapitola.

	
Čurkova rezervná pneumatika

	Ak máme opäť hovoriť o významných slovenských vynálezcoch minulých čias, nemožno sa nepristaviť pri mene Ján Čurko-Budzogáň (? –?). Málo ľudí si dnes spomenie na osobu tohto vynálezcu. Jeho meno len sem-tam letmo zaznie v kuloároch (podľa posledných výskumov máme na Slovensku tri kuloáre, z ktorých jeden je pre adaptáciu zatvorený), a predsa to bol práve Ján Čurko-Budzogáň, ktorý začiatkom 18. storočia vo všetkej skromnosti vynašiel rezervnú pneumatiku.

	Dnes sa nám to zdá bežné a samozrejmé (kto z nás nemá doma aspoň jednu rezervnú pneumatiku?), ale pred dvestopäťdesiatimi rokmi spôsobil tento Čurkov vynález v jeho rodnej obci hotový rozruch. Ľudia sa zo všetkých strán zbiehali k Čurkovcom do maštale, kde mal majster svoju dielničku, a zvedavo sa dívali na túto novú, neznámu vecičku. Všetci sa čudovali a nikto nevedel, čomu má tento okrúhly predmet zhotovený z baranej kože slúžiť. Nevedel to ani sám vynálezca, pretože ako každý génius prišiel na tento vynález celkom náhodou. Jednoducho mu to jedného dňa napadlo.

	Po čase prestala byť Čurkova rezervná pneumatika pre jeho spoluobyvateľov zaujímavá a vynález postupne chátral v kúte maštale. Nepriniesol svojmu tvorcovi ani slávu, ani bohatstvo. Ale to je osud každého génia, ktorý v takej neúnosnej miere predbehne svoju dobu. Čurko zažil iba posmech a ústrky. Pokúšal sa svoj vynález darovať nemeckému obchodníkovi, ktorý sa zastavil v obci cestou do Sedmohradska. Keď obchodník uvidel Čurkov vynález, udivene sa opýtal vo svojej rodnej reči „Warum?“ a cestoval ďalej. Čurko nevedel po nemecky a bol už i trochu nahluchlý a rozumel „Barum“. Takto potom pomenoval svoj, dovtedy bezmenný, vynález. Barumka potom ešte dlhé roky ležala v Čurkovej maštali a nikto sa o ňu ani neobzrel. Len rodičia sa hrozili svojim dospievajúcim dcéram: Dávaj si pozor, aby si neostala na ocot, ako tá Čurkova barumka!

	Čurko síce netušil, ako by mohol svoju rezervnú pneumatiku využiť, ale ako vynálezca vedel jedno: že rezervná pneumatika bez duše je ako ryba bez vody. Zaobstarať dušu do pneumatiky nebolo v tej dobe ľahké. Čurko sa však vynašiel (veď bol vynálezca). Ako externý člen Jánošíkovej družiny chodieval občas s chlapcami po zboji. Pri jednej takejto príležitosti pochopil, že nadišla jeho chvíľa. Jánošíkovi chlapci prepadli kočiar vicišpána Pálffyho, osobná stráž sa rozutekala a vtedy Čurko vyskočil spoza stromu, namieril na vicišpána trojhlavňovú pištoľ vlastnej výroby a skríkol: „Daj Bohu dušu a mne dukáty, alebo naopak!“ Takýmto spôsobom skompletizoval svoj vynález a utiahol sa do ústrania.

	V ústraní sa potom Čurko venoval poézii a próze. Ale znova mal smolu. V dedine nikto nevedel čítať, a tak jeho literárna tvorba ostala pomerne nepovšimnutá. Z niekoľkých veršov, ktoré sa zachovali, dá sa usúdiť, že Čurko vo svojej poézii ospevoval vlastné vynálezy a ich krutý osud. Sú to verše často neumelé a nevybrúsené, ale ešte aj po rokoch nás uchvacujú svojou úprimnosťou, vlastnou len ľudovej poézii. Odcitujme na tomto mieste aspoň záverečnú časť poémy Rezervná pneumatika.

	Zahučali hory, zahučali lesy

	vymyslel som včera štyri vynálesy.

	Vynález, vynález, kde ťa ľudia berú,

	na horách nerastieš, v poli ťa nesejú.

	Povedzže mi, povedz, ako že si vznikla,

	ty moja milená rezerv-pneumatik (l) a?

	Ojojoj!

	Nepochopený Ján Čurko-Budzogáň zomrel v biede, ale dokonca života stihol ešte vynájsť niekoľko vecí, ktoré sa, podobne ako rezervná pneumatika, v jeho dobe vôbec neuplatnili.

	
Schopnosť zahrať

	Máme veľmi radi kamarátov-muzikantov a často im závidíme ich schopnosť zahrať niečo na hudobnom nástroji. Čím sme starší, tým viac ľutujeme, že sme sa už v detstve nenaučili hrať na nejakom nástroji. Možno by z nás boli solídni muzikanti. Ktohovie. Sú u nás – a najmä v Čechách – celé muzikantské rodiny, ktoré si navzájom po večeri rozdajú noty a zahrajú si tzv. domáci koncert. Niečo podobné robili aj u Mozartovcov, keď bol Wolfgang malý. Lenže oni boli na peniaze, a keď videli, že to malému ide, chodili s ním po celom svete a ukazovali ho ako zázračné dieťa. O to nám v žiadnom prípade nejde. My by sme si hrali len tak – pre vlastné potešenie. Prípadne pre potešenie kamarátov. Tak ako si minule zahral pán Štaidl so svojou kapelou na „Nocturné“ v divadle Semafor. Boli sme v hľadisku a ľútostivo sme pozerali na hudobníkov. Spieval s nimi aj Karel Gott. (Zrejme boli vopred dohovorení.) To bol koncert! Keby sa tak stal zázrak a vedeli by Nine hrať spolu so Štaidlom. Alebo s Gondolánovcami. Alebo ho symfonickým orchestrom FOK. Medzi toľkými hráčmi by možno ani neprišli hneď na to, že sme slabší… Nuž, sú to všetko nedosiahnuteľné sny. My sme na inštrumentalistov príliš leniví. Už za študentských čias sme so závisťou pozorovali disciplinovaných hudobníkov z našej školy. Niektoré prednášky sme mali ráno spoločne s nimi. My sme po prednáške vyšli zo školskej budovy na prvý ranný aperitív, po aperitíve sme zašli na guláš, po guláši sme podnikli nejakú tú študentskú „srandu“ a keď sme sa okolo obeda vrátili na ďalšie prednášky, huslisti, klaviristky, harfistky i hobojisti bez prestávky ešte stále hrali na svojich nástrojoch rôzne cvičenia, ba i skladby. Niektorí, ako sme si všimli, hrali celé predpoludnie stále dokola len päť-šesť obzvlášť náročných taktov. To boli tí, čo sú teraz virtuózi. Ach, kdežeby sme my vydržali hrať celé predpoludnie dookola päť-šesť obzvlášť náročných taktov bez prvého ranného aperitívu, bez guláša a bez nejakej tej študentskej srandy!

	A tak si teraz nemôžeme nikdy zahrať len tak – pre svoje vlastné potešenie. Melódie si vymýšľame. To je pravda. Ale nevieme ich na ničom zahrať.

	Budúcnosť však nevidíme v čiernych farbách. Skúsime to ako dirigenti. Tí nemusia vedieť hrať na žiadnom nástroji. Zídeme sa niekde na horách, vytiahneme z chlebníkov partitúry – a len tak pre vlastné potešenie – si zadirigujeme. V partitúre sú vyznačené aj pauzy. V prvej by sme si zašli na prvý ranný aperitív, v druhej na guláš, v tretej pauze by sme podnikli nejakú tú študentskú srandu a po skončení skladby by sme sa poklonili.

	Poklonili by sme sa pamiatke skladateľa, ktorého skladbu sme pred chvíľou tak pekne dodirigovali.

	
Pazvuky

	Človek vždy ľutuje, keď je už neskoro. Aj my občas posedávame a ľutujeme, že sme si nevybrali nejaké iné povolanie než to naše. Človek by totiž strašne rád skúsil niečo nové, pretože človek túži po zmene. A pri našom povolaní sa mení iba obecenstvo. Normálni herci sú na tom o niečo lepšie. Jeden večer hrajú lekárov, druhý večer inžinierov, raz chudákov, potom zas boháčov, niekedy môžu byť veselí, inokedy si môžu dovoliť byť smutní, stále sa menia. Ale my sme vždy rovnakí. A nie preto, že nedokážeme zahrať lekára alebo inžiniera. To nedokážu mnohí, a predsa sa tým živia. Sme stále rovnakí, pretože to tak musí byť. Nikto nám nezverí zaujímavú rolu, a my sami si ju už nenapíšeme, pretože všetky zaujímavé roly už sú napísané. A tak občas posedávame a ľutujeme.

	A v takýchto sentimentálnych chvíľach si vždy spomenieme na človeka, ktorý pracuje v rozhlase a má jedno z najkrajších povolaní, aké poznáme. Zaoberá sa výrobou rozličných zvukov, bez ktorých sa rozhlasová hra nezaobíde. Sú to napríklad kroky človeka, ktorý nemá čisté svedomie, výstrel zo zahrdzavenej pušky, výkrik v tme, pád z deviateho poschodia, spev vtákov v hustom lese, beh poľovníckeho psa utekajúceho za zajacom, praskanie trojdielnej skrine a hlavne otváranie fľaše šampanského, ktoré nás obzvlášť fascinuje. To všetko patrí do pracovnej náplne tohto iluzionistu-básnika rozhlasových vĺn. Ale čo mu závidíme najviac, to je práve výroba šumenia mora. Predstavte si zvuk rozbúreného mora, na ktorom sa hojdá rybárska bárka, alebo špľachot vĺn na pokojnej hladine – to všetko zaobstará tento muž pomocou vlastných rúk, lavóra a niekoľkých litrov vody. A ako perfektne vie odlíšiť príliv od odlivu! Ako bravúrne vie vystihnúť rozdiel vo zvuku Mŕtveho a Čierneho mora. Jeho lavór obsahuje všetky moria sveta a on je pánom všetkých morí.

	Ak už hovoríme v súvislosti s rozhlasom o zvukoch, nesmieme zabudnúť ani na pazvuky. To je téma, o ktorej sa hovorí pomerne málo a keď, tak len veľmi neurčito, tak ako sa zvykne hovoriť o výrobných tajomstvách. Čo je to pazvuk? Pazvuk, to je osobný prínos rozhlasového herca do autorovho textu. Autor vypracuje dej, v pote tváre vymyslí aktuálny problém, vykonštruuje pravdepodobný konflikt, načrtne plnokrvné charaktery a myslí si, úbožiak, že rozhlasová hra je hotová.

	Omyl.

	Pretože práve v tejto chvíli sa hry zmocní skupinka snaživých rozhlasových hercov, aby autorovmu textu vdýchla ilúziu života. A to pomocou čoho? Pomocou pazvukov. Predveďme si to však na konkrétnom príklade. Autor napíše vetu:

	– Kam ideš, Jano, veď krčma je už zatvorená. – Jano odpovedá: – To nič, mám kľúče.

	Rozhlasoví herci nemôžu tieto vety povedať celkom tak, ako sú napísané. Iste ste si všimli, že by takto vyzneli akosi hlucho, neživotne, nepravdepodobne. V takomto podaní by sa text zdal banálnym, bez dostatočnej myšlienkovej hĺbky. A pointa by už vonkoncom nezabrala. Vyzerá to dokonca tak, ako keby tam ani nebola. Rozhlasový herec však vie, čo má urobiť pre dobro autora. Pozrie sa na text a hneď je mu jasné, čo textu chýba. Chýbajú mu vhodne volené pazvuky. Rozhlasový herec vyberie z arzenálu pazvukov tie najúčinnejšie a vety budú znieť takto:

	– Éé… kam ideš… óóó… Jano… hik… veď krčma… hik… je už zatvo… hik… rená. – A Jano odpovedá: – Úuu… to nič… chrrm… mám kľúúče… hehehe (pointa).

	To je už čosi úplne iné ako pôvodná verzia. V takomto podaní je hneď jasné; ten prvý muž je taký opitý, že si nevie spomenúť, ako sa volá jeho kamarát Jano. A Jano, to je zas taký veselý mládenec, ktorému je strašne smiešne, že jeho priateľ netuší, že on, Jano, má kľúče od krčmy.

	To všetko dokáže rozhlasový herec pomocou pazvukov. A autor sedí pri prijímači a smutne si hovorí: Tak dobre by som to nikdy nevedel napísať.

	
Odtučňovacie recepty

	Človek až v dospelosti pochopí, aká rozkoš je zjesť výborné jedlo. A nielen zjesť. Začína sa to celé tým, že sa človek na jedlo teší. Najkrajšie chvíle sú tie, keď už vám jedlo podajú a vy sa naň pred sebou dívate. A ten moment, keď sa človek najedlo vrhne – ach, vy nádherné rezne, ty tlačenka milovaná, jaternica – „vladárkou mája si, jara pokladníkom!“ Ó, vy nakladané huby čarovné, ty bryndzová haluška spanilá… prepáčte, ale my keď začneme rozprávať alebo písať o jedle – v tej chvíli sme v extáze. Vraj prerastená krkovička je nezdravá! Akí sú len ľudia zlí! Ako môže byť prerastená krkovička nezdravá? To určite vymyslel nejaký učený doktor. Celý týždeň je hlávkový šalát a vajcia natvrdo – bodaj by potom nevymýšľal takéto a podobné voloviny!

	Je pravda, lavínovite sa šíria po kontinentoch sveta diéty, odtučňovacie recepty. Ale väčšinou sú to fámy, ktoré šíria nepriatelia ľudstva. Veď jedlo – to je tak trochu zmysel života. Nejaký mudrlant vyhlásil, že „Nežijeme preto, aby sme jedli, ale jeme preto, aby sme žili“. Takých aforizmov my povymýšľame za chvíľu aj tisíc! (Len príklady: „Nevidíme preto, aby sme svietili, ale svietime preto, aby sme videli!“ Alebo: „Nekupujeme preto, aby sme mali, ale máme preto, lebo sme nakupovali.“ A tak ďalej.)

	Jedna pani držala diétu asi mesiac. Mala veľmi rada dobré jedlá, ale mala železnú vôľu a vydržala. Výsledok? Posledný deň v mesiaci sa zbláznila. To sme si nevymysleli, to sme si prečítali v zápise II. psychiatrického sympózia Purkyňovej spoločnosti (január 1970), kde tento prípad spomínala vo svojom referáte renomovaná psychiatrička. Viete, ako sa prejavilo u pacientky šialenstvo? Keď začala jesť normálne dobré jedlá, najprv sa najedla a hneď potom napísala svojmu obľúbenému jedlu list. Mala rozsiahlu korešpondenciu s jedlami! Vždy ráno písala všetkým jedlám, ktoré pojedla minulý deň. Na sympóziu uviedla lekárka tento príklad z korešpondencie pacientky:

	„Milý řízku! Byla jsem Tebou nadšená a moc se těším na naše další shledání. Tvé těstíčko bylo nádherně smažené a tvé sestřičky-brambory se na mě usmívaly z talíře přátelsky a chápavě. Také je moc pozdravuju. Děkuji Ti za zcela neobyčejný zážitek a zůstávám s pozdravem

	Tvá…“

	Tá pani písala niekoľko listov denne. Tzv. schizofrénia catatonica pasívna, ako hovoria Maďari. Ona písala pozdrav dokonca aj čiernej káve. Čo z toho vyplýva? Buďme opatrní s diétou! Najmä keď máme príliš silnú vôľu.

	P. S. „Ďaleko najtragickejšou postavou v českej literatúre je Baloun,“ hovorieva Miroslav Horníček. Má pravdu.

	
V lese

	Tak vždy von derie sa príroda
v každom skrytá
a nie je nemravné,
keď svoju daň si pýta.

	(Bratia Čapkovci: Lásky hra osudná)

	Všetci nám hovorili: „Nebláznite! Nechoďte tam!“ Ale my sme sa nedali! V jedno májové ráno sme sa tohto roku vybrali do lesa. Vyrazili sme z chalupy na úpätí Malých Karpát okolo pol siedmej (!). Šli sme len tak, kade nás oči viedli. Bolo prekrásne ráno. Ďatle už pracovali, ostatní vtáci im spievali, po stromoch behali veveričky a slnko (s ktorým si vykáme) svietilo na tú nádheru. Ešte predtým než sme vošli z lúky do lesa, priznali sme sa navzájom, že sa tu cítime ako cudzie elementy. Smrdíme nikotínom, máme na sebe šaty ušité u Jirsu, možno máme v krvi nejaké to promile od včerajška… Ale na druhej strane sme koruny tvorstva, tak si predsa môžeme chodiť, kade chceme!

	Aby sme sa v tomto pocite nadradenosti nad lesom utvrdili, začali sme na les nadávať. „No dajsamisvete!“ nadával Satinský. „Rastie tu trochu viac stromov pohromade ako normálne. To je ten slávny les! Pché!“ Lasica sa vyvyšoval podobne: „A všade samé lístie, mach! Ja by som tu vedel spraviť poriadok! Veď počkajte, vy beštie,“ hrozil sa päsťou stromom. „Prídu drevorubači!“ A takto nadávajúc šli sme stále ďalej, stále hlbšie do lesa. Chodníček stúpal a klesal, okolo nás bolo čoraz tichšie. Na jednom mieste bolo také ticho, že sme ho zacítili – ako hovoria spisovatelia – priamo fyzicky. Niečo podobné zažije človek len v Tatrách na lanovke, kde je zrazu sám na stoličke uprostred ticha medzi nebom a zemou. To nebolo to izbové „syntetické“ ticho, ale Ticho. Ticho, ktoré by sme mohli vyvážať. Začali sme mať pred lesom rešpekt.

	Ešteže to ticho netrvalo dlho. „Šikovná“ veverička chcela skočiť zo stromu na strom a skoro spadla. Vtom sme zažili prvé väčšie prekvapenie (nasledujúce udalosti popisujeme preto tak podrobne, lebo predpokladáme, že mnohí čitatelia ešte v lese nikdy neboli): krížom cez les vpravo prebehli tri srnky! Prebehli – ako hovoríme my divadelníci – v diagonále. „To už áno! To je zver!“ zvolali sme prekvapene a pomaly sme sa začali cítiť v lese dobre. Ale tu sme uvideli priamo pred sebou dva zajace. Rovno na ceste. Boli od nás asi na tridsať krokov. Jeden, keď nás zavetril, zmizol v lese. Ale ten druhý zostal sedieť na ceste pred nami. Mimovoľne sme si obaja priložili prst na ústa a zastali sme. Zajac nič. Tak sme sa opatrne po špičkách, ako kedysi Old Shaterhand a Sam Hawkins, začali približovať k nemu. Zajac nič!

	Boli sme od neho asi pätnásť krokov. Zvolili sme inú taktiku. Vykročili sme suverénne smerom k nemu. Ale keď sme boli na päť-šesť krokov od neho, zastali sme a pozreli sme sa na seba. Zajac nič!! Ako sme sa tak pozerali jeden druhému do očí, zistili sme, že máme v očiach strach. Podľa všetkého sa má zajac báť človeka, a nie človek zajaca.

	Situácia bola veľmi vážna. Možno sme prví ľudia, ktorí sa boja zajaca! Všetci mali pravdu. Načo sme chodili do lesa? Už-už sme sa chceli otočiť a zbabelo utekať preč, keď sa zajac pohol. Pozrel sa na nás jedným okom a ťažko vlečúc jednu nohu za sebou odkrivkal do húštia. Bol to chorý zajac. Vydýchli sme si a vykročili sme po uvoľnenom chodníku ďalej do lesa.

	Ale po celej ceste až do chalupy sme si kládli otázky, na ktoré sme nevedeli odpovedať: Kto bol ten prvý zajac? Zbabelý ošetrovateľ, ktorý starého a chorého zajaca opustil v núdzi? Alebo manželka-zajačica? Bol to taký typický zajac. Ale tento?

	Zistili sme, že les je jedna z mála vecí, v ktorých sa vôbec nevyznáme.

	
Hlivenie

	Nič nie je horšie ako zábudlivosť. A najhoršie je, keď sa stane zábudlivým pes – priateľ človeka. Zábudlivosť u psov nadobúda hrozivé rozmery. Pes je schopný všetkého. Naučí sa aportovať, brechať, na pokyn utekať do neznáma, plávať, hrať karty a niektoré psy sa na vytrvalé žiadosti svojich pánov dajú aj na pijatiku. Ak je však toto múdre a verné zviera postihnuté zábudlivosťou – je zle. Zábudlivý pes predovšetkým zabudne, že je priateľom človeka, a začne do človeka dobiedzať, breše a hryzie, neposlúcha, odchádza a zabúda sa vrátiť. Keď je to fenka, zabudne sa s iným psom a vrhne zo päť zábudlivých šteniat, ktoré hneď po narodení zabudnú, že sú psi, a jednoducho sa začnú správať ako mačky alebo lastovičky. A vlastniť psa, ktorý mňauká alebo vysedáva na telegrafných drôtoch a na jeseň odlieta do teplejších krajov – to nie je nijaký pôžitok.

	Ako sme už povedali – nie je nič horšie ako zábudlivosť. A my sme dnes chceli rozprávať… o čom sme to vlastne chceli rozprávať? Prosím: tu máte typický príklad zábudlivosti vo dvojici. Máme už za tie roky spolupráce takú rutinu, že zabúdame naraz, ale potom si naraz aj spomenieme a hneď zas rýchlo na všetko zabudneme. Dnes sme si chceli spomenúť na svojho koníčka. Svojho koníčka má každý. Niekto zbiera známky, niekto chytá ryby, iný pestuje turistiku. Niektorí ľudia majú veľmi zvláštneho koníčka – stavajú lode vo fľašiach. Je to naozaj bizarné, veď vo fľaši človek hľadá obyčajne čosi iné ako loď. Čo už s loďou? Kam na nej odplávať, keď nemáme more?

	Stavanie lodí vo fľašiach je veľmi zradný a typicky vnútrozemský koníček. Nehovoriac o tragédiách, ktoré sa v takýchto prípadoch často stávajú. Počuli sme o jednom pánovi, ktorý staval loď vo fľaši celých pätnásť rokov. Pozorne, opatrne prikladal dlhou pinzetou cez hrdlo fľaše zápalku k zápalke, drievko k drievku, až bola napokon loď vo fľaši hotová. Spokojne si vydýchol, vstal, drgol do stola, fľaša spadla, rozbila sa. Len loď zostala celá. Ale čo z toho? Aj tak mu už nikto neveril, že tá loď bola pôvodne vystavaná vo fľaši. Tak mu neostalo nič iné, len si kúpiť novú fľašu a zapiť svoj žiaľ.

	Pokiaľ ide o nás dvoch, máme celkom obyčajného spoločného koníčka. Ani ryby, ani známky, tým menej lode. Naším koníčkom je hlivenie. Aby sme tento termín trochu priblížili českým čitateľom: hlivieť znamená, slušne povedané, nevyvíjať žiadnu aktivitu. Je to vlastne najdokonalejší stupeň lenivosti. V tomto smere sa nám dvom podarilo dosiahnuť veľmi pekné výsledky. Ako také hlivenie vyzerá? Jednoducho. Ráno vstaneme, umyjeme si zuby a začneme hlivieť. Najprv pomaly, nenápadne, potom stále intenzívnejšie a prudšie. Keď je hlivenie veľmi intenzívne, nemáme kvôli nemu čas ani na jedlo. Ale nesťažujeme sa. Keby bolo naším koníčkom jedlo, nemali by sme zase čas na hlivenie.

	Hlivieť sa dá všelijako – posediačky, postojačky, ležmo, niektorí notorickí hliviaci dokážu hlivieť aj v behu. Čím rýchlejšie bežia, tým intenzívnejšie hlivejú.

	Hlivenie je krásny koníček a má mnoho prívržencov. A je plno ľudí, čo vedia nádherne hlivieť bez toho, aby tušili, že je to ich koníček. Hlivejú, a nevedia o tom. Myslia si, že pracujú. Ale nepoznáme takých, ktorých koníčkom by bola práca. Že by sa schádzali po večeroch a namiesto menenia známok by pracovali. Len tak, amatérsky, z dobrej vôle. O čo lepšie sme na tom my, ktorí hlivieme. Po dlhodobom hlivení dobre padne na chvíľu si s chuťou zapracovať. Ale opatrne a s mierou.

	
Mierumilovný výstrel

	Človek je tvor vyslovene spoločenský a nerád býva sám. Ešte aj po smrti sa mu žiada zostať v kolektíve. Len si všimnite tie preplnené cintoríny. Jeden hrob vedľa druhého, a to nie je náhoda – pretože v spoločnosti si žil, v spoločnosti budeš aj odpočívať. A teda nie v pokoji, ako sa občas tvrdí. A počas života ľudia takisto radi vyhľadávajú miesta rušné a preplnené, a hoci sa na to často sťažujú, chcú cítiť okolo seba ruch, hluk, ustavičný pohyb, pretože im to robí dobre. Nuž a niet ideálnejšieho miesta pre ruch, hluk a ustavičný pohyb, ako sú kaviarne. Človek by si tú kávu mohol vypiť a noviny prečítať aj doma, lenže doma v domácnosti nebýva ten vyhľadávaný ruch a hluk. Vlastne býva, ale to je ruch a hluk, pred ktorým sa uteká. Kam? Do kaviarne. A kaviarne sú zariadené veľmi rafinovane. Sú takzvané normálne kaviarne bežného typu, potom sú kaviarne pre šachistov, kaviarne pre kartárov, prídete tam a celý deň musíte hrať karty. Sú dokonca kaviarne pre nefajčiarov. Tam zas prídete a celý deň nemusíte fajčiť. V širokej škále kaviarní sa však akosi zabudlo na krátkozrakých. Je načase zriadiť zopár kaviarní pre krátkozrakých občanov. Boli by to inak kaviarne celkom obyčajné, ale na rozdiel od ostatných kaviarni by tam bolo všetko zväčšené podľa priemerného počtu dioptrií. V takejto kaviarni by každý krátkozraký občan dosiahol za primerané vstupné aspoň na pár hodín ilúziu, že vidí celkom normálne. Zriaďme kaviarne pre krátkozrakých so zväčšeným zariadením i zväčšenými čašníkmi.

	V kaviarni sa však často rodia aj nápady. Nedávno, pred týždňom alebo pred dvoma, ocitli sme sa s naším priateľom v istej bratislavskej kaviarni. Sedeli sme a popíjali. Vlastne on popíjal, my sme len sedeli. A ako vždy keď sa stretneme a on popíja a my sedíme, rozhovorili sme sa o živote. A počas rozhovoru sme prišli na to, ako by sa to všetko na svete mohlo veľmi jednoducho vyriešiť k všeobecnej spokojnosti každého človeka. Naša koncepcia je založená na alkohole, metle ľudstva. Vychádzali sme z dnes takých módnych horoskopov. Ak existuje mesiac v znamení vodnára, rýb alebo blížencov, prečo by nemohol existovať mesiac v znamení dobrej nálady? Počas mesiaca dobrej nálady by všetci ľudia, majetní aj nemajetní, museli minúť svoju finančnú hotovosť na účely alkoholické. Každý by musel byť povinne opitý. Kto by sa vzpriečil, stihol by ho trest a zhabanie celého majetku. Notorickí abstinenti by sa liečili v takzvaných proalkoholických liečebniach. Dokonca by na ten čas mal svet aj viac obyvateľov, pretože každý by videl dvojmo. Takto by vyzeral mesiac v znamení tzv. Dobrej nálady. A vinári aj pivári by sa tešili na ďalší a šetrili by na alkohol. Napokon, existuje mierumilovnejší výstrel, ako výstrel z fľaše šampanského?

	
Nikto nie je za dverami

	S: Dobrý večer. Dnes budeme opäť spolu, opäť sa budeme zhovárať, zvíjať sa od smiechu; niektorí diváci pozaspávajú ako vždy, zaspievame vám nové pesničky, určite bude niekto aj za dverami – ale predovšetkým… by som vám chcel…

	L: Prosím?

	S:… vám, drahý kolega…

	L: Ale veď ja nemám narodeniny!

	S: Viem. Nikdy ste nemali a ani nebudete mať. Už sme si zvykli na vašu šporovlivosť. Ale nejde o narodeniny či meniny. Chcel by som sa vám…

	L: Alebo že by mi dali predsa len „zaslúžilého“?

	S: Nemajte obavy. Chcel by som vám vo svojom mene poďakovať za vašu jemnosť, krehkosť, nenásilnosť, nonšalantnosť, za všetko, čo ste doteraz vykonali, aby humor nás dvoch bol jemný, básnický, krehký, nenásilný, chrumkavý a pikantný zároveň. (Podáva Lasicovi kyticu a džbánik – modranská keramika.)

	L: Ďakujem, to ste nemuseli. Veď je to vo mne odmalička, lodným slovom, som jemný, krehký človek – lyrik. Ale nebyť vás, nebolo by v humore nás dvoch tej prepotrebnej drsnosti, tej mastnoty, toho hrdého plebejstva, brániaceho vlastné ja pred mojím nenásytným ja…

	S: Tak to je teda svätá pravda. Som drsný, zamastený, voniam hnojom stád mojich rozosmiatych predkov – Slováčiskov z okolia Keresztúra!

	L: A za to všetko by som vám chcel vo svojom mene vrelo poďakovať.

	S: Jój, neďakujte. Ja mám za čo ďakovať vám, za vašu krehkosť, jemnosť, nenásilnosť…

	L: Nie, nie, nie! Ja ďakujem vám za vašu mastnotu, drsnosť, za plebejský humor, ktorým ničíte naše bránice.

	S (preberá štangľu salámy a borovičku): Ďakujem v mene celého môjho ja. Málokde sa nájdu ľudia, ktorí majú symbiózu v takom pokročilom štádiu ako my dvaja.

	L: Veru. S našou symbiózou sa už nedá nič robiť. V čom to je, milý Drsniak, že si tak rozumieme? Veď sme úplne odlišní. Veď o nás by nikto nepovedal, že nás jedna mater – myslím tým Maticu slovenskú – mala.

	S: Ja vám to vysvetlím, milý Krehkáč. Každý Slovák má dve duše…

	L: Rozumiem. A obidve chodia doňho spávať.

	S: Keby len spávať. Všimnite si Slováka zbližša: z diaľky je to zdanlivo drsniak. Samý vzdor. (Spieva.) „Zasial som žitko, nebudem ho žať!“ Podídete bližšie a zistíte, že je to krehkáč. (Dospieva.) „Zamiloval som si dievča, nebudem ho mať.“ (K divákom.) V prvej časti ľudovej piesne „Zasial som žitko, nebudem ho žať“ – vážení diváci, milí žiaci – sa ľudový pevec pridáva k protifeudálnemu sociálnemu pohybu na začiatku 17. Storočia…

	L: Stačí. Tak teda vy tvrdíte, že každý Slovák má dve duše?

	S: Áno.

	L: Položím vám teda otázku, Drsniak: Ako je potom možné, že je medzi nami Slovákmi toľko normálnych ľudí? Veď človek, ktorý má dve duše, sa musí skôr či neskôr nevyhnutne zblázniť!

	S: Ale kdeže! Drahý Krehkáč – sama príroda to v nás veľmi dômyselne reguluje. Dve duše – krehká a drsná – sa v Slovákovom tele striedajú. Jedna vždy počká vonku, kým sa tej druhej človek nenasýti, a potom vojde dnu. Duše si vlastne podávajú kľučky.

	L: A prišla už veda na to, prečo?

	S: Veda ešte nie, ale ľud už dávno.

	L: Čo teda zapríčiňuje, drahý dr. Drsniak, striedanie duší v tele Slováka?

	S (zdvihne fľašu borovičky): Toto.

	L: Čo s tým dušespytectvom má spoločné borovička?

	S: Ale, Krehkáč – dosť bolo rečí – napime sa a hneď všetko pochopíte! (Obaja si nalievajú a pijú jeden pohárik za druhým.) A do druhej nohy!

	L: A na zdravie!

	S: A na dožinky!

	L: A na spravodlivosť!

	S: A na všehomír!

	L: A nalačno!

	
Abstinentský

	L: Dobrý deň. Už som vás dávno nevidel. Vraj žijete dákym výstredným životom?

	S: Bohužiaľ, máte pravdu. Prestal som piť.

	L: Božemôj! Také nešťastie! A čo na to vaša žena?

	S: Chce sa rozviesť.

	L: A s kým?

	S: Nuž so mnou. Odkedy som začal chodiť z roboty rovno domov, a ešte k tomu triezvy, tak jej to začalo byť také podozrivé, že hneď zažiadala o rozvod.

	L: To sa jej veru nečudujem. To by aj koňa dorazilo. A čo vám to napadlo takto na staré kolená prestať s pijatikou? Veď na vás budú prstom ukazovať!

	S: Nuž čo mi napadlo… prestalo mi chutiť. Idem sa od hanby prepadnúť, ale raz mi nechutí! Aj u doktora som už bol.

	L: A čo vám predpísal?

	S: Všetko, čo mal v ordinácii: slivovicu, rum, griotku, cinzano – všetko darmo. Neberie mi.

	L: A borovičku ste skúsili?

	S: Borovičku? Nie. Borovičku nemal.

	L: Skúste. (Podáva mu ploskú fľašu borovičky.) Možno vás tá nechuť prejde. Zabrala mne, zaberie aj vám.

	S: Jaj, bodaj by ste mali pravdu! Veď sa už hanbím deťom do očí pozrieť. Ukážte? (Schmatne fľašu a vypije na dúšok.) Bohužiaľ. Neberie mi.

	L: Vy ste beznádejný prípad. A ten doktor, čo ste uňho boli – to je špecialista?

	S: Pravdaže. Vychýrený advokát. Čo povie, to sedí. A jeho klient potom tiež sedí.

	L: A prečo ste ho neposlúchli?

	S: Keď mne je z pijatiky zle.

	L: No a? Viete, ako je mne zle z pijatiky? A tu som. A ešte k tomu mám aj ľadvinový kameň a žalúdočné vredy. Aj báseň som už o nich zložil:

	Mám jeden ľadvinový kameň

	a tuším že je so mnou ameň

	A mám dva žalúdočné vredy

	a bolia ma len kedy-tedy

	U hája

	S: No vidíte, čo vy všetko máte. Aj kameň, aj vredy, a ja nemám nič. Ako kostolná myš som.

	L: To je všetko preto, že nepijete. Keby ste pili, už ste mohli mať nahonobené.

	S: To je fakt. Každý má dačo. Sused má pečeň ako rešeto, švagor má delírium – len ja nemám nič.

	L: To sa teda nečudujem vašej žene, že nechce žiť s takým nímandom. Aspoň kvôli nej by ste si mali občas vypiť!

	S: Veru, nebožiatko moje. Každé ráno ma na kolenách prosí: Daj si borovičku, za otecka, za mamičku… – a ja nie a nie. A v podniku to isté.

	L: Kde teraz robíte?

	S: Tam, kde som robil: v elektrárni. Od rána ma ponúkajú: Napi sa, Jožko…

	L: Ale veď vy ste Julo, nie?

	S: Áno, ale oni sú už takí nadrúľaní, že si ma mýlia s riaditeľom. Čo mám robiť? Neberie mi!

	L: Nuž, ak je to tak, dlho vás tam trpieť nebudú. Aj u nás v plynárni sme mali jedného takého. Že vraj mu alkohol škodí, že vraj je to jed a hento a toto, tak sme ho najprv trikrát varovali a potom sme ho vyhodili pre stratu dôvery. My si u nás v plynárni kolektív rozvracať nedáme! Dajte si pozor, aby ste aj vy takto neskončili.

	S: Nuž, čo sa týka podniku, zatiaľ sa nemôžem sťažovať. Kamaráti ma kryjú, vypijú aj za mňa všetko, takže z vedenia si ešte nikto nič nevšimol. Ale doma – hotové peklo. Predtým som vždy celú zálohu aj výplatu do haliera prepil. Ale odkedy nepijem, začínajú sa doma hromadiť peniaze! Žena je z toho celá zúfalá.

	L: A prečo? Veď by mohla byť rada, že máte.

	S: Veď by aj bola, ale susedia nám začínajú závidieť. Minulý týždeň nás udali na uličnom výbore, že vraj kradneme. Moja žena sa teraz hanbí vyjsť na ulicu.

	L: Tak nech zoberie tie peniaze a nech ide dačo kúpiť do obchodu.

	S: Keď ona vraví, že nič nedostať.

	L: Ale ba! Veď moja žena len tak naľahko vybehla do obchodu a priniesla ďalekohľad. Bez protekcie.

	S: Ďalekohľad, to je iné. Ale keď tá moja je taká nevynaliezavá. Tá furt zháňa len ocot a ocot a ocot.

	L: Tak nech skúsi kúpiť niečo iné.

	S: Keď jej napadajú samé voloviny. Včera zháňala ryžu. Ja jej vravím: Prečo nekúpiš kompas? Lenže jej to nenapadne. A peniaze sa nám hromadia. Ej, keby mi tak zachutilo, hneď by bolo po starosti.

	L: A na protiabstinentskom ste už boli?

	S: Keď ja sa ta hanbím. Vraj postupujú celú vec národnému výboru v mieste bydliska. Tam a tam žije ten a ten, narodený vtedy a vtedy, toľkého a toľkého prestal piť, predvolajte ho tam a tam, podpis a pečiatka. Ešte aj do podniku by poslali indigo.

	L: Indigo neposielajú, nebojte sa. Len kópiu. Indigo zostáva na národnom výbore kvôli evidencii.

	S: Nuž ale ruku na srdce: keby ste vy boli na mojom mieste, išli by ste na protiabstinentské?

	L: Čoby nie! Keby ma už raz postihlo to nešťastie, že by som prestal piť, tak sa pôjdem liečiť! Veď si platím nemocenskú.

	S: Možno máte pravdu. A koľko tam tak denne treba popiť?

	L: Nuž, norma je tvrdá. Tam sa s abstinentmi nemaznajú. Každý deň do nemoty.

	S: Aj spievať treba?

	L: Akože? Čo by to bol za ústav národného zdravia bez spevu? Plus každý tretí deň treba porozbíjať celé zariadenie.

	S: Ja by som aj išiel, ale keď mi nechutí.

	L: Jáj, to nie je kumšt piť, keď vám chutí! Ale keď nechutí, na to treba silnú vôľu. Pozrite sa, koľkým nechutilo, a kam to dotiahli!

	S: A vám chutí?

	L: Nuž, ani mne nechutí, ale pijem! A prečo pijem? Pretože sa stýkam s ľuďmi. A prečo sa stýkam s ľuďmi? Pretože pijem!

	S: Nuž, ako vidím: som ja pekný hlupák. Hlupák, hlupák, hlupák – furt si to opakujem a ani to nepomáha!

	L: Pretože vy v tom triezvom stave nemáte ani poriadnu slovnú zásobu. Ani si neviete poriadne vynadať!

	S: A do čoho si už mám vynadať? Veď máme len tri nadávky: hlupák, chmuľo a tú tretiu ani nemôžem spomenúť, lebo sú tu ženy.

	L: To sa teda mýlite. My máme náhodou bohatú slovnú zásobu. Veď sme kultúrny národ. Veď my sme jeden z najkultúrnejších národov v Československu. Hlupák, chmuľo… keby ste si poriadne vypili, hneď by sa vám jazyk rozviazal. Ani by ste neverili, koľko írečitých a šťavnatých nadávok zozbierali pracovníci Matice slovenskej, keď si poriadne vypili. Žiadne cudzie slová ako idiot, imbecil alebo – nedajbože – dentista. Ale naše srdečné: papľuh, krepáň, čaptoš, pľundriak, budzogáň, ogrgeň, kykymor, hrochoť (s možnosťou použitia hrochoď do riti!), ďalej odvarok, padrť, chrcheľ, a pretože nezanedbávame ani národnostné menšiny – tak aj azanďalát.

	S: Ej, ale ich je! Azanďalát. Ale tie sa dajú použiť len u nás. A čo ak ma osud zaveje napríklad do Anglicka?

	L: Nemaľujte čerta na stenu!

	S: Ako sa povie po anglicky pľundriak? The pľundriak? Alebo Pľundrejšn?

	L: Nuž, bohužiaľ, sme nútení naučiť sa aspoň základné nadávky v cudzích rečiach. Veď napokon – koľko rečí vieš, toľkokrát si človekom.

	S: Lenže to je nespravodlivé. Takému Angličanovi z Anglicka stačí byť človekom iba raz a môže vynadať každému, zatiaľ čo Slovák musí byť človekom aspoň dva razy, aby mohol vynadať Angličanovi.

	L: Nuž, veď vravím: načo sa teperiť do Anglicka. Pekne si tu doma vypijeme, pestro si zanadávame a ešte si aj zaspievame.

	S: A ktorúže, pán veľkomožný, ktorú?

	L: Tú našu!

	
Fíha

	L (telefonuje) – Áno… áno… on? A prečo? Aha. Hneď teraz? Fíha. (Zloží.)

	S: Volal Fíha?

	L: Kto?

	S: Fíha.

	L: Aký Fíha?

	S: Jožo Fíha z Priemstavu. Mal mi dodať ten cement.

	L: Prečo by mal volať nejaký Fíha z Priemstavu práve sem? Nech vám zavolá domov.

	S: Nezapierajte. Keď ste dotelefonovali, celkom zreteľne ste povedali „fíha“. To znamená, že Fíha volal a cement je na ceste.

	L: To je teda logika. Zložím slúchadlo a poviem „fíha“ a vy si myslíte, že volal Fíha.

	S: Samozrejme, že je v tom logika. Keby volal Drakula, tak zložíte a poviete „Drakula“.

	L: Takže keď zložím a poviem „omyl“, tak kto podľa vás volal? To som zvedavý.

	S: Tak potom volal… to je ťažko uhádnuť na prvý šup… zložíte a poviete „omyl“… hm… a nechceli ste náhodou povedať Emil?

	L: Nechcel. Zložil som a povedal som „omyl“. Takže to bol omyl. To je logické, nie?

	S: Jasné.

	L: A pred chvíľou som zložil a povedal som „fíha“. Čo z toho vyplýva?

	S: Že to bol Fíha. Ale mohol to byť omyl.

	L: Nie. Ja už nevládzem, vážení diváci. Všetko má predsa svoje hranice, aj ľudská trpezlivosť. Prepáčte, robím to nerád, ale som nútený použiť násilie. Akým slovom vyjadruje človek prekvapenie a údiv? (Satinský nevie. Lasica mu strelí zaucho.)

	S (chytí sa za líce): Fíha!

	L: No prosím! Čo ste práve povedali?

	S: Ja? Ja som nič nepovedal, a vy ste mi vyťali zaucho! Toto sú spôsoby? Balím sa a odchádzam k matke.

	L: Spomeňte si, čo ste povedali, lebo vám vytnem ešte jedno.

	S: Čo by som povedal? Fíha. To sa hádam môže, keď človek dostane pre nič za nič po papuli.

	L: Áno. Povedali ste „fíha“, lebo ste chceli vyjadriť prekvapenie a údiv!

	S: A čo som mal vyjadrovať? Vari len nie radosť?

	L: Chcem tým len povedať, že keď som zložil telefón a povedal „fíha“, tak som chcel vyjadriť prekvapenie. A hádajte, prečo som bol prekvapený.

	S: Pretože volal Fíha.

	L: Som celkom pokojný… som celkom pokojný… nesníva sa mi to… je to skutočnosť… je to smutná a neúprosná skutočnosť… život má aj tienisté stránky, ale v podstate je krásny a oplatí sa žiť… oplatí sa žiť… len treba mať pevné nervy…

	S: Súhlasím. Treba zachovať pokoj. Aspoň navonok. Ja napríklad som navonok celkom pokojný, hoci vovnútri to mnou lomcuje, pretože už pred týždňom mi mal Fíha dodať ten cement, a neozval sa. A teraz volal, a tento človek mi to chce zatajiť. A preto musím zachovať pokoj za každú cenu. Inak by som mohol vybuchnúť, a to by ste potom videli, čo by som tu navystrájal za paseku. Ale ja to neurobím, pretože mám pevnú vôľu a silné nervy… Lenže ten cement! Nie, nie, musíš sa držať na uzde, Julíčok, sledujú ťa stovky ľudí, a tým je úplne jedno, či zoženieš ten cement, alebo nezoženieš. Po dobre vykonanej práci sa chcú trocha pobaviť a čerta starého im záleží na tvojom cemente! Vám je hej, keď už máte postavené!!! (Telefón.) Haló? Áno… ja? Prečo? Aha… čo ja viem? Hneď teraz? Fíha.

	L: Cement je na ceste?

	S: Volali z múzea.

	L: To už volali pred chvíľou.

	S: A prečo ste nič nepovedali?

	L: Povedal som „fíha“. Presne tak ako vy.

	S: Je to možné? Vraj ma nejaký počítač vytipoval ako typického Slováka.

	L: Aj počítač sa môže seknúť.

	S: A vraj mám hneď prísť do múzea. Budem tam zamestnaný ako exponát. Každý deň od 10. do 18.

	L: Okrem pondelka.

	S: Nuž ale toľká česť, do psej matere! To si hádam ani nezaslúžim.

	L: To teda nie. Čert aby zobral tieto japonské počítače. Keď človek trochu podrastie, tak ho už neevidujú.

	S: Darmo sa rozčuľujete. Mňa vytipoval náš automatický počítač MIŠO TX 622, a ten ešte nesklamal. Dobre, Miško, len tak ďalej! Tak ja idem. Zbohom sa tu mávajte, v dobrom na mňa spomínajte. (Rozplače sa.) Toľká česť, do psej matere! Čo myslíte, stravu si vziať so sebou, či ako?

	L: Neviem, ja som ešte v múzeu neslúžil. A to tam budete stáť len tak… bez všetkého?

	S: Uvidíme. Do telefónu mi povedali len toľko: vezmite si zubnú kefku a dajte sa vypchať.

	
Vynález a vynálezca

	S: Vynález a vynálezca. Tie slová bývajú opradené tajomstvom a romantikou, záhadami aj nadľudskou vôľou a cieľavedomosťou. Dnes sa nám zdá celkom bežné, že sa vozíme autom, lietame lietadlom, spíme v posteli. A pritom si často vôbec neuvedomujeme, koľko potu a úsilia museli vynaložiť tí, ktorí tieto vymoženosti, napriek častej nepriazni osudu, odovzdali ľudstvu väčšinou bez nároku na slávu a odmenu. Pozvali sme si dnes medzi nás pracovníka Výskumného historického ústavu pre objavy a vynálezy, aby sme mu položili niekoľko otázok.

	Lasica vojde s veľkým kufrom.

	S: Dobrý deň. Dovoľte, aby som vás privítal, a súčasne vás prosím, aby ste sa našim divákom predstavili.

	L: Bobó.

	S: Prosím?

	L: Bobó.

	S: Čo je to?

	L: Tak sa volám. Bobó.

	S: To je teda hlúpe meno!

	L: To teda je. Ale čo mám robiť.

	S: Nemohli ste si vymyslieť nejaké iné?

	L: Nemohol. Ja sa tak volám od narodenia. Bobó.

	S: To je celé meno?

	L: To je priezvisko. Ešte mám aj krstné meno.

	S: No spánombohom! Aké máte krstné meno?

	L: Bobo.

	S: To je predsa priezvisko!

	L: Priezvisko je Bobó.

	S: A krstné meno!

	L: Bobo.

	S: Smel by som prosiť celé meno…

	L: Bobo Bobó.

	S: Nuž, ako chcete. Mne je to jedno. Tak teda vítam medzi nami Boba.

	L: Pozor! Bobó. Vítam medzi nami Bobóa. Len ak ma chcete oslovovať krstným menom, tak potom: vítam medzi nami Boba.

	S: A ako vás mám oslovovať? Bobo alebo Bobó?

	L: Inžinier.

	S: Pán inžinier, mohli by ste nám povedať niečo zaujímavé o sebe?

	L: Veľmi rád.

	S: No tak…

	L: Tak predovšetkým by som sa divákom predstavil. Volám sa…

	S: Nechajme to tak, pán inžinier, to sme si už zhruba vysvetlili. Povedzte nám niečo o svojej práci.

	L: Pracujem vo výskume.

	S: Ale my by sme sa radi dozvedeli niečo viac. Popíšte nám podrobne, ako vyzerá váš pracovný deň.

	L: Ráno vstanem, idem do kancelárie, uvarím si kávičku… a to by bolo asi tak všetko.

	S: Áno. Vieme, že pracujete vo výskumnom ústave…

	L: Áno a volám sa…

	S: Nemenovať! Mohli by ste nám objasniť, čo je predmetom vášho výskumu?

	L: Ťažko povedať.

	S: Ako tomu mám rozumieť?

	L: Ťažko to povedať pár vetami. V ústave je nás mnoho. Presne stopäťdesiat pracovníkov. Sú to inžinier Krčka, doktor Prieložný, inžinierka…

	S: A čím sa konkrétne zaoberáte vy?

	L: Mojou úlohou je podrobne preskúmať tie objavy a vynálezy, ktoré priamo súvisia s našou históriou. Poviem vám príklad. Všetci vieme, že existuje výťah. Ale čo ďalej? Kto ho vynašiel? Kedy to bolo? Ako to súvisí s našou históriou? To sú otázky, ktoré nás zaujímajú. Málokto napríklad vie, práve v súvislosti s výťahom, že akurát na našom území, v okolí Čadce, našli archeológovia pri vykopávkach medenú tabuľku, pochádzajúcu z ôsmeho storočia.

	S: To je zaujímavé.

	L: To vôbec nie je zaujímavé. Zaujímavé je, že na tejto tabuľke je celkom zreteľný nápis PRÍZEMIE.

	S: Ale to by znamenalo, že už v ôsmom storočí bol na našom území výťah!

	L: Také jednoduché to zas nie je. Vieme totiž, že v tomto čase nejestvovali poschodové budovy. Dokonca ani na našom území, takže celá záležitosť je veľmi problematická.

	S: Myslíte, že by mohlo ísť o podvrh?

	L: Analytickými skúškami sa zistilo, že archeológovia tentoraz nešvindľovali. Podrobili sme ich naozaj dôkladným skúškam. Skôr pôjde o vynález, ktorý predbehol svoju dobu.

	S: Tomu nerozumiem.

	L: Je to len hypotéza, ale ja to vysvetľujem takto: tabuľka s nápisom PRÍZEMIE dokazuje, že už vtedy existoval výťah. Z výskumov však vieme, že prvé poschodie ešte neexistovalo. Tobôž ďalšie poschodia. To znamená, že anonymný vynálezca zostrojil výťah, ktorý nepremával, pretože jednoducho nemal kam.

	S: To znamená, že ten vynález vlastne nemal zmysel.

	L: Sú to trochu tvrdé slová, ale dá sa to povedať aj tak. A práve to bola asi jedna z príčin, prečo sa tento vynález vo svojej dobe neujal a zostala po ňom len táto pamiatka.

	S: Je naozaj vzrušujúce uvedomiť si, že človek – obyvateľ tejto planéty – má v sebe toľko prekypujúcej fantázie, že je schopný vymyslieť niečo, čo vôbec ničomu neslúži.

	L: Ako vidieť, naši predkovia toľko fantázie mali a ide o to, aby sme aj my na túto tradíciu nadviazali. Ale ďalší príklad: vieme, že v tej istej dobe – teda v ôsmom storočí – neexistovali tzv. hygienické zariadenia, tobôž nie v takej kultúrnej podobe, ako ich poznáme dnes. Ľudia si svoju potrebu vykonávali príležitostne, úchytkom, v lesoch a riekach, riskujúc, že ich pri tom prepadne divá zver. Napriek tomu sme v Hornom Ponitrí objavili na jednom zuhoľnatenom strome pribitú tabuľku s nápisom MUŽI.

	S: Ako si to vysvetľujete?

	L: To nám nie je jasné. Keby sme boli našli aj tabuľku s nápisom ŽENY, problém by bol vyriešený. Ale takáto tabuľka sa dodnes nenašla.

	S: Držím vám palce.

	L: Ďakujem. Budem to tlmočiť u nás v ústave. Z vynálezov, ktoré predbehli svoju dobu, by som ešte rád spomenul žiarovku z deviateho storočia. Ako vidíte, celá je z baranej kože. Dnes sa nám to zdá možno smiešne. Ale keď si uvedomíme kruté životné podmienky našich predkov, musíme obdivovať dômyselnosť vynálezcu, ktorý dal prednosť práve tomuto materiálu pred takou krehkou hmotou, ako je sklo. Žiarovka bola nerozbitná, nepremokavá a trvanlivá. Azda jedinou jej nevýhodou bolo, že neprepúšťala svetlo.

	S: Nuž, vzhľadom na to, že v deviatom storočí ešte neexistoval elektrický prúd, je aj táto nevýhoda bezpredmetná. Ale dosť o vynálezoch, ktoré predbehli dobu. Povedzme si niečo o objavoch, ktoré mali funkciu, spĺňali svoj účel. Napríklad toto. To vyzerá ako kus dreva odpílený z pňa stromu.

	L: Na prvý pohľad áno. Ale v skutočnosti ide o mimoriadne cenný objav zo 4. storočia n. l. z okolia Čabrackého Vrbovka, a síce o našu prvú dochovanú dlhohrajúcu platňu, teda LP. Kruhy, ktoré, ako by sme sa mylne nazdávali, určujú vek stromu, nie sú ničím iným ako drážkami, na ktorých je zaznamenaná nahrávka.

	S: Zaujímavé. Ale dovoľte otázku. Ako sa pri takejto platni dosahovala reprodukcia?

	L: Prstom. Presnejšie nechtom. Manikúra nebola, ľudia mali poriadne pazúry. Ukazovák ľavej ruky vsunuli do otvoru na platni, niekto z príbuzných platňu krútil a majiteľ nechtom pravého ukazováka sa platne dotýkal. Asi takto. Zvuk nie je najkvalitnejší, ale neslobodno zabúdať, že vtedy mali ľudia oveľa nižšie nároky. Okrem toho bola platňa všestranne použiteľná, teda viacúčelová. Dala sa použiť ako zbraň, mohli ňou hádzať ako diskom alebo bumerangom a v neposlednom rade sa ňou dalo kedykoľvek prikúriť, čo vo vtedajšej dobe tiež nebolo na zahodenie.

	S: Z toho hľadiska sú dnešné LP platne veľmi jednostranne použiteľné a slúžia viac-menej pre zábavu. A čo malé platne?

	L: Tie sa vyrábali z útlejších kmeňov. Väčšinou z briežok.

	S: Obdivuhodné. Koľko tvorivého génia sa ukrývalo v našich predkoch. Ale tieto vynálezy sú zahalené pláštikom anonymity. Nepoznáme mená ich autorov. Objavili ste pri vašom výskume aj konkrétnych vynálezcov?

	L: Pravdaže. Jedným z nich, možno najvýznamnejším, je Samo Buľa z Korytnice. Žil v šiestom storočí a vieme o ňom iba toľko, že zomrel na následky svojho objavu.

	S: A čo objavil?

	L: Fazuľový prívarok. Bolo to takto: kedysi sa fazuľa používala len na hranie. Ľudia si krátili chvíle tým, že triafali fazuľou do hrnca. Kto trafil, dostal dobrý bod, kto netrafil, dostal zlý bod. Ten, kto mal najviac dobrých bodov, vyhral.

	S: A čo vyhral?

	L: Tú fazuľu, čo bola v hrnci. Tento Buľa zrejme nechal hrniec omylom nad nekrytým ohniskom, a pretože začalo popŕchať, do hrnca sa dostala voda, a keď si Buľa išiel po výhru, bola fazuľa už uvarená. Aj takéto náhody hrajú svoju úlohu v histórii objavov.

	S: Pán inžinier, vieme o vás, že vy sám sa v súkromí zaoberáte vynálezmi.

	L: Je to môj koníček. Chcem si aspoň trochu dokázať, že vo mne drieme génius predkov.

	S: Mohli by ste nám predviesť niektoré zo svojich objavov?

	L: Toto je moja staršia práca. Lyžica s dierkou.

	S: To nechápem.

	L: Predstavte si, že vám v reštaurácii dajú horúcu polievku. Nemusíte čakať, kým vychladne, naberiete z nej touto lyžicou, kým sa dostanete k ústam, polievka je naspäť v tanieri, a tým sa cestou vo vzduchu ochladí. Takže po pár minútach ju môžete pokojne zjesť. Samozrejme, potom už normálnou lyžicou. Je to účelné a súčasne zábavné. A napokon môj najnovší vynález – ďalekohľad.

	S: Ak sa nemýlim, ďalekohľad už niekto vynašiel.

	L: Nemýlite sa. Bol to Galilei. Ale to bol ďalekohľad klasický. Keď sa pozriete cez klasický ďalekohľad na nejaký objekt, tak sa vám ten objekt neuveriteľne priblíži. U človeka, ktorý sa cez ďalekohľad díva, môže nastať takzvaný šok z prekvapenia. Človek sa mykne a môže dôjsť k úrazu. Môj ďalekohľad je založený na tom, že nepribližuje. Takže moment prekvapenia odpadá. Je to, ako vidíte, prázdna rúra z ľahkého kovu, a keď sa cez ňu dívate, vidíte objekt v tej vzdialenosti, v akej skutočne je, teda reálne, neskreslene. Takže nepodliehate ilúzii, že to, na čo sa dívate, je bližšie, než to naozaj je. A keď ďalekohľad obrátime, tak je to to isté. Všetko je tam, kde má byť. Ani bližšie, ani ďalej. To je zmysel môjho vynálezu.

	S: Pán inžinier, ďakujem vám za rozhovor a želám vám predovšetkým veľa zdravia.

	
Kurz záhoráčtiny

	S: So spisovnou slovenčinou treba tvrdo skoncuvat! Navrhujem zrušiť ď, ť, ň, ľ a ô a vrátiť sa k našej bernolákovskej slovenčine, kým nie je neskoro.

	L: Vy by ste mali to srdce zrušiť ď, ť, ň, ľ a ô?

	S: Ô mi možno neprejde – ale ď, ť, ň a ľ sa stratia v prepadlisku dejín podobne ako cigarety. Naša mládež bola v minulom storočí – už podľa pravopisu, ktorý nám zanechala – príliš zmäkčilá. Samé onô, toto, opašťok, polioučička, íverčok, diaľnopis, ošiaľ, ľúbosť – s tým treba skoncuvat. Napísal som o tom dizertáciu, ktorú som predniesol na sympóziu Skalický singulár 81.

	L: A čo na to akadémia?

	S: Práve čakám telefonát.

	L: Myslíte si, že sa to bude dať len tak zo dňa na deň?

	S: Prečo nie? Ja som pripravený na okamžitú inováciu spisovnej slovenčiny.

	Pretpovet počasá na zajtra: prevážne veliká obuačnost a ojedzinele suabý déšt. V prúbjehu dna od jihozápadu zmenšuváný obuačnosty. Denný tepuoty kolem patnácty až dvacety stupnú. Suabý až mírný jihozápadný véter. Na horách padá sneh – nech!

	Vítam vás nad listama našich dyvákú. V programovém zložený vám vychádzáme fstríc rozmanytostú programového zložená. Príznyvé ohuasy v listech – nekeré sú písané ešče archaickú liptáckú suovenčinú – nás presvedčujú o tem, že vačšina z vás je spokojená. Z novjedojítých listú vyberáme nekeré, v kerých sú aj pripomínky a dotazy.

	Almara Berefčáková, kerá nesce byt menuvaná, sa pýtá, kedy budeme vyséuat reportáž ze života myslifcú. Milá Almaro! S radoscú ty oznamujeme, že sme zaradyli na prvý program odstrel zajícú v borovém lese už prýštý týden, a to síce v denném termíne, ponevadž v nočném termíne by dyváci odstrel zajícú nevidzeui.

	Anča Brodováková-Kromerížanská sa nás ve svém obšírném liste ptá, kdy budeme vysílat další relaci Vjeda pro prax, kerá sa jej a jejej manželovi velice lúbila. Relace Vjeda pro prax je cyklistického charakteru, a teda ju môžeš vidzet, milá Anyčko, až na budúci mesác v tem istém exponuvaném termíne.

	Žáci ósmej bé trídy ve Velkých Drakulanech sa ptajú, proč sme vysíuaui prenos z MS v kulečnýku tak neskoro, že šeci pozaspáuaui. Milí žáci a žákyne! Majstrovstvá svjeta v kulečnýku, keré sa skončili fčera v Zohore, sme vysíuaui pro dospelých, ponevadž kulečnýk by žáci hrat nemjeui ze zdravotných dúvodú – zadýmená hospoda atd. atd. S výsledkama sa s vama ráda podelím. Miša, Pala a Joža sa umýstnyli na velice čestných místech: dvacátémpátém, sedemdesátémdruhém a pjetapadesátém. Absolútným vítazem – mistrem svjeta v kulečnýku v Zohore sa stal Talián Prndolliny pred Nórem Stylmarskjoldem. Tešíme sa na vaše dalšé listy a dovidzená.

	Neska si v šestadvacáté lekci „Učíme sa záhorácky“ probereme sklonuváný a potom časuváný. V pjeknej ukážke z televízný inscenace Budenbrúkofci sme narazili na slovo „budenbrúk“. Ukážeme si na nem časuváný.

	Prítemný čas:

	budenbrúk       budemebrúci

	budešbrúk       budetebrúci

	budebrúk       budúbrúci

	Budúci čas: rovná sa prítemnému.

	Sklonuváný:

	1. pád: kdo, co buden?       brúk

	2. pád: kého buden?       brúka

	3. pád: kemu buden?      brúkovi

	4. pád: rovná sa druhému pádu

	5. pád: voláme:       brúku!

	6. pád: v kem buden?       v brúkovi

	7. pád: s kým buden?       s brúkem

	A tet opet prejdeme k časuváný:

	Minulý čas:

	bylsembrúk

	bylsbrúk

	bylbrúk

	Podmíňuvací spúsob:

	bylbysembývalbrúk

	bylbysbývalbrúk

	bylbybývalbrúk

	Rozkazuvací spúsob:

	Budbrúk! Budtebrúci!

	Zápor:

	Nebudenbrúk!

	Zesilnený zápor:

	A just nebudenbrúk!

	Dovidzená v další sedemadvacáté lekci „Učíme sa záhorácky“. Lúči sa s vama Lojza Pokorný a spol. Prodej zelí v malém.

	S: Ket mi to prejde – tak sem vyhrál.

	L: A keď vám to neprejde?

	S: Tak sem nevyhrál. (Zvuk: telefón.) Akadémio?… pri aparáte… Tak jako?… Aha… aha… takže ô zostáva?… Nuž teda dopočutia.

	
Životopis

	L: Dobrý večer. O takomto čase prichádzam každý deň k našim dverám a mám vždy dobrý pocit, že za nimi niekto je, že je tam kamarát, človek, na ktorého sa dá spoľahnúť, ktorý pre mňa znamená šťastné zázemie vo verejnom i súkromnom živote.

	Máme každý svoje kľúče, ale ja radšej zvoním. Je to oveľa lepší pocit, keď viete, že vám má kto otvoriť, že vám má kto po ťažkom pracovnom dni pomôcť z kabáta, vziať tašku plnú nakradnutého materiálu – jedným slovom – má vám kto vyjsť v ústrety. (Zvoní, nikto neotvára.) Asi sa kúpe. Závidím mu jeho záľubu v čistote.

	(Zvonec.)

	L: To som ja! Môžeš otvoriť tak, ako si – som sám! (Zvonec.) Hm. Nie je doma. Toto sa už roky nestalo.

	S: Dobrý večer. Bol som so smeťami. Človeka premôže taký radostný pocit: aspoň tých smetí máme dosť… ale nechajme satiru. U nás pestujeme skôr kanadské žartíky. Minule napríklad akademik Bedrna z akadémie nechal pootvorené dvere svojho vlastného bytu, vyšiel von, schoval sa za výklenok a prichádzala jeho manželka akademička Bedrnová tiež z akadémie, myslela si, že ich vykradli. A k tomu všetkému urobil na ňu odzadu „HU!“ Ja vám neviem dobre napodobniť Bedrnu – to by ste ho museli vidieť – ale išli sme sa zjančiť od smiechu. A toto vám robia v tej akadémii celé dni! Kde… ježišmáriajozef! Ja tu trepem dve na tri, a nás tiež vykradli! Prepáčte, len sa pozriem, čím vypáčili zámku…

	L: Hu!

	S: Juj, či som sa zľakol! Už by ste mohli dostať rozum, taký starý cap! Mimochodom, boli ste tam?

	L: A čo si myslíte? Samozrejme, že som tam bol.

	S: No a čo?

	L: Boli tam.

	S: Tak predsa je to pravda. Platia slušne?

	L: Slušne. A dávajú každý mesiac aj zálohu, aj výplatu. Toto máme vyplniť a hneď môžeme nastúpiť. (Kladie na stôl dva hárky papiera.)

	S (číta nadpis na hárku): Životopis. Čo je to?

	L: Životopis. Každý musí napísať svoj životopis, aby vedeli, o koho ide. Čo ste robili doteraz, či ste sa aktívne zapájali… atď.

	S: Do čoho či som sa aktívne zapájal?

	L: To tam práve musíte uviesť. Do čoho konkrétne ste sa aktívne zapájali.

	S: Ach tak – konkrétne! Konečne som sa nezapájal do ničoho. Ale veľmi aktívne.

	L: Výborne. Tak to tam všetko napíšte. Životopis, to je to najľahšie, čo môžete napísať. Veď ide o váš vlastný život! Viete o sebe všetko?

	S: Ako by nie! Veď som bol pri tom. Ja vždy, keď som niečo zažil – nikdy som si to nedal ujsť! Tak. A teraz sa do toho pustíme. S prázdnym žalúdkom sa ťažko vymýšľa.

	L: Vymýšľa? Nič si nevymýšľajte! Musíte napísať pravdivý životopis. Pozrite – tu na druhej strane budete musieť podpísať: „Vyhlasujem, že údaje uvedené v životopise sú pravdivé.“ Nezabudnite: hutne, obsažné a zdržanlivo.

	S: Už píšem. No, nie je to bohviečo.

	L: Čo?

	S: Ten váš životopis.

	L: Ako viete?

	S: To vidieť aj takto z diaľky.

	L: Viete čo? Nechajte si tie poznámky a sústreďte sa na vlastný životopis!

	S: Dovolíte? Môžem sa pozrieť, ako ste začali?

	L: Hádam nechcete odpisovať?

	S: Ja len aby sme to náhodou nemali rovnaké. To by im bolo podozrivé.

	L: Len si to pekne sformulujte sám. Viete formulovať?

	S: Čo by som nevedel. Viem formulovať.

	L: Lebo aj na to treba mať talent. Každý formulovať nevie.

	S: Ale vie. Lenže každý o tom nevie, že vie. Taký človek potom niečo sformuluje, a vôbec nevie, čo sformuloval. Najprv sa človek musí zamyslieť sám nad sebou. Odkiaľ prichádzam, kto som, čo som? Kam idem? – a potom začať formulovať.

	L: Tak sa zamyslite a formulujte. Ráno im to musím odovzdať už sformulované.

	S: „Narodil som sa ako veľkomestské dieťa v hlavnom meste…“

	L: Nemusíte si to hovoriť nahlas… Aké veľkomestské? V akom hlavnom meste? Veď vy ste z Maďarbélu!

	S: No vidíte! Dobre, že si to hovorím nahlas. Už by som napísal dáku kravinu. A vy by ste nemohli nahlas?

	L: Ale, nuž keď tak veľmi chcete. Napríklad mám tu takúto kapitolku – doteraz podľa mňa najhodnotnejšia v tomto životopise: Rodinné pomery. „Pochádzam zo skromných rodinných pomerov.“

	S: Vám je hej. Ja si také niečo nemôžem dovoliť napísať.

	L: Vy napíšete pekne pravdivo o vašich rodinných pomeroch,

	„…aj tí naši píjavali

	aj my píjať budeme

	aj tí naši…“

	S: Nič to. Počul som, že v životopise treba uviesť osobné záľuby.

	L: Áno. Je to potrebné k dokresleniu celkového charakteru.

	S: Osobné záľuby. „Už ako dvadsaťtriročný som šiel prvý raz osobným vlakom.… vo vlaku cestoval s nami Jožo. Nemal cestovný lístok. Tak som to sprievodcovi – keď išiel okolo – povedal. Ihneď si ho odviedol do kabinetu.“

	L: Prečo do kabinetu?

	S: Tam ho riadne vyplatil.

	L: Remeňom, či len tak – pravítkom?

	S: Nikto nevie.

	L: Pravítkom to dá väčšiu námahu, ale viac to plieska. Remeňom to zas štípe. A iné obdobné záľuby ste nemali?

	S: Ale mal. Napríklad akademik Bedrna sa mi zdôveril, že jeho žena akademička Bedrnová je obyčajná krava. Tak som to Bedrnovej – keď išla okolo – povedal. Ihneď si ho odviedla do lesa.

	L: Prečo do lesa?

	S: Tam ho riadne vyplatila.

	L: Priviazala ho o strom?

	S: Nikto nevie.

	L: Lebo keď človeka priviažete o strom, nemôže uniknúť. V tom prípade sa môžete plne sústrediť na výkon trestu.

	S: Alebo ďalšia záľuba: kolega Rombolák nám neprišiel do práce – do kameňolomu. Zavolal, že je chorý, ale popoludní mi prezradil, že mu nič nie je. Tak som to šéfovi kameňolomu – keď išiel okolo – povedal. Ihneď si ho odviedol do kameňolomu.

	L: A v tom kameňolome…

	S:… musel nosiť pred jeho očami sem a tam kamene.

	L: Aké veľké?

	S: Nikto nevie.

	L: Treba začať balvanmi a postupne prechádzať na menšie kamene. Človeka to môže pekne zničiť. Na prvý pohľad ani nevyzeráte, že by ste mali toľko rozmanitých osobných záľub!

	S: Ja sa vám priznám, že žijem len svojim osobným záľubám. Tu sa dopočujem, že Ondro má frajerku, tak to jeho manželke – keď ide okolo – poviem. Syn stratí kľúče, poviem mame, dcéra stratí panenstvo – poviem otcovi. A tak si žijem sčasti v práci pre blaho ľudu a sčasti pre svoje osobné záľuby. A čo vy? Aké osobné záľuby uvádzate v životopise?

	L: Nijaké.

	S: Vy nemáte ani len jednu jedinú osobnú záľubu?

	L: Nemám čas. Žijem pre svoju prácu. Občas si vypijem, ale to nie je záľuba – to je potreba. Ech, remeň je remeň. A keď zviažete viac remeňov do strapca, júj, to bolí…

	
Delikátny
problém

	L: Rád by som sa na vás obrátil s takou delikátnou záležitosťou… Viete, je mi trápne, že musím takto pred ľuďmi, ale nebola iná príležitosť… Chápete… takže by som vás chcel poprosiť…

	S: Prosím, prosím, som vám k dispozícii.

	L: A na čo tá peňaženka?

	S: Chceli ste si požičať, nie?

	L: Od vás? Už ste zažili, aby si niekto od vás požičiaval peniaze?

	S: Kto hovorí o peniazoch? Myslel som, že potrebujete požičať peňaženku. V takom prípade kedykoľvek rád vypomôžem. Je kvalitná, celkom voľná… peniaze si môžete uložiť podľa chuti: sú tu na to špeciálne priehradky, zvlášť priehradka na veľké bankovky, tú asi nebudete príliš potrebovať, táto je na menšie bankovky, osobitná priehradka na drobné mince… všetko absolútne nepoužité, môžete sa spoľahnúť.

	L: Dovolíte? Hm, naozaj dokonalá vecička. Ručná práca, ak sa nemýlim?

	S: Pochopiteľne. Týmito rukami som ju…

	L: Ale čo? Takže vy občas…

	S: Občas? Pravidelne. Lepšie povedané: pri každej príležitosti. Niekedy sú, pravdaže, aj tzv. hluché dni, ale väčšinou sa nemôžem sťažovať.

	L: Ešte to by chýbalo, aby ste sa sťažovali!

	S: Veď vravím, že sa nesťažujem. A viete prečo?

	L: Prečo?

	S: Pretože by to bolo podozrivé. A okrem toho, ja sa za ničím nepachtím, nikam sa neponáhľam, čo potrebujem, to mám, takže mi nevadí, keď si dám sem-tam pauzičku. Ja na tom jednoducho nie som závislý. Ja nemusím plniť plán, žiadne normy, žiadne výkazy, rozumiete?

	L: Aha, takže vy to robíte… mimo úväzku?

	S: Áno. Je to slovom osobná záľuba. Inak sa to nedá nazvať. Mám na to jednoducho vlohy. A keď má človek talent, tak ho nesmie premárniť. Veď to by bol zločin. Nemám pravdu?

	L: To je fakt. Talent neslobodno nechať… ako by som to povedal…

	S:… zakrnieť.

	L: Naopak, talent treba zveľaďovať, cibriť…

	S: A najmä rozvíjať, rozvíjať! Začnete, povedzme, drobnosťami, darí sa vám, ale nesmiete zaspať na vavrínoch, musíte ísť ďalej, nesmiete sa dať uchlácholiť rýchlymi úspechmi. Musíte sa stále zdokonaľovať, premýšľať o svojej práci, študovať nové metódy. Inak sa vám môže stať, že zaostanete za celkovým trendom, a to je koniec. Všade naokolo je plno mladých, ktorí len tak striehnu na príležitosť, sú plní elánu a vitality, a ak nedokážete s nimi držať krok, raz-dva ste odpísaný.

	L: To ste povedali veľmi pekne. To by si naozaj všetci, ktorí pracujú vo vašom fachu, mali vziať k srdcu. Ak sa smiem spýtať, kedy sa vám najlepšie kradne?

	S: No… ja by som nevolil tento výraz. Je to predsa len záľuba, koníček, a takéto slovo sa na to nehodí. To je, ako keby ste sa opýtali poľovníka, kedy chodí vraždiť zajace. To naozaj nie je vhodný výraz.

	L: Máte nejaký lepší?

	S: Rozmýšľal som o tom, radil som sa aj s filológmi, a najvhodnejšie sa nám vidia slová: odňať, prebrať, previesť, odbremeniť (to má veľmi humánny obsah), prisvojiť si, a napokon – prevziať do trvalého užívania bez súhlasu pôvodného majiteľa. Tento výraz je však vhodný len pre úradný styk. Pekný výraz je aj „uchmatnúť“. Má taký veselý, bezprostredný charakter – ako napokon celá naša činnosť.

	L: Takže, aby som zopakoval otázku, kedy sa vám najlepšie prisvojuje, resp. Odníma?

	S: No vidíte, to znie celkom inak. Hneď to stratí ten hanlivý nádych, ktorý sa s touto činnosťou už odnepamäti spája. Je to predsa záľuba, ktorá mala vždy, takpovediac, masový charakter, tak prečo také kruté označenie? Nuž teda, najlepšie sa mi odníma potme. To je ten najklasickejší spôsob, spojený s najmenším rizikom. A vôbec, najideálnejšie podmienky sú pod lampou. Pretože tam býva, ako vieme, najväčšia tma.

	L: A čo robíte s uchmatnutými… teraz neviem, aký výraz mám použiť, aby som nestrelil capa…

	S:… s uchmatnutými predmetmi.

	L: Tak. Skoro som povedal „s uchmatnutým majetkom“.

	S: To by nebolo objektívne. Odňatá vec už predsa nepatrí pôvodnému majiteľovi. A mne, odnímateľovi, pochopiteľne, tiež nie. Takže to nie je majetok, ale predmet.

	L: Áno. Čo teda robíte s uchmatnutými predmetmi, o ktoré ste odbremenili pôvodných majiteľov?

	S: To je práve najväčší kameň úrazu. Zatiaľ musím tieto predmety prechovávať v tajnosti, ukrývať, zakopávať v záhrade – a to je, verte mi, ponižujúce. Uznajte, ako rád by som sa popýšil svojimi schopnosťami pred verejnosťou, ako rád by som predviedol, v čom som sa oproti minulosti zdokonalil a kde mám ešte rezervy, ale – bohužiaľ – zatiaľ to nie je možné. Ešte stále sa táto činnosť hodnotí dosť negatívne. Nie vždy, ale jedna lastovička ešte leto nerobí.

	L: Takže…

	S: Takže neostáva nič iné, len byť trpezlivý a skromne čakať, kým sa konečne aj my – a teraz to poviem tradične – zlodej, budeme môcť popýšiť výsledkami svojej statočnej práce.

	L: Držím vám prsty.

	S: Preboha, len to nie!

	
Beseda pri hranatom stole

	L: Vážení priatelia, v rámci pravidelného cyklu, ktorý sme symbolicky nazvali Predstavujeme vám nášho hosťa a v ktorom vás oboznamujeme so zaujímavými osobnosťami našej vedy, chceme vás zoznámiť s…

	S:… prepáčte, že vám hneď na začiatku skáčem do reči – ale rád by som ubezpečil poslucháčov, že sa nepovažujem za významnú osobnosť našej vedy. Považujem za dôležité povedať to hneď na začiatku jednak preto, aby sa nám poslucháči od prijímačov nerozutekali, a potom aj preto, že mám iba päť ľudových. Pritom nepopieram, že moje myslenie je analyticko-syntetického zamerania a – ja to poviem otvorene – rád špekulujem…

	L: Ďakujem vám za úprimné slová a žiadam vás týmto, aby ste sa našim poslucháčom predstavili.

	S: Ján Hrôza, pracovník pobočky a vedúci oddelenia pre styk so sporiteľmi.

	L: Mohli by ste nám povedať niečo o tom, aké ciele si vytýčilo vaše oddelenie?

	S: Snažíme sa vybudovať okolo našej pobočky široké zázemie sporiteľov, jedincov, ktorí by boli ochotní z každej výplaty uložiť istý obnos do našej pobočky.

	L: Kedy ste toto oddelenie vo vašej pobočke založili?

	S: Už sa ani nepamätám. Viem, že kvitol orgován, všetko voňalo a v našej pobočke – nikto. Vtedy som vyšiel pred pobočku a začal som nahovárať okoloidúcich jednotlivcov i kolektívy, aby navštívili našu pobočku pokiaľ možno hneď po zálohe či po výplate.

	L: A podarilo sa vám niekoho nahovoriť?

	S: Nie. Jednotlivci sa zdráhali, kolektívy mali za cieľ navštíviť viechu, ktorá susedí s našou pobočkou. Aleja som bol už vtedy pevne presvedčený, že príde deň, keď privítame prvého vkladateľa. Som o tom presvedčený dodnes.

	L: Takže – aby som použil rýdzo peňažnícky termín – SUMMA SUMMARUM – dodnes nikto neprišiel?

	S: Priamo do pobočky nie. Ale viem, že sa mnohí chystajú. Radi by prišli, poradili sa, uložili peniažky – ale boja sa.

	L: A čoho sa boja? Veď peniaze sú spoľahlivo uložené v trezore.

	S: Nuž, zatiaľ sú v trezore iba jogurty súdružky Méregovej, mojej sekretárky. Môžem ukázať poslucháčom fotografiu…

	L: Keby ste boli taký láskavý a ukázali ju na tento mikrofón. Je oveľa citlivejší ako henten.

	S: Ďakujem. Teda – zatiaľ sú tam jogurty, ale pevne verím, že raz sa do trezoru našej pobočky dostane aj vklad. Viete – neviem, či to mám hovoriť do rozhlasu: ľudia sa boja najmä rečí…

	L: Ako tomu mám rozumieť?

	S: U nás ešte vždy znie podozrivo, ak niekomu poviete: „Bol som v sporiteľni.“ Hneď si o vás pomyslia, že ste na peniaze.

	L: Ale veď človek sa tým nemusí každému pochváliť.

	S: Aj tak mu na to prídu. Ľudia sú klebetní.

	L: Koľko zamestnancov máte vo vašej pobočke?

	S: Rovných dvesto plus tri upratovačky. Z toho 190 zamestnancov je v mojom oddelení pre styk so sporiteľmi.

	L: Sám ste naznačili, že doteraz vašu pobočku nenavštívil ani jediný sporiteľ. Čím sa zaoberajú zamestnanci vášho oddelenia v pracovnom čase?

	S: U nás sa nezaháľa. Máme starostlivo vypracovaný harmonogram práce. Všetci zamestnanci sa stali sporiteľmi a vzájomne si vkladajú do vkladných knižiek svoje úspory. Týždenne ide minimálne o 190 finančných operácií, ktoré zachytíme písomne, v niektorých prípadoch cez indigo. Na moje dôrazné upozornenie si dobrovoľne založili vkladné knižky aj tí najväčší neporiadnici. (Spomeniem len „ťažké prípady“: Silviu Brteľovú, Stana Cudného, Brigitu Bubulčíkovú a Michala Tumora.)

	L: Vy osobne – ako vedúci – zrejme predchádzate svojim zamestnancom príkladom…

	S: Áno. Aby naša práca bola čo najefektívnejšia, snažím sa na svoju vkladnú knižku vkladať drobné sumy prepisovaním vkladov z vkladných knižiek svojich zamestnancov. Zatiaľ sa nikto neponosoval, suma v mojej vkladnej knižke utešene narastá a môj cieľ? Urýchliť osciláciu obeživa v bankovníctve smerom dovnútra – to jest do mojej vkladnej knižky.

	L: Aké sú vaše najbližšie plány? Čo chystá pobočka pre tento rok?

	S: Malo to byť prekvapenie, aleja vám to poviem: naša pobočka má výkladnú skriňu, ktorá ústi do ulice. Doteraz bola nevyužitá. V jej priestoroch usporiadame stálu výstavku „AKO NA TO“.

	L: Čo bude cieľom tejto výstavky?

	S: Cieľom výstavky bude upozorniť sporiteľov na jednotlivé možnosti pri vkladaní hotovosti na vkladnú knižku. Povedzme, že sa sporiteľ rozhodne v jeden deň uložiť si na knižku 120 korún. Má krásne možnosti: môže ich vložiť dvoma päťdesiatkorunáčkami a dvoma desaťkorunáčkami. Hovorím to ako príklad. Možností je tu – zaiste to tušíte aj vy laik – oveľa viac…

	L: Môžem hádať? Šiestimi dvadsaťkorunáčkami!

	S: Výborne!

	L: Alebo dvanástimi desaťkorunáčkami…!

	S: Veľmi správne. A všetky tieto možnosti budú vo výkladnej skrini znázornené „naživo“, s platnými bankovkami sviežich farieb (zelená, modrá, hnedá atď.).

	L: A nebojíte sa, že vám cez noc tú výstavku niekto potiahne?

	S: Bojíme. V ľavom kútiku výkladu preto umiestnime tabuľku „VYSTAVENÝCH PEŇAZÍ SA DOTÝKAŤ JE PRÍSNE ZAKÁZANÉ!“ a v pravom kútiku bude prikovaná najrazantnejšia pracovníčka nášho oddelenia súdružka Splihlá Bočeková.

	L: Aké ďalšie akcie pripravuje vaše oddelenie?

	S: K desaťtisícročnici zavedenia peňazí usporiadame v priestoroch našej pobočky besiedku pod názvom Korunky, korunky, kdeže ste sa vzali? na ktorej vystúpi zbor Včielka z vedľajšej viechy… chcem povedať z vedľajšej materskej škôlky… O význame peňazí zarecitujem vlastnú báseň Kotúľal sa dukát.

	L: Určite to nie je posledná akcia vašej pobočky.

	S: Určite. Chystáme takmer neprehľadné množstvo akcií. Z najdôležitejších vyberám:

	– jarné upratovanie trezorov,

	– preteky v počítaní desaťhaliernikov a päťhaliernikov (za účasti sesterských filiálok z okolitých krajov),

	– v rámci úsporných opatrení znížime počet žiaroviek na sociálnom zariadení na minimum (tú chvíľku vydrží človek aj potme),

	– skrášlime okolie našej pobočky na maximum a denne pozametáme chodník pred našou pobočkou až po časť chodníka, kde sa nanešťastie začína vchod do viechy. Chodník náležite pokropíme čerstvou vodou.

	L: Pripravili ste sa aj na ten prípad, keby predsa len do vašej pobočky prišiel prvý sporiteľ?

	S: Rátame hneď od založenia našej pobočky – ako som už bol na začiatku naznačil – aj s touto eventualitou. Z dvesto zamestnancov absolvovalo už 60 percent nácvik stretnutia so zákazníkom. Denne precvičujeme úsmevy, počítanie bankoviek a písanie cez indigo.

	L: To je všetko?

	S: Ani zďaleka nie! Ďalšie akcie podnikám na vlastnú päsť ako vedúci oddelenia pre styk so sporiteľmi.

	L: Takže aj vaša dnešná návšteva pri našom mikrofóne…?

	S: Áno. Určite ste si položili otázku, čo ma priviedlo akurát k vám, obyčajnému reportérovi, radovému služobníkovi mikrofónu? Nuž, overil som si vo vašej mzdovej učtárni, že ste dnes brali zálohu.

	L: To je pravda, ale nechápem súvislosti.

	S: Nemusíte. Stačí, keď súvislosti chápeme my, vedúci oddelení. Nebudem vás už zdržiavať pri vašej – síce menej významnej, no zato vytrvalej – práci pri mikrofóne – a požiadam vás rovno a bez obalu o 100 korún!

	L: O sto korún?

	S: Áno. Čo ste sa tak začudovali? Vari ste si neboli po zálohu?

	L: Bol som si – ale mám ju už rozkalkulovanú.

	S: Chápem vás. V tomto prípade stačí, ak si vložíte na knižku 90 korún.

	L: Viete, ako to chodí… Rátam s každou korunou. Deťom treba zaplatiť v družine obedy…

	S: Tak v tom prípade stačí 80.

	L: Mám dcéru. Vydáva sa…

	S: Nič to. Dajte 70!

	L: A môžem sa vás spýtať, načo potrebujete tie peniaze?

	S: Akože načo? Ako vedúci oddelenia pre styk so sporiteľmi vám chcem založiť vkusnú vkladnú knižku. Stačí 60!

	L: Nemôžem vám pomôcť. Splácame práčku.

	S: V poriadku. Ja vás chápem. Splácajte si. Dajte mi 50 korún a máte pokoj!

	L: A to takto každý deň vymáhate vklady?

	S: Každý boží deň. Uznajte, na to musí mať človek povahu. Musí mať anjelskú trpezlivosť. Tak čo? Pridáte sa k sporiteľom?

	L: A koľko ich je?

	S: Zatiaľ percentuálne počet sporiteľov vyčísliť nemožno, ale keby ste dali 50 korún, hneď by to nabehlo…

	L: Viete čo? Najprv dokončíme rozhovor pre našich poslucháčov. Zaujímavá osobnosť pred naším mikrofónom, vážení poslucháči…

	S:… Hrôza. Vedúci oddelenia pre styk so sporiteľmi…

	L:… súdruh Hrôza nám doteraz osvetlil činnosť jeho pobočky. Mňa by zaujímalo, ako je to s vyberaním vkladov.

	S: V našej pobočke sme pripravení vykonať s vkladmi i tie najnáročnejšie operácie – to znamená, sme pripravení vklady aj vydať majiteľovi vkladnej knižky. Verte – človeku príde smutno –, že sa nájdu aj takí jednotlivci, ktorí si do pobočky prídu bezostyšne vybrať uložené peniaze! U nás ide, pravda, zatiaľ iba o zamestnancov našej pobočky, lebo zvonku sa nám nepodarilo sporiteľov získať. Predstavte si ten šok, ktorý prežívam ráno, keď za mnou príde dlhoročná pracovníčka našej pobočky Trúda Repčanská a chce si vybrať 100 korún! „A nehanbíte sa?“ začnem najprv podobrotky. „Hanbím,“ ona na to, „ale nemôžem inak. Nevládzem od hladu!“

	L: Dojímavé.

	S: Čo je na tom dojímavé, nehnevajte sa? Veď je to poburujúce! Na jednej strane si uloží peniaze do pobočky, tvári sa bohvieaká šporovlivá, a na druhej strane kvôli dákym chlebíčkom či pomarančom zruší vklad! Keby malo byť podľa môjho – vklady by zostávali nedotknuté.

	L: Veľmi správne. Aj manipulácia s peniazmi by bola oveľa jednoduchšia. Sporiteľ by vložil peniaze do sporiteľne, a tým by sa celá vec pre všetkých skončila. Vážený súdruh Hrôza, keby ste mali zhrnúť výsledky svojej bohatej činnosti v styku so sporiteľmi, čo by ste odkázali našim poslucháčom?

	S: Stručne a jednoducho: nebojte sa prísť do našej pobočky! Našich dvesto zamestnancov sa postará o váš vklad, vystaví vám o tom dokument – a verte mi, vážení poslucháči, niet lepšieho pocitu, ako keď sa človek dostane medzi sporiteľov. Sám mám na vkladnej knižke 284 korún, s ktorými som nepohol už celý týždeň, a som na to hrdý! Príďte, neobanujete!

	L: A nám už zostáva len poďakovať sa súdruhovi Hrôzovi za jeho vklad do programu stanice Bumerang a zaželať jemu i jeho pobočke priaznivý vietor do plachiet!

	
Pokračujeme v rokovaní

	I. OBRAZ

	L: V poslednom čase sme dostali záplavu listov, v ktorých sa nám sťažujete na prievan. Mnohí píšu, že po sledovaní nášho programu zistili, že majú nádchu. Čo je pravda, je pravda. V minulosti sme tu príliš často otvárali a zatvárali dvere. Chcem vás však uistiť, že zdravie diváka je pre nás to najcennejšie, čo máme, a tak odo dneška obmedzujeme otváranie a zatváranie dverí o plných osemdesiatpäť percent. Preto dnes dvere otvárať nebudeme. Posledný, kto dnes spôsobí kratučký prievan, nebude nikto iný – ako ja. (L. otvorí dvere a rýchlo vojde dnu. Miestnosť je upravená ako zasadacia sieň.)

	L: Mnohí z vás si myslia, že som si dnes pomýlil dvere. Mýlia sa. Dnes budeme svedkami priameho prenosu z dôležitého zasadania. (Príde k Satinskému, ktorý sedí na predsedníckom mieste. Satinskému.) „Aké to bude zasadanie?“ pýtame sa spolu s vami jedného z prítomných v zasadacej sieni.

	S: Dnes tu zasadá MV PPPP.

	L: „Čo to je?“ pýtame sa spolu s vami jedného z prítomných v zasadacej sieni.

	S: MV PPPP je Medzinárodný výbor pre pomoc postihnutým prievanom.

	L: Koľko členov má tento medzinárodný výbor?

	S: MV PPPP má dvoch členov, z toho jeden je predseda.

	L: Predpokladám, že…

	S: Áno. Predpokladáte správne: predsedom výboru som ja a vy ste člen.

	L (zazvoní na zvončeku).

	S (vytrhne mu zvonček z ruky): Zvoniť budem ja! Ja som predseda! Začíname! Prosím, ujmite sa slova.

	L: Vážený prítomný, otváram zasadanie Medzinárodného výboru pre pomoc postihnutým prievanom a vítam na ňom predovšetkým nášho dlhoročného predsedu. (L. frenetický tlieska.)

	S: Predsedám výboru deväťdesiat rokov, presnejšie deväťdesiatdva. Deväťdesiatdva rokov jestvuje náš drahý MV PPPP, a dá sa povedať, že tých deväťdesiatdva rokov prievanu pekne podkurujeme. My prví sme prievan podrobili neúprosnému skúmaniu, neúprosnej kritike, my sme prievan v mnohých prípadoch zastavili.

	L: Vážený prítomný, prvým bodom dnešného zasadania je schválenie programu rokovania. (Satinský posunie papier s programom Lasicovi). Kto je za tento program, nech zdvihne ruku. ( Satinský zdvihne ruku). Jednohlasne. Prejdeme k prvému bodu rokovania. Prosím predsedu MV PPPP, aby predniesol správu.

	S: Vážený prítomný. Kedysi ktosi mi položil otázku, prečo práve prievan? Prečo nie vánok alebo vetrík? A ja som mu vtedy odpovedal: Vánok osviežuje, vetrík pofukuje – ale prievan šarapatí. Ďakujem za pozornosť.

	L: Ďakujem za prednesenú správu a otváram diskusiu. Hlási sa niekto o slovo? (Poobzerá sa po prázdnej miestnosti.) Nikto. Kým sa osmelíte, povedal by som k prednesenej správe niekoľko slov ja. (Nazrie do svojich poznámok.) Správa bola taká krátka, že ja som hádam kratšiu správu ešte nikdy v živote nepočul.

	S: A čo už tam nahovoríš o prievane? Ťahá – a hotovo.

	L: V správe nepadlo ani slovo o protiprievanovom hnutí.

	S: Skončili ste? Hlási sa ešte niekto do diskusie? Nikto. Tak ja by som to hneď všetko zhrnul: vážený diskutér! Vy sa opovažujete tvrdiť, že správa o MV PPPP je krátka, že nevystihuje podstatu, že – jedným slovom – ja už na boj proti prievanu nestačím?! Len otvorte dvere a uvidíte, ako skoncujem s prievanom. Vyrazím vás nimi tak rýchlo, že prievan nebude stačiť vojsť. Neťahá z dverí, ale z papuli niektorých diskutérov, rozvravených nactiutŕhačov, zakuklených fňukáčov, ktorým nestačí, že predseda im chce vyjsť v ústrety, že chce byť stručný, ušetriť čas! Im nestačí sedieť v zdravej, nikdy nevetranej zasadacej sieni – oni chcú za každú cenu prievan! Prosím – pootvárajte si dvere dokorán. Popasujte sa s nádchou, vážený pán tlčhuba! Lenže potom si robte predsedu MV PPPP vy!

	L: Ďakujem bývalému predsedovi za zhrnutie diskusných príspevkov. Hlási sa ešte niekto o slovo? Nikto. Nasleduje voľba nového predsedu. Keďže niet iných návrhov, navrhujem, aby som bol za predsedu zvolený ja. (Vystrnadí S. – vymenia si miesta.) Vážený prítomný. S dojatím sa vám musím priznať, že ma vaša dôvera prekvapila a zároveň potešila.

	S: Ale veď… ja som len chcel v diskusii… symbolicky…

	L: Aký je ďalší bod programu rokovania?

	S (nazrie do papiera): Kultúrna vložka.

	II. OBRAZ

	L (sedí za predsedníckym stolom): Pokračujeme v rokovaní. Má niekto nejakú pripomienku?

	S: Ja. Navrhujem zaradiť do programu dôležitý bod, na ktorý sme akosi pozabudli.

	L: Ktorý bod?

	S: Prestávku.

	(Obaja vstanú, popreťahujú sa, fajčia a pijú minerálku.)

	S: Čo si myslíš o kultúrnej vložke, ktorú sme videli?

	L: Pekne nacvičené, aj keď sa v neúnosne hravej melódii stratila základná myšlienka.

	S: Podľa mňa nemožno hovoriť o základnej myšlienke diela, keď ju vytrhneme z kontextu. Mne vo vystúpení umelcov chýbala nadčasová parabola! Súhlasíš?

	L: Súhlasím.

	S: Ach, to mi odľahlo.

	L: Poviem ti svoj súkromný názor: Škoda, že s nimi nevystupovala Anča. Tá nikdy nezabudne zaradiť do svojho vystúpenia nadčasovú parabolu.

	S: Anča nie. Naopak – nezištne pridá hyperbolu, až sa ti hlava zakrúti!

	L: Prečo vlastne neprišla?

	S: Dnes nemohla. Zasa rodí. Už jej to vyčítali aj na okrese. Zo známejších hercov sme mali možnosť pozvať Žofku.

	L: Joj, len tú nie! Moja žena ju nemôže ani cítiť. Minule hrala v televízii hrbatú. Odporný pohľad. Také veci by nemala stvárať. Zdravý človek, a takto sa dá spotvoriť kvôli peniazom!

	S: Všeličo vysielajú v tej televízii. Len aby človeka rozčertili.

	L: Mimochodom, keď sme sa už tak náhodou pri sebe pristavili cez prestávku – teba čo najviac v poslednom čase rozčertilo?

	S: Môžem úprimne?

	L: Len úprimne! Veď je prestávka.

	S: Tak teda: ty si mi pekne zavaril! Prečo si mi to urobil?

	L: Čo, prosím ťa? Povedz úprimne!

	S: Veď si ma obral o funkciu! Deväťdesiatdva rokov som bol predseda:

	L: Nič si z toho nerob. Teraz budem deväťdesiatdva rokov predsedom ja.

	S: A čo poviem doma? Ako budem vyzerať? Žena mi na vankúš vyšila „PREDSEDA“ s takými dvoma motýľmi. A to malé dieťa ako k tomu príde? O rok má ísť na vysokú. Čo mu tam povedia?

	L: Neboj sa. Budeš robiť podpredsedu. Po prestávke majú byť hneď voľby.

	S: Len či ma zvolia?

	L: Máš šance. Veria ti. Žena ti vyšije na vankúš ešte tri písmená a bude tam: PODPREDSEDA. Podpredseda! Veď to je prvý človek hneď za predsedom! Tak teda: tfuj, tfuj, tfuj! (Volá na S.) Končíme prestávku. Zaujmite miesta v zasadacej sieni! Pokračujeme v rokovaní. (L. si sadne na svoje miesto.)

	S (sprisahanecky žmurká na predsedu): Nasleduje voľba podpredsedu. Má niekto nejaký návrh? Nikto. Navrhujem, aby som za podpredsedu bol zvolený ja. Kto je za?

	L (díva sa do neznáma).

	S: Nikto. Kto je proti?

	L (zdvihne ruku).

	S: Jednohlasne. Ale veď sme sa dohodli cez prestávku! Nepamätáš sa?

	L: Nedá sa nič robiť. Neprešlo to.

	S: Nuž ale kto bude robiť podpredsedu?

	L: Ja.

	S: Aj predsedu, aj podpredsedu?

	L: Čo sa dá robiť. Musím to zvládnuť. Ďakujem za dôveru a prosím o ďalšiu kultúrnu vložku.

	III. OBRAZ

	L: Otváram poslednú časť zasadania. Hlási sa ešte niekto o slovo?

	S: Ja.

	L: Zasa vy? Prosím.

	S: Pozdravuje vás Lojzo.

	L: Ďakujem, odovzdám. To je všetko?

	S: Odkazuje vám, že ďalšie obložené chlebíčky nedovezie.

	L: Nedovezie? A čo budeme jesť cez ďalšiu prestávku? Ešte dobre, že sme ju neohlásili. Musíme zvolať operatívku. (Premiestnia sa od stola.)

	S: Zahajujem operatívku. Čo navrhuješ, Matej?

	L: Ja nie som Matej.

	S: Na operatívke je to jedno. Na operatívke treba rýchlo konať.

	L: Len pomaly, pomaly! Kto tu vedie operatívku?

	S: Ja.

	L: Akože ty? Veď ja som predseda a ešte k tomu aj podpredseda! Ja vediem aj operatívku. Čo navrhuješ ty?

	S: Prestávku.

	L: Hlúposť. Dobre, že sme ťa nezvolili! Čo budeme cez prestávku jesť? Lojzo zlyhal. Pokračujme radšej, kým vládzeme, rýchlo v rokovaní. Koniec už nemôže byť ďaleko. Doma sa potom dobre najeme.

	S: A keď nevydržíme?

	L: Musíme. V najhoršom prípade poobhrýzame ceruzky ako minule.

	S: A nedali by sa tie chlebíčky pourgovať?

	L: Pourgovať by sa dali, ale vieš, aké je to riziko? Ešte teraz mi behá mráz po chrbte, keď si spomeniem, ako sme minule urgovali tie minerálky. Pamätáš sa na tú prestrelku?

	S: Máš pravdu. S Lojzom sa neradno zahrávať. Kvôli dvom obloženým chlebíčkom neprídem predsa o život. Rýchlo prednes záverečné slovo a poďme domov!

	(Rýchlo sa premiestnia opäť na rokovanie.)

	L: Vážený prítomný. Končím týmto zasadanie MV PPPP a do ďalšej činnosti vám všetkým želám veľa úspechov.

	(Balia sa a obliekajú.)

	S: Ešte ste zabudli povedať, kedy bude budúce zasadnutie.

	L: To ti odkážem po tajomníčke.

	S: A kto je tajomníčka?

	L: Ja.

	S: A pozdravuj tam u vás – v Malužinej!

	L: Ďakujem, odovzdám. Ktorým ideš?

	S: Devätnásť šestnásť. A ty?

	L (nasadí si motoristickú helmu): Po mňa príde Kubo na motorke.

	
Rozhlasový chlebík

	L: O koľkej začíname vysielať?

	S: Ako vždy. O desať minút.

	L: Ste pripravený? Papiere máte v poriadku?

	S: Nepotrebujem papiere. Všetko viem naspamäť.

	L: Ale čo?! Aj správy o vodných stavoch? Nitra v Nedožeroch!

	S: Čo to trepete? Odkedy je Nitra v Nedožeroch?

	L: Odjakživa.

	S: Netárajte. Ja som sa v Nitre narodil. Nitra nie je v nijakých Nedožeroch. Nitra je… v Nitre.

	L: A čo je potom v Nedožeroch?

	S: To čo v Nitre. Nič.

	L: Mhm. Takže ste pripravený?

	S: Absolútne. Akurát občas mám… ako by som sa vyjadril…

	L: Hlad?

	S: Nie, nie. Hlad mám furt. Ale občas cítim čosi také zvláštne… Ale! Čo to budem tajiť! Potrebujem prvú pomoc. Ovládate?

	L: Nuž, aby som pravdu povedal, z prvej pomoci ovládam akurát dýchanie z úst do úst.

	S: To mám teda peknú smolu.

	L: Tiež si myslím. A načo vám je prvá pomoc?

	S: Ja som sa zbláznil.

	L: Ojoj. A ja som sa už zľakol, že niečo vážne. Žlčník alebo tak. A kedy ste to zistili?

	S: Pred chvíľou na chodbe. Jedna kolegyňa tam rozprávala taký dosť neslušný vtip, od hanby som celý očervenel a odvtedy mám pocit, že som ruža.

	L: A vadí vám to?

	S: Ani nie. Len sa bojím, aby som nezvädol. Nemohli by ste ma občas poliať?

	L: Prečo nie? Rád. Môžem minerálkou?

	S: To je fuk. Hlavne aby som dostával vlahu.

	L: A nechcete sa postaviť do vedra?

	S: Načo? Veď som v kvetináči. Stačí, ak ma občas polejete. Ale pozor! Pichám.

	L: Tuším, že tú prvú pomoc naozaj potrebujete. Čo keby som vás schmatol za vlasy a ťahal k brehu?

	S: Buďte taký láskavý. Au! Nepomohlo. Stále som ruža. Ale aj tak vám ďakujem za ochotu. Ak chcete, môžete si privoňať. Cítite tú vôňu?

	L: Cítim. Ale to nie je ruža. To je čabajská klobása.

	S: Máte pravdu. Mám vo vrecku desať deka čabajky. Sláva. Už som sa z toho dostal!

	L: No to ma teší. Už som chcel volať botanickú záhradu. Takže ste pripravený, Miško?

	S: Miško? Ja som Ferko.

	L: Vážne? To ste vy? Podľa hlasu by som bol prisahal, že ste Mišo.

	S: Čo ma nevidíte?

	L: Nie. Veď sme v rozhlase.

	S: A čo?

	L: Čo čo? Už ste zabudli, čo nám hovorili minule na školení? Rozhlas je masmédium, kde vizuálna stránka je potlačená na úplné minimum.

	S: To je fakt. Rozhlas je vyslovene akustická záležitosť.

	L: No vidíte.

	S: Veď to ma práve mýli.

	L: Čo?

	S: Že ja vás vidím.

	L: Počkajte, nežartujte.

	S: Ja nežartujem. Ja vás vidím. Síce len tak hmlisto, v základných obrysoch, ale predsa. Vidím vás.

	L: To je hrôza!

	S: Upokojte sa. Nie ste síce Adonis, ale až taká hrôza to zas nie je.

	L: To je katastrofa. Ak ma vidíte, to znamená, že som absolútne nespôsobilý pre prácu pred mikrofónom. A toľko som sa snažil, aby som pôsobil len akustickým dojmom! Čo som ja všetko pre to urobil! A vidíte. Nikdy sa to nenaučím. Nikdy! Zase ma vyvesia na tabuľu hanby.

	S: Nezúfajte! Teraz vás síce vidím celkom zreteľne, ale sú chvíle, keď sa mi zahmlievate, ba povedal by som, že niekedy celkom miznete.

	L: Naozaj? Je to pravda, alebo ma chcete len tak chlácholiť?

	S: Namojdušu. Niekedy celkom zmiznete, ale potom sa, bohužiaľ, zase vynoríte.

	L: Dočerta! Prečo sa sústavne vynáram? Akurát teraz sa musím vynárať, keď ma vymenovali za úsekového dôverníka!

	S: Asi nemáte talent. Neviete sa tak sústrediť, aby ste sa celkom rozplynuli. Musíte sa viac snažiť. Ja som sa to tiež nenaučil zo dňa na deň. Ale podarilo sa mi to. A odvtedy, len čo prídem do roboty, hneď zmiznem. Ako každý dobrý rozhlasový pracovník. Zaslúžilí umelci miznú už na vrátnici. A členov rozhlasovej dramatickej družiny nevidno vôbec. Takí sú to machri!

	L: Aj ja to musím dokázať. Musím. Nemohli by ste mi nejako pomôcť? Iste na to máte dáky grif.

	S: Skúste sa každé ráno natierať acetónom. Ale pozor, aby ste nezmizli definitívne. Čo by povedali vaši doma, keby vás zrazu nevideli?

	L: Doma ma už nevideli dobré dva týždne. Len tu v robote sa stále vynáram a vynáram. A nie a nie zmiznúť.

	S: Viete čo? Skúste si opakovať: nevidno ma, nevidno ma.

	L: Nevidno ma, nevidno ma. Nevidno ma?

	S: Vidno. Musíte sa do toho viac vložiť.

	L: Nevidno ma, nevidno ma, ne-vid-no-ma…

	S: Áno, áno… do toho… už sa zahmlievate… strácate tvary…

	L: Nevidno ma, nevidno ma…

	S: Pridajte ešte… ešte vám vidno nos…

	L: To bude fuška! Nevidno ma, nevidno ma…

	S: Výborne, podarilo sa! Jožko, Jožko, kde ste?

	L: Tu. Sedím na skrini. Vidíte ma?

	S: Nevidím.

	L: Tak predsa som to dokázal! Márnosť šedivá, tvrdý je ten rozhlasový chlebík!

	
Na smrteľnej posteli

	S: Ľudia sa rodia, ľudia umierajú – nie je to neviemaká životná múdrosť, ale na druhej strane je to, žiaľ, pravda. Smrť je rovnako veľkým medzníkom v živote človeka. Aj tu však platí porekadlo: Ako si kto ustelie, tak bude spať. A dôstojne zaspať na smrteľnej posteli, to nie je len taká ľahká každodenná úloha. Uvedomte si, prosím vás, že idete zaspať navždy, a preto treba spočinúť príkladne.

	L: Priatelia, zišli sme sa dnes pri dosť smutnej príležitosti. Môj dlhoročný spolupracovník a kolega leží na smrteľnej posteli pevne odhodlaný odísť v dohľadnom čase spomedzi našich radov. Mnohí z vás si iste kladú otázku, kto zapríčinil toto úmrtie. Možno som použil v slovesnom podstatnom mene nesprávny čas, ale nebudeme sa tu predsa hádať o časovaní, keď ide o takého vzácneho priateľa. Tak teda: kto zapríčinil toto úmrtie? Nezodpovedný vodič? Odtučňovacia kúra? Elektrina? Plyn? Nájomné? Nebudeme okolo toho chodiť ako mačka okolo horúcej kaše a položím túto otázku priamo postihnutému. Dovoľte, aby som vám v mene všetkých našich spolupracovníkov, v mene domového výboru, ako aj v mene svojom vyslovil úprimnú sústrasť k vášmu nadchádzajúcemu skonu.

	S: Ďakujem vám. V tejto pre mňa trúchlivej chvíli, možno jednej z posledných chvíľ na tomto svete, mi obzvlášť dobre padne, že sa pri mojej smrteľnej posteli pristavil človek, ktorého som si za svojho života nesmieme obľúbil pre jeho prostoduchosť a celkovú nemohúcnosť.

	L: A prečo tak otvorene? Mohli by ste mať trochu viac taktu!

	S: A načo? Mne je to už jedno. Rozumiete?

	L: Rozumiem, ale predsa by ste sa mohli trochu krotiť! A vôbec, čo vám to napadlo umierať?

	S: To nebol môj nápad.

	L: Tušil som to. Umierať v štyridsiatke je predsa také neštýlové. Keď umrie osemdesiatročný starec, je to prirodzené. Keď umrie dvadsaťročný mladík, tak je to tragédia. Ale v štyridsiatke? Na tragédiu je už neskoro a k prirodzenosti ešte ďaleko.

	S: Viem. Ale keď už som raz na tej smrteľnej posteli, bolo by škoda nevyužiť takú skvelú príležitosť. Zháňal som ju tri mesiace. Napokon som dal do novín inzerát: Kúpim ihneď smrteľnú posteľ, môže byť aj použitá. Značka: Pre nenáročného.

	L: A ozval sa niekto?

	S: Pravdaže. Mal som niekoľko telefonátov, ale zväčša mi núkali smrteľné postele pre dve osoby, a to sa mi vidí zbytočný luxus. Až napokon zazvonila u mňa jedna pani, taká milá, sympatická osoba. Prišla už aj s posteľou, zložila ju sem do obývačky a hneď sme sa aj dohodli. Bola pomerne drahá, ale je v záručnej lehote, takže…

	L:… aha, takže keby ste do troch dní nezomreli, môžete ju zaniesť naspäť tej panej.

	S: Práve že ju nikam nemusím vláčiť, pretože tá pani sa celkom iste vráti!

	L: Myslíte?

	S: Pravdaže! Zabudla si u mňa v predizbe kosu. Zrejme skleróza.

	L: No fajn. Ale hádam by sme prešli k príjemnejším veciam.

	S: Správne. Priniesli ste parte?

	L: Áno. Tu sú. Dal som vytlačiť dve, jedno pre mňa a druhé pre vás. Kam vám ho mám poslať?

	S: Nežartujte, to sa nepatrí. Aké ste dali motto?

	L: Dovtedy sa chodí s krčahom po vodu, kým sa nerozbije…

	S: To má byť motto na parte?

	L: Myslel som si, že je to vaše najobľúbenejšie porekadlo!

	S: Nuž hej, to máte pravdu. Ukážte…! A vlastne, prečo nie? Ja sa už môžem na to vykašlať.

	L: Tiež som si myslel. Toto si prečítajte, túto časť. Tá sa mi výnimočne podarila.

	S:… s hlbokým zármutkom oznamujeme, že náš vrelomilovaný manžel, syn, zať, kmotor, svokor, švagor, brat, synovec, bratanec, svat, krstný otec, sused, dedko, babka, vnučka, vnúčik, psík, mačiatko a myšička… Prečo myšička?

	L: A čo tam mám dať namiesto toho?

	S: Myš. Znie to predsa len dôstojnejšie.

	L: V poriadku. Dám tam myš. A teraz príde najlepšie. Čítajte ďalej.

	S:… nás náhle opustil…

	L:… nás náhle navždy opustil…

	S: Ach, áno, to navždy som prehliadol. Napokon, to nie je až také podstatné.

	L: Ale je.

	S:… nás náhle navždy opustil dňa… tri bodky…

	L: To vyplníme dodatočne.

	S: Ďakujem vám, že nesúrite. Na revanš… Posledná rozlúčka s naším drahým zosnulým bude vo štvrtok o 15.00 v Parku kultúry a oddychu. Kedy je štvrtok?

	L: Dnes.

	S: Fakt. Hm. A nedalo by sa s tým dačo…?

	L: Nedalo. Je tu jasne napísané: rozlúčka je vo štvrtok.

	S: Nehnevajte sa, že sa vám miešam do týchto organizačných záležitostí – napokon, čo ma do toho – ale čo ak sa mi pri najlepšej vôli nepodarí umrieť? Aj sa začínam akosi lepšie cítiť…

	L: Nežartujte! Autobus bude pristavený o 14.00.

	S: To je iné. A kde?

	L: Na Škultétyho 12.

	S: A to prečo? Veď ja bývam na Konvalinkovej 6.

	L: No a? Veď ten autobus tam nebude pristavený kvôli vám.

	S: To je pravda. A kto býva na Škultétyho?

	L: Ja.

	S: A to kvôli vám príde celý autobus?

	L: Kvôli mne? Nebuďte smiešny! Hádam kvôli vám. Veď je to váš pohreb! Vari len nechcete, aby som išiel pešo.

	S: To v nijakom prípade. Ale mohli by ste sa zviezť so mnou.

	L: Ešte to! Veď dobre viete, ako si nás mýlia! Mimochodom, aby som nezabudol, pracovníci pohrebnej služby vás srdečne pozdravujú a želajú vám veľa úspechov na novom pôsobisku.

	S: Ďakujem. Prídu?

	L: Žiaľ, nemôžu. Oslavujú Jozefa.

	S: Tak to sa nedá nič robiť, keď oslavujú. A ja by som sa nemohol zúčastniť?

	L: Ste Jozef?

	S: Nie.

	L: Tak ležte a nevymýšľajte! Ešte toto keby ste láskavo trojmo vyplnili.

	S: Čo je to?

	L: Vaše posledné želanie. Ak nijaké nemáte, tak sa vám to odráta z celkových nákladov a do troch mesiacov vám príslušnú sumu poukážeme poštou.

	S: Mám posledné želanie.

	L: Tak von s ním!

	S: Chcel by som sa s vami ešte posledný raz porozprávať.

	L: Veď sa rozprávame už vyše pol hodiny.

	S: To bolo viac-menej úradne. Ale teraz by sme sa mohli tak dáko od srdca, tak ľudsky, rozumiete?

	L: Tak začnite. Ale švihom, už nemáte času nazvyš.

	S: Ach, cítim, že tu už dlho nebudem.

	L: Veď vravím! A čo! Všetci sa tam poberieme.

	S: Smrť nechodí po horách, ale po ľuďoch.

	L: Veru, kto chce kam, pomôžme mu tam.

	S: Kde nič nie je, ani smrť neberie.

	L: Nuž tak. Chudobnému aj z hrnca vykypí.

	S: Prach si a v prach sa obrátiš.

	L: Kto druhému jamu kope, sám do nej spadne.

	S: Sýty hladnému neverí.

	L: Vrana vrane oči nevykole.

	S: Daj psovi prst, zožerie ti ruku.

	L: Bližšia košeľa ako kabát.

	S: Lepší vrabec v hrsti ako holub na streche.

	L: Sedemkrát meraj a raz rež.

	S: Bez práce nie sú koláče.

	L: Ruka ruku myje.

	S: Kým tučný schudne, chudý zdochne.

	L: Darovanému koňovi na zuby nehľaď.

	S: Radšej dvakrát vyhorieť ako sa raz sťahovať.

	L: Kde ťa neprosia, nech ťa čerti nenosia.

	S: Hlad je najlepší kuchár.

	L: Za živa v Bystrici, po smrti v nebi.

	S: Jajaj. Človek nevie dňa ani hodiny.

	L: Akože nevie? Dnes o pätnástej! Tu to máte jasne napísané.

	S: Jaj, takmer by som bol zabudol! Prosím vás, nemohol by niekto na mojom pohrebe povedať zopár slov?

	L: Ja by som ochotne…

	S: Hádam radšej niekto iný.

	L: Veď hej. Ibaže nik iný nepríde.

	S: Aha. Dobre by bolo, keby ste si to napísali, aby ste potom zbytočne nezdržiavali.

	L: Veď ja mám času dosť. Viete, rád by som v tom prejave spomenul nejaké vaše významné zásluhy a tak ďalej… Nespomínate si na nič?

	S: Nuž, to bude horšie… máte na mysli nejaký významný skutok, ktorým by som sa bol zapísal do pamäti ľudí?

	L: Presne tak. Niečo, čo sa zvyčajne spomína pri takýchto príležitostiach, aby bolo každému jasné, že ten… zosnulý… prepáčte… nebol len taký hocikto.

	S: Viem, viem. Mám! To sa bude hodiť.

	L: No výborne! To som ani nedúfal.

	S: Raz, asi pred dvadsiatimi rokmi, som zjedol sedemdesiat tvarohových knedlí na posedenie. Čo poviete?

	L: Nuž, to je obdivuhodné, ale… tu by sa žiadalo čosi viac.

	S: Tak povedzte, že ich bolo sedemdesiatpäť. Veď z toho sa nestrieľa!

	L: Viete čo? Tie knedle radšej vynechajme. Ktovie, ako by to pôsobilo.

	S: Ako myslíte. A čo vajcia na tvrdo? Päťdesiatšesť vajec na posedenie. Prisahám! Nech skapem, ak to nie je pravda.

	L: Ja vám verím, ale predsa len by to chcelo čosi viac.

	S: Viac vajec sa naraz nedá zjesť. Verte mi, ja viem, čo hovorím.

	L: A na nejaký iný významný čin – ale nie z kulinárnej oblasti – si nespomínate?

	S: Nespomínam. Iba ak…

	L: No!

	S: Raz na Vianoce som prešiel cez križovatku na červenú.

	L: To hádam nie je významný čin. To je obyčajný priestupok!

	S: Aleja som bol len v trenírkach.

	L: No. Ak nemáte nič iné, ja si už niečo skombinujem.

	S: Ale tie trenírky boli zelené! Rozumiete?!

	L: Dobre, dobre… Čo by ste povedali na takéto znenie smútočného prejavu. Budem improvizovať. (Vytiahne papier.) Vážené smútočné zhromaždenie! Odišiel komik. Uľavilo sa obecenstvu, vydýchlo si divadlo. Už nikomu nehrozí ten bolestný kŕč smiechu, prestali sa ľudia chytať za bruchá. Už nikdy nezaznejú z úst nášho drahého zosnulého jeho povestné prastaré anekdoty, ktoré sme si každý večer, už neviem po koľký raz, znova a znova museli vypočuť. S takou rozkošou. Odišiel komik. A jednou z jeho predností, možno jedinou, bolo, že odišiel v pravý čas, že nečakal, kým prekypí pohár trpezlivosti, ktorú sme po toľké roky držali na uzde. Odišiel gigant, ktorý – aj keď sa to nezdá – vyoral hlbokú brázdu do kultúrneho povedomia nášho regiónu. Jeho nezabudnuteľné komické figúry, momentálne si nespomínam na nijakú, nám zostanú navždy nezmazateľne vryté v pamäti. Lúčime sa s tu prítomným zosnulým slovami „Späť cesta nemožná“, ktoré nás napĺňajú toľkou nádejou. Česť jeho pamiatke! Autobus odchádza o päť minút spred hlavného vchodu. Čo poviete?

	S: Ďakujem, ďakujem. Poviem vám úprimne – takto pekne o mne ešte nikto nehovoril. A najmä nie pri takejto príležitosti.

	L: Veď viete, o mŕtvych len dobre. Niektoré fakty som náročky zamlčal. Napríklad…

	S: Ďakujem, ďakujem… Ste zlatý človek! Viete čo? Budete po mne dediť.

	L: O! To je momentálny nápad?

	S: Nie. Už roky mám spísaný testament. (Číta.) Ja, dolupodpísaný zosnulý, zanechávam týmto svojmu najvernejšiemu priateľovi a druhovi do trvalého užívania to najdrahšie a najcennejšie, čo som počas svojej dlhoročnej umeleckej kariéry nadobudol, a to: priazeň svojich divákov. Podpisy, dátum, svedkovia. Ste spokojný?

	L: No… ďakujem pekne.

	S: Tak môžem pokojne odísť. Do skorého videnia!

	L: Ešte to! Zbohom! Zbohom!

	
Doremifasollasido

	S: Možno si myslíte, že nikoho do toho nič, že by sa to nemalo zverejňovať – ale podľa mňa je to naša osobná tragédia!

	L: Vrele s vami súhlasím a zároveň dôrazne žiadam, aby ste mi povedali, o čo ide!

	S: Hovorím o noblese. V mnohých veciach sa už vyrovnáme iným národom – pomerne slušne si vieme vypiť, zajesť, ba i odedza je na úrovni – sem-tam aj vreckovka sa nájde – ale k noblese sme sa ešte neprepracovali.

	L: Nečudujte sa. Nemali sme možnosť prepracovať sa k noblese. Na také panské huncútstva nebolo kedy. V hore sme sa nemohli zdržiavať noblesou; kričať: „Dovoľujem si upozorniť panstvo v doline, aby ráčilo dušu varovať…!“ V hore našinec zreval: „Varúúj dušu na doliné!“ a už sa guľatina rútila.

	S: Nuž ale teraz nám tá noblesa tak na úradoch, ako aj v domácnostiach chýba. Ja vidím príčinu v tom, že sme v minulosti príliš zanedbali inštitúciu sluhov. Priznajte sa, mali ste doma dákych lokajov?

	L: Nepriznám.

	S: No vidíte! A koľko je takých dedín, kde nemali ani len komorníkov. Darmo je – vidieť to na nás.

	L: Máte pravdu. Všade inde vo svete, napríklad keď sa dakto viezol na voze, stáli za ním aspoň dvaja lokaji v livreji. A naši furmani? Kašlali na to. Tak to potom v dolinách aj vyzeralo. Podaktorí nevideli parfum, ako je rok dlhý, o púdri ani nehovorím. Chudera noblesa. Zostala u nás popoluškou.

	S: Sú to zdanlivo maličkosti – taká čipka, krajka, benátske zrkadlo, fajnový porcelán, verný sluha, chutná mladučká kuchárka – ale práve tieto maličkosti tvoria onú prekrásnu povahovú vlastnosť človeka, ktorú nazývame noblesa.

	L: Uznajte, ako by mohli mať noblesu takí Zamagurčania, keď na Zamagurí nieto ani jediného čističa topánok, o černochoch ani nehovorím. Alebo ďalšia maličkosť: všade vo svete, keď prichádza niekto na návštevu – komorník pri vchode do salónu ohlási jeho meno a hodnosť. U nás? Komorník nikde – domáci sú tiež poschovávaní. U nás nikto nikoho neohlasuje, pri vchodoch nie sú komorníci, a tak si človek radšej rozmyslí, či má vôbec ísť na návštevu.

	S: A čo keby sme sa pokúsili o tú noblesu aspoň teraz? Neskoro, ale predsa?

	L: Vy sa chcete pokúsiť o noblesu?

	S: Sám ste povedali, aké je to jednoduché, stačí si stať do dverí a ohlásiť niekoho.

	L: Skúste to. Držím vám palce.

	S: Inžinier Čaniga s manželkou!

	L: Kde sú?

	S: Neviem.

	L: Naši ľudia ešte nie sú zvyknutí hneď po ohlásení vojsť. Možno prídu zajtra. Teraz to skúsim ja: MUDr. Grambeliaková so svojím synom inžinierom Lódringerom…

	S: Nikto. Máme čo doháňať! Docent Rapavý!

	L: JUDr. Šipčinská-Rejpalová!

	S: Zase nikto. Imrich Krampampula so svojou ženou Imrou a dcérou Iminou Krampampulkami!

	L: Nuž, keď nikto nechodí, zavolajme aspoň Filipa. (Vojde Jaroslav Filip.) Dobrý večer, Filip – môžem vás volať krstným menom?

	F: Nech sa páči.

	L: Počúvajte, Filip, my sa tu už dlhú chvíľu nevieme dohodnúť, čo ste vy vlastne za človeka.

	S: On tvrdí, že ste fakír.

	F: Nie, ja nie som fakír. Nespávam na klincoch.

	S: Možno spávate na vavrínoch, hahaha! Čo je, Filip? Nemáte zmysel pre humor? A vôbec, kde čerpáte inšpiráciu?

	F: Mňa inšpiruje všetko na svete. Stačí, aby niekde začalo horieť, a mne hneď zíde na um (zaspieva melódiu „ho-rí, ho-rí“). Alebo zazvoní poštár a už mi bzučí hlavou (zaspieva: „Ide, ide poštový panáčik…“).

	L: A u mňa keď zazvoní poštár, vždy mi bzučí – money, money, money…

	S: Počúvajte, Filip, nechcem sa vás dotknúť, ale to, čo ste hovorili, že vám zišlo na um, ale ja sa vás naozaj nechcem dotknúť… úprimne povedané… prepáčte mi tú otvorenosť, Filip, ale tie melódie som už niekde počul.

	L: Samozrejme, že ste ich počuli. Veď furt niekde horí.

	F: Ja viem, čo máte na mysli.

	S: Veľmi správne. Myslel som na to isté, na čo vy. Nie sú tie melódie kradnuté?

	F: No a práve preto celé noci nespávam. Vždy keď mi cez deň príde na um nejaká melódia, presedím celú noc pri rádiu a trasiem sa od strachu, či už tú istú melódiu niekto predo mnou neskomponoval.

	L: Je to možné, že by sa našli takí bezcharakterní ľudia, čo skomponujú bez zábran melódiu, ktorá vám zíde na um až potom?

	F: Budete sa čudovať – takí sú! Dovolíte? Prejdime ku klavíru.

	L&S: Prosím, prosím, nech sa páči. (Ochotne vykročia opačným smerom, ako je klavír.)

	F: Sem, sem, prosím! Toto je klavír. (Lasica a Satinský si ho uznanlivo obzerajú. Filip si sadne za klavír.) Napríklad táto melódia. Skomponoval som ju v lete pod jabloňami v Dudinciach. (Zahrá s chuťou „Znám jednu dívku, ta má dukáty“.) Prídem domov, zahrám to manželke, a ona mi vraví: „Smetana.“ No, čo by ste robili v mojej situácii?

	L: Ja by som sa okamžite rozviedol.

	F: Alebo v zime u nás na povale – práve som sa išiel vešať – zišla mi na um táto. (Clivo preluduje.) Zídem dolu, zahrám manželke, a viete, čo mi na to povedala?

	L: Samozrejme. Smetana.

	F: Ako to viete?

	L: Veď ju už poznám, potvoru!

	F: No a to mi od istého času nedá spávať. Žijem v ustavičnom strachu, že to, čo práve komponujem, bolo už skomponované, a keďže komponujem už skomponované, stáva sa zo mňa v tej chvíli…

	L:… Smetana!

	F: Bohužiaľ, práve naopak: zlodej, ktorý vykráda Smetanu. (Nešťastnému Filipovi sa zrazu rozjasní tvár.) Moment! Počkajte! Počkajte! Žeby predsa len? (Zanietene hrá motív zo symfonickej básne „Má vlast“ a znovu zosmutnie.)

	L: Kdeže! Smetana.

	S: Nerobte si z toho ťažkú hlavu. Keď vykradnete takého Smetanu, tomu je to už jedno. Iné by bolo, keby ste vykradli mňa. Ja by som vám poriadne pristrihol krídelká.

	F: No dovoľte?! Čo už by som od vás mohol ukradnúť?

	S: Náhodou, máme doma vysávač, záclony a… a vôbec!

	L: Prídete domov s jeho vysávačom a manželka vám povie: „Smetana, Smetana, stále len ten tvoj Smetana, a ja aby som vysávala s ukradnutým vysávačom!“

	F: Hohó! Vysávač máme. Auto tiež. Aj v hudbe možno vyžiť z nakradnutého, ale len do určitej miery! Na to je paragraf: z každej skladby môžete – slušne povedané – použiť štyri takty. Inými slovami: štyri takty môžete šmajznúť…

	L:… ale tak, aby vás pri tom nikto nepočul.

	F: Máme dovolené štyri takty z každej doteraz skomponovanej skladby. Z každej! To dáva hudobným skladateľom nedozerné možnosti a je to pritom právne nepolapiteľné. Vypočujte si moju skladbu Nenapadnuteľná. (Klavírna skladba Jaroslava Filipa. Zmes všeobecne známych melódií. Po koncertnom čísle.) To bola skladba Nenapadnuteľná. Hudba: Jaroslav Filip a kolektív.

	L: To je zvláštne. Obraz sa musí podobať, ale skladba sa nesmie.

	F: Máte pravdu. Práve preto som si povedal, že sa nebudem inšpirovať melódiami, ale budem sa inšpirovať vo svojej hudbe životom.

	S: Napríklad?

	F: Životom na schôdzi: minule som bol na jednej schôdzi a hneď som ju zhudobnil: REFERÁT. (Zahrá búrlivo tvorivý motív.) KOREFERÁT. (Zahrá motív plný nežných nápadov.) A potom bola DISKUSIA. (Spustí ruky z klávesov, chvíľu je ticho. Po chvíli ticha sa pokloní.)

	S: Skvelé. Vy ste sa teda vydali po vlastných chodníčkoch. Pridali ste sa k našej slovenskej hudobnej avantgarde.

	F: Nuž, usilujem sa zhudobniť postupne celý život dnešných žijúcich Slovákov. Ale veľa vecí mi zväzuje ruky. Napríklad taliančina.

	L: Áno, to viem. Taliančina je akousi neoficiálnou úradnou rečou slovenských skladateľov. (K Satinskému.) Crescendo.

	S: Adaggio?

	L: Decrescendo!

	S: Lento?

	L: Presto. Animato.

	S: Allegro!

	L: Allegreto!

	F: Allegrissimo!

	S: Allegrissimo si – ma non tropo!

	L: Kontra!

	S: Rekontra.

	F: Pas.

	S: Nečudo, že slovenskému hudobnému skladateľovi ani vlastná mater nerozumie.

	L: A to už nehovorím o tej nešťastnej solmizačnej stupnici. DOREMIFASOLLASIDO! Koľký hlavolam pre hudbychtivého slovenského šuhaja! Ako keby sme nemali dosť našich slovenských slabík. (Spieva.) DRUMBĽAKRUMPĽA-KÔPORBRYNDZAÁÁÁ!

	S: DZABRYNPORKÔPĽAKRUMBĽADRUM!

	F: Nuž, to je presne to, čo sa už roky usiluje presadiť na Zväze skladateľov naša liptovská sekcia. Je načase ukázať svetu, že aj v našej hudbe sa čosi hýbe. Táto solmizačná stupnica je ľubozvučná, zvukomalebná – no má jeden háčik.

	L: A čo? Vari kôpor neprešiel?

	F: Nie, nie. Ideologicky je to o. k. Ale má to príliš folkový ráz. Preto som si dovolil vypracovať tzv. REZERVNÚ solmizačnú stupnicu pre obyvateľov slovenských veľkomiest. (Spieva a hrá na klavíri.) OÚNZSPKK-MSNVCHZJD. OÚENZETESPÉKÁKÁ – EMESENVÉCHÁZETJÉDÉ!

	L+S: Bravó! Bravó! Bravó!

	F (vyčítavo ich tíši): Už zase začínate s tou taliančinou? Nemôžete vyjadriť svoje nadšenie po slovensky? Namiesto „bravo“ navrhujem používať termín „fíha“, a keď je dostatok času, „bodaj ho“.

	S: Ale je tu isté riziko, že keď sa pri koncerte speváka ozvú výkriky „bodaj ho!“, niektorí diváci to môžu zobrať doslovne.

	F: No a čo? Nebude to prvý a posledný raz, čo pre hudbu tiekla krv. Hudba je krásna, čarovná, vzrušujúca. Hudba je božská. Takže je celkom pochopiteľné, že Indovia namiesto HUDBA hovoria BUDHA.

	L: To je pravda. Preto je v indickej televízii taký obľúbený seriál TAKÚ NÁM, BUDHA, ZAHRAJ.

	F: A akú vám mám zahrať?

	S: Zhudobnite niečo. Napríklad občiansky preukaz.

	F: Čí?

	L: Náš.

	F: Aha, zabudol som, že máte spoločný. (Spieva.)

	Lasica Satinský

	bytom v Bratislave

	narodení 25. októbra

	Lasica Satinský

	herci Novej scény členovia ROH

	od roku tisícdeväťsto

	sedemdesiatštyri

	Vé Bé

	L: A teraz zhudobnite svoj OP

	F: Nemám ho pri sebe.

	L: A to je chyba. Pretože… (Spieva.)

	Občiansky preukaz nezaškodí

	bez neho sa občan nenarodí

	vyrieši problémy zauzlené

	preukaz – všetko je odpustené

	Občiansky preukaz vec nevinná

	a predsa vo svete moc veľkú má

	v ňom radosť útecha smiech sa rodí

	a preto preukaz nezaškodí

	
Komické dvojice

	S: Viete, na čo teraz myslím?

	L: Viem. Vy na to myslíte furt.

	S: Výnimočne nie! Celý čas mi vŕta v hlave taká neodbytná… no… ako sa to volá…

	L: Preboha! Hádam len nie myšlienka? Nemám poslať po lekára?

	S: Netreba, až taká neodbytná zasa nie je. Ale celý čas som myslel na to, prečo komické dvojice tvoria vždy iba muži. Vezmite si len tie najznámejšie: Laurel a Hardy, Pat a Patachon… a…

	L: Čo je? Zabudli ste, ako sa volám?

	S: Máte pravdu. Načo nosiť drevo do mora.

	L: Do lesa.

	S: Prosím?

	L: Drevo – do lesa.

	S: Veď vravím: Načo nosiť drevo do mora, keď ho stačí odniesť do lesa. Veď v lese je tak krásne, nemusíte ani vedieť plávať. Boli ste už v lese? Tam je krásne! Bŕŕŕ! A tá zima! Čo som to chcel povedať?

	L: Neviem. A počúval som veľmi pozorne.

	S: Á, už viem. Vrátila sa.

	L: Kto? Ja nikoho nevidím.

	S: Pamäť. Pamäť sa mi vrátila.

	L: Konečne. Na túto chvíľu čakám už roky. Tak čo ste to chceli povedať?

	S: Ja? (Tuho premýšľa.) Vydržte! Veď sa vrátila… ja si spomeniem…

	L: Skúste si najprv zopakovať všetko od základu.

	S: Tak číslovky. (Ráta na prstoch.) Raz, dva… (Dlho sa díva na dva prsty.) Už to mám! Dvojice! Komické dvojice! Tak predsa sa vrátila. Chcel som nadhodiť takú myšlienku: prečo komické dvojice tvoria iba muži, a nikdy nie ženy? Pokiaľ sa pamätám.

	L: Na pamäť by som sa vo vašom prípade nespoliehal, ale máte pravdu. Ženskú komickú dvojicu nepoznám.

	S: Však? Veď ešte aj Brouk a Babka boli muži.

	L: Áno. Ženská komická dvojica neexistuje. Azda len Margita a Besná.

	S: Mhm. Na tie dve som zabudol. Ale to bol skôr taký morbídny humor.

	L: Nie, ženské dvojice neexistujú. A viete prečo?

	S: Povedzte to, povedzte to! Ja si na vás strašne vážim, že vy mi odpoviete na všetko, na čo si len spomeniem.

	L: No, to nie je až taký veľký kumšt. Ale vráťme sa k tým dvojiciam. Viete, prečo ženy nevytvárajú komické dvojice?

	S: Neviem.

	L: Videli ste už ženu, ktorá by bola smiešna?

	S: Videl.

	L: To ste si pomysleli vy, a nie ona! Na čom sú založené mužské komické dvojice? Jeden je tučný, druhý chudý, jeden je pekný, druhý škaredý, jeden je múdry, druhý hlúpy…

	S: Jeden je… čo ja viem…

	L:… a druhý celkom naopak. Na tom je to založené. A teraz si predstavte, že sa dajú dohromady dve ženy, z ktorých jedna by si priznala, že je tučná, škaredá a hlúpa, zatiaľ čo kolegyňa je štíhla, pekná a vzdelaná. To je vylúčená vec! Keď sa stretnú dve ženy, tak sú predsa obidve štíhle, krásne a inteligentné.

	S: Ibaže by to mali založené na tom, že jedna je štíhla a druhá ešte štíhlejšia, jedna je pekná a druhá ešte krajšia a obidve strašne, ale strašne inteligentné. Ale poznáte také dve?

	L: Poznám. Predsa – naše ženy.

	S: Aha, vidíte. Zase som skoro zabudol. Ale nie aby ste im to prezradili! Začnú sa vláčiť po estrádach a ja aby som sedel doma pri deťoch.

	L: Veď vy nemáte deti.

	S: Zase som zabudol. Takže zostaňme pri tom, že ženy nikdy nevytvárajú komické dvojice.

	L: Jedine s mužmi. A vtedy je to založené na tom, že žena je krásna, štíhla, inteligentná a muž tučný, smiešny a hlúpy.

	S: Teda žena môže vytvoriť komickú dvojicu s mužom.

	L: Áno. Väčšinou s vlastným.

	S: A taká, čo ešte nemá vlastného?

	L: No, tá si musí na tú psinu ešte počkať. Ale počúvajte, vás, tuším, niečo trápi. Zdá sa mi, že už dlhší čas nie ste vo svojej koži.

	S: Máte pravdu. Neviem, ako by som vám to povedal… nechcel by som, aby sa to roznieslo…

	L: Pokojne sa mi zdôverte.

	S: Nepoviete to nikomu?

	L: No dovoľte! Naopak. Lenže mňa nikto neberie vážne.

	S: Tak ja vám to prezradím. Človeče, ja som strašne na ženy.

	L: A preto ste taký utrápený? Veď je to celkom inteligentný koníček. Rozhodne lepší ako sedieť s udicou na brehu a zízať do vody.

	S: Veď hej. Lenže to má háčik. Ženy nie sú na mňa.

	L: Aha. Tak to je horšie. To už potom tá rybačka má aspoň nejaký zmysel. A čo proti tomu robíte?

	S: Všetko. Kulmujem si vlasy, dávam si šedivý preliv, pretože je to interesantné, minulý mesiac som sa dokonca osprchoval, chápete to?! Veď to je už hádam maximum, čo môže človek urobiť. Výsledok? Nula. A pritom, keď zazriem nejakú ženu, hneď sa všetko vo mne vzoprie, viete, napnú sa mi svaly…

	L: Ukážte? To nie sú svaly. To sú zimomriavky. To je od vzrušenia. A čo pulz?

	S: Pulz mám tiež. Aj závraty mám. Ja, keď sa pozriem na ženu, hneď sa ma zmocní taký závrat… k čomu by som to prirovnal… ako keď kráčate v noci lesom a zrazu vidíte medveďa.

	L: Tak to nie je závrat z lásky, ale zo strachu. Vtedy sa treba hneď zvrtnúť a nohy na plecia.

	S: Kdeže! Pred medveďom nesmiete utekať! Pohrýzol by vás. Musíte nepohnute stáť a tváriť sa, že ste prakticky mŕtvy.

	L: Mhm. A vy sa tak tvárite, keď stretnete ženu? Už sa nečudujem, že vás nechcú.

	S: A čo mám podľa vás robiť? Hádam nemám začať strieľať?!

	L: Nuž… v niektorých prípadoch je to jediná možnosť. Ale skúste byť šarmantný, milý, neodolateľný.

	S: Myslíte? Ja som toho názoru, že so ženami treba tvrdo a nekompromisne. Poznáte to porekadlo: Keď ženu zbiješ ráno, nezabudni to urobiť aj naobed.

	L: Lenže to by sa vám mohlo stať, že si večer už neudriete. Ujde vám.

	S: Neujde. Ja mám rýchle nohy. Ale skúsim to podľa vašej rady. Ako ste to vraveli? Šarmantný…

	L: A milý.

	S: A neodolateľný, čo?

	L: Áno. Pretože ženy neodolajú tým mužom, ktorí ich vedia dobyť.

	S: No veď vravím! Dobiť ich treba, potvory!

	
Prosbička

	L: Mám teraz takú delikátnu prosbičku. Už som to tu pred chvíľou začal, ale potom sme to zahovorili…

	S: Čo by si rád, chlapče?

	L: Čo je? Vy mi tykáte?

	S: A prečo by som ti netykal? Veď sa poznáme dvadsaťpäť rokov. Čo sa nepamätáš?

	L: Čoby som sa nepamätal. Poznáme sa dvadsaťpäť rokov, ale to neznamená, že mi zrazu budete tykať.

	S: A čo? Hádam ti len nemám začať vykať? Po dvadsiatich piatich rokoch! Ty si sa zbláznil!

	L: Samozrejme, že mi máte vykať. Tykanie je vulgárne. Každý chmuľo tyká.

	S: Každý nie. Niektorí vykajú. Dobrý deň, počúvajte, vy chmuľo, neviete, koľko je hodín?

	L: Pol šiestej.

	S: Už? Tak budem musieť ísť. My, chmuľovia, máme dnes stretnutie po dvadsiatich piatich rokoch.

	L: Hej? A kde?

	S: Predsa v chlieve, kde inde? A čo vy? Ešte stále ste taký ozembuch ako voľakedy? A vôbec, chcete po papuli hneď alebo až potom?

	L: No, prosím. Vidíte to. Vykanie je celkom iný svet. Má to švih a eleganciu.

	S: Takže ti mám vykať?

	L: Prosil by som. A s noblesou.

	S: No dobre. Tak čo by ste rád, pán veľkomožný?

	L: Fajn. To sa hneď lepšie počúva.

	S: No, čo by ste rád?

	L: Pán veľkomožný.

	S: Pán veľkomožný.

	L: Aj urodzený sa hodí.

	S: Čo by ste rád, pán urodzený?

	L: Mám k tebe takú prosbičku, chlapče.

	S: Moment! Vy mi tykáte?

	L: No a? Veď ťa poznám dvadsaťpäť rokov. Tak počúvaj, teraz sem príde dáma, to znamená, že sa budeš správať ako?

	S: Ako obyčajne?

	L: Pre Kristove rany, nie! Musíš sa správať slušne. Rozumel si?

	S: Áno. Budem sa správať slušne.

	L: Pán veľkomožný.

	S: Pán veľkomožný.

	L: Fajn. A budeš jej čo?

	S:… čo ja viem? Čo by som jej mal?

	L: Vykať.

	S: Áno, budem jej vykať.

	L: Pán urodzený.

	S: Pán urodzený.

	L: Pretože dobre vychovaní ľudia vykajú. Rozumieš?

	S: Rozumiem.

	L: Tá dáma je divadelná umelkyňa.

	S: Chápem.

	L: Čo chápeš?

	S: Nič. To som povedal len tak.

	L: Musíš v rozhovore spomenúť nejakú interesantnú inscenáciu, zaujímavé výkony. Ale len tak medzi rečou. Chodíš do divadla?

	S: Mám permanentku. Aha.

	L: Výborne. A teraz to najdôležitejšie. Tá divadelná umelkyňa je členka špičkového ansámbla…

	S: ZNB?

	L: SND! Jasné?

	S: Jasné. Sem-tam nejaký citát z klasiky, len tak medzi rečou.

	L: Vyznáš sa v poézii?

	S: Poéziu mám v malíčku.

	L: Ukáž. (Satinský otrčí ruku bez malíčka.) Fajn. To zvládneme. Priprav sa a nijaké vulgárnosti, lebo ťa zahluším!

	S: Spoľahnite sa, majstre.

	L: No vidíš, ako ti to ide. Ty, a nie, aby si jej dačo uchmatol!

	S: Nebojte sa, méltóságos uram. Len v krajnom prípade.

	L: Vážení prítomní, vítam medzi nami Kamilu Magálovú. Dobrý večer, vítam vás.

	S: Ruky bozkávam, milostivá pani.

	M: Netreba. Ja si na to nepotrpím. Ja som Kamila. A vy ste… ja si vás totiž strašne pletiem… vy ste…

	S: Na mene nezáleží. Môžete ma volať Personál. A pokojne mi tykajte. Som zvyknutý.

	M: Radšej ostanem pri vykaní. Je to noblesnejšie.

	L (k Satinskému): No vidíš, ty truľo. Sadneme si, nie?

	Sadnú si, Lasica sa na Magálovú dlho díva.

	M: Prepáčte, ale prečo sa na mňa tak dívate? Vyzeráte, ako keby ste sa práve vrátili zo zajatia.

	L: Pardon, nechcel som byť dotieravý, ale my sme tu nevideli ženu, ani nepamätám.

	M: Vážne?

	L: Naozaj. Stále len ten Filip… bŕ.

	M: Ak sa smiem spýtať, čo vás na mne tak zaujalo – oproti Filipovi?

	L: Ten rozdiel. To je neporovnateľné. Nechcem zabiehať do podrobností…

	M: Pokojne zabehnite.

	L: A čo ak sa nevrátim? Vy ste celkom… povedal by som, iná kvalita. A pritom ja nesúhlasím so všeobecne vžitým názorom, že by Filip bol nejaká príšera.

	M: Prečo príšera? Je to sympatický a milý človek.

	L: Nuž… sympatický a milý… je to človek. A zrazu sa tu zjavíte vy a všetko ako keby sa rozžiarilo, rozkvitlo, ja sám sa cítim ako mladý päťdesiatročný chalan… a to všetko spôsobila vaša prítomnosť. Ako keby sem s vami vošla akási zvláštna poetická atmosféra…

	M: Vy mi lichotíte.

	L: Áno. A som šťastný, že mám príležitosť niekomu lichotiť. Veď mi to celý čas tak chýbalo. Túžil som, ale nedalo sa. Všimnite si, aj diváci sú rozžiarení.

	M: Niektorí sú zamračení.

	L: To si nevšímajte, to sú ženy. Aj môj kolega Július. Kde si, Július, ty poetická duša?

	S: Už?

	L: Už.

	S: Dovolíte, madam, smiem si prisadnúť?

	M: S radosťou.

	S: Áno. S radosťou si prisadnem do vašej milej spoločnosti. Už dávno sledujem vaše herecké kreácie na našich javiskách – prosím, permanentka – a obdivujem vás tak dnes ako pred mnohými a mnohými rokmi, keď ste začínali. Pamätám sa na vás, keď som bol celkom malý chlapec.

	M: To „pred mnohými a mnohými“ ste mohli vynechať, nie?

	S: Áno. Ale ja nevynechám. Nevynechám totiž ani jednu možnosť kochať sa vo vašom umení plnom vzdoru a poézie. Veď čo je mladosť? Dvadsaťpäť rokov? Miznúcich v tôni blankyta? Alebo azda na tie výšiny nehľadí dcéra tejto rodiny, keď má porodiť šuhaja? Nuž spýtajte, ó, spýtajte sa matiek, či som to ja, ten, ktorému v ušiach znela pieseň matky otrokyne. Keď som išiel cez horu, stretol som tam potvoru. Hej, Ežo, driemeš? Zvolali naň vtom. Však ešte máme sadiť, hybaj! Kamila moja, teda tak sme my. A to je všetko, čo viem.

	M: Prepáčte, som tu dobre? Začínam mať taký čudný pocit, ako keby som bola…

	S: V blázinci, však?

	M: Na recitačných pretekoch.

	S: To je to isté. (K Lasicovi.) Ale on je na vine. Len sa priznaj, méltóságos uram, ty si mi kázal, že mám medzi rečou niečo zarecitovať.

	L: Ale medzi rečou. Nie naraz. Prepáčte, domnievali sme sa, že by sme sa vám mali trochu prispôsobiť. Aby sme nevyzerali ako úplní idioti.

	M: To nevyzeráte.

	L: Ďakujem.

	M: Lenže zdanie klame.

	L: Ako tomu mám rozumieť?

	M: Zdanie klame. Ja totiž básničky nerecitujem.

	L: A prečo?

	M: Pretože to neviem.

	L: Ale to predsa ešte nie je dôvod.

	M: Asi som staromódna. Dnes je totiž herectvo v móde, nosí sa to. A sú vraj aj takí rodičia, čo svoje deti priamo nútia, aby išli študovať herectvo. Je to, slovom, módna záležitosť. Spomínam si na jednu príhodu z prijímacích pohovorov na herectvo. Pred dverami miestnosti, v ktorej boli prijímacie skúšky, sa tiesnili strémovaní adepti a zrazu z miestnosti vyšiel celkom sympatický chlapec v okuliaroch, a keď sa ho ostatní pýtali, ako to dopadlo, povedal sklamane: Nepvijavi ma, vebo mám okuváve.

	L: Mal sa pvihlásiť na véžiu.

	S: Prezraďte nám: máte nejakú špeciálnu túžbu?

	M: Možno sa mi budete smiať, ale ja sa považujem za dramatickú herečku.

	L: Prečo by sme sa smiali? To je skôr do plaču. Teda… myslím ten žáner je taký trúchlivý, smutný, vážny. Ale ak je to vaša túžba, prosím. Dosť bolo nezáväzných rečičiek, nasaďme seriózny tón, vlastný nám, dramatickým umelcom. Dovoľte, aby som vám položil pár otázok, týkajúcich sa vášho zástoja v širokom diapazóne nášho dramatického umenia.

	M: Prosím, ale stručne. Mám málo času. Čakajú ma nové umelecké príležitosti.

	L: Ktorá postava vám najviac prirástla k srdcu?

	M: Ťažko povedať. To je, ako keby ste sa spýtali matky, ktoré dieťa má najradšej. Ku každej úlohe pristupujem s vedomím, že musím zo seba vydať všetko, čo je ukryté v najtajnejších záhyboch môjho vnútra, môjho najvlastnejšieho ja, pretože len tak možno vyjadriť ten neúprosný pulz, ktorý sa prelína dramatickou postavou, aby napokon vyplavil na povrch to zlaté zrnko pravdy, v ktorom sa zrkadlí osud dramatického hrdinu ako vesmír v kvapke vody. Dúfam, že mi rozumiete?

	L: Nerozumiem. A to ma utvrdzuje v presvedčení, že o svojej práci rozmýšľate a neberiete ju na ľahkú váhu. Ďakujem vám za rozhovor.

	M: Uf! To mi dalo zabrať! Človek by neveril, koľko to dá námahy, keď chcete veľmi naliehavo nepovedať nič.

	L: Sú takí, pre ktorých je to hračka.

	M: Na to treba mať tiež talent.

	S: A keď ho máte, treba ho neustále rozvíjať. (Vyberie z vrecka hodinky.) Nie sú to vaše?

	M: Fakt. Ako ste sa k nim dostali?

	S: Príležitostne. No a teraz, keď sme si to dramatické umenie tak pekne teoreticky zdôvodnili, vystrihneme si hádam na záver dáky úryvok, aby si niekto nemyslel, že len tárame. Čo vy na to?

	M: Dramatické umenie… s vami?

	S: No a? Čo sme dáki odkundesi? My máme tiež ambície! Začíname, opona!

	M: A čo budeme hrať?

	S: Úryvok z našej drámy Pred popravou alebo Tupá sekera.

	M: A dej?

	S: Dej je primeraný.

	M: Prosím vás, má to aspoň nejakú základnú myšlienku?

	S: Nebojte sa, nemá. Gong!

	
Pred popravou

	LADY BANCROFTOVÁ (Magálovú): Ach, ako je tu pusto a nevľúdne. Nečudo, veď som vo väzení. Len zblúdilý slnečný lúč sa občas s námahou prebije zamrežovaným oknom mojej cely. Už tretí týždeň čakám na rozsudok. Majú ho vyriecť každú chvíľu. Netrpezlivo hľadím na dvere kobky a neviem. Mám ešte dúfať, je ešte nádej? Či je už všetko stratené? Kto už konečne presekne gordický uzol mojej neistoty? Kto mi dá odpoveď, vážení diváci? A slnko svieti tak naliehavo, akoby mi chcelo dať posledné zbohom. Dobrý deň, slnko…

	KRÁĽOVSKÝ KAT (Lasica): Dobrý deň.

	LADY BANCROFTOVÁ: Kto ste a čo tu hľadáte?

	KRÁĽOVSKÝ KAT: Som kráľovský kat. Hľadám lady Bancroftovú, rodenú Cushinghamovú.

	LADY BANCROFTOVÁ: To som ja.

	KRÁĽOVSKÝ KAT: Tušil som to. Prinášam vám radostnú zvesť. O chvíľu budete popravená. Vaše utrpenie sa skončí. A tým, pochopiteľne, aj tento úryvok. Ale nepredbiehajme.

	LADY BANCROFTOVÁ: Tak predsa. Koniec. Chcem byť teraz sama. Alebo máš ešte niečo?

	KRÁĽOVSKÝ KAT: Váš manžel, lord Bancroft, rodený Cushingham, vám odkazuje, že vzhľadom na dnešnú popravu vás zajtra už nenavštívi. Je to, myslím, rozumné rozhodnutie.

	LADY BANCROFTOVÁ: Môj manžel! Pôvodca môjho nešťastia. To on ma dal uvrhnúť do tejto cely. A prečo vlastne? Len preto, že som v chvíľkovej slabosti podľahla nástrahám a zvodom. Je to spravodlivé?

	KRÁĽOVSKÝ KAT: Madam, keď uvážime, že vaša chvíľková slabosť trvala presne štyri týždne, a to ešte priamo na palube kráľovskej fregaty, je to primerané. Česť vášho manžela, veliteľa kráľovského loďstva, je zachránená.

	LADY BANCROFTOVÁ: Ach, sladké štyri týždne! Bez toho večného odriekania… nie, neľutujem. A keby som sa znova narodila… Akou smrťou mám zomrieť? Povedz to rovno, nešetri ma.

	KRÁĽOVSKÝ KAT: Volám sa Wicliff, madam, ale priatelia ma prezývajú Tupá sekera.

	LADY BANCROFTOVÁ: Chápem, tým je povedané všetko. Povedz len… bude to bolieť?

	KRÁĽOVSKÝ KAT: Vyznám sa vo svojom remesle, madam. Moja sekera ešte nesklamala. Stačí dvadsať-tridsať úderov a v momente je po všetkom.

	LADY BANCROFTOVÁ: Aspoň v tomto ohľade je osud ku mne milosrdný. Vďaka, priateľu. Nevidel si môjho syna, symbol mojej chvíľkovej slabosti?

	KRÁĽOVSKÝ KAT: Je vo väzenskej záhrade s mojou dcérkou. Hrajú sa na doktora.

	LADY BANCROFTOVÁ: Statočný chlapec.

	KRÁĽOVSKÝ KAT: Madam, smiem vedieť vašu poslednú vôľu?

	LADY BANCROFTOVÁ: Áno. Ale ešte predtým sa chcem rozlúčiť so svojou dojkou, vernou družkou mojich dievčenských hier.

	DOJKA (Satinský): Tu som, dieťa moje. (Rozplače sa.)

	LADY BANCROFTOVÁ: Neplač, Regína. O chvíľu bude po všetkom. Radšej mi zaspievaj. Veď vieš, ktorú.

	DOJKA (spieva): Keď som išla cez horu, stretla som tam potvoru… (Rozplače sa.)

	LADY BANCROFTOVÁ: Povedz, Regína, kto všetko príde na popravu?

	DOJKA: Nebojte sa, dieťa moje. Prídu všetci. Už sa nemôžu dočkať. Lord Buckingham kvôli tomu prerušil poľovačku. A lady Buckinghamová tehotenstvo.

	LADY BANCROFTOVÁ: Potešila si ma. Starí priatelia nezabúdajú. Poraď, Regína, čo si mám vziať na seba?

	DOJKA: To, v čom sa cítite najlepšie…

	LADY BANCROFTOVÁ: To nie. Bolo by mi zima. A ty, moja milá, čo si počneš po mojej smrti?

	DOJKA: Ešte neviem, madam. Asi pôjdem do kúpeľov. Dáko sa už pretlčiem. (Rozplače sa.)

	LADY BANCROFTOVÁ: Tu máš. Tento medailón ti dávam na pamiatku. Za verné služby.

	DOJKA: Vďaka, pani moja. Budem ho chrániť ako oko v hlave. (Ku katovi.) Nekúpiš medailón?

	LADY BANCROFTOVÁ: Zbohom, Regína. A nevystrájaj, máš už svoje roky. Som pripravená.

	KRÁĽOVSKÝ KAT: Madam, smiem vedieť vašu poslednú vôľu?

	LADY BANCROFTOVÁ: Áno. Nebudem to tajiť. Chcem, aby sa môj syn, plod mojej chvíľkovej slabosti, volal po svojom pravom otcovi.

	KRÁĽOVSKÝ KAT: A meno otca, madam?

	LADY BANCROFTOVÁ: Štvrtá fregata kráľovského loďstva.

	Všetci spievajú Rule Britannia, Britannia rule the waves.

	
Opera

	Kancelária predsedu JRD, písací stôl, vedľa pianíno, na stene heslo Za vyššie výnosy a portrét W. A. Mozarta. Predseda telefonuje.

	PREDSEDA (Lasica): Dodáme… šecko dodáme… zemiaky? Dodáme. Kukuricu tiež dodáme… aj to dodáme… to nedodáme, to nemáme… to máme, ale nedodáme… v poriadku, do počutia. Tvoje starosti by som chcel mať. (Vytočí číslo.) Mariško? Nevieš, kde je Ščibráni? V kravíne? A čo tam robí, šak má sedieť v opere… Pošli mi ho. (Zloží. Ide k pianínu a zádumčivo vybrnkáva akúsi melódiu. Potom smutne pokrúti hlavou a zatvorí pianíno.)

	SČIBRÁNI (Satinský) (vojde do miestnosti v teplákoch a gumených čižmách): Zdravím ťa, predsedo.

	P: Vitaj, Albín. Sadni si.

	Š: Čo máš?

	P (vzdychne si): Albín, čo si zase robil v kravíne?

	Š (tiež vzdychne): Stále ma to len tam ťahá. Išiel som okolo, tak som nazrel…

	P: Čo máš čo nazerať, Albín? Spamätaj sa. Preradil som ťa zo živočíšnej?

	Š: Preradil.

	P: A kam som ťa preradil?

	Š: Do opery.

	P: No tak. A odkedy som ťa preradil, tak to tam hapruje.

	S: V živočíšnej?

	P: V opere. V živočíšnej to hapruje už dávno. Ale vieme, ako na to.

	Š (rozčúli sa): Čo hapruje? Čo hapruje? Šak som šecko zorganizuval, jak si chcel, Alojz. Šetci majú domy, teda sólisty. Len zboráci s orchestrákmi bývajú v stodole. Pravda, predbežne. Šak aj im postavíme, ale naraz sa to nedá. Kdo sa sťažoval? Vojáčeková?

	P: O byty nejde, Albín.

	Š: A čo teda?

	P: Podívaj, Albín. Tu ide o umelecké záležitosti. Byty sú byty a opera je opera. Poviem ti to rovno: Vieš, čo ty nemáš? Koncepciu.

	Š: Jako? Já že nemám koncepciu? A ten papier, čo som ti dal včera v krčme, to bolo čo?

	P: Jaký papier?

	Š: Taký biély. Strčil si si ho do kapsy.

	P (hľadá po vreckách, vytiahne papierik): Tento?

	Š: Ukáž? No prosím. Šak toto je dramaturgický plán na príští sezónu. Bohéma, Aida, Komedianty a na záver hasičský bál. Ten už mám vypredaný. Tak čo chceš?

	P: No práve. Boli proti tomu výhrady.

	Š: Proti hasičskému?

	P: Nie, to je v poriadku. Proti Bohéme.

	Š: Vojáčeková, že?

	P: Mhm.

	Š: A čo sa jej zase nezdá?

	P: Pučíni.

	Š: Pučíni?

	P: Pučíni.

	Š: A čo? Neni jej dosť dobrý?

	P: Že je to vraj nevhodné meno.

	Š: A sme doma. A čo ho máme premenúvať? Minule jej zase vadilo, že Butterfly je madame. A teraz jej zas vadí Pučíni. No a čo? Šak ja som tiež Ščibráni a šetci si zvykli. Teda poviem ti, Alojz, ja to už dlho pod tou babou nevydržím.

	P: Nedá sa nič robiť, Albín, Vojáčeková zodpovedá za celú pridruženú výrobu. A opera patrí do pridruženej.

	Š: Tak ju preraď do rastlinnej.

	P: Operu?

	Š: Vojáčekovú. Šak takto sa ďalej nepohneme. Kdo tu má operu? Široko-ďaleko nikdo. Ani v Oščadnici! A my sme si ju vybojuvali! A teraz mi tu bude nejaká trafená baba kafrať do dramaturgie.

	P: Nerozčuľuj sa, Albín. V jednom má Vojáčeková pravdu. Nemáš tam súčasnosť. (Podáva mu papierik.)

	Š: A kde ju zeberem? Vytrepem ju z rukáva? Dneska už opery neskladá nikdo. Šak som volal aj do Bratislavy. Keď je Vojáčeková taká múdra, nech niečo zloží. Alebo ty niečo sklohni. Klavír som ti dodal, tak si sadni, keď budeš mať trochu voľna…

	P: Akurát teraz ja mám čas písať opery. A kto bude robiť vo vinohrade?

	Š: Ja ich teda skladať nebudem, to si píš. To bolo rečí: budeme mať operu, budeme mať operu, a teraz je to šetko na mne. Ja by som s tým najračej praštil.

	P: Necháme to, Albín. To sa nejako vyrieši. Ako idú skúšky na Traviatu?

	Š (hodí rukou): Mám problémy s Prndolinim.

	P: Počul som.

	Š: Zase Vojáčeková, čo? Čo ti nabulíkala?

	P: Nič mi nenabulíkala. Povedala len, že keď sme si už pozvali tenoristu až z Talianska, tak by sme mu mali vytvoriť zodpovedajúce podmienky. A to je teda pravda, nehnevaj sa na mňa.

	Š: No to ma podrž? A čo sa mu nepáči? Býva na fare, jako to mal v zmluve, stravu dostáva osemkrát, opakujem osemkrát denne – a poviem ti, že toho teda požerie neúrekom. Prepáč za výraz.

	P: Nie je spokojný s gážou.

	Š: Takých je nás viac.

	P: Nežartuj. Koľko mu dávaš?

	Š: Dvadsať kilo za predstavenie, päť kilo za skúšku.

	P: Keď mu nestačia zemiaky, pridaj mu ešte nejakú zeleninu.

	Š: A kde ju vezmem? V zelovoci? Hahaha!

	P (vyberie zo stolíka karfiol): Toto ho upokojí a potom uvidíme.

	Š: Máš na mňa ešte niečo? Musím do večera premaluvať kulisy.

	P: Počúvaj, Albín. Je tu na teba sťažnosť.

	Š: Vojáčeková?

	P (vyberie zo stola spis): Matuščinová z baletu. Ale podpísal to anonymne celý súbor.

	Š: Kvôli tým teplákom?

	P: Jakým teplákom?

	Š: Minule sa sťažovali, že mosia hrať Trubadúra v teplákoch. Lenže mne praskol kotel, takže som nemohol vykúriť javisko, čiže, bolo to v ich vlastnom záujme.

	P: O teplákoch sa tu nehovorí. Očúvaj: (Číta.) … a vyjadrujeme týmto svoju nespokojnosť s pracovníkom pridruženej výroby s. Sčibránim, ktorý je poverený vedením operného súboru v našej obci. S. Ščibráni nielenže sústavne odmieta všetky naše pripomienky, ale v poslednom čase sa negatívne stavia k celému zmyslu a poslaniu operného umenia, čo sa prejavuje tak, že pri posledných siedmich predstaveniach opery Carmen, ktorú sme naštudovali v skrátenom termíne ako svoj kolektívny záväzok k MDŽ, znemožnil pracovníkovi techniky s. Pagáčikovi vykonávať svoju funkciu, takže všetkých sedem predstavení tejto svetoznámej opery sme odohrali pri zatiahnutej opone. Ostávame s pozdravom Všetci do žatvy. Albín, jako si to mohol urobiť? Veď je to z tvojej strany kultúrne ignorantstvo, nehnevaj sa na mňa. A čo tí ľudia, čo si pokúpili lístky a celý týždeň videli zo svetoznámej opery Carmen len zatiahnutú oponu? Čo povedia?

	Š: Nič nepovedia. Nikdo tam nebol. Poviem ti otvorene, keď to už prasklo, nemáme návštevnosť.

	P: Ako je to možné?

	Š: Neviem. A urobil som šetko. Každý deň dva razy do miestneho rozhlasu, v sobotu tri razy. Bol som aj osobne za všetkými divákmi, reku, prídite, neobanujete. Nič. Návštevnosť klesla pod minimum, ak sa mám takto vyjadriť. Predtým to išlo pekne, päť ľudí, sedem ľudí… (Vyberá notes.) Šesťadvadsiateho mája deväť, to bol rekord… a včul nič. Tak teraz sa už, Alojz, dúfam, nečuduješ, že som dal Pagáčikovi príkaz, aby radšej nerozťahoval oponu. Tak je to.

	P: A čo budeme robiť?

	Š: Alojz, ja navrhujem na čas zrušiť operu.

	P: A čo s ľuďmi?

	Š: Zbor a balet do administratívy, sólisti do živočíšnej. A Prndolini nech sa vráti, odkiaľ prišiel. Do materinej onej.

	P: A čo s Vojáčekovou?

	Š: O tú sa nebojím. Šupneme ju na okres, nech im tam založí agrofilharmóniu. Tak nazdar, Alojz, a nevešaj hlavu. Nejako už bude. (Bučanie kravy.) Už idem! Už idem, Malina moja miluvaná…

	
Prstom po mape

	L: Počúvajte, nechcem vám mazať med okolo úst, ale tie ženské postavy hráte senzačne. S takou bravúrou a ľahkosťou. Povedal by som, že ľavou rukou, keby to neznelo tak pejoratívne.

	S: Hovoríte o tej dojke, však? Nuž, tú som naozaj zahral ľavou rukou, pretože to nebola nijaká náročná záležitosť. Bola to už stará žena, jednou nohou v hrobe, momentálne si už nepamätám ktorou, vyrovnaná, zmierená s osudom – to sa hrá ľahko. Zložitejšie by bolo, keby to bola mladá dojka, takrečeno ešte výkonná pracovníčka.

	L: Produktívna sila.

	S: Presne tak. Hrať mladú produktívnu dojku v službe, to je náročná umelecká úloha. To by ste neverili, čo je to za bolesť, keď sa vám ten kojenec zahryzne do prsníka…

	L: Lezúň.

	S: Prosím?

	L: Nehovorí sa kojenec, ale lezúň. Podľa nového pravopisu sú kojenci premenovaní.

	S: A už to vedia?

	L: Kto?

	S: Tí kojenci, či už vedia, že sú premenovaní?

	L: Pravdaže. Všetci dostali úradné vyrozumenie. Samozrejme, dvojmo.

	S: To som rada… vidíte, zas som sa vžil do tej postavy. A to je práve najpodstatnejšie pri stvárňovaní ženských postáv. Treba sa vžiť. Do ženskej psychiky, do ženského myslenia…

	L: To by hádam nemal byť taký problém.

	S: To ste na omyle. Vy muži… no prosím, už je to tu zas. Chcem povedať, že my muži podceňujeme ženské myslenie. A pritom ženy myslia presne tak isto ako my, lenže na niečo celkom iné.

	L: V tom s vami súhlasím. My často myslíme na všelijaké hlúposti a mnohokrát na niekoľko hlúpostí naraz: aké stanovisko zaujať k špeciálnej teórii relativity, prežijeme rok 2000, ako vplývajú slnečné erupcie na súčasnú drámu a naopak, stále nás to trápi, nevieme, kam z konopí, sme z toho nervózni. Zatiaľ čo žena sa pokojne a bez zbytočného rozptyľovania sústredí na jeden základný problém: kde zohnať okrúhlu ihlicu na štrikovanie?

	S: No vidíte! O čo je to cieľavedomejšie a nebojím sa povedať: užitočnejšie. Mimochodom, tú ihlicu nezoženiete. Pochodila som celé mesto. Alebo si vezmite také cestovanie. Muž rozmýšľa: kam vycestovať? Na sever za slnkom, či na juh za Eskimákmi? Kam za najstaršou historickou pamiatkou? Do Egypta, alebo stačí skočiť k svokre? Kde spievajú lepšie Pucciniho? V Miláne alebo v New Yorku? Žena tieto starosti nemá. Žene je jedno, kam vycestuje.

	L: Samozrejme. Pretože obchody sú všade. Ale, keď sme už pri cestovaní. Načo podliehať tým zbesilým cestovným horúčkam? Načo podstupovať to neuveriteľné vypätie, tú námahu? Cestovať sa dá aj pohodlne, elegantne, bez nervov, bez formalít, bez kufrov. Celkom jednoducho. Prstom po mape.

	S: Áno, áno. To poznám ešte z detstva. Pochodil som tak celý Balkán. Alebo balkón? Už sa nepamätám.

	L: Je to skvelý spôsob poznávania vzdialených krajín.

	S: A predovšetkým nenáročný! Nepotrebujete prakticky nič, len mapu.

	L: No… ešte aj prst. To je dosť dôležité.

	S: To je fakt. Keď nemáte prst, môžete zostať rovno sedieť doma na zadku.

	L: Moje prsty by vedeli rozprávať! Kde tie už všade boli!

	S: To si viem predstaviť.

	L: Myslím, kde všade na mape už boli. Napríklad tento palec…

	S: Ukážte? Škandinávia?

	L: Ako ste uhádli?

	S: Je akýsi premrznutý. Nabudúce si vezmite rukavice.

	L: Alebo tento. Naobed bol v Taliansku.

	S: A čo si dal? Určite špagety, však, nenažranec? Taliansko poznám. Rozprával mi jeden známy, že ho precestoval krížom-krážom za necelých 28 dní. Potom bol ešte pol dňa na colnici.

	L: No vidíte, a ja som to stihol za pol hodiny.

	S: Colnicu?

	L: Taliansko.

	S: Tak to hej.

	L: To by ste neverili, aké je Taliansko v skutočnosti malinké. Aha.

	S: Fakt. Človeku hneď stúpne sebavedomie. A čo ten ukazovák? Vyzerá akýsi zmorený.

	L: Nečudujte sa. Za štvrť hodiny okolo Afriky. To dá zabrať. Ale zajtra sa chystá na pár minút do Karlových Varov, takže keď sa vráti späť, bude zas fit.

	S: Pardon… kam späť?

	L: Do nosa. Kam inam? A takto cestujem po svete každú voľnú chvíľu všetkými deviatimi.

	S: A čo ten desiaty úbožiačik? Ten sa nikam nechystá?

	L: Nie. Niekto musí zostať aj doma a makať.

	
O športe

	REPORTÉR (Satinský): Vážení priatelia! V rámci nášho pravidelného cyklu, ktorý sme symbolicky nazvali „Predstavujeme vám nášho hosťa“ a v ktorom vás pravidelne oboznamujeme so zaujímavými osobnosťami našej vedy, chceme vás dnes zoznámiť s docentom Štefanom Vincúrom, kandidátom vied. To je prosím on. Súdruh docent, dovoľte mi, aby som vám predstavil teraz našich prítomných divákov. Sú to: Arpád Balážik, Trenčianska ul. 7, Miroslav Farkaš, Púpavová 12, Antónia Vozárová, Prievidza, Podlipná 6/b, Virologický ústav Slovenskej akadémie vied – to je kolektív, Peter Zapletal s rodinou, Šándorova 4, Emanuel Maľo, Rimavská Sobota, Podjavorinskej ul. 106… Napokon, nebudem tu teraz predstavovať všetkých 205 platiacich divákov. Vážený súdruh docent Vincúr, mohli by ste našim divákom prezradiť, v čom spočíva vaša hlavná a potom aj vaša čiastková náplň práce?

	DOCENT (Lasica): Pravdaže, veď to nie je nijaké tajomstvo. Našou úlohou je zaoberať sa hlbinnou psychológiou človeka pohybujúceho sa vo svete športu. Konkrétne ide o disciplíny, ktoré tvoria základné odvetvia našej telovýchovy. Je to týchto štyridsaťdeväť disciplín: futbal, hokej, volejbal, hádzaná, basketbal, pozemný hokej, vodné pólo…

	REPORTÉR: A tak ďalej a tak ďalej, však? Myslím, že tu nebudeme vymenúvať všetkých 49 športových disciplín, a to pre krátkosť času. Skôr by ma zaujímali fakty, konkréta.

	DOCENT: Nuž teda konkrétne. Ja osobne mám na starosti špeciálnu vednú oblasť, a síce výskum športovej zdvorilosti.

	REPORTÉR: Mohli by ste našim divákom… nebudem menovať… povedať niečo bližšie o výsledkoch tohto výskumu?

	DOCENT: Rád. Najprv všeobecne.

	REPORTÉR: Keby ste mohli radšej konkrétne. Čas sú peniaze. Zeit im Bild.

	DOCENT: No prosím. Je známe, že každého športovca motivuje predovšetkým úsilie po víťazstve. Z toho vyplýva, že športovec na ceste za týmto víťazstvom podlieha nezdravým emóciám, jedným slovom, snaží sa za každú cenu, často aj nedovoleným spôsobom strhnúť víťazstvo na svoju stranu. A tu sa začína naša mravčia práca. Usilujeme sa totiž tieto vlastnosti u športovca eliminovať na maximálnu možnú mieru.

	REPORTÉR: Akým spôsobom?

	DOCENT: Spôsoby sú v podstate dva: Najprv skúšame po dobrom. Snažíme sa športovcov presvedčiť, že základným východiskovým bodom pre akékoľvek súperenie je radosť z prehry. Inými slovami – vysvetľujeme im, že vyhrať je hanba.

	REPORTÉR: A darí sa vám to?

	DOCENT: Nie. Ale my sa nevzdávame.

	REPORTÉR: Ako sa pokúšate presvedčiť napríklad bežca, aby nebežal tak rýchlo?

	DOCENT: Som rád, že ste spomenuli práve tento príklad. Je to jeden z najtvrdších orieškov nášho úsilia. Pozrite sa, beh je vlastne proti základnej prirodzenosti človeka. Normálny človek leží, prípadne sedí. Nanajvýš ak chodí. Ak má človek bežať, musí mať na to dôvod. To znamená, že ho musí niekto naháňať. Ženie ho teda strach. My vysvetľujeme našim bežcom, že sa nemusia ničoho báť, pretože ich nikto nenaháňa, takže sa nemusia ozlomkrky rútiť do cieľa, ale môžu tam dôjsť, resp. doklusať pokojne a bez zbytočného pachtenia. Niektorí naši adepti už takto dosiahli veľmi pekné výsledky. Konkrétne adept Mikulica, ktorý zabehol sto metrov za krásnych 8 minút a 40 sekúnd a prehral. Ak dovolíte, spomeniem ešte niekoľko zaujímavých výsledkov posledného zápolenia v našom stredisku. Adept Turianik v skoku do diaľky 6 cm. Bohužiaľ, s prešľapom. Adept Šimko – maratón: pol roka. Strhujúce bolo finále vo vrhu guľou žien, keď adeptka Paufíková z Očovej hodila dva a pol centimetra a zdalo sa, že už ju nikto neprekoná. Do guliarskeho kruhu sa však postavila Mésárošová z Pelhřimova, hodila guľu opačným smerom a podarilo sa jej prehrať.

	REPORTÉR: To sú naozaj krásne výsledky. Z týchto adeptov máte zrejme veľkú radosť.

	DOCENT: Pochopiteľne, všetci sa tešíme a sme hrdí, že tak skvele reprezentujú našu ustanovizeň. Súčasne ich však vedieme k tomu, aby nezaspali na vavrínoch. Jedného dňa sa môžu objaviť mladší, pomalší, a bude po sláve.

	REPORTÉR: Z vašich predošlých slov, súdruh docent, som vyrozumel, že nie všetci vaši adepti bez problémov vedia vychutnať radosť z prehry. Čo s takýmito nespratníkmi?

	DOCENT: Áno. Bohužiaľ, nájdu sa aj takí. Ku každému si však napokon nájdeme prístup. Veď hlbinná psychológia dokáže divy. Adept, ktorý sa nevie udržať na uzde a v súťaži zvíťazí, stáva sa čiernou ovcou v kolektíve. Tri dni sa s ním nik nerozpráva a dva týždne dostáva iba suchú stravu. U niektorých musíme siahnuť aj k tvrdším trestom. Konkrétne adept Pujda, ktorý vyhral 3 000 metrov cez prekážky, musel celé popoludnie stáť na jednej nohe vo vodnej priekope, zatiaľ čo ostatní adepti stáli okolo neho a zasypávali ho hanlivými výkrikmi, napríklad fuj, štréber, chrapúň, hanba ti, Pujda! a tak ďalej. Najtvrdší trest stihol adepta Čabu po víťazstve v hode diskom (6 metrov). Musel dvakrát obehnúť štadión vo fakírkach.

	REPORTÉR: Čo sú to fakírky?

	DOCENT: Sú to špeciálne upravené tretry s klincami dovnútra. A verte, že tento tvrdý trest mal svoj účinok. O pár hodín nato bol Čaba ďaleko posledný v behu na 800 metrov.

	REPORTÉR: A čo kolektívne športy? Aké tam používate metódy?

	DOCENT: V kolektívnych športoch bojujeme predovšetkým proti stádovitosti a anonymite, ktoré sú semeniskom agresivity. Napríklad vo futbale sme zrušili dresy. Nie každé družstvo, ale každý hráč má iný dres. Výtržníci prestali mať možnosť schovávať sa za kolektív a v neposlednom rade tu vznikajú aj nové zaujímavé herné situácie. Veľa záleží na rozhodcoch. Našťastie nám vychádzajú v ústrety. Pri každom sebamenšom faule sa hráči musia pobozkať a spoločne sa odfotografovať. Pri tvrdších zákrokoch si navyše na znak úcty vymenia medzi sebou trenírky. V prípade, že niektorý hráč dá gól do súperovej bránky, musí hneď na mieste všetkých na kolenách odprosiť a brankárovi kúpiť zmrzlinu. Vlastný gól sa hodnotí veľmi vysoko. Kedysi hanlivému pojmu „vlastenec“ sme vrátili jeho pôvodný ušľachtilý zmysel.

	REPORTÉR: Vážený súdruh docent, ďakujem vám, že ste prišli do nášho štúdia, a želám vám v práci veľa zdaru, vašim zverencom veľa športových neúspechov.

	
Reportáž

	Medzi divákmi sedí reportér.

	REPORTÉR (Lasica): Vážení televízni diváci, hlásim sa vám z Tehelného poľa, kde sa práve začala úvodná minúta priateľského zápasu medzi Československom a republikou Zimbabwe. Je to vôbec prvé stretnutie našich reprezentantov s reprezentačným tímom tohto afrického štátu. Je mrazivé zimné počasie, teplomer ukazuje dva stupne nad nulou a dá sa predpokladať, že pre teplomilných afrických futbalistov bude práve počasie v tomto zápase najväčším súperom. Zostavy mužstiev vám poviem neskôr, venujme sa teraz zápasu. Naši postupujú dopredu… pri lopte je Kozák… kľučkou sa zbavil obrancu Zimbabwe s číslom 4… je to Ghoudini… Kozák postupuje po ľavej strane… vpravo sa mu ukazuje celkom voľný Nehoda…

	OPILEC (Satinský) (v priebehu reportáže pristúpi k reportérovi, ktorý sedí na stoličke, chvíľu nad ním stojí): Máš to tu voľné? (Ukazuje na stoličku, na ktorej sedí reportér.)

	REPORTÉR:… Kozák posiela mäkký center do trestného územia Zimbabwčanov… Nehoda hlavičkuje… ale rozhodca píska Nehodovi postavenie mimo hry, takže nasleduje výkop od brány hosťujúceho mužstva. Bude ho zahrávať obranca číslo 4… to je Ghoudini… rozbieha sa…

	OPILEC: Máš to tu voľné?

	REPORTÉR:… lopta je v strede ihriska, na kopačkách hráčov Zimbabwe, ktorí postupujú dopredu hráčom číslo 5. Je to… (číta z papiera) … Bhoungamha, ten prihráva na pravú stranu… Hwanhilimu a Jean Pierre Hwanhili, kapitán mužstva Zimbabwe, preniká stredom cez nášho Jurkemika…

	OPILEC (vezme reportérovi mikrofón a povie doň): Máš to tu voľné?

	Reportér naznačuje opilcovi, aby bol ticho, chce si vziať mikrofón späť, ale opilec mu ho nechce vydať, reportér mu napokon uvoľní kúsok miesta na svojej stoličke, opilec si sadne a vráti mu mikrofón.

	REPORTÉR:… ak ste, vážení diváci, zaznamenali krátky výpadok zvuku, bol zapríčinený poruchou na trase. Náš brankár Seman rozohral na Vojáčka, ten dáva Jurkemikovi, Jurkemik posiela dopredu Kozáka, ale na pravej strane…

	OPILEC (sedí sa mu nepohodlne): Posuň sa.

	REPORTÉR:… na pravej strane už beží dopredu Vízek, ale Kozákov pas bol pridlhý…

	OPILEC: Nepočuješ? Posuň sa.

	REPORTÉR (nereaguje na opilcove poznámky): Tréneri oboch mužstiev sa pred zápasom dohodli na výmene brankára a troch hráčov v poli. Hráči Zimbabwe prišli na štadión iba dnes napoludnie autobusom z Trnavy, kde sú ubytovaní. Cez obed absolvovali ľahký tréning a potom si prezreli naše mesto.

	Počas predošlých viet sa opilec pokúša vytlačiť Reportéra zo stoličky, ten sa vzpiera, nastane neľútostný boj, ktorý sa skončí tým, že opilec vstane, kopne Reportéra do kolena, ten zakvíli, vyskočí, drží sa za nohu a opilec si sadne na stoličku.

	OPILEC: No vidíš, že to ide. (Zapáli si cigaru a preloží nohu cez nohu.)

	REPORTÉR (skacká na jednej nohe s mikrofónom v ruke): Au! Au! Au! To bola šanca! Ale Vízek strelil vysoko nad zimbabwskú bránu, v ktorej už roky stojí skúsený Ghmunhangh. Takže opäť iba výkop od brány… loptu si stavia… Ghoudini… posielajú do stredu ihriska, kde sa jej zmocňuje Hwanhili, Jean Pierre Hwanhili sa usiluje preniknúť stredom, ale nedarí sa mu to, pretože Jurkemik ho fauluje asi tri metre pred šestnástkou…

	Počas týchto viet sa reportér snaží dostať späť na stoličku. Najprv autoritatívne naznačuje opilcovi, aby zmizol, ten záporne vrtí hlavou, potom ho prosí pohľadom a naznačuje mu, aby mu uvoľnil aspoň kúsok miesta na stoličke. Opilec sa zľutuje, trochu sa posunie a reportér si sadá na stoličku. Opilec ponúka reportérovi cigaru, ten odmieta. Opilec to rešpektuje, zapáli si ju sám a vyfukuje dym rovno reportérovi do ksichtu.

	REPORTÉR:… trestný kop bude zahrávať hráč s číslom 6… je to… Mardochaj Ibn an-Nadždžár, ktorý prišiel do Zimbabwe z Tunisu. Rozbieha sa a posiela falšovanú… (Rozkašle sa tak, že nemôže pokračovať v reportovaní.)

	Opilec búcha reportéra po chrbte a pritom mu stále fúka dym do tváre.

	REPORTÉR (zakrýva rukou mikrofón):… cigaru!… cigaru!

	OPILEC: To bola posledná. Môžeš ju dofajčiť. (Ponúka reportérovi svoju rozfajčenú cigaru.)

	Reportér záporne vrtí hlavou a kašle.

	OPILEC: Len si zober. Mne z toho aj tak býva zle.

	REPORTÉR (zhrozený vezme opilcovi cigaru a zašliapne ju): Vážení diváci, krátky výpadok zvuku bol spôsobený poruchou na trase. Naši hráči sa rozohrávajú k postupnému protiútoku… Jurkemik na Kozáka… Kozák postupuje sám… napravo má voľného… (Znovu sa strašne rozkašle.)

	Opilec búcha reportéra po chrbte.

	REPORTÉR:… prepáčte, vážení diváci, je dnes naozaj poriadna zima, aj na našom reportérskom stanovišti fúka silný vietor…

	OPILEC: Stanovisku.

	Reportér sa spýtavo pozrie na opilca.

	OPILEC: To je podľa vzoru letisko. Letisko, strnisko, stanovisko. Pokračuj.

	REPORTÉR:… takže ani ja som sa nevyhol poriadnemu prechladnutiu.

	OPILEC: A ty máš nejaké stanovisko? Okrem reportérskeho?

	REPORTÉR:… hráči Zimbabwe striedajú… odchádza Nanhubh a namiesto neho prichádza na ihrisko hráč s číslom 15… Kwahala…

	OPILEC: Kwahala… frajerka ho nahala.

	REPORTÉR: Pst! Kwahala je vraj obávaným strelcom.

	OPILEC: Héééj, frajerôčka moja o deviatich dierkach… (Spieva.)

	REPORTÉR (zakryje mikrofón): Pst! Okamžite prestaňte! Toto je medzištátny zápas! Ticho! (Reportuje.) … ako som už povedal, Kwahala je obávaným strelcom… v zimbabwskej lige nastrieľal v minulej sezóne sedemdesiatšesť gólov, čo je naozaj úctyhodný výkon…

	OPILEC (najprv stíchne, potom šeptom kričí na reportéra): Poď sem! Poď sem!…

	REPORTÉR (nakloní sa k opilcovi).

	OPILEC: Toto je fakt medzištátny?

	REPORTÉR (prikývne).

	OPILEC: (zhrozene sa chytá za hlavu): Júúúj, júúúj, tak treba byť ticho!

	REPORTÉR:… naznačuje prihrávku, ale vzápätí robí kľučku doľava…

	OPILEC: Ty, naozaj je to medzištátny?

	REPORTÉR (prikývne):… a podarilo sa mu preniknúť až do nášho trestného územia…

	OPILEC: Neverím. Ty sa ma len chceš zbaviť.

	REPORTÉR (zakryje rukou mikrofón): Je to medzištátny zápas medzi Československom a Zimbabwe!

	OPILEC: Čo?

	REPORTÉR: Zimbabwe!

	OPILEC: Povedz to ešte raz.

	REPORTÉR: Zimbabwe!

	OPILEC: Ty si pil. Priznaj sa.

	REPORTÉR (ukazuje mu svoje poznámky): Prosím.

	OPILEC: Československo… Zim… zimb… hm… to už hej… tak treba byť ticho.

	REPORTÉR: No konečne. (Reportuje.) Práve som dostal z nášho prenosového voza správu, že ste mali krátky výpadok zvuku. Bol zapríčinený poruchou na trase. Jurkemik tam leží na trávniku, hráči okolo neho… využijem túto príležitosť a poviem vám zostavy oboch mužstiev. Náš súper nastúpil dnes v tejto zostave… (Nemá svoj papier, chce ho získať späť od opilca, ten mu ho nechce vydať.)

	OPILEC: Počkaj… počkaj… Zim… Zimb… nechaj… o čo sa stavíš, že to prečítam?

	REPORTÉR: Daj sem ten papier! Daj sem ten papier!

	OPILEC: O čo stávka, že to prečítam… Z… I… M… Zim…

	REPORTÉR: Daj to sem! Okamžite mi to vráť!

	OPILEC: Vydrž! Veď nehorí!

	Reportér zápasí s opilcom, obaja držia papier a nechcú sa ho vzdať, potom sa reportérovi podarí kúsok z neho odtrhnúť.

	REPORTÉR: Vráťme sa teda k zostavám. Mužstvo Zimbabwe. V bráne s číslom 1 Ghmunhang, s číslom 2 Ghoudini, s číslom 3 Bhu… Bhu… (Nevie prečítať, pretože zvyšok papiera má opilec.) Kto má číslo 3?

	OPILEC (snaží sa to prečítať): Číslo tri má… číslo tri má… nepoviem. Ty to máš vedieť naspamäť.

	REPORTÉR: Požičajte mi ten papier. Namojdušu vám ho vrátim.

	OPILEC: Nepožičiam.

	REPORTÉR: Tak mi aspoň povedzte, kto má číslo 3.

	OPILEC: Uhádni. Bhu… Bhu… No? No vidíš. Bhunghuli, ty ignorant.

	REPORTÉR: Vráť mi ten papier, lebo ťa zabijem!

	OPILEC: Pst! Nekrič! Veď je to medzištátny!

	REPORTÉR (reportuje): Vážení diváci, zostavy si povieme neskoršie, pretože naši podnikli nebezpečný útok na Ghmunghangovu bránu, videli ste, že Vízkovej strele chýbalo veľmi málo, a mohla skončiť za chrbtom prekvapeného Ghmunghanga, ktorý ani nestačil zareagovať. Beží už šestnásta minúta zápasu Československo – Zimbabwe a stav je stále nula nula. Našim chlapcom to voľáko nejde a potrebovali by asi v tejto zime niečo na zahriatie.

	Opilec vyťahuje z vrecka ploskú fľašu, vývrtku a vytiahne štupeľ. Zvuk vytiahnutého štupľa reportéra celkom odrovná.

	REPORTÉR: Pravdaže, športovci sa môžu najlepšie zahriať vlastným výkonom, to je ten jediný a najlepší dovolený doping pre futbalistu.

	Opilec si nalieva do vrchnáčika od fľaše.

	REPORTÉR (robí všetko, aby zvuk nalievania nebolo počuť cez mikrofón): Veď všetci dobre vieme, že alkohol ani iné tzv. životabudiče na naše ihriská nepatria.

	Opilec strašne sŕka z vrchnáka.

	REPORTÉR: Nuž ale zima je naozaj ukrutná a aj my pri mikrofóne sa zahrievame horúcim čajom. (Vytrhne opilcovi vrchnáčik a schová ho do vrecka.) Loptu má Jurkemik, dáva naľavo Barmošovi, ten postupuje k stredovej čiare…

	Opilec vyberie z vrecka pohár, naleje doň obsah fľaštičky, vyzunkne ho na ex, vydá strašidelný zvuk a strasie sa.

	REPORTÉR:… odovzdáva loptu Nehodoví, Nehoda na Kozáka, pri lopte je Vízek, ale už ju stráca a naši sa musia rýchlo vrátiť na vlastnú polovicu, pretože Zimbabwčania útočia a útočia nebezpečne… po pravej strane zbieha hráč s číslom 7… to je… to je pravé krídlo…

	Opilec začne neuveriteľne čkať.

	REPORTÉR:… prediera sa dopredu, obišiel Barmoša… prepáčte zníženú kvalitu zvuku, ale väzbia nám mikrofóny, z prenosového voza mi oznámili, že na odstránení poruchy sa pracuje. (Reportér naznačuje opilcovi, aby sa chytil za nos a zadržal dych, ten to urobí a snaží sa zlikvidovať čkanie.) Dlhý, dlhý výkop brankára Semana, skoro až pred súperovu šestnástku… tam sa lopty zmocnil obranca s číslom 3… to je… to je obranca a odkopávajú ďaleko do autu.

	Opilec už nevládze a prudko vydýchne rovno do mikrofónu.

	REPORTÉR: Porucha vo zvuku ešte stále nie je odstránená. Na chvíľu sa odmlčím. (Zakryje mikrofón. K opilcovi.) Okamžite prestaňte!

	OPILEC: Skoro som sa zadusil. Fuj!

	REPORTÉR: Keď neprestanete, tak vás niečím ovalím.

	OPILEC: Pst! Už som ticho.

	REPORTÉR (do mikrofónu): Raz… dva… raz… dva… Počujete ma?

	OPILEC: Počujem.

	REPORTÉR: Ticho!

	OPILEC: Ja viem. To ešte stále ten medzištátny, čo?

	REPORTÉR: Raz… dva… Myslím, že mikrofóny sú už v poriadku… Medzitým sa na ihrisku nič mimoriadne neprihodilo… naši hráči sa akosi nevedia dostať do tempa, nálada v hľadisku je na bode mrazu, a práve teraz by naši chlapci potrebovali povzbudenie…

	Opilec hrozne kýchne.

	REPORTÉR: Nekýchaj.

	OPILEC: Musím. Hapčííííí! Už je dobre.

	REPORTÉR (do mikrofónu): Veď mne je pri mikrofóne tiež zima, hoci som poriadne naobliekaný, a čo potom hráči, ktorí majú na sebe len tričká a trenírky.

	Opilec objíme oboma rukami reportéra.

	REPORTÉR: Čo je?

	OPILEC: Vravel si, že ti je zima. (Položí mu hlavu na plece.)

	REPORTÉR (pokúša sa ho striasť, ale nejde to): Nuž ale futbal sa hrá dnes po celý rok a aj s takýmito nefutbalovými podmienkami treba rátať. Pri lopte je Kozák, postupuje sám, Berger… Nehoda… znovu Kozák, dáva Vízkovi… Vízek naspäť Kozákovi…

	Opilec zaspí s hlavou na reportérovom pleci.

	REPORTÉR (stíši hlas, aby ho nezobudil): Kozák posiela dopredu Barmoša… rozhodca píska faul… zahrávať ho bude, pravdaže, Panenka… hráči Zimbabwe stavajú múr…

	Opilec začne chrápať.

	REPORTÉR (cmuká a píska, aby odstránil nepríjemný chrapot, napokon sa mu to podarí):… Panenka sa rozbieha a strieľa vysoko nad Ghmunghangovu bránu. (Reportér opatrne vytiahne z ruky spiaceho opilca papier so zostavami.) A teraz si konečne povieme zostavy oboch mužstiev. Najprv súper. V bráne Ghmunghang… s číslom 2 Ghoudini… s číslom 3 Bhunghuli… s číslom 4 Hwanhili… s číslom 5 Bhounghanga… s číslom 6 Mardochaj Ibn an-Nadždžár… s číslom 7… Hwsngh… Hwsnhg… (Nevie prečítať meno hráča, skrkvá papier a zahodí ho.) … naši postupujú… útočia… bijú do obrany súpera… sú to naozaj dramatické chvíle… obrana hostí je dezorientovaná… Vízek preniká do šestnástky… naznačuje strelu… (Postupne sa ho zmocní zívanie, hovorí stále pomalšie, až napokon uprostred vety zaspí aj on.)

	

	BARIÉRY: Góóól!

	
Pokapala na salaši…

	Napísali sme scénku. Priznávame, nie je realistická. Odohráva sa totiž v preplnenej špajze. Ale čert vezmi realizmus, ak chceš napísať niečo smiešne.

	POTKAN PAĽO: Tu niekde je tá slanina. (Ňuchá na všetky strany.)

	POTKAN JANO (výrazne zakašle): A ak nie? Čo povieme ostatným?

	POTKAN PAĽO: Musí tu byť. Starý Róbert vždy vravel pravdu. Choď a povedz im, aby boli kľudní a disciplinovaní. A hlavne nech nám veria. My tú slaninu nájdeme.

	POTKAN JANO: Že by sme ich sem pustili? Ak nás bude viac, nájdeme ju skôr.

	POTKAN PAĽO: Pozri sa, Jano, keď nás už raz poverili, tak nech čakajú.

	POTKAN JANO: Aspoň im povedzme, ako taká slanina vyzerá, ak by sme ju predsa len nenašli.

	POTKAN PAĽO: Máš pravdu. Opíš im ju.

	POTKAN JANO: Ale veď ja som slaninu v živote nevidel.

	POTKAN PAĽO: A ktože ju videl? (Jano bezradne pokrčí plecami.) Vidíš. A koľkí o nej rozprávali. Aj piesne o nej skladali. (Zanôti si: „Pokapala na salaši slanina…“ Potkan Jano odhodlane vyjde dverami, o chvíľu sa vráti.)

	POTKAN PAĽO: Tak čo?

	POTKAN JANO: Jednohlasne.

	POTKAN PAĽO: A opísal si ju pravdivo? Lebo takto vyzerá. Sám som prekvapený. (Ukáže na kus slaniny.)

	POTKAN JANO (prekvapený cúva): Slanina! Kto by si bol pomyslel? (Kričí smerom k dverám.) Bratia, potkaní!

	POTKAN PAĽO: Pst! Načo toľko kriku? Uvedom si, že všetci ešte nie sú zrelí na to, aby sa to dozvedeli. Môže vzniknúť chaos! A potrebujeme my chaos?

	POTKAN JANO: Nepotrebujeme. A keď budeme potrebovať, tak si ho zorganizujeme.

	POTKAN PAĽO (pochvalne): Myslí ti to, Janko!

	POTKAN JANO: Vždy som sa vedel zapáliť pre správnu vec. A čo ďalej?

	POTKAN PAĽO: Pomaly najďalej zájdeš. A my sa snažíme o to i naďalej, aby sme prišli čo najďalej.

	POTKAN JANO: A slanina?

	POTKAN PAĽO: Choď oznámiť, že je na dosah ruky.

	POTKAN JANO (vyjde a vráti sa): Jednohlasne. A smernice pre ďalšie obdobie?

	POTKAN PAĽO: Všetky smernice platia i naďalej. Čaká nás vážny krok. Pred nami je slanina. Vidíš ju?

	POTKAN JANO: Vidím.

	POTKAN PAĽO: Je chutná?

	POTKAN JANO: Je.

	POTKAN PAĽO: Bude stačiť pre všetkých?

	POTKAN JANO: Ktovie.

	POTKAN PAĽO (zaspomína si): Máme zásluhy?

	POTKAN JANO: Máme.

	POTKAN PAĽO: Patrí nám najväčší kus?

	POTKAN JANO: Patrí.

	POTKAN PAĽO: Ak zjeme najväčší kus, čo ostane ostatným?

	POTKAN JANO: Nič.

	POTKAN PAĽO: Je to v poriadku?

	POTKAN JANO: Nie je.

	POTKAN PAĽO: A o čo ide? O poriadok, alebo o slaninu?

	POTKAN JANO: Jednohlasne. (Zjedia slaninu.) A čo ďalej?

	POTKAN PAĽO (utiera si rypák): Priznám sa, urobil som chybu.

	POTKAN JANO (tak isto): Aj ja sa ti priznám – chybil som.

	POTKAN PAĽO: Hanbime sa. Ale nech to zostane medzi nami. (Obaja vyjdú pred špajzu a zanôtia: „Pokapala na salaši slanina, povedali na našeho Martina…“)

	Ako prvý a posledný si prečítal túto scénku súdruh ON. Potľapkal nás po pleciach.

	ON: Volili ste humorný prístup k téme, chachacha. Voľakedy to nebývalo také jednoduché. Dnes nám ide o umelecké individuality. Nie ako kedysi (pred rokom), keď kdekoho osočovali z individualizmu a formalizmu. Dnes musí byť každý individualitou, aj keby to mala byť formalita. Svojho času to bolo iné. Nebolo možné povedať svoj názor. I keď ho človek mal. Tiež som mal svoj názor, manželka vám to môže dosvedčiť. Trpeli sme. Hja, vy ste príliš mladí na to, aby ste vedeli, koľko hlúpostí sa vtedy popísalo.

	MY: Ale vieme. Čítali sme niektoré vaše diela.

	ON (stroho): No, mnohí z nás robili chyby. Ja tiež. (Rozohnene.) A keď bude treba, budem ich robiť znova!

	Potom súdruh ON vytiahol z diplomatky kus slaniny, aby sa posilnil pred ďalším vysiľujúcim a úprimným bojom s minulosťou.

	
Jánošík

	ANIČKA (Kronerová): Hodiny na veži odbili o desať minút pol deviatej a môj milý Juro Jánošík, trvalým pobytom v Terchovej, momentálne na úteku, nejde a nejde. Už od božieho rána ho tu vyčkávam a budem ho čakať trebárs aj do božieho poludnia. Potom si len na obed odskočím a budem čakať ďalej. Veď on je môj jediný, nepremožiteľný, prefíkaný a všetkými pandúrmi prenasledovaný hôrny chlapec. Zazlievajú mu, že chodí po zboji. No a čože, vari len nemá chodiť do roboty? Našla som mu tento úkryt, tu budeme určite v bezpečí. A keby nás pandúri obkľúčili, aj tri dni tu vydržíme. Len čo príde, ozve sa dohovoreným znamením – štrnásťkrát zaklope a potom vyvalí dvere. Ale pozor, počujem kohosi prichádzať.

	JURKO (Lasica) (vyvalí dvere): Anička!

	ANIČKA: Jurko môj… premilený a všetkými masťami mazaný!

	JURKO: Prepáč, Anička, zabudol som klopať. Ale nemohol som sa dočkať, kedy ťa zas uvidím. Ukáž sa! Júj, dáko si len podrástla, odkedy sme sa naposledy videli. Kedyže to bolo?

	ANIČKA: Predvčerom.

	JURKO: Oj, ako ten čas letí. Toť nedávno som ťa na rukách nosil. A teraz, neviem, neviem. (Díva sa po miestnosti.) Dobrý úkryt si mi našla. Tu nás nikto nenájde.

	ANIČKA: Veru nie, Jurko môj. Po horách, po dolinách ťa budú naháňať, a ty zatiaľ tu, v kancelárii.

	JURKO: Fajnovô drevo, dobre bude horieť. (Zatne valašku do stola.)

	ANIČKA: A čože si robil po celý čas, čo sme sa nevideli, Jurko môj, vetrom ošľahaný a prirodzene opálený?

	JURKO: Nuž, čo by som robil. Utekal som. Veď ma poznáš.

	ANIČKA: A v Levoči na jarmoku si bol, Jurko môj ostražitý, ale pritom dobroprajný?

	JURKO: Ej, veru, bol.

	ANIČKA: A čo si mi kúpil, Jurko môj, životom skúšaný a nekonečne štedrý?

	JURKO: Nič.

	ANIČKA: Ale veď to si mi už minule, Jurko môj zábudlivý…

	JURKO: Všetky peniaze som chudobe rozdal. To by si neverila, duša moja, koľko chudoby sa nahrnie, keď začneš peniaze rozdávať. Podaktorí sa aj dva razy do fronty postavia. A keď si chceš požičať, zrazu nikde ani nohy.

	ANIČKA: Hja, taký je už náš ľud. Usilovný a šporovlivý.

	JURKO (skríkne): A doma ako?

	ANIČKA: Júj, stále rovnako. Biedime. Vo všedný deň na panské, v nedeľu do krčmy.

	JURKO: Neboj sa, príde čas, keď to bude aj naopak. No, zvítali sme sa a teraz do roboty.

	ANIČKA (okúňa sa): Ale vari nie tu, Jurko môj nedočkavý?

	JURKO: No, kde inde? Sama si vravela, že nás tu nik nenájde.

	ANIČKA: Júj, ale nuž, keď mi je to tu dákô cudzô, júj…

	JURKO: Len sa neokúňaj, sadni a píš! Nadiktujem ti list vicišpánovi.

	ANIČKA (sadne si k písaciemu stroju): Tri rohy?

	JURKO: Ako vždy. A daj dve kópie. (Diktuje.) Imre Gazember, vicišpán, Oravský Podzámok, jedna.

	ANIČKA (pomaly klepe jedným prstom): Môžeš aj rýchlejšie.

	JURKO: Veľavážený pán vicišpán. Nie, počkaj. Stačí, veľavážený pán viciš. Nebudeme poklonkovať. Vzhľadom na to, že sa blíži zima, dovoľujem si vás ozbíjať dňa 14. Októbra v popoludňajších hodinách na Ráztockej ceste, za mostom. PS. – príďte určite. Dátum, pečiatka, podpis.

	ANIČKA: Tri krížiky?

	JURKO: Daj štyri. Nech vidia, že sa nebojíme. A pošli to expres, duša moja drahá.

	ANIČKA (listom obalí kameň a vyhodí ho von oknom).

	JURKO: A teraz poď ku mne, krásavica moja úprimná, nech sa s tebou poihrám. (Sadne si na posteľ.)

	ANIČKA (okúňa sa): Ale keď ja sa tuto hanbím.

	JURKO: Ale veď si sama vravela, že nás tu nik nevidí.

	ANIČKA: Nuž, teda, nedbám. Júúúúúj… (Prisadne si.)

	JURKO (po chvíli ju pobozká na čelo): Ej, dlho som čakal na túto chvíľu. A ak nám osud dopraje, koncom týždňa si to ešte zopakujeme. A teraz, hybaj preč, Anča, idem si trošku oddýchnuť. Zobuď ma o pol hodiny. Trochu si pospím a potom uvidíš, aký list ti nadiktujem. (Natiahne sa na posteľ.)

	ANIČKA: Spi, holúbok môj prelietavý a do rodného hniezda neustále sa vracajúci. Ja ti zatiaľ budem pliesť ten sveter, čo ti chystám na zimu. A mám akési zlé tušenie, že si ho už veľmi neužiješ. Juj. V noci sa mi prisnilo, že som zjedla muchu. To sa dobre neskončí.

	Uhorčík (Satinský) (vtrhne do miestnosti).

	ANIČKA: Uhorčík!

	UHORČÍK: Vstávaj, Ďuri!

	JURKO (preberie sa): Keď ste si ma upiekli… (Zbadá Uhorčíka.) Joj, a čo ty tu?

	UHORČÍK: Zle je. Pandúri sú nám v pätách. Čo si počneme?

	JURKO: Koľko ich je?

	UHORČÍK: Dvaja.

	JURKO: Utekajme. Zbohom, Anička! Stretneme sa v nedeľu vo važeckej krčme. (S Uhorčíkom vybiehajú z dverí.)

	ANIČKA: Zbohom, Jurko! A utekaj pomaly, aby si mi neprechladol!

	UHORČÍK: Čô?

	ANIČKA: Spomínal si, že ťa pichá pod rebrom. (Podíde k telefónu.) Haló! V nedeľu bude vo važeckej krčme. Hrach je v spodnom šuplíku. Končím. Ja ti dám, po krčmách sa vláčiť. Hej, bolo vás jedenásť…

	
Španielska čižma

	L.P. 1233

	Stredoveká mučiareň

	MUŽ (Satinský): Ach, božemôj dobrý, keby som to už mal za sebou. Ja to asi nevydržím. Ja za to nemôžem, aleja sa strašne bojím. Kamaráti vraveli, že vraj to veľmi bolí. A možno ma budú aj v kolese lámať. Bŕŕ. A prečo to všetko? Vari za to, že som ukradol šestnásť vajec z panskej stodoly? Tisíc striel im do matere, veď vajcia patria všetkým! A teraz ma budú aj na škripec naťahovať. Akým právom? Veď ja som sa neobohacoval. Ja som sa o tie vajcia chcel s kamarátmi spravodlivo podeliť. Jano by dostal jedno, Mišo tiež jedno a mne ten zvyšok. Tak čo? Dočerta, to je smola. Uchmatneš len tak, idúcky, zopár vajec, ani ti na um nepríde, že by to mohla byť regulárna krádež, a bác ho! Hneď ťa strčia do mučiarne. A potom, že vraj bohatým treba brať! Toť! Na to ja už nikdy nenaletím. Nepoviem – keď som vlani odvliekol richtárovi z maštale štyri kravy a kozu, prosím. To bola krádež ako sa patrí. A nič sa mi nestalo. Lebo ma nechytili. A teraz biednych šestnásť vajec, a hybaj do mučiarne. Lebo ma chytili. Ech!

	Zvuk, kroky a štrngot zámky.

	MUŽ: No namojveru, už ide ten ozembuch, čo tu týra poctivých ľudí. Ten mi dá. Bolo mi to treba?

	Do mučiarne vojde katov pomocník-mučiar, kladie na stolík zvitok pergamenu, číta si v ňom, pozrie na muža, usmeje sa povzbudivo. Muž sa na neho díva s čoraz väčšou hrôzou.

	MUČIAR (Lasica): Teplo, čo?

	MUŽ: Strašne.

	MUČIAR: A ešte len bude. Zišlo by sa otvoriť okno, čo?

	MUŽ: No.

	MUČIAR: Keby tu dáke bolo. Vydržíš ešte chvíľu? Musím si premazať sersámy. (Ide k mučiacim nástrojom, utiera ich handričkou a kvapká do nich olej, kontroluje, či fungujú. Pri španielskej čižme pozrie na muža.) Toto vraj bohovsky bolí. Ohromný vynález. Španielska čižma, každý sa prizná. Veď uvidíš. (Skončí s mazaním, otvorí zvitok pergamenu.) No. Tak môžeme začať. Meno?

	MUŽ: Števo Kyjanica.

	MUČIAR: Počkať, počkať. Nie tak zhurta. Pekne postupne. Čo si prvý raz v mučiarni?

	MUŽ: Prvý.

	MUČIAR: Tak pekne po poriadku. Ja sa ťa najprv opýtam, ako sa voláš.

	MUŽ: Števo Kyjanica.

	MUČIAR: Počkaj! Kam sa ponáhľaš? Ja sa ťa opýtam, ako sa voláš, a ty mi to nebudeš chcieť povedať.

	MUŽ: A prečo?

	MUČIAR: Aby som ťa mohol mučiť, nie?! To je také ťažké pochopiť? Spýtam sa ťa na meno a ty musíš čušať. Jasné?

	MUŽ: A potom čo?

	MUČIAR: Potom ti pricviknem prsty kliešťami.

	MUŽ: A potom už môžem povedať meno?

	MUČIAR: Ešte nie. Najprv musíš kričať: nepoviem, nepoviem.

	MUŽ: Koľko ráz?

	MUČIAR: Čo ja viem? Koľko vydržíš.

	MUŽ: A potom už meno?

	MUČIAR: Len pomaly. Ja ti nasadím španielsku čižmu, túto, poriadne pritiahnem a až potom povieš, ako sa voláš.

	MUŽ: Števo Kyjanica.

	MUČIAR: Nie teraz, potom! Čo si spadol z duba? Veď ti vravím po slovensky, že ťa musím najprv mučiť. Ja sa tu na teba chystám celé dopoludnie, a ty si jednoducho prídeš a povieš – volám sa Števo Kyjanica. A kde sme? V krčme?

	MUŽ: V mučiarni.

	MUČIAR: Tak vidíš. Ešte raz. Meno? (Muž záporne zavrtí hlavou.) Výborne, Štefan. Vidíš, že to ide. A teraz si vezmem kliešte… (Berie kliešte.) … a povieš mi, ako sa voláš.

	MUŽ: Števo Kyjanica, Števo Kyjanica…

	MUČIAR: Choď do frasa, zase si to pokazil! Najprv ti pricvaknem prsty a ty musíš kričať: nepoviem, nepoviem!

	MUŽ: A prečo by som nepovedal? Čo je na tom, že sa volám Kyjanica? Ja s tým nerobím žiadne tajnosti. Som Števo Kyjanica z Katarínskej Huty a hotovo.

	MUČIAR: Božemôj, koho mi to sem poslali? Ešte aj bydlisko vytára len tak mirnix-dirnix. Chlape mizerný, vari nemáš v tele kúska hrdosti? Čo si ty za človeka?

	MUŽ: Ja som Števo Kyjanica.

	MUČIAR: Ty počúvaj, ak neprestaneš, ja ťa niečím ovalím.

	MUŽ: A to už prečo? Veď som sa priznal. Volám sa Števo Kyjanica a ku všetkému ostatnému sa priznám tiež. Aj bez mučenia.

	MUČIAR: No ešte to by chýbalo!

	MUŽ: A čo sa vám nepáči? Sám ste vraveli, že sa tu každý prizná.

	MUČIAR: To je pravda. Lenže až potom, keď ho poriadne priškripnem.

	MUŽ: Mňa netreba ani priškripnúť. Ja sa priznám hneď.

	MUČIAR: A to je zakázané, keď chceš vedieť. To by som pekne dopadol, keby sa hneď každý priznal. (Ukazuje na španielsku čižmu.) A toto by tu potom načo bolo? Pozri, ako sa ligoce. Od rána som ju pulíroval.

	MUŽ: Nuž… nemôžem povedať… máte to tu pekné. Udržiavané. To hneď vidieť.

	MUČIAR: Však? Veď sa tu aj nadriem. Ako taký kôň. Pozri tieto klince. Ako nové, čo?

	MUŽ: Mhm.

	MUČIAR: No vidíš. A najmenej tridsať ráz sú už použité. Tie pichám tuto pod rebrá, a keď treba, tak ich ešte pritlčiem. Ale väčšinou už netreba. (Ukazuje mužovi štipec.) A toto je môj vlastný vynález. Za to som dostal pochvalu.

	MUŽ: A to je načo?

	MUČIAR: Na nos. Keď sa niekto dlho nepriznáva, tak mu začnem odštipávať z nosa. Hneď všetko vybľaboce. Veď k tomu sa ešte dostaneme.

	MUŽ: Nedostaneme. Ja si z nosa štipkať nedám. Radšej všetko vybľabocem dobrovoľne.

	MUČIAR: Štefan, vari by si mal to srdce?

	MUŽ: Ja sa trápiť nedám.

	MUČIAR: Ale veď nesmieš byť taký egoista. Ber ohľad aj na iných. Čo si myslíš, že ja ťa chcem mučiť len tak pre nič za nič? Veď mňa to tiež bohvieako nebaví.

	MUŽ: Naozaj?

	MUČIAR: No tak… trochu ma to baví… človek musí mať dáku radosť aj z tej roboty, nie? Ako by to vyzeralo, keby som to nerobil aspoň trochu s chuťou? Ale poviem ti, je to riadna drina. Niekedy si ani ruky necítim. A večer, keď prídem domov, zvalím sa do postele ako klát. Akurát žene dám po papuli, ale to len tak, aby sa nepovedalo. Chlapče, nebudeš mi veriť, ale toto ti je ťažký chlebík.

	MUŽ: Mali ste si vybrať ľahší.

	MUČIAR: Ja som si ho nevyberal. Ja som chcel ísť za farára, ale rodičia ma prinútili. Že vraj toto je istejšie. Števko, zľutuj sa, daj sa trocha mučiť. Mne urobíš dobre a ty budeš mať pokoj. Možno, že už navždy.

	MUŽ: Za farára? Veď ja by som aj pristal. Ale keď sa bojím, že to bude bolieť.

	MUČIAR: Dačo hádam znesieš?

	MUŽ: A čo ak neznesiem? Ja sa radšej priznám hneď. Volám sa…

	MUČIAR: Števo! Ešte nemenuj!

	MUŽ:… mám štyridsať rokov, ženu a päť detí…

	MUČIAR: A prečo tak dobrovoľne? Vyhodia ma z roboty.

	MUŽ:… bývam v Katarínskej Hute a včera som ukradol šestnásť vajec z panskej stodoly.

	MUČIAR (zakryl si uši): Hovoril si niečo?

	MUŽ: Že som včera ukradol šestnásť vajec.

	MUČIAR (odkryje si uši): Nepočul som ani slovo. Nedá sa nič robiť, Števko, bez mučenia to nejde. Neboj sa, potom ťa komplet vymasírujem. Budeš ako rybička.

	MUŽ: Tak sa spytujte.

	MUČIAR: Ako sa voláš?

	MUŽ (záporne vrtí hlavou).

	MUČIAR: Fajn, Kyjanica. Použijem teda kliešte. Teraz ťa pricviknem kliešťami a ty budeš kričať. Vieš, čo budeš kričať? Výborne, Štefan. Páčiš sa mi.

	MUŽ: Koľko máte detí?

	MUČIAR: Štyri. Prečo?

	MUŽ: Mlieko pijú?

	MUČIAR: Pijú.

	MUŽ: A kravu máte?

	MUČIAR: Krava zdochla.

	MUŽ: Mal by som jednu. Ako pre vás.

	MUČIAR: Len tak?

	MUŽ: Ja vám kravu, vy mne… bez klieští.

	MUČIAR (odloží kliešte): Ale nie aby si to vybľabotal!

	MUŽ: Len ak by ma mučili.

	MUČIAR: Neboj sa. Tu mučím len ja. Takže prejdeme hneď na španielsku čižmu. Daj sem nohu.

	MUŽ (vloží nohu do čižmy): A vajcia nepotrebujete?

	MUČIAR: Vajec mám dosť.

	MUŽ: Škoda.

	MUČIAR: Keď pritiahnem, povieš meno. Rozumeno?

	MUŽ: Mhm.

	MUČIAR: Ale najskôr trochu krič. (Pritiahne čižmu.) Čo nekričíš?

	MUŽ: Veď nebolí.

	MUČIAR: A teraz?

	MUŽ: Nič.

	MUČIAR: Ale teraz už hádam…

	MUŽ: Nebolí.

	MUČIAR: Ako je to možné?

	MUŽ: Čo ja viem?

	MUČIAR (priťahuje čižmu ostošesť, pozrie na muža, ten bezradne krčí plecami): Veď som ju včera použil, a bolelo. A ráno som ju pulíroval. Musí bolieť!

	MUŽ: Nemôžem si pomôcť, ale nebolí. Skúste ešte pritiahnuť.

	MUČIAR: Viac sa už nedá.

	MUŽ: Tak potom nepoviem.

	MUČIAR: No ale toto! Ani nič necítiš?

	MUŽ: Cítim.

	MUČIAR: Čo?

	MUŽ: Slivovicu.

	MUČIAR: To je zo mňa. A z nohy?

	MUŽ: Z nohy necítim nič.

	MUČIAR: Namojdušu?

	MUŽ: Prisahám.

	MUČIAR: No spánombohom. Toto sa mi ešte nestalo. Ty, a nemohol by si… aspoň meno… dobrovoľne?

	MUŽ: Ani mi na um nepríde. Keď som už tu, tak ma mučte.

	MUČIAR: Anciáša jeho aj s čižmou. Ale veď ešte včera fungovala. Počkaj. (Odmontuje mužovi čižmu, sám do nej vloží nohu.) Pritiahni. Au!

	MUŽ: Bolí?

	MUČIAR: Že či!

	MUŽ: A teraz?

	MUČIAR: Neblázni. Funguje!

	MUŽ: Meno?

	MUČIAR: Aké meno?

	MUŽ: Tvoje.

	MUČIAR: Lošonci.

	MUŽ: Naozaj?

	MUČIAR: Fakt.

	MUŽ: A nie si ty náhodou Kyjanica?

	MUČIAR: Nie.

	MUŽ (pritiahne čižmu): Naozaj?

	MUČIAR: Som.

	MUŽ: Čo?

	MUČIAR: Kyjanica.

	MUŽ: Štefan?

	MUČIAR: Štefan.

	MUŽ: A odkiaľ?

	MUČIAR: Z Katarínskej Huty. Au! Žena a päť detí.

	MUŽ: A včera čo bolo?

	MUČIAR: Čo by bolo? Streda.

	MUŽ: A viac nič?

	MUČIAR: Au! Ukradol som vajcia z panskej stodoly.

	MUŽ: Koľko?

	MUČIAR: Desať…? Au! Šestnásť.

	MUŽ: No vidíš, a je to vonku! (Potľapká španielsku čižmu.) Čertovský vynález. A čo noha? Bolí?

	MUČIAR: Bolí. A tvoja?

	MUŽ: Kdeže! Tá voľačo znesie! Bukové drevo, kamarát. (Poklepe si po nohe a odkrivká.)

	
Úryvok
z rozsiahlejšieho cyklu

	L: Radi nastavujeme zrkadlo rozličným nešvárom, ktoré nás po celý život sprevádzajú v domácnosti. Nie sme prví. Proti nešvárom v domácnosti bojoval už Ibsen… Sám som začínal v Ibsenovej divadelnej hre Nora ako zriadenec, ktorý na začiatku hry prináša vianočný stromček, a preto viem, ako to v takej ibsenovskej domácnosti vyzeralo. Navonok všade poriadok, čistota. Koberce pozametané, klavír vyutieraný a starostlivo zamknutý. Aj všetky šuplíky boli starostlivo pozamkýnané, dláto som pri sebe nemal, takže jediná pamiatka na moju návštevu u Nory je tento strieborný svietnik, ktorý sa mi podarilo uchmatnúť v predsieni. Teda ako vravím, navonok bolo v tej domácnosti všetko v poriadku. Ale duševne bola tá ženská – ešte stále hovorím o Nore – duševne bola na pokraji priepasti. Napokon viac by o nej mohol povedať môj kolega, pretože on ju hral. No… hral… Hral ju podobne ako toho muža v domácnosti pred chvíľou. Naša úvodná scénka mohla byť brilantnou ukážkou zo života prostých spolubývajúcich, keby mal môj partner aspoň štipku talentu. Aj to, že zaspal na scéne, svedčí o absolútnom nedostatku umeleckej zodpovednosti. Myslím, že sa v dejinách divadla ešte nestalo, aby niekto zaspal na javisku. Spravidla zaspí vždy niekto v hľadisku. Hej, vstávajte! (Do hľadiska.) Nie vy! Vy spite. On nech vstáva. (K S.) Vstávajte, Nemci idú!

	S (preberie sa): Meine Damen und Herren! Ich herzliche willkomme Sie bei uns in Brünn. Heil Hitler!

	L: Heil! Pardon. Sila zvyku.

	S: O čom ste rozprávali, kým som spal?

	L: Ale hovoril som o tej scéne, ktorú sme hrali na začiatku predstavenia. Aj o Ibsenovi som hovoril.

	S: Ibsen? Poznám. Hral som skoro vo všetkých jeho hrách. Len sa ma nepýtajte, ktorá úloha mi najviac prirástla k srdcu. To je, akoby ste sa ma opýtali, ktoré zo svojich jedenástich detí mám najradšej. Všetky mám rád rovnako. A čo sa týka Ibsenových postáv, najviac mi prirástla k srdcu moja nezabudnuteľná kreácia v Nore.

	L: Vy ste hrali v nore?

	S: Nie v nore, v Nore! Priamo v divadle.

	L: To je lepšie… Ale tá Nora… to bola dráma, čo?

	S: Výborne to napísal Ibsen… Hlavná postava, momentálne si nespomínam, ako sa volala…

	L: Na mene nezáleží.

	S: No – jedným slovom som hral hlavnú postavu a ľudia ani nedýchali. Začalo sa to celé okolo ôsmej večer. Ja som vošiel v dámskych šatách na javisko, tu som mal také volániky a celý vrch som mal naberaný, myslím, že to bol žoržet.

	L: Manžel sa volal Žoržet?

	S: Nie, žoržet sa volala tá látka… Plno svetla, len v hľadisku bola tma. Ale nie úplná, takže som videl prvé štyri rady. Veľký fešák sedel takto napravo odo mňa v druhom rade. Vysoký. Dôstojník. Jedným slovom, vysoký dôstojník. On nevedel, že Noru hrám ja. Vtedy totiž ešte aj ženské úlohy hrali muži. Ale on to asi nevedel a poslal mi obrovskú bonboniéru a kyticu ruží.

	L: Prišiel aj do šatne?

	S: Prišiel ku mne. A ja mu vravím: „Čo je, čo je, čo ste homosexuál?“ A viete, čo mi povedal? Že: „Áno.“ Tak som radšej utiekol na javisko a zase som hral. To už bolo pol deviatej a v našej domácnosti sa niečo stalo.

	L: Požiar?

	S: Nie, nie. Ten, čo hral môjho manžela, mi niečo povedal, ale už sa nepamätám, čo to bolo.

	L: Len vám to zašepkal, alebo to povedal tak, aby to počulo aj obecenstvo?

	S: Tak to povedal, že to počuli všetci. A vtedy som sa rozhodol.

	L: Áno. V tomto si nesmierne vážim Ibsena, že dá možnosť hercovi vždy sa rozhodnúť. A ako ste sa rozhodli?

	S: Že odídem.

	L: Ako? Uprostred predstavenia? A čo publikum?

	S: Nehnevajte sa, ale v takej kritickej chvíli, keď sa Nora rozhodne, že odíde od svojho manžela, nemožno brať ohľady na publikum.

	L: Tak ona sa rozhodla, že opustí manžela? Vidíte, a to mi ušlo.

	S: To sa nečudujem, veď vy ste hrali toho zriadenca, a ten sa tam objaví len na začiatku.

	L: Áno, priniesol som vám vianočný stromček.

	S: A ja som vám dal prepitné.

	L: Také prepitné ste si mohli strčiť za klobúk. Vzal som ho len preto, že ma k tomu prinútil režisér.

	S: Nehnevajte sa, ale nemal som pri sebe väčšiu hotovosť. Manžel bol strašný skupáň a všetky peniaze mal v trezore.

	L: Tam v tom trezore pri okne?

	S: Ako to viete?

	L: Pokúšal som sa ho vylomiť.

	S: Preboha, to zase ušlo mne.

	L: Lebo ste držali v ruke ten stromček a kričali ste na slúžku: „Slúžka, slúžka, poďte sem a odneste tento vianočný stromček!“ Lenže slúžka neprišla.

	S: Priznám sa, teraz po rokoch, nemali sme slúžku. Taký škrob bol môj manžel. Ja, Nora, som bol vlastne slúžka. A v tom bola tá najväčšia tragédia, to nikto ani netušil. Keď k nám niekto prišiel, musela som sa tváriť, že máme slúžku, a vykrikovať: „Slúžka, poďte sem…“

	L:… a potom ste odišli aj so stromčekom do kuchyne, alebo ako hovoríme my divadelníci, vpravo.

	S: Pamätám sa, ale tam nebola kuchyňa, tam bola šatňa.

	L: To je jedno. Lenže keď som bol na scéne sám, využil som to, priskočil som k trezoru, ale…

	S: Viem, nešlo to. Nemusíte mi nič vysvetľovať. Sám som sa o to pokúšal niekoľkokrát. Verte mi, keby sa mi bolo podarilo dostať k tým peniazom, nebudem čakať ani do konca prvého dejstva a zbavím sa jarma toho malomeštiackeho vzťahu na začiatku predstavenia.

	L: A prečo ste vlastne tak nenávideli toho vášho?

	S: Pretože strašne smrdel. A to ja nemám rada.

	L: Ale predovšetkým ste v úlohe Nory zaujali nekompromisne odmietavé stanovisko k vtedajšiemu kapitalisticko-vlastníckemu vzťahu muža k žene. To sa mi páčilo.

	S: Áno. Kapitalisti sa mi len tak hrnuli po predstavení do šatne. Agrárnici raz vylomili dvere. Zaliečali sa mi, nosili mi kvety, pozývali ma na večeru, ale všetci chceli iba to jedno. Našťastie táto éra spoločenských vzťahov je už za nami. Dnes je to iné.

	L: Áno. Všímal som si vás. Už to nie je také, ako bolo. Nedá sa nič robiť. Dnes to bolo mizerné.

	S: Mizerné?

	L: Tá ibsenovská scéna, ktorú sme hrali pred chvíľou, si vyžaduje maximálny herecký výkon.

	S: Nuž, od vás áno. Aj ja som si vás všimol – skutočne ste vydali zo seba maximum. A výsledok? Minimum. Neznášam priemernosť v hereckom umení.

	L: Ako to myslíte?

	S: Tak ako to hovorím.

	L (hrozivo sa pohne k S.): Ja som teda – podľa vás – priemerný herec?

	S: Ale je to ten slušný priemer. Povedzte niečo!

	L: Čo?

	S: Vidíte? Nešušlete, neráčkujete, ste urastený a sebaistý. Vy ste skutočne veľmi slušný človek, chcem povedať herec. Nebojte sa! V živote som videl málo takých hráčov, ako ste vy. A ten hlas! To vystupovanie! Vo vašom prípade možno hovoriť o osobnosti.

	L: No preto. Vo vašom prípade možno hovoriť zatiaľ o určitých predpokladoch hrať ženy a mužov v domácnosti, lebo viete prať, žehliť, variť a urážať sa. Ale čo keby ste sa ocitli mimo prostredia domácnosti? Napríklad na zaoceánskom parníku?

	S: O, to ma nepoznáte! Na rovníku by som zorganizoval vzburu a potom by sme sa opaľovali. Veď to by bol hriech, aby sme sa na rovníku neopaľovali!

	L: Na rovníku, na rovníku – ale čo na javisku? Javisko – to je iný svet ako skutočnosť. Skutočný život. Skúsme si zahrať nejaký úryvok z divadelnej hry a uvidíte, aké je to ťažké.

	S: Azda by bolo najlepšie, keby sme zahrali niečo priamo od nás, nejaký úryvok z rozsiahlejšieho cyklu.

	L: V poriadku. (Obecenstvu.) Výstup, ktorý uvidíte, je úryvkom z rozsiahlejšieho cyklu. (Obráti sa k S.) Čo tu chcete?

	S: Posiela ma Jozef.

	L: Jozef žije?

	S: Áno.

	L: A kde?

	S: V domčeku pod vodopádom. Je tam vlhko a vo dne v noci tam počuť hukot padajúcej vody.

	L: Viem, kde je ten vodopád, poďme! (Obidvaja vykročia a zostanú chvíľu vo výkroku, lebo ide len o úryvok.) To bol úryvok z rozsiahlejšieho cyklu.

	S: Naša nová divadelná hra Rozsiahlejší cyklus uspokojí i tých najnáročnejších milovníkov divadla.

	L: Rozsiahlejší cyklus, rozsiahlejší cyklus… teraz, keď to tak počúvam, nie je to najšťastnejší názov pre divadelnú hru. Čí to bol vlastne nápad nazvať našu novú divadelnú hru Rozsiahlejší cyklus?

	S: Môj.

	L: To som si mohol myslieť. V živote som nepočul, aby sa nejaká divadelná hra volala Rozsiahlejší cyklus. A čo sme to vymysleli za nezmysel? Domček pod vodopádom. Ako vám mohla napadnúť taká blbosť?

	S: Na prvé počutie je to skutočne veľká blbosť. Ale nezabúdajte, že dobrí herci vedia text divákovi podať tak, že zrazu ide o veľké umenie a hlboké myšlienky. Videli ste hrať Lukavského tú… toho… ako sa volal… no – Hamleta? Zosmolil to nejaký Angličan, ale čo z toho urobil Lukavský? Nuž, Praha je Praha. To je darmo. Viete čo, skúsme si to zahrať ešte raz a skúsme vydať zo seba maximum. Vám je dobre. Vy máte ešte veľké rezervy.

	L: No, už sa to pomaly stenčuje. Už je to len asi stopäťdesiat korún. (Ukazuje peniaze.) Cigaretu?

	S: Ďakujem, mám svoje. Prosím. (Zahrajú text úryvku ako psychologickú drámu. Fajčia jednu od druhej. Pauzy. S. nevie fajčiť.)

	L: Čo tu chcete? (Potiahne si z cigarety.)

	S: Posiela ma Jozef. (Odhodí cigaretu a zapáli si ďalšiu.)

	L: Jozef žije? (Pozoruje dym. Pauza.)

	S: Áno. (Rozkašle sa, lebo L. mu fúkol dym rovno do tváre.)

	L: A kde?

	S (pre dym sotva hovorí): V domčeku pod vodopádom! Je tam vlhko… (Kašle.) Vo dne v noci tam počuť… veď viete čo…

	L: Viem, kde je ten vodopád. (Dramatická pauza.) Poďme! (Obidvaja vykročia, a keď skončia, poklonia sa.) Teraz ste odkryli svoju najväčšiu slabinu: veď vy vôbec neviete fajčiť!

	S: Ja? Veď ja fajčím osemdesiat cigariet denne!

	L: Denne môžete vyfajčiť aj sto. Ale iná vec je cigareta v živote a iná na javisku alebo vo filme.

	S: Najmä vo filme treba dávať pozor na cigarety. To máte pravdu. Film je strašne horľavý.

	L: O to nejde. Musíte fajčiť štylizovane. Tá cigareta hrá. V dyme je určitá dramatickosť. Už pri zapaľovaní. Pozrite sa. (Zapaľuje si cigaretu.)

	S: Už viem, v čom som urobil chybu. Filter má byť vpredu, mimo úst.

	L: Aký filter…? To je jedno. Zapáľte si teraz vy!

	S: A nemohli by sme ten úryvok z Rozsiahlejšieho cyklu zahrať bez fajčenia? Mne je už z tých cigariet zle.

	L: Prosím. Ale v tom prípade ako nezáväznú anglickú konverzačku wildeovského charakteru.

	(Hrajú nezáväznú anglickú konverzačku. S. Napodobňuje angličtinu. Smeje sa a štuchá do L.)

	L: Čo to robíte? Veď vy vôbec nehovoríte po anglicky! Čo sa stále chichúňate? S: Veď sme sa dohodli: nezáväzná anglická konverzačka wildeovského charakteru.

	L: Ale tá dikcia!

	S: Vari nemám správnu dikciu? Na dikciu si siahať nedám! Po anglicky neviem ani slovo, ale dikciu mám dobrú!

	L: Vy neviete po anglicky? Do you speak English?

	S: Čo „spík“. Na to sa vám vykašlem. Na javisku nie je dôležité vedieť po anglicky. Herecké umenie spočíva v tom: hovoriť po anglicky a nevedieť pritom po anglicky ani slovo. Ale prosím, keď sa vám to nepáči, môžem si to skúsiť po švédsky.

	L: Nech sa páči. Ale prosím o bergmanovskú atmosféru.

	S: Chápem. Sme luteránski farári zmietaní chúťkami vzdať sa viery.

	L: A zamrzneme…

	(Hrajú celý úryvok po švédsky.)

	L: To už bolo obojstranne lepšie, ale na druhej strane to malo tú nevýhodu, že nám nikto nerozumel.

	S: Priznám sa, mám trochu göteborský akcent. A vy? Vy ste nesklamali? Taký krásny výstup, a tak zle ho stále hráte!

	L: Povedzte mi, akú chybu robím. To som teda skutočne zvedavý!

	S: Viete, akú chybu robíte? Človek z vás má stále pocit, že ten výstup sa odohráva kdesi dnu v uzavretej miestnosti, a on sa zatiaľ odohráva na preplnenej ulici. Priamo na chodníku.

	L: Kde sa odohráva?

	S: Na preplnenom chodníku. O pol štvrtej. Všetci idú z práce. Pokúsme sa to zahrať ešte raz, ale tak, aby nikto nezostal v pochybnostiach, kde sa to odohráva.

	(Hrajú to, akoby boli na scéne desiatky ľudí. Prebíjajú sa cez zástupy neznámych i známych k sebe.)

	L: Čo tu chcete?

	S (stretáva rôznych ľudí. Malých, veľkých, kominára atď.): Posiela ma… Dobrý deň. To je dcéruška? Ty si vyrástla, bože môj… Posiela ma Jozef.

	L: Jozef žije?

	S (brodí sa cez zástupy): Ale toto? Nevideli sme sa my niekde, slečna? Pardon. No dovoľte? Vy ste vrazili do mňa!

	L: Jozef žije?

	S (sa prebije až k L.): Neotravujte stále… jáj… takmer som vás nespoznal. Áno, žije.

	L: A kde?

	S: Moment. Prídem zajtra okolo piatej, pripravte mi tie nohavice. Ďakujem. Ale aký milý psík! A kohože si, Luxi? Či si tu sám? Ach, slečna, to je váš pes? V domčeku pod vodopádom. Je tam vlhko a stále tam počuť hukot padajúcej vody.

	L: Čo ste to tárali dookola? Veď to vôbec nebolo z nášho úryvku!

	S: Bolo – nebolo – kde bolo, tam bolo! Ja mám hrozne veľa známych, a keď sa to odohráva na ulici, viem, čo sa patrí. (Ešte vždy v role.) Servus, Peter. (K L.) Otvorená hlava. Študuje polytechniku.

	L: Počkajte, upokojte sa. Veď tu nikto nie je.

	S: Ja sa mám upokojiť? A vy tu celý čas stojíte ako soľný stĺp!

	L: A čo mám robiť? Už mám toho dosť. (Odíde.)

	S (ostane sám): Hej… počkajte… už je preč. (Rozpačito sa usmieva.) Nechal ma tu samého. Hm. Podarené. (Do zákulisia.) Hej, vráťte sa… Nebojte sa, on príde. Išiel sa len osprchovať, lebo bol spotený, chudák. (Pauza.) Tak naňho počkáme, nie? (Sadne si a díva sa do hľadiska, pozrie na hodinky.) Ale to letí, čo? Čas nezastavíš! (Pauza.) Sedíte pohodlne? (Pauza.) Ako sa vám páči predstavenie? Dlho sme to nacvičovali. Dali sme si záležať. (Dlhá pauza.) Mňa na tom fascinuje to závratné tempo. (Pauza.) Áno, tempo to má. (Pauza.) My sme tu zamestnaní. Priamo v divadle. Ale dochádzame z Bratislavy. To nie je tak ďaleko. Vlakom ste tu za dve hodinky. Ale musíte ho stihnúť. (Pauza.) O jedenástej ide dobrý rýchlik. O jednej ste v Bratislave. (Pauza.) Z Bratislavy ide tiež o jedenástej. A o jednej ste v Brne. (Pauza.) Veľmi pohodlné. (Pauza.) Ale my chodíme autom. (Pauza.) Máme auto. (Pauza.) Ja mám strašne rád, keď predstavenie má tempo. To musí frčať. Inak to nestojí za nič. (Pauza.) Milujem humor. Humor je korenie života. Bez humoru by som si život nevedel vôbec predstaviť. Ale musí to byť inteligentný humor, plný poézie, ľahkosti. Niečo podobné ako dobrá báseň. Aj tá musí byť ľahká, priezračná a hlavne úprimná. Taký humor mám rád. (Medzitým, bez toho, aby o tom vedel, mu spadnú nohavice.)

	
Márna lásky snaha

	Veľmi voľne podľa W. Shakespeara

	ŠTVRTÉ DEJSTVO

	Druhý obraz

	NATHANIEL (Lasica):… a ešte toto som vám chcel povedať, majster Holofernes. Ja osobne mám veľmi rád lov. Ako my Angličania hovoríme – ajlovjú… Človek sa s chuťou oddáva zabíjaniu, a pritom sa nespreneverí svojmu svedomiu.

	HOLOFERNES (Satinský): Máte pravdu, otec Nathaniel. Aj my vedátori sa radi vo svojich voľných chvíľach pridávame k nimródom, a to síce z púhopúhej nutnosti. V utešenej Prírode totiž odjakživa jestvuje rovnováha. A našou povinnosťou je túto rovnováhu úzkostlivo udržiavať, aby sa Príroda – ktorá nás obklopuje, v ktorej žijeme a z ktorej sa všetci tešíme – rozvíjala pre radosť ľudského tvora, tejto koruny tvorstva, tohto prapodivnoúchvatného pána kvetenstva, zvieratstva a eo ipso aj rastlinstva.

	NATHANIEL: Vaše epitetá, majster Holofernes, sú také pôsobivé, že iba učenec ich môže vysloviť. Spomenuli ste tu termín prapodivnoúchvatný? Ja osobne si myslím, že ide o zloženinu.

	HOLOFERNES: Áno. V tomto epitetón konstáns sa mi podarilo s razanciou mne vlastnou spojiť dve úplne odlišné slová – a síce prapodivno, podstatné meno podľa vzoru brvno, a úchvatný, prídavné meno prvého stupňa. Spojením podstatného mena prapodivno a prídavného mena úchvatný podarilo sa mi vytvoriť úplne nové slovíčko pre čosi, čo je jednak prapodivné a jednak úchvatné.

	NATHANIEL: Geniálne! Použijem to vo svojej nedeľnej kázni. Ale ja som vám skočil do reči…

	HOLOFERNES: To nič. Aj tak neviem, kde som prestal.

	NATHANIEL: Hovorili ste o rovnováhe, majster Holofernes.

	HOLOFERNES: Áno? Ach, áno. Rovnováha! Nuž, v utešenej Prírode jestvujú jednotlivé živočíšne druhy v určitom množstve. Dovolím si vám to priblížiť týmto rustikálnym veršom:

	V púšti je toľko a toľko tiav

	z chlievika vykúka tučný brav

	Ťava do chlieva nepatrí

	a brav do púšte – raz, dva, tri!

	NATHANIEL: Brilantné! Použijem tieto verše vo svojej nedeľnej kázni. Keby ste boli taký láskavý a zopakovali mi posledné slová…

	HOLOFERNES: Odkiaľ?

	NATHANIEL:… od ťava.

	HOLOFERNES: Prosím:

	Ťava do chlieva nepatrí

	a brav do púšte – raz, dva, tri, štyri

	NATHANIEL: Raz, dva, tri, štyri? Totiž… neviem, či sa mi to len zdá, ale akoby sa to celkom nerýmovalo.

	HOLOFERNES: Dovolíte?! (Premýšľa.) Áno, myslím, že nie ste ďaleko od pravdy. Budem musieť tento verš trochu poopraviť. Čo by ste povedali na takéto znenie?

	Ťavy do chlieva nepatria štyri

	a brav do púšte – raz, dva, tri, štyri

	NATHANIEL: Teraz je to presné! Má to logiku, má to cveng a nestráca sa pritom ani hlavná myšlienka. Štyri a štyri je osem, a tak ďalej…

	HOLOFERNES: Čo tam po myšlienke, otče! Ale ten absolútny rým! To sa aj mne málokedy pošťastí!

	NATHANIEL: V tomto bode s vami nesúhlasím, majster Holofernes. Nemožno hovoriť o šťastí, keď išlo z vašej strany o evidentný úmysel, a síce o úmysel čo najpregnantnejšie vyjadriť myšlienku o rovnováhe v Prírode, a to v celej svojej prekérnosti. Ja by som k tomu, majstre, dodal len toľko: aby sa jednotlivé živočíšne druhy nerozmnožili nad normál, stvoril Boh človeka, rozumného tvora, ktorý práve v mene tejto rovnováhy kántri všetko, čo okolo seba vidí. Žiaľ, nedokážem to povedať vo veršoch, ale dúfam, že ste ma pochopili.

	HOLOFERNES: Kto by vás nechápal, otče? Vyjadrujete sa precízne, sústavne a nepretržite. Spomínali ste kántrenie. Neobyčajne aktuálna myšlienka. Napríklad také muchy. Chápete, nie?

	NATHANIEL: Muchy? Pravdaže chápem muchy, kto by ich nechápal? Teda, myslíte muchy ako také? Alebo… z celkového… keby ste k tomu ešte dačo dodali, tak ja sa chytím!

	HOLOFERNES: Muchy! Koľko len človek musí skántriť takých múch, aby udržal rovnováhu v Prírode.

	NATHANIEL: Správne! Koľko?

	HOLOFERNES: Nuž, neúrekom. A od múch a myší, cez zajace a líšky kántrime v bázni božej všetko až po vysokú zver, ako napríklad dnes v tomto kráľovskom parku.

	NATHANIEL: Áno, aj v tomto máte pravdu, majstre. Áno. Je dnes a sme v kráľovskom parku.

	HOLOFERNES: Bravo, bravo, otče! Aj to svedčí o tom, že vám to dnes myslí.

	NATHANIEL: Dal by Boh, aby mi to zostalo! Veď myslenie je mojou tajnou záľubou. Napríklad: už roky ma trápi nepresnosť, s akou v našom jazyku označujeme jednotlivé živočíšne druhy. Spomínal som tu pred chvíľou muchu.

	HOLOFERNES: Prepáčte, muchu som prvý spomenul ja.

	NATHANIEL: Hej? No vidíte. A v tom je práve tá nepresnosť. Veď v slove mucha nie je nič bzučivého, nič hmýrivého. To slovo – mucha – nevyjadruje podstatu tej beštie.

	HOLOFERNES: Otče, vy máte dáky nový výraz? Čujme, čujme!

	NATHANIEL: Nuž, je to iba skromný návrh, myšlienka vznikla po večeroch pri nekonečných súbojoch s týmto dotieravým hmyzom.

	HOLOFERNES: Načo toľká skromnosť? Sme predsa vedci, ergo kolegovia. Von s tým!

	NATHANIEL: Tak teda počúvajte. Ja osobne si myslím, a to zdôrazňujem, že mucha by sa mala volať bzučiak. Alebo hádam celkom jednoducho – bźkrľa.

	HOLOFERNES: Vravíte bźźźźkrľa? Nie je to príliš dlhý názov pre takú krátku zver?

	NATHANIEL: Čakal som túto výhradu, majstre. Pripúšťam, je to krátke zviera, ale s dlhým životom. A okrem toho, tento názov sa dá ľubovoľne skracovať, vždy podľa veľkosti tej ktorej muchy. Poviete bźźźźźźkrľa a je vám jasné, že ide o muchu väčších rozmerov, zatiaľ čo malú mušku stačí volať bzrkľa. Výhoda tohto pomenovania je v jeho nekonečnej variabilite. Len počúvajte: bzkrľa, bźźkrľa, bźźźźźźźźźźźźźźźźkrľa…

	HOLOFERNES: Kiež by náš národ mal viac takých hláv, ako je vaša, otče! Jazyk, ktorý je pre nás učencov taký prepotrebný, by spresnel, sprísnel, spružnel, spevnel, jedným slovom – sprstnel.

	NATHANIEL: Prosím?

	HOLOFERNES: Tiež nový výraz, sprstnel by. Úrodná zem, rovná sa – prsť. Zúrodnel by, rovná sa – sprstnel by. To len tak na margo, aby reč nestála.

	NATHANIEL: Oj, vy ste hlava, majster Holofernes! Tá moja hlávka proti vašej, to je len taká bzkrľa proti riadnej bźźźźkrli. A propos, hlava! Hlava! To je tiež názov skôr pre rastlinu ako pre schránku ľudskej mysle. Výstižnejšie by bolo hádam myslidlo, podobne ako mydlo. Mydlom sa umývame, myslidlom myslíme.

	HOLOFERNES: Bravo! Zišlo mi v tejto súvislosti na um aj slovíčko mozogáň, ale znie mi to príliš provincionálne. Nie, nie, mozogáňom múr neprebiješ.

	NATHANIEL: Skrsla mi v mozogáni myšlienka… Fuj!

	HOLOFERNES: A okrem toho mi to slovíčko bolestne pripomína slovíčko budzogáň, ktorým sa – paradoxne – rozbíjajú hlavy.

	NATHANIEL: Nie, nie, myslidlo je dynamickejšie, vystihuje činnosť. V myslidle sa rodia nové a nové myšlienky, myšlienky o tom, ako – aby som sa vrátil k našej téme – ako udržať rovnováhu v Prírode.

	HOLOFERNES: Áno. A práve taká myšlienka mi teraz skrsla v mojom myslidle. Napríklad taká mľandravosť. Chápete, nie?

	NATHANIEL: Mľandravosť chápem, pravdaže chápem. Mľandravosť ako taká… alebo… keby ste k tomu ešte niečo dodali, tak ja sa chytím!

	HOLOFERNES: Mľandravosť ako vlastnosť človeka. Ľudstvo celé je mľandravé.

	NATHANIEL: Ja tiež?

	HOLOFERNES: Samozrejme. Aj ja. Veď dokázali by ste holými rukami skántriť divú zver?

	NATHANIEL (váhavo): Nie, nie, to nedokážem. Kdeže!

	HOLOFERNES: My nedokážeme holými rukami skántriť divú zver. A prečo?

	NATHANIEL (pre seba): Nuž ja si myslím, že holými rukami… pravda…

	HOLOFERNES: Presne tak. Pretože zatiaľ čo zver je ešte stále dravá, my sme už dávno mľandraví. Chápete protiváhu týchto slov?

	NATHANIEL: Pravdaže chápem. V tom je protiváha, že kto je mľandravý, dravého skántriť váha.

	HOLOFERNES: Bravo! To bol celkom pekný verš, otče! Je vidieť, že všeličo sa na vás zo mňa nalepilo. Ale vráťme sa k téme: čo potrebuje človek k tomu, aby skántril divú zver? Ako skántriť dravú zver na diaľku? Napríklad: ako zabiť divého jeleňa na diaľku? Prosím!

	NATHANIEL: Nuž… tak divého… Domáceho by som vedel, ale divého? Tak jeleňa na diaľku, vravíte…

	HOLOFERNES: Áno, ako skántriť divého jeleňa na diaľku.

	NATHANIEL: Tak, jeleňa na diaľku… To je… však, keď je jeleň ďaleko a my sme tu.

	HOLOFERNES: Otče, nebojte sa, ja nehryziem!

	NATHANIEL: Ja viem, že nehryziete, veď nie ste jeleň! Tak teda, ja som tu a jeleň je tam. Ja by som mu povedal: Poď sem, jeleň… (Chytí sa za hlavu.) Ja som to vedel, majstre, prisámbohu! A keď to povie farár, tak mu môžete veriť!

	HOLOFERNES: Len pokojne. Čo to máte, otče, na pleci?

	NATHANIEL: Nuž, to mám luk.

	HOLOFERNES: A čo je toto?

	NATHANIEL: To je, prosím, šíp.

	HOLOFERNES: No! Stačí vložiť šíp do luku, natiahnuť tetivu a jeleň v diaľke padá zasiahnutý šípom. Samozrejme, keď je trafený.

	NATHANIEL: Hej, nuž keď je trafený, tak mu už nepomôže ani svätená voda.

	HOLOFERNES: Čiže, zhrňme to, otče: čo potrebuje mľandravý človek, aby skántril divú zver? Strelnú zbraň. A pomocou strelnej zbrane zmľandravené ľudstvo udržuje rovnováhu v Prírode.

	NATHANIEL: Buď pochválené vaše myslidlo, majstre. Čo k tomu dodať? Hádam len toľko, že aj strelná zbraň si vyžaduje svoje presné pomenovanie.

	HOLOFERNES: O tom nepochybujte, presné pomenovanie, otče, je základom všetkého. Zoberte si napríklad tú najnovšiu strelnú zbraň. Iste ste počuli, vraj – puška!

	NATHANIEL: Nuž, pravdaže som počul… z počutia.

	HOLOFERNES: A práve o to ide! Čo počujete, keď tá nová strelná zbraň vystrelí? No?!

	NATHANIEL: Nuž hádam… výstrel. Alebo sa mýlim zase?

	HOLOFERNES: Ale akým slovíčkom možno vyjadriť ten výstrel?

	NATHANIEL: Hm, ktorým slovíčkom možno vyjadriť ten výstrel… Nuž ja si myslím, že slovíčkom… Ale nie! To je koza.

	HOLOFERNES: Jedine slovom puf, môj milý. Puf! Nijaké iné slovo sa tam nehodí. A preto, uvažujúc logicky, tá nová strelná zbraň sa má volať pufka, a nie puška.

	NATHANIEL: Ako málo niekedy chýba k vytúženému cieľu. Jedno písmeno! F miesto Š, a bolo by to presné.

	HOLOFERNES: No vidíte. A takto môže tento názov správne vysloviť jedine človek, ktorý nemá predné zuby. Pufka!

	NATHANIEL: Hádam aj preto mám rád tento starý luk, pretože názov zbrane je mimoriadne výstižný. Luk je mužský rod od slova lúka a šíp je zas rozkazovací spôsob slovesa šípiť. Predvediem vám to názorne.

	HOLOFERNES: Len nie na mne, otče, až natoľko sa za poznaním nepachtím.

	NATHANIEL: Tak teda! (Ukazuje do zákulisia. ) Hľa, tamto v diaľke beží divá zver po lúke a čosi šípi. Natiahnem tetivu, a šíp už letí z luku na lúku a zabodne sa do tej divej svine, tým pádom je z tej divej svine zrazu ošípaná.

	TRUBIROH (za scénou): Joj!

	HOLOFERNES: Zásah! Zásah! Videl som, ako tá divá zver nadskočila!

	NATHANIEL: Samozrejme, že zásah. Ranená zver sa blíži k nám, nastáva rovnováha v Prírode, majstre, gratulujem.

	(Vojde Trubiroh so šípom zabodnutým v bachore. Nemo a vyčítavo hľadí na učencov.)

	NATHANIEL (skúmavo prezerá šíp): Tomuto vravím presný zásah! Zver dokonáva.

	HOLOFERNES: Nepochybujem. Ale v myslidle mi víri taká kacírska myšlienka… otče, kde je krv?

	NATHANIEL: Máte pravdu. Nefarbí. Žeby to bola dáka zvláštna fajta?

	TRUBIROH: A čo som ja nejaká divá zver?

	HOLOFERNES: Sviňa… a hovorí! To sa mi veru nezdá. A pýta sa, či je divá zver.

	NATHANIEL: Možno si nie je celkom istá. (Podíde k Trubirohovi a ovoniava ho.) Má taký čudný zápach. Smrdí človečinou.

	HOLOFERNES (skúma Trubiroha, díva sa mu do oka, ohmatkáva uši): Pekne vyvinutý exemplár… dobre urastený… Ukáž zuby? Povedz ááá.

	TRUBIROH: Ááá.

	HOLOFERNES (Nathanielovi): Nuž, mierili ste presne, otče, a napriek tomu ste dnes prestrelili. Veď je to miestny strážnik Trubiroh.

	NATHANIEL: Veď ja som tušil, že to nie je sviňa… Ale tá podoba ma pomýlila. Normálny zdravý živočích by predsa po takom zásahu ležal mŕtvy ako sa patrí v kaluži krvi…

	HOLOFERNES: Priateľ môj, aj to svedčí o tom, čoho všetkého je schopný taký strážnik. Ó, homo sapiens, kde sú hranice tvojich možností?

	TRUBIROH: Čo ja viem? A vôbec, aký sapiens? Veď ja som odjakživa Trubiroh.

	HOLOFERNES: Juj, ten je nevzdelaný. Ty si ozaj trubiroh?

	TRUBIROH: Veď vravím.

	HOLOFERNES: Je taký hlúpy, že ho nemožno uraziť.

	NATHANIEL: A taký tučný, že ho, ako vidíte, nemožno ani zastreliť. Je teda duševne i telesne nezraniteľný.

	HOLOFERNES:

	Keď my čo pýšime sa citom zazrieme strom

	ktorý nikdy nezarodí

	vzdávajme Bohu vďaku

	že sme z úradnejšej vyrastali pôdy

	Na posmech by som vyšiel

	keby som sa správal ako vôl

	Tak isto zostane vôl volom

	bár by školovaný bol

	NATHANIEL: Brilantné! Brilantné! Niektoré z týchto úvah použijem vo svojej nedeľnej kázni.

	HOLOFERNES: Ktoré?

	NATHANIEL: Tie o tých voloch. To sa ľahko pamätá.

	TRUBIROH: Keď ste takí školovaní, tak ja vám dám jednu hádanku.

	HOLOFERNES: Čujme! Som zvedavý, čo skrsne v tom jeho prázdnom myslidle.

	TRUBIROH:

	Keď si na to posvietiš

	neuvidíš z toho ništ

	Čo je to?

	Holofernes a Nathaniel sú v rozpakoch.

	NATHANIEL: Keď si na to posvietiš, neuvidíš z toho ništ… Keď si na to posvietiš, neuvidíš z toho ništ… Čo by to tak mohlo byť? Marmeláda? Nie, nie, marmeláda to nebude… Kdeže!

	TRUBIROH: Nuž to je tma!

	NATHANIEL: Tak toto nepoužijem vo svojej nedeľnej kázni! Vraj tma! Hneď som vedel, že to bude dáka hlúposť! Len mozog obrastený tukom môže prísť na takú ledačinu. Fuj!

	HOLOFERNES: Veď to nemá ani logiku, ani cveng, ba ani hlavnú myšlienku. A ten verš? Hotová tragédia! To bol len verš-invalid, ktorý iba pokrivkáva za umením. Dovoľte, vážení, malú ukážku, ako má vyznieť hádanka.

	NATHANIEL: Hovorte, majstre. Nech kultivované slovo zmietne vulgárne nejapnosti tohto trubiroha.

	HOLOFERNES:

	Počúvajte ak máte uši čisté

	A uši máte tuším to je isté

	Veď keby nie – nepočuli by ste

	(prepáčte tento žartík čo vo vzduchu visel

	no neskrotný ja pre humor mám zmysel)

	Tak teda čujte hádanku a uvažujte logicky

	Zaodel som ju do veršov

	pretože sa rád vyjadrujem básnicky

	ČO BÝVA KAŽDOPÁDNE

	TMAVŠIE AKO TMA?

	Tu hľa je rébus – riešenie je prosté:

	Tmavšie jak tma sú dve tmy každopádne

	Vyznieva to tak prosto nenápadne

	a nikomu to pritom nenapadne

	Keď do prvej tmy druhá tma sa vkradne

	a k týmto dvom tmám pripojí sa tretia

	tu vzniká štvrtá tma a tá je najtmavšia ó duša biedna

	pretože štyri tmy sú viacej ako jedna

	Dajte ich dovedna – vznikne tma ako v rohu

	Alebo ako v tvojej hlave milý Trubirohu

	Nuž to bol rébus aj riešenie prosté

	A sila tohto riešenia je v tom

	že schopný som vždy pohnúť myslidlom!

	NATHANIEL: Skvelé, skvelé. Niečo z toho by som rád použil v nedeľnej kázni, ale nič som si nezapamätal, také to bolo brilantné.

	HOLOFERNES: Mám iba prostulinký dar: trocha výstredného ducha, ktorý je plný foriem, figúr, tvarov, objektov, ideí, chápavosti, bystrosti, vnímavosti. Počínajú sa v komore pamäti (demonštruje, Nathaniel a Trubiroh ho pozorne sledujú), prechádzajú do malého mozgu, cibria sa v ľavom mozgovom laloku, aby potom víťazne prišli ústnou dutinou na svet.

	NATHANIEL: To bolo presné, ako ten môj zásah. Pamätáte sa ešte, majstre? Natiahnem tetivu, priložím k lícu a šíp…

	(Predvádza.)

	HOLOFERNES: Zadržte, otče! Zas to nie je zver. Dnes sa tu v lese tmolia samí ľudia. Dnes budem obedovať u otca istého môjho žiaka: tam pred jedlom, ak sa vám uráči poctiť stôl svojou priazňou, budete počuť ďalšie moje epitafy, sylogizmy a prudencie. Dnes sa chystám predniesť pri stole epitafy na zemiak, soľ, uhorku, a keď nám zostane čas, aj na puding. Úpenlivo vás prosím o spoločnosť.

	NATHANIEL: Buď vám za to vďaka. Dáme si bažanta na víne a splníme tak svoje povinnosti voči rovnováhe v Prírode. Pokiaľ ide o jedenie, ja osobne, ak dovolíte, majstre, som zástancom takzvaného Brownovho poradia.

	HOLOFERNES: A to je čo?

	NATHANIEL: Brownovo poradie: predjedlo, hlavné jedlo, puding. Jedlá sa ukladajú v tele človeka v nasledujúcom poradí. Predjedlo tvorí vrstvu spodnú, hlavné jedlo vrstvu strednú, zatiaľ čo ako najhornejšia vrstva umiestňuje sa puding.

	HOLOFERNES: Ak som vám dobre rozumel, puding tvorí najhornejšiu vrstvu. Odkiaľ pokiaľ? Samozrejme, ak to nie je tajomstvo…

	NATHANIEL: Názorne predvediem. Poď sem, Trubiroh! Normálnemu zdravému jedincovi siaha puding zvyčajne až po ohryzok. Ohryzok tu spĺňa funkciu akéhosi stavidla. Keď sa človek dopudinguje, ohryzok sa zvrtne a uzavrie celý organizmus. Puding je ťažký, tlačí na spodné vrstvy, teda na hlavné jedlo aj na predjedlo, ktoré potom v temnotách čriev začínajú hľadať východisko.

	HOLOFERNES: Všeličo sa dozvie človek od vzdelanca, ktorý má anatómiu v malíčku. (Trubirohovi.) Aj teba pozývam, vážený. Nepovieš predsa nie? Poďme! A vytiahni si z brucha ten šíp! Ešte si budú myslieť, že si trafený!

	TRUBIROH: A čo keď vyfučím?

	NATHANIEL: Pridrž si na tej dierke prst! Keby si vyfučal – hneď je po rovnováhe v Prírode. Bolo by zrazu na svete viac vzduchu ako treba!

	
Náš priateľ René

	Voľne podľa J. I. Bajzu

	PRVÁ ČASŤ

	Spoza opony vystrčí hlavu 1. herec a zmizne.

	1. HEREC (za oponou): Už tam sedia!

	2. HEREC: Udrite na gong a povedzte im to.

	1. HEREC (za oponou): Dobre. (Vyjde pred oponu a udrie na gong.) Dobrý večer. Nie, nie, prosím, zatiaľ ešte nereagujte! Nehrám nijakú postavu. Som tu celkom súkromne. Na rozdiel od zvyklostí v iných divadlách chcem vám dať určitú časovú rezervu. Také tri-štyri minútky. Pokojne si to rozmyslite. Keď teraz odídete, o nič neprídete. Nejde o nijaké gala predstavenie. Ide o celkom obyčajnú monumentálnu historickú fresku z XVIII. storočia. O zabudnutý sentimentálny román Jozefa Ignáca Bajzu. Rozmyslite si to! Ak odídete, neurazíme sa. Naopak – pri pokladnici vám vrátia vstupné. Opakujem, pokojne si to rozmyslite. To nebude Shakespeare ani Molière – bude to Bajza. Opakujem: Bajza. Samé dišputy, rečičky, nijaký dej. Ďakujem za pozornosť. (Zájde za oponu.)

	2. HEREC (vyjde pred oponu a hneď zmizne): Ešte stále tam sedia. Udrite ešte raz na gong! (Gong. Vyjde pred oponu.) 
Dobrý večer. Aby ste nás rozumeli, my vás nevyháňame. Ide nám len o úprimné varovanie. Na dnešný večer sme pripravili obzvlášť komplikovanú monumentálnu historickú fresku z XVIII. storočia. Je určená hŕstke vyvolencov, ktorí si vedia všetko domyslieť: kulisy, hercov, dej, pointy a tak ďalej. Jedným slovom, pre tých najschopnejších. Dramatizovaný román je najnáročnejší žáner. V románe sa to len tak hmýri postavami. Až človek chvíľami stráca orientáciu. Je Bolkonskij brat a či švagor, Bezuchov sa tvári ako keby nič, Clyde ju sotí do vody, Raskoľnikov vytiahne sekeru, človek znervóznie, rozbolí ho hlava. Keď všetko, na čo máte pri čítaní pol roka, musíte stráviť za dve hodiny, môže vám v mozgu nastať poriadny skrat. A dnes večer to bude o to horšie, že celé davy postáv z neznámeho Bajzovho románu budeme hrať len my dvaja. Veď o tom sa porozprávame o chvíľu, keď tu zostane len hŕstka najzarytejších. Preto vám teraz radím: vstúpte do seba a využite časovú rezervu, ktorú vám so súhlasom riaditeľstva poskytujeme. O štvrť hodiny môžete byť od divadla pekne ďaleko, podaktorí šikovnejší hádam aj doma. Ďakujem za pozornosť. (Zájde za oponu a znovu sa vynorí.) Myslel som to vážne. (Po chvíli vyjdú pred oponu obaja herci.)

	2. HEREC: Ešte raz dobrý večer. Konečne sme tu zostali len my – nezastrašiteľní milovníci monumentálnych historických fresiek a dramatizácií.

	1. HEREC: Vy všetci, čo ste napriek našim varovaniam vydržali, neoľutujete svoj neohrozený postoj. Za celkom bežné vstupné budete svedkami tých najosvedčenejších divadelných, iluzionistických, magicko-excentrických, ale aj kabalistických, šamanských, klaunských, kaukliarskych trikov, výstupov a žonglérstiev.

	2. HEREC: Ráčte si trpezlivo vypočuť náš prológ v obzvlášť pregnantnej slovenčine, kde sa to len tak hmýri akuzatívmi, genitívmi, ale aj trópmi, figúrami i prostým jazykom ľudu.

	1. HEREC: Čakajú vás pútavé novoty o našom starom svete, čerstvé správy geografické, kartografické i faktografické, medicínske, kulinárne a klerikálne z oblasti meštianskej, dedinskej i z oblasti vyslovene rebelantskej.

	2. HEREC: Iste sa čudujete, prečo sme sa práve my dvaja rozhodli venovať celý večer Bajzovi. Je to preto, že my dvaja sme jediní, ktorí Bajzu čítali.

	1. HEREC: Bolo tu v minulosti zopár pokusov dočítať René mládenca príhody a skúsenosti až do konca. Ale úporný zápas s bajzovskou slovenčinou, ako aj úporný zápas s driemotami premohol mnohých zarytých nadšencov.

	2. HEREC: My, pretože sme dvaja, mali sme možnosť striedať sa, a tak sme sa románom prehrýzli až do konca. A teraz dovoľte niekoľko slov k technike nášho javiskového spracovania. To, na čom stojíme, je javisko.

	1. HEREC: A to, kde sedíte vy, je hľadisko. To sú dôležité základy a je dobre, že ste do divadla prišli načas, lebo neskôr v spleti bohatého deja by vám tie základy mohli chýbať.

	2. HEREC: Na tejto mape vidíte celý vtedajší svet v mierke jedna ku jednej miliarde.

	1. HEREC: Keby sme teda chceli ukázať na javisku celý vtedajší svet, museli by sme každý kontinent, rieku, polostrov, mesto a sopku, ktoré sú zakreslené na tejto mape, zväčšiť miliardukrát. Uznáte sami, že s výrobou takéhoto sveta by boli veľké problémy, a keby sa nám ho aj podarilo vyrobiť, ktovie, či by sa sem zmestil.

	2. HEREC: Preto sme vyrobili túto dekoráciu, kde sme nemuseli nič zmenšovať ani zväčšovať, nič sme nemuseli preskupovať. Sami sa môžete presvedčiť, že tuto je slovenská krčma v mierke jedna ku jednej.

	1. HEREC: Ak sú medzi vami milovníci symbolov – a verím, že sú –, musel ich v tejto chvíli zaliať pocit blaha, pretože, nedá sa nič robiť, slovenská krčma je symbolom nášho sveta. Myslím tým náš svet v XVIII. storočí.

	2. HEREC: Z historických výskumov vieme celkom presne, ako to vyzeralo u nás v roku 1781. Na jar všetko zakvitlo a vtáci si postavili hniezda, po žatve prišla jeseň, zo stromov spŕchlo lístie, víly vili vence, sýty syn sypal sýkorkám syr…

	1. HEREC:… a aby sme boli celkom presní: kobyla, bystrý, obyčaj, býk.

	2. HEREC: Naša slovenská krčma si žije svojím zabehaným životom v mierke jedna k jednej. Už dlho sa tu nič nezmenilo.

	1. HEREC: A ani sa nezmení.

	2. HEREC: Nepredbiehajme. Sme v roku 1781. Pri poháriku tu sedia rodáci. Prefíkaný Paľo s bystrými očkami (medzitým si 1. herec sadne za stôl a zahrá Paľa), stále sa mrví a večne kamsi odskakuje.

	1. HEREC: A jednonohý Ďuro s neodmysliteľnou fajočkou a divou briadkou. (2. herec si sadne k stolu a zahrá Ďura.) Nemá na dohán, a tak cmúľa fajočku len kvôli vôni a chuti začmudenej trúbeľky. Sedia tu večne nielen oni dvaja, aj mnohí iní. Lenže tí ostatní budú dnes večer len popíjať a mlčať.

	

	ĎURO: Nuž tak.

	PAĽO: Tak.

	ĎURO: Tak i onak.

	PAĽO: Enem sa ondzá a ondzá.

	ĎURO: A ba!

	PAĽO: Bababa.

	ĎURO: Ba kieho.

	PAĽO: Čuleky nyšt.

	ĎURO: A čo ty tu?

	PAĽO: Priženyl sem sa.

	ĎURO: A či si ťa Mara musela?

	PAĽO: A co já vím?

	2. HEREC: Rozpráva, ako mu zobák narástol. Má bližšie k bernolákovskej katolíckej slovenčine. (Sadne si k stolu.)

	PAĽO: Mjeu by sem chut ešče na jeden.

	ĎURO: Nalej, Grün! Pípeť nás trápi.

	1. HEREC: Rozpráva, ako mu zobák narástol. Má bližšie k liptovskej luteránskej slovenčine.

	PAĽO: A ted sa zeptám prímo: Taktéž Slovák?

	ĎURO: Nuž a? Ojojoj! Ťažko je na svete.

	PAĽO: Ťažko. Eščeže kedy-tedy môžeš plesnút ženu po hube.

	ĎURO: Juj, či som sa zas…

	PAĽO: Šak na tebe neny nyšt videt!

	ĎURO (bije sa do pŕs): Tuto! Tuto ľa, duši sa žiada voľnosť!

	PAĽO: Vy hornáci ste rebelanty. Ešče ráz to rekny!

	ĎURO: Slobodienka moja! (Rozplače sa.)

	PAĽO: Tuším si odskočím. Prozatým do videná. (Odíde.)

	ĎURO: Nalej, krčmár! Tuto som mau dakedy nohu. A už mám len jednu. Jój, či to skrivodlivosť! Varúúúúj – zvolau Krpáň Mýtoň, ale už bolo neskoro. Nôžka moja, už ma neponesieš, už ty nikoho do zadku nekopneš. Júj, či som sa zdrúľau. Nalej, Grün, otca ti po plotoch naháňam!

	PAĽO (vojde): Jejda, tam je zima! Aj mne nalej, Ahasvére!

	ĎURO: A čo ty tu lietaš ako žid v prázdnom magazíne?

	PAĽO: Na zdravíčko. Mám ja šelijaké chodnýčky, len sa ty o to nestaraj.

	ĎURO: A skade si sa k nám prionáčiu?

	PAĽO: Povídal sem – sem tu priženetý.

	ĎURO: A či si ťa Mara musela?

	PAĽO: A co já vím?

	ĎURO: Tak. Tak.

	PAĽO: Já sem Slovák, ty seš Slovák – na zdravíčko!

	ĎURO: Juj, bôľno mi na duši.

	PAĽO: Šak aj mne. O tem po tem. (Po chvíli.) Nejakí prišelci idú dole dedinú.

	ĎURO: Vandrovníci?

	PAĽO: A co já vím? Podme sa pozret!

	ĎURO: Ja sa stadeto nepohnem. Čo ma po nich.

	PAĽO: A já veru idem. Moj dedo bol všadebol, moj otec bol všadebol a já sem též všadebol. Jaj, či sem zvedavý, čo sú to za kmíni. (Odíde.)

	2. HEREC: Vidím, ako sa nároční milovníci monumentálnych historických fresiek slastne zahniezdili. Správne ste to pochopili. Odchod účinkujúceho má dva motívy: po prvé ukázať, aký je Paľo zvedavý, a po druhé – herec sa za scénou musí vžiť do ďalšej roly – roly cestovateľa a svetobežníka Van Stiphouta, ktorý so svojím druhom prichádza po rokoch do rodných končín.

	PAĽO (za scénou): Dajbože dobrý den, odkád? Odkád?

	VAN STIPHOUT: Zo sveta, dobrý človeče. Kde tu máte krčmu?

	PAĽO: A šak tot je!

	VAN STIPHOUT: Ďakujem, dobrý človeče.

	PAĽO: Aj ja tam práve idem. Už som tam nebol, any sa nepamatám. (Paľo vbehne do krčmy a sadne si k stolu.)

	2. HEREC: Teraz ešte vbehol ako prefíkaný Paľo, ale o chvíľu sa vráti ako svetobežník Van Stiphout. Naša monumentálna historická freska sa začína zaľudňovať. Držte nám palce, aby sme sa z toho nezbláznili. (Sadne si k stolu ako Ďuro.)

	VAN STIPHOUT (vojde): Konečne doma. Zdravím ťa, rodné Slovensko! Dobrý deň, rodáci. (Ďuro nereaguje.) Ach, ako je tu útulne, domácky. Tu sa človek nemusí hrbiť pred mohamedánmi, nemusí sa od hladu napchávať tými ich hadími potvorami, tu sa nemusí báť morskej búrky, tu stojí oboma nohami pevne na rodnej zemi. (Všimne si, že Ďuro nemá nohu.) Moje meno je Van Stiphout, ale pochádzam stadeto. Pochodili sme s priateľom Reném celý svet. Neviem, či ste už o Reném počuli. Nešťastný mládenec. Po celom svete hľadal svoju sestru Fatimu. Ale na ceste z Benátok do Tripolisu naša loď stroskotala na šírom mori. Štvoro vetrov zrazu zahvižďalo nad pokojnou loďou, zo štyroch strán dujúc s náramným hukotom, začali hneď preukrutnú vojnu. Južný sa valil na provu lode, odzadu udrel zas severák, do bokov korábu besne z východu jeden zaťal, druhý od západu slnka. Čo na to poviete? (Ďuro nereaguje.) Ach, či som rád, že som medzi svojimi. Všade dobre – doma najlepšie. Veľa sme videli, veľa sme pochodili. Všetko vám vďačne vyrozprávame. Krčmár! Klobásku a džbánik vína! A inak, doma čo nového? (Ďuro nereaguje. Van Stiphout si sadne k stolu na druhom konci javiska.)

	1. HEREC: Prepáčte, nepatrí sa hovoriť s plnými ústami, ale Van Stiphout práve dojedá objednanú klobásku a čaká na svojho druha Dona Varieta, ktorý sa v stodole zahovoril s dákou dedinčankou. (Sadá si ako Paľo.)

	DON VARLET (vchádza): Konečne doma! Zdravím vás, rodáci! Dobrú chuť, milý Van Stiphout. Ach, domáca klobáska! Už sa na ňu teším. Dobrý deň vospolok, ľudia boží. Aj ja som sa tešil domov. Túžba po dobrodružstve ma vyhnala do šíreho sveta a – verte či neverte – všeličo som skúsil. Nemám pravdu, Van Stiphout? Len pokojne dojedz. Tak čo nového doma, susedia? Ako? (Paľo nereaguje.) Volám sa Don Varlet, ale Slovensko je mi kolískou. Tu som sa narodil, tu som začal buntošiť. A čo pán farár, notár, učiteľ? Zdraví?

	PAĽO: A čo já vím?

	DON VARLET: Tí sem vari nechodia?

	PAĽO: Až po večeri. My nevečeráme, ponevádž najedení by sme sa potom nevedeli tak rýchle ožrat.

	DON VARLET: Krčmár! Klobásku a holbu vína! A potom sa pustíme do rozprávania. Veľa sme toho vo svete zažili. Aj slona sme videli. Tiger sa dravosti, lev zas srdcu vzdáva a slon tají sily, šarkan zjemnie vo chvíli, keď láske holduje, berie ju či dáva. Čo na to poviete?

	PAĽO: Pekná hovadzina.

	ĎURO: Ktovie, skäde ich sem čerti nesú…

	PAĽO: A čo já vím? Aha, aha! Néčo si maže na klobásu. Čo to môže byt? Aha, aha! (K stolu svetobežníkov.) Mladý pánko, čo si to dávajú na tú klobásu? Jako? Horčicu? (K Ďurovi.) Horčica je to!

	ĎURO: Dajsamisvete.

	PAĽO: Aha, aha! Tedka sa kukaj! Vstali a niečo chystajú s týma svojima batohama.

	ĎURO: Nebodaj dáki černokňažníci.

	PAĽO: Aha, aha! Budú rečnyt.

	ĎURO: Tí nám z biedy nepomôžu. Juj, bôľno mi na duši.

	VAN STIPHOUT: Pozor, pozor, pozor! Veľavážení! Zavítali k vám svetobežníci alebo glóbtrótri, druhovia Reného, aby vám tak ako aj v iných obciach predviedli najnovšie svetové vynálezy, ako aj farbisto vykreslili strastiplné putovanie po ďalekej cudzine. Uvidíte, čo ste ešte nevideli. Ja – Van Stiphout, ako aj slávny cestovateľ, rétor, vedátor a milovník Orientu Don Varlet sme vám tu ochotní vyrozprávať, ako vyzerá náš vezdejší svet.

	DON VARLET: Opíšeme vám pravdivo a nebojácne našu sladkobôľnu odyseu po moriach a oceánoch, riekach, pralesoch, džungliach a vodopádoch. Dozviete sa o Korutáncoch, Čerkesoch, Kvádoch, Osmanovi, Hasanovi, Husejnovi, ako aj o najznámejšom z nich – Abu Bekrovi. Mráz vám bude behať po chrbte už pri zmienke o zvieratstve nevídanej divosti. Z bohatej fauny Orientu spomeniem len tigre, slony, škorpióny a obzvlášť ťažko chytateľné krokodíly. Robíme to všetko pre vaše potešenie i poučenie celkom nezištne, a preto vás vo všetkej skromnosti prosíme o prípadnú podporu. Malé upozornenie: celá táto produkcia má nevyčísliteľnú hodnotu, je mravne bezúhonná a po celom mocnárstve predvádzaná s láskavým dovolením a písomným povolením. (Ukazuje písomné povolenie sedliackemu stolu.)

	VAN STIPHOUT (šeptom): Nie tak zblízka!

	DON VARLET: Neboj sa, nevedia čítať.

	VAN STIPHOUT: Nosíme so sebou – pre každý prípad písomne – aj ohlasy vážených osobností, ktorým túto našu produkciu zhliadnuť pošťastené bolo. (Číta.) „Impozantná stupidita“ – kanonik trnavskej diecézy.

	DON VARLET (číta): „Neobyčajná imbecilita“ – podžupan Nyári.

	VAN STIPHOUT: „Donebavolajúca debilita“ – levočský garbiar Štrkuľa.

	DON VARLET: A mnoho iných, takisto priaznivých ohlasov.

	VAN STIPHOUT: Sú k nahliadnutiu. (Schová papier.)

	DON VARLET: Pozor! Začíname! Neváhajte, pristúpte bližšie, zbystrite pozornosť, napnite sluch… počkaj, počkaj, počkaj, chlapček, kam sa tlačíš… už aj domov! Pre deti hráme zajtra na námestí. Tak! Pretože nemáme nič spoločné s podvodom, začneme naše rozprávanie priamo úvodom.

	VAN STIPHOUT: Výjav prvý. René so svojimi druhmi lúčia sa s Benátkami.

	DON VARLET: Zbohom, Benátky! Prežili sme tu krásne chvíle, nemám pravdu, druhovia moji?

	VAN STIPHOUT: Pravdu vravíš, René, všetci s tebou súhlasíme. Sláva Benátkam, sláva ti, perla Jadranu!

	DON VARLET: Zbohom, špľachot kanálov, ktorými sa nesie zvučný spev gondoliera. (Van Stiphout znázorňuje gondoliera.) Tak čo, milý gondolier, páči sa ti v Benátkach? Pýtam sa, či sa ti páči v Benátkach, milý gondolier? Prečo neodpovedáš? Vari si stratil reč?

	VAN STIPHOUT: Nie, pane… Ale nerozumiem po slovensky.

	DON VARLET: Parla italiano?

	VAN STIPHOUT: Si, signore.

	DON VARLET: No. Tak ako sa ti páči v Benátkach?

	VAN STIPHOUT: Veľmi sa mi tu páči, pane. Nikam nemusím chodiť pešo, pretože všade dôjdem na gondole.

	DON VARLET: Naozaj všade? To ti závidím. Aj keď musím podotknúť, že závisť nie je našou národnou vlastnosťou.

	VAN STIPHOUT: Naozaj? Šťastný to národ. A kde leží tvoja krajina, vzácny cudzinec?

	DON VARLET: V samotnom srdci Európy, lemovaná sýtozelenými úbočiami Karpát a zasneženými končiarmi Tatár.

	VAN STIPHOUT: Nevyzeráte na Tatára, pane.

	DON VARLET: Nie. Nie som Tatár. Som Slovák, ak ti to niečo hovorí.

	VAN STIPHOUT: Nie. Nehovorí.

	DON VARLET: Rátal som s tým. Vedz teda, že patrím k prazvláštnemu národu. Čo na srdci, to na jazyku. Akurát ten jazyk ešte nemáme jednotný.

	VAN STIPHOUT: To je zvláštne, pane. Ako sa teda u vás hovorí?

	DON VARLET: Nuž, milý gondolier, jedni hovoria tak a jedni onak. Druhí hovoria tak i onak. A sú aj takí, čo nehovoria ani tak, ani onak.

	VAN STIPHOUT: Nuž, tak či onak, pane, národ, ktorý hovorí toľkými jazykmi, sa nestratí. Aká škoda, že práve vchádzame do prístavu. Mohol som sa od vás ešte všeličo zaujímavé dozvedieť.

	DON VARLET: Žiaľ, už sa nedozvieš, lebo musím vystúpiť na breh, kde ma už netrpezlivo očakávajú moji druhovia.

	VAN STIPHOUT: Tiež Slováci?

	DON VARLET: Väčšinou. Nuž teda zbohom, milý gondolier, a ďakujem ti, že si ma zviezol zadarmo.

	VAN STIPHOUT: Ale, pane, veď…

	DON VARLET: Veď je to prirodzené. Sme ľudia.

	VAN STIPHOUT: Prazvláštny národ… tá veľkorysosť… tí majú budúcnosť… hm… hm… hm…

	ĎURO: Hm… hm…

	PAĽO: Ja sa z teho nevím vysomárit!

	ĎURO: A ba.

	PAĽO: Jako? Šak ony sa tu člnkuvali, a tu neny voda.

	ĎURO: Nuž, tu nie. Ale tam.

	PAĽO: Tam, tam. A byu si tam?

	ĎURO: Nuž, nie. Ale oni boli. Veď si počul.

	PAĽO: Očul, ale nevidzel. Kým nevidzím, neverím. (Po chvíli.) A víš, že tam mohli byt?

	ĎURO: A ba.

	PAĽO: Mohli. Ale nemoseli. Ja si myslím, že ony nás scú prekabátit.

	ĎURO: Ba kieho.

	PAĽO: V tých Benátkach žeby bola všade voda?

	ĎURO: Môžbyť.

	PAĽO: Móžbyt, móžbyt! A jak tam potom ludé chodá?

	ĎURO: Na tých loďkách. Veď si videu.

	PAĽO: Ja som žádnu loďku nevidzel.

	ĎURO: Ale veď tú loďku mali tam a teraz to tu len tak ukazujú.

	PAĽO: Čo já vím? Račej sa pôjdem opýtat.

	ĎURO: Nuž a koho?

	PAĽO: Nestaraj sa. Ale nemysli si, já im povím svoje. (K stolu svetobežníkov.) Mladý pánko, chutý, chutý? Víme, horčica, poznáme! A to, co ste ukazovali, to je pravda, alebo je to enem tak? Ďakujem. (K Ďurovi.) Nehovoril sem? Je to pravda.

	ĎURO: Môžbyť.

	PAĽO: Móžbyt, móžbyt! Aj tak sa račej pôjdem opýtat. Prozatým do videná. (Odíde.)

	ĎURO: Nuž či tak, alebo tak, bôľno mi na duši.

	VAN STIPHOUT: Výjav druhý: René odchádza hľadať Fatimu. Jeho loď na mori stroskotá a sám sa dostáva do nevôle.

	DON VARLET: Tak čo, milý kapitán? Ako sa ti kormidluje? (Van Stiphout stojí pri „kormidle“ a mlčí.) Prečo neodpovedáš? Stratil si reč?

	VAN STIPHOUT: Nie, pane, ale nerozumiem po slovensky.

	DON VARLET: Do you speak English?

	VAN STIPHOUT: Yes, sir.

	DON VARLET: No. Tak ako sa ti kormidluje?

	VAN STIPHOUT: Ďakujem za opýtanie. Bŕŕŕ!

	DON VARLET: Prečo sa trasieš? Vari od strachu?

	VAN STIPHOUT: Neviem, čo je strach, pane. Trasiem sa od zimy. Zišlo by sa trochu rumu.

	DON VARLET: Aj ja by som si glgol. Aj keď musím podotknúť, že pitie alkoholických nápojov nie je našou národnou vlastnosťou.

	VAN STIPHOUT: Naozaj? Šťastný to národ. My, Angličania, damned, sa príliš často pozeráme na dno pohárika.

	DON VARLET: Nepekná vlastnosť. Takto to ďaleko nedotiahnete.

	VAN STIPHOUT: Vieme. Ale nemôžeme si pomôcť. Len čo uvidíme kvapku rumu, rozžiaria sa nám oči, začneme výskať, pospevovať si a vojde do nás nevídaná odvaha a smelosť.

	DON VARLET: Ak ste smelí iba preto, že pijete, tak je to veľmi smutné.

	VAN STIPHOUT: Je to smutné, pane. Ale zato je nám veselo.

	DON VARLET: A koľkože rumu vypije za rok priemerný Angličan?

	VAN STIPHOUT: U nás niet priemerných ľudí, pane. Ak sa smiem spýtať, keďže sa u vás nepije, čo robia vaši ľudia vo voľných chvíľach?

	DON VARLET: Rozmýšľajú.

	VAN STIPHOUT: Obdivuhodné. A prišli už na niečo?

	DON VARLET: Vraj. Ale nechcú povedať na čo.

	VAN STIPHOUT: Tvrdé nátury. Tak čo bude s tým rumom, pane? Ak nevypijem denne aspoň pintu rumu, strácam orientáciu.

	DON VARLET: Ako sa to prejavuje?

	VAN STIPHOUT: Zvyčajne narazím na vysoký skalný útes.

	DON VARLET: Na takýto?

	VAN STIPHOUT: Damned, tušil som to! Dúfam, že sa ešte dnes uvidíme. Zbohom, pane. Kapitán opúšťa loď ako prvý, taká je tradícia. My Angličania si na to potrpíme. (Skočí do mora.)

	DON VARLET: Čudné móresy. Nuž čo – iný kraj, iný mrav. (Skočí do mora a pláva.)

	VAN STIPHOUT: Kým smädný Angličan načisto stratil orientáciu a po niekoľkých dňoch klesol vysilený na dno Stredozemného mora, nebojácny René plával neohrozene k africkým brehom. Jeho plavecký štýl nebol najčistejší, zato mal však René dostatok síl a pevnú vôľu. No ani to by nestačilo Renému na záchranu z rozbúrených vôd. Zvláštnou zhodou okolností mal však pri sebe kompas, ktorý mu svojho času daroval istý známy bludár, a zásluhou tohto vynikajúceho prístroja našiel René vo vlnách správny smer. Hľa, kompas, vážení, verte či nie, ale táto vecička zachránila Renému život. (Podíde k sedliackemu stolu.) Videli ste už také dačo, sváko?

	ĎURO: Možno som videu, možno nevideu.

	VAN STIPHOUT: Tak si to pozrite. Tento je náhodou pravý. (Podáva mu kompas, Ďuro sa odtiahne.) Nebojte sa.

	ĎURO: Ja sa nebojím. Keby som ťa za nohu schmatou, celú krčmu by som s tebou vymlátiu.

	VAN STIPHOUT: A čo by ste ma za nohu chytali? Veď som vám nič neurobil.

	ĎURO: Neurobiu. Ale keby si urobiu, tak ťa pripučim, že sa ani pomodliť nestihneš.

	VAN STIPHOUT: No, silu máte riadnu, čo?

	ĎURO: Veru. Keby som ťa schytiu, veď by si uvideu!

	VAN STIPHOUT: Aj guráže máte dosť.

	ĎURO: Nuž a? Ak ťa zdrapím, tak ani nezjajkneš.

	VAN STIPHOUT: A kde sa to vo vás berie, sváko, toľká sila?

	ĎURO: A či ja viem? Ale keby som ťa stisou, duša z teba vyletí.

	VAN STIPHOUT: Čože by ste ma stískali? Veď ja som dobrý.

	ĎURO: Veď hej. Ale keby som ťa bachou, tak sa nepreberieš!

	VAN STIPHOUT: A keď ste taký silák, toto by ste uniesli?

	(Podáva mu kompas, Ďuro sa odtiahne.)

	ĎURO: Čože by som neuniesou?

	VAN STIPHOUT: Skúste.

	ĎURO: A čo by som skúšau?

	VAN STIPHOUT: To ste ešte v rukách nedržali.

	ĎURO: A čo by som nedržau?

	VAN STIPHOUT: Tak čo sa bojíte?

	ĎURO: Ja sa nebojím. Keby som ťa nadvihou, tak je s tebou ameň.

	VAN STIPHOUT: Obzrite si to.

	ĎURO: Čo by som si obzerau? Naobzerau som sa ja dosť.

	VAN STIPHOUT: Toto je ručička. Ako na hodinkách.

	ĎURO: A čo ma po nej.

	VAN STIPHOUT: A tá vám furt ukazuje, kde je sever.

	ĎURO: Aj podľa machu viem.

	VAN STIPHOUT: Keď nebude machu, ručička vám ukáže.

	ĎURO: Machu je dosť.

	VAN STIPHOUT: Ale mach je na strome len z tej strany, kde je sever, a s týmto sa môžete krútiť, ako chcete, a ručička stále na sever ukazuje.

	ĎURO: A čo by som sa krútiu?

	VAN STIPHOUT: S týmto by ste v hore nezablúdili.

	ĎURO: Horu ja poznám. A machu je dosť.

	VAN STIPHOUT: A keby ste boli na mori?

	ĎURO: A čože by som ja na mori robiu? V hore mi je dobre.

	VAN STIPHOUT: Aj na mori je pekne, sváko. A viete, že je tá morská voda slaná?

	ĎURO: Slaná? A čože by som nevedeu.

	VAN STIPHOUT: Ako viete, veď ste na mori neboli.

	ĎURO: A čo si ty farár, že sa ti mám spovedať?

	VAN STIPHOUT: Ozaj, sváko, farára tu máte?

	ĎURO: Akože by sme nemali.

	VAN STIPHOUT: Akého?

	ĎURO: Nuž nášho.

	VAN STIPHOUT: Luteránskeho?

	ĎURO: Nuž a?

	VAN STIPHOUT: Tu ste luteráni?

	ĎURO: A ty si vari…

	VAN STIPHOUT: Ja som tiež luterán.

	ĎURO: Veď zato! Lebo ináč, ja tvojho anciáša katolíckeho, by som ťa…

	VAN STIPHOUT: Veď vravím, že som luterán.

	ĎURO: A kamarát?

	VAN STIPHOUT: Tiež.

	ĎURO: Veď hej. Ale keby nebou, takú by som mu capou, že by sa hneď prekoprcou.

	VAN STIPHOUT: A čože vám tí katolíci porobili?

	ĎURO: Nuž nič. Krčmár, nalej!

	VAN STIPHOUT: A ten váš krčmár, tiež luterán?

	ĎURO: Nedá sa povedať. Ale naleje.

	VAN STIPHOUT: Tak na zdravie, sváko. A toto vám tu nechám. Obzrite si to. (Odíde.)

	ĎURO (zvedavo, ale dôstojne sa nakloní nad kompas a pozorne ho študuje, bez dotyku) – Nevídali. (Opatrne kompas pootočí.) A pravdu vraveu! Krčmár, nalej ešte jednu.

	PAĽO (pribehne) – Tak už som tu. Čo sa zbehlo medzičasom? Šarapatyli velice?

	ĎURO: Mau si tu byť.

	PAĽO: Ponevádž jestli nešarapatyli, tak môžem zostat sedet, ale jestli šarapatyli, tak si mosím zaseky odskočit.

	ĎURO: Tamto popíjajú.

	PAĽO: A nevyprávali medzičasom néčo, čo by sa dalo použit?

	ĎURO: Použiť?

	PAĽO: Áále… chcel som povedat využit… ty sa též len furt vypytuješ. Nyč nevyprávali?

	ĎURO: Nič.

	PAĽO: Chválabohu. Tak tu môžem zostat sedet. (Zbadá kompas.) Jéj. Kastról. De sa tu nabral.

	ĎURO: Čože?

	PAĽO: Ten kastról! A ze sklíčkem navrchu. Any varit sa v nom nedá. Odkát to máš?

	ĎURO: Čo je to kastról?

	PAĽO: Ježišmária, ty ma s tú vašú rečú privedeš o rozum. Že čo je to kastról! A v čem doma varíte zemáky?

	ĎURO: Jáj, hrniec.

	PAĽO: Hrniéééc, hrniéééc – človek si ide jazyk dolámat. Prečo mosíte hovorit akurát hrniec, ket môžete povídat jednoduše kastról. Hrniéééc! Priéékopa. Vzkriéésenie. Šak je to o hubu! Do tomu má rozumjet?

	ĎURO: A veď my si rozumieme.

	PAĽO: Vy si rozumíte. To je ohromné. A čo já? Jak já vypadám, ket néčo povi m a každý sa mja furt vypytuje, čo sem to povídal? Jak já vypadám? Račej ma mal čert zebrat, ket sem sem lézel na to vaše Slovensko. U nás v Sološnyci sem vešel do hospody, sedel sem si k Vincovi a povídali sme si. A ket náhodú Vinco ešče nebyu dojítý, tak sem si povídau sám ze sebú. Hrniééc, hrniec! Ozaj, de sa tu zebral ten kastról?

	ĎURO: Či nevidíš? Veď je to kompas.

	PAĽO: A čo by sem nevidzeu, vidým, pravdaže vidým. Šak to poznám. Šak to je ten… jaks to povídau?

	ĎURO: A čo si osprostel? Kompas nepoznáš?

	PAĽO: Já že ho nepoznám? Šak u nás v Sološnyci to majú v každém dvore.

	ĎURO: A načo im je?

	PAĽO: Jak sa môžeš tak hlúpo pýtat? To sa ma podruhé any nepýtaj.

	ĎURO: Veď to na mori používajú.

	PAĽO: Väčšinou na mori, ale pár kúskú ich máme aj u nás v Sološnyci.

	ĎURO: A čože s tým robíte?

	PAĽO: Ná čo by! To, čo na mori.

	ĎURO: Vari neviete, kde je sever?

	PAĽO: Tuším si už nadratý. Jaký sever?

	ĎURO: Čo si z duba spadou? Toto ukazuje, kde je sever.

	PAĽO: Mne to budeš povídat? (Po chvíli.) Tot tento kastról že ukazuje, kde je sever?

	ĎURO: Ba veru ukazuje.

	PAĽO (dlho sa díva na kompas): Kúrva. Tuším si predsa len odskočím. Prozatým do videná.

	ĎURO: Kompas. Ech. Bôľno mi na duši.

	VAN STIPHOUT: Medzitým preplával René so zmiešanými pocitmi dosť slušnú vzdialenosť a presne podľa kompasu doplával až na sever do Afriky, na miesto, kde do Stredozemného mora ústi prastará rieka Níl, v jazyku domorodcov nazývaná Abavi. (Van Stiphout sa zmení na Araba a modlí sa k Alahovi.)

	DON VARLET: Konečne na suchej zemi! Rád sa kúpem v mori, ale čo je veľa, to je veľa. Po sedemnástich dňoch plávania som celkom vyčerpaný od hladu a smädu. Musím sa poobzerať, či nenaďabím na nejakého afrického domorodca.

	VAN STIPHOUT: Ó Allah, la illaha Illahu vy Mohamedun rasulu lahi taure ber pegamber hach.

	DON VARLET: Prečo tak bedákaš, milý domorodec, stratil si niečo? Pýtam sa, prečo tak bedákaš? Vari si stratil reč?

	VAN STIPHOUT: Nie, biedny ďaur, ale nerozumiem po slovensky.

	DON VARLET: El abala láha mehgellá dá lá džamila?

	VAN STIPHOUT: Salem alejkum, sahib. Nebedákam. Modlím sa k Alahovi, lebo on je mocný.

	DON VARLET: Ty sa modlíš, ale ja bedákam, aj keď bedákanie nie je našou národnou vlastnosťou. Bedákam, lebo umieram od hladu a smädu. Pre zmilovanie božie, zachráň ma!

	VAN STIPHOUT: Stačí, keď povieš, že veríš v Alaha, jediného a večného boha.

	DON VARLET (pre seba): Nuž, neverím, ale v takejto situácii by uveril každý. (K Arabovi.) Verím v Alaha.

	VAN STIPHOUT: Lebo on je mocný.

	DON VARLET: Tak ako vravíš, milý domorodec. A teraz mi daj najesť a napiť, čo hrdlo ráči…

	VAN STIPHOUT: Alah by mi nikdy neodpustil, keby som spravil takú hlúposť. Teraz, keď si celý zoslabnutý, vyhladovaný a smädný, chytím ťa hravo do siete, do ktorej som mal dnes pôvodne chytiť krokodíla.

	DON VARLET: A prečo práve mňa namiesto krokodíla?

	VAN STIPHOUT: Pretože živého krokodíla tu na brehu Nílu môžem chytiť hocikedy. Ale živého Slováka málokedy.

	DON VARLET: A aký osoh budeš mať zo mňa?

	VAN STIPHOUT: Neboj sa, biedny ďaur, dobre na tebe zarobím.

	DON VARLET: Preboha, azda ma nechceš zodrať z kože ako toho krokodíla?

	VAN STIPHOUT: Ako nápad to nie je zlé, ale Alah by mi nikdy neodpustil, keby som ťa neponúkol na trhu otrokov nášmu mocnému muftimu.

	DON VARLET: Čože? Ja, príslušník národa, pred ktorým sa trasie celá Európa, sa mám dostať do otroctva? Toho bohdá nebude!

	VAN STIPHOUT: Boh možno dá, že nebude, ale Alah dá, že bude. (Hodí naňho sieť.) A tak sa úbohý René po vyčerpávajúcej plavbe dostal do nevôle.

	

	VAN STIPHOUT (pri stole): Aj by som dačo vypil, ale dáko sa tu neponáhľajú s nalievaním.

	DON VARLET: Čuduješ sa? Veď sa pozri okolo. Samý skupáň.

	VAN STIPHOUT: Pamätáš sa v Krtíši? Tam sme boli sťatí ešte pred začiatkom.

	DON VARLET: Jaj, Krtíš, to je iné. To sú Maďari. Tí majú divadlo radi.

	VAN STIPHOUT: A vedia, čo sa patrí. Pohostenie pred divadlom, pohostenie po divadle a počas divadla sa tiež dačo ušlo.

	DON VARLET: Darmo. Bohatí gazdovia. Toto sú chudáci, veď sa pozri. Tuto na horniakoch nám ruže nepokvitnú.

	VAN STIPHOUT: Nie. V bohatstve to nebude.

	DON VARLET: A v čom?

	VAN STIPHOUT: Pozri sa. Oni si doprajú, ale nám nerozkážu.

	DON VARLET: Vravel som – skupáni.

	VAN STIPHOUT: Nie, nie. Toto je iné.

	DON VARLET: Čo je iné? Už sa tu natriasame pol hodiny, a nikto sa o nás ani neobzrie.

	VAN STIPHOUT: Tu ťa na rukách nosiť nebudú. S tým sa musíš zmieriť.

	DON VARLET: To viem. Ale naliať by mohli.

	VAN STIPHOUT: Ale nenalejú, nie sú zvyknutí.

	DON VARLET: Tí že nie sú zvyknutí nalievať?

	VAN STIPHOUT: Na divadlo nie sú zvyknutí. Pamätáš sa v Lučenci? Krásna sála, dôstojné prostredie, vstupné vopred! A tu? Hráme v krčme a ani nevieme, koľko vyberieme.

	DON VARLET: A či vôbec dačo.

	VAN STIPHOUT: Aj to sa môže stať. Divadlo je vec zvyku.

	DON VARLET: Ale už si mohli zvyknúť.

	VAN STIPHOUT: Musíš ich chápať. Takéto dačo vidia možno prvý raz. Pozri, ako vyvaľujú oči.

	DON VARLET: Možno si myslia, že sme podvodníci.

	VAN STIPHOUT: Čuduješ sa?

	DON VARLET: To sa teda čudujem. Keď sme boli dobrí Lučenčanom – a Lučenec, to už je dáka štácia –, tak títo by z nás mali padnúť na zadok.

	VAN STIPHOUT: To je iné. Do Lučenca chodia herci každú nedeľu. Tam už videli lepšie kusy ako tento.

	DON VARLET: Tým skôr by mali byť nadšení.

	VAN STIPHOUT: Neviem prečo.

	DON VARLET: Pretože ak tu ešte nikto pred nami nehral, sme tu najlepší.

	VAN STIPHOUT: Myslíš?

	DON VARLET: No a? Veď sme jediní. Iných nevideli.

	VAN STIPHOUT: Keď iných nevideli, ako môžu vedieť, že sme práve my najlepší? Najlepší môžeš byť len vtedy, keď ťa majú s kým porovnať.

	DON VARLET: Hej. Lenže potom môžeš byť aj najhorší.

	VAN STIPHOUT: Veď práve. Ale tu sme prví, a tak nikto nevie, akí vlastne sme.

	DON VARLET: Možno sem raz príde aj dáke iné divadlo, a potom sa uvidí.

	VAN STIPHOUT: Možno. Tak poďme do roboty.

	

	VAN STIPHOUT: Veľavážení! Po Benátkach a nešťastnom stroskotaní lode, ako aj po stretnutí s bezcitným Arabom v službách muftiho nadišla chvíľa, aby sme vám predviedli pravý, nefalšovaný Orient. René sa stáva učiteľom muftiho krásnej dcéry Hádixy, ktorá k nemu zahorí vášnivou láskou.

	DON VARLET: Ach, aj keď v nevôli, ale som vďačný osudu, že ma zavial do divukrásneho mesta Memfis. Tu hľa vľavo je palác Dvanástich faraónov, voľakedy pyšná palota z bieleho mramoru, teraz skromná zrúcanina. Ale mešita, pri vrátach ktorej stojím, týči sa k nebu pyšne ešte aj dnes. A keď muezín začne spievať, neostáva mi nič iné, len sa vrhnúť na kolená, aby som nebol podozrivý. Je dusné popoludnie, o sedem minút štvrť na päť. Môj pán, mocný mufti Abu Bekr, odišiel v služobnej veci do Mediny a ja sa tu mám stretnúť s jeho roztomilým eunuchom. Je presný. Počujem jeho šuchotavé kroky.

	VAN STIPHOUT (ako eunuch): Salem alejkum, úbohý René.

	DON VARLET: Alah nech ti dá myšlienky čisté a priezračné ako studnička pod Tatrami. Ako sa ti vodí, milý eunuch?

	VAN STIPHOUT: Ďakujem za opýtanie. Dobre.

	DON VARLET: Bože dobrotivý! Neklame ma sluch? Veď ty si mi odpovedal ľubozvučnou slovenčinou!

	VAN STIPHOUT: Veď som z Tisovca! A čo mladé utekalo a čo staré nevládalo.

	VAN STIPHOUT: Turci! Tá odveká pliaga našich končín. Ale k veci, milý eunuch! Prečo si sa so mnou chcel stretnúť? Hádam treba s dačím vypomôcť v háreme? Vďačne priložím ruku k dielu. Aj keď to nepatrí k našim národným zvyklostiam.

	VAN STIPHOUT (opatrne sa poobzerá): Milý krajan, posiela ma muftiho dcéra Hádixa.

	DON VARLET: Preboha! Veď tá ešte nemá šestnásť!

	VAN STIPHOUT: Nezabúdaj, milý krajan, že sme v Oriente. No nebudem ťa dlho napínať a poviem ti to tak modeme – po našom: je do teba paf!

	DON VARLET: Paf?

	VAN STIPHOUT: Paf.

	DON VARLET: Nebesá! Začínam veriť v toho ich Alaha. Toto by nášmu Pánu Bohu nikdy nenapadlo. Ach, zopakuj mi to ešte raz, drahý eunuch.

	VAN STIPHOUT: Paf.

	DON VARLET: A mne to bolo hneď nápadné, že ma tento týždeň až tri razy dala zbičovať. Ó, Hádixa, ó… ó… ó… momentálne mi nič nenapadá. Daj mi ten kľúč!

	VAN STIPHOUT: Aký kľúč?

	DON VARLET: Od háremu.

	VAN STIPHOUT: Milý krajan, nezabúdaj, že som z Tisovca. A my Tisovčania sme obzvlášť rafinovaní. Stretnúť sa s ňou v háreme, to by bola samovražda. Samozrejme, moja. Ale vymyslel som prefíkaný plán. Hádixa je tu, hore na mešite, preoblečená za muezína.

	DON VARLET: Si vzácny človek, eunuch, ako sa ti len ja za to odvďačím?

	VAN STIPHOUT: O tom potom.

	DON VARLET: Poďme teda hore na mešitu.

	VAN STIPHOUT: Odprevadím ťa na kúsku. Vcelku je to 568 schodov, a to nie je nič vábivé pre takého tučniaka, ako som ja.

	DON VARLET: Nech sa ti páči, milý eunuch, až po tebe. (Stúpajú točitým schodiskom na mešitu.)

	VAN STIPHOUT: Už ťa opustím, lebo už nevládzem. Totiž… keby som chcel, vyšiel by som až hore, ale priveľmi dobre viem, že by som tam bol prebytočný.

	DON VARLET: Vďaka ti, milý eunuch. Počkaj – a ako ju spoznám? Veď si vravel, že je preoblečená za muezína.

	VAN STIPHOUT: Myslel som na všetko. Musíš povedať heslo.

	DON VARLET: Aké je to heslo?

	VAN STIPHOUT: Eď, ketó, hárem. Tfuj, tfuj, tfuj, tfuj. (Zbehne dolu.)

	DON VARLET: Ó, veľký Alah, lebo ty si mocný, doveď ma k mojej milovanej Hádixe. (Beží hore po schodoch.) Musím si stále opakovať heslo, aby som ho nezabudol: eď, ketô, hárem, eď, ketô, hárem… Tie diabolské schody nemajú konca… eď, ketô, hárem… konečne som hore!… (Zvolá:) Eď, ketô, hárem! Nikto nikde! Ó, Memfís, ó, faraóni dávni, slyšte môj nárek. Kde si, Hádixa? Ó, ty plnotučná perla Orientu! Zrada! Eunuch ma podviedol! Rýchlo dolu, zabijem ho! (Beží dolu, berie schody po dvoch.)

	VAN STIPHOUT (hvízda si pred mešitou): Viem si predstaviť, čo sa tam hore deje.

	DON VARLET (schmatne ho zozadu za hrdlo): Vrav, eunuch! Kde je Hádixa?

	VAN STIPHOUT: Ona tam nebola? Asi si to rozmyslela. Predsa len je to muftiho dcéra.

	DON VARLET: Čo teraz? Vymysli dáky nový plán. Veď si z Tisovca!

	VAN STIPHOUT: Len nie tak zhurta. Aj ja som len človek.

	DON VARLET: A čo zajtra? Hneď na svitaní?

	VAN STIPHOUT: Zajtra nemôžem. Mumifikujeme.

	DON VARLET: Čo ma po tvojich múmiách. Ja chcem Hádixu. Pomôž, veď sme Slováci.

	VAN STIPHOUT: Ty vravíš, „čo mňa po múmiách“, ale ja budem mať pre teba pripravenú takú múmiu… rozumieš… takú múmiu…

	DON VARLET: Hádixa preoblečená za múmiu! Diabolský plán. Kam mám prísť?

	VAN STIPHOUT: Je to druhá pyramída za Memfisom. Heslo zostáva to isté. Na koľkú ti mám poslať ťavu?

	DON VARLET: Nech príde čo najskôr. Ó, Alah, aký som šťastný. Ale čo ak si to Hádixa zase rozmyslí?

	VAN STIPHOUT: Aj to je možné. Ženy majú všelijaké vrtochy. (Pozrie naňho oddane.) A mňa by si nechcel?

	DON VARLET: Nie. Veď ako by si mi ty mohol nahradiť moju vrelemilovanú Hádixu?

	VAN STIPHOUT: Tak aspoň pozdravuj doma, v Tisovci.

	

	VAN STIPHOUT (prisadne si k Ďurovi): Tak čo, sváko? Ako?

	ĎURO: Ale nuž, tak voľáko. (Na kompas.) A toto furt takisto ukazuje.

	VAN STIPHOUT: Veď som vám vravel. A doma ako?

	ĎURO: Rovnako. (Na kompas.) Nak to krútiš, ako chceš, stále rovnako tá ručička.

	VAN STIPHOUT: Veru stále. A sliepky máte?

	ĎURO: Akoby nie. (Na kompas.) Na sever to ukazuje.

	VAN STIPHOUT: Tak, na sever. A nesú sliepky?

	ĎURO: Ako ktorá. (Na kompas.) To na mori užívajú.

	VAN STIPHOUT: Na mori. A zopár vajec by sa nenašlo?

	ĎURO: Čoby nie. (Na kompas.) Aby potrafili.

	VAN STIPHOUT: Tak veru. A slaninky?

	ĎURO: Nájde sa. (Na kompas.) Lebo na mori nieto stromov, tak musia toto užívať.

	VAN STIPHOUT: Aj my by sme si radi užili, sváko. Zopár vajec, kúsok slaninky, čo poviete?

	ĎURO: Veď hej. (Na kompas.) Kompas sa to volá. A ten Paľo, že vraj kastról. Somár.

	VAN STIPHOUT: A keby sme zašli po tie vajcia?

	ĎURO: Ja som sa už zdrúľau. Bez nohy ďaleko nezájdem.

	VAN STIPHOUT: Veď ja vám pomôžem.

	ĎURO: Ba! Cudziemu sa držať nedám. Len Paľovi, a Paľo je preč.

	VAN STIPHOUT: Voľačo vám ukážem. (Prinesie barly.) Toto vás podrží.

	ĎURO: A čo sa to za papeky? Nechcem vidieť.

	VAN STIPHOUT: S tými môžete chodiť, aj keby vám obidve nohy chýbali. Aha, skúste.

	ĎURO: Mne len jedna chýba. Dáky kompas radšej ukáž.

	VAN STIPHOUT: Ukážem vám, aký ste ešte v živote nevideli, ale skúste najprv toto. Zabehneme po tie vajcia. (Podáva mu barly.)

	ĎURO: Keď ja sa to hanbím.

	VAN STIPHOUT: A že ja tu od hladu skapať idem, to sa nehanbíte? Bodaj vám čert vzal aj tú druhú nohu! (Šmarí barly o zem a odíde.)

	ĎURO (chvíľu sa díva pred seba, potom fľochne na barly, poobzerá sa, opatrne ich zodvihne a postaví sa na ne): A pravdu vraveu! Nuž ale toto! Čo tí ľudia nevymyslia. Veď ja behám ako lasica.

	PAĽO (vojde): Tak už sem tady. (Zarazene sa díva na Ďura.) Jéj. Šak on chôdzí! Šak ty chodzíš.

	ĎURO: Pravdu vraveu. A mohou by som chodiť, aj keby mi obe nohy chýbali.

	PAĽO: Nemaluj čerta na stenu.

	ĎURO: Aj domov sám zájdem. Nemusíš ma vláčiť.

	PAĽO: Podývajme ho! Ale dotedka sem ty bol dobrý. Šak počkaj, ešče budeš za mnú kričat. (Odchádza.)

	ĎURO: Paľo!

	PAĽO: Nehovoril sem?

	ĎURO: Si mi kamarát?

	PAĽO: Šak víš…

	ĎURO: Tak sa obráť. A zohni sa trošku. (Ďuro sa rozbehne o barliach a kopne Paľa do zadku.) Joj, toto som potrebovau, teraz mi je dobre, teraz mi je dobre. (Odíde.)

	PAĽO: A čo bude se mnú? Kamarádem opustený, svetu nepotrebný a ešče aj do rity kopnutý. Jéj, bólno mi na duši.

	DRUHÁ ČASŤ

	VAN STIPHOUT: Rozprávanie o podivuhodných dobrodružstvách nášho priateľa Reného v Oriente pokračuje. Nastáva nečakaný obrat v Reného a Hádixinom osude. Svitá. Mesto Memfis sa kúpe v lejaku slnečných lúčov. René zoskakuje z ťavy a svižne vchádza bočným vchodom do pyramídy.

	DON VARLET: Ach, aká je tu tma. Cítim ľadový dych záhrobného sveta. Tu niekde by mal byť kút, v ktorom stojí opretá moja drahá múmia. (Ohmatáva Van Stiphoutovu tvár.) Si to ty, vrelemilovaná Hádixa?

	VAN STIPHOUT: Mýliš sa, votrelec! Tvoje nehodné ruky sa dotýkajú tváre samotného Harambašu – vodcu musulmanských zbojníkov, vykrádačov pyramíd. Tvoj osud je spečatený.

	DON VARLET: Čože? Harambaša? Veď podľa dohovoru tu mala stáť moja Hádixa, plnotučná perla Orientu. Ustúp z cesty, zbojník!

	VAN STIPHOUT: A neustúpim! (Diabolsky sa smeje.) Moji ľudia uniesli múmiu, ktorú hľadáte, na našu pirátsku loď. Tvojho eunucha sme… aha! Tu je jeho hlava!

	DON VARLET: Úbohá Hádixa! Musím sa dostať na loď a vyslobodiť ju z područia.

	VAN STIPHOUT: Neboj sa, červík, o chvíľu si na lodi pri svojej Hádixe. Najprv ťa však zmumifikujem. (Diabolsky sa smeje a zamotá Reného do plátna.) Sem sa, druhovia moji, musulmanskí zbojníci, vykrádači pyramíd! Hovorí k vám váš vodca. Nebol by som Harambašom, keby som nemyslel na všetko. Aha – tu je špeciálny hák, ktorým mu cez nos vyšparchám mozog, a prázdnu lebku potom vyplním rozmanitými voňavkami. Podobne mu otvorím brušnú dutinu, odstránim z nej všetko, čo môže spôsobiť rozklad tela, vymyjem ju, naplním cestovitou zmesou z roztlčenej myrhy a tekutého palmového výťažku a naostatok ho zašijem. (To všetko robí.) Ako sa cítiš, múmia?

	DON VARLET: Ďakujem za opýtanie, dobre. Bez vnútorností a bez mozgu sa cítim menej náchylný k nákazlivým chorobám.

	VAN STIPHOUT: A to ešte nie je všetko. Teraz ťa posypem sanitrou, po čase sa scvrkne všetko tvoje pohanské mäso a zostane z teba len kosť a koža. Predstav si, akí budú moji potomkovia po tisícročiach prekvapení, keď zistia, že povestná múmia v preslávnej memfiskej pyramíde je neznámy slovenský cestovateľ.

	DON VARLET: A nebudú len prekvapení, budú ti aj vďační, že si pre budúcnosť uchoval aspoň jedného Slováka, aj keď v takomto neúplnom stave. Z vďaky by som ťa najradšej vyobjímal, keby som mohol.

	VAN STIPHOUT: Mňa, Harambašu, vodcu musulmanských zbojníkov, vykrádačov pyramíd, dojali tvoje slová k slzám, milá múmia. Preto – ešte predtým, ako ťa polejem arabskou gumou, čím zvyčajne mumifikátori končia mumifikáciu – vyplním ti posledné želanie. Ako poznám vás, Slovákov – iste si chceš zafajčiť.

	DON VARLET: Nie. Chcel by som povedať pár slov svojim rodákom.

	VAN STIPHOUT: Hovor.

	DON VARLET: Pretože už nemám mozog, neviem, či moje slová budú mať nejaký zmysel. Ale to ma neodradí. Nuž teda: Istenveletek drága Szlovákok. Istenveled Magas Tátra. Istenveletek fiúk és lányok. Istenveled édesanyám, édesapám, nagymamám, magyapám, keresztanyám, keresztapám, istenveled Pali bácsi, Ilonka néni és az egész gyaszoló. Chráňte si svoju rodnú slovenčinu ako oko v hlave. Szívéjes üdvözlettel René. (Zomrie.)

	VAN STIPHOUT: Takto skončil svoj mladý život náš priateľ René a my, jeho druhovia Van Stiphout a Don Varlet, verní jeho odkazu vybrali sme sa na cestu domov na Slovensko.

	

	DON VARLET: Toto je všetko, čo z Reného zostalo. Mozog naložený v liehu. Nosíme ho so sebou ako dôkaz jeho prevratných myšlienok. Tu v tejto sivej hmote sa zrodili vynálezy, ktoré už nestačil uskutočniť. Ponorka, padák a rezervná pneumatika. Nikto nevie, na čo by tie veci slúžili, a nikto sa to už ani nedozvie. (Položí nádobu s mozgom na stôl sedliakov.)

	PAĽO (obzerá si mozog): Já nevím, ale jestli má toto človek v glocny, tak já nevím.

	ĎURO: Ten museu mať riadnu kotrbu, keď sa mu to do nej spratalo.

	PAĽO: Čertví, čo mám v hlavje já.

	ĎURO: Hádam tiež takôto dačo. Lenže menšie.

	PAĽO: Jak to môžeš vedet? Vidýš mi do hlavy? Nevidýš. Tak nemôžeš vedet, čo v nej mám a jakej to je velikosti.

	ĎURO: Hádam tam máš celkom inô. Dákeho chrobáka alebo chrústa.

	PAĽO: Jakého chrústa? O tem by sem musel vedet.

	ĎURO: Veď si vraveu, že si do hlavy nevidíš.

	PAĽO: To že sem povídau?

	ĎURO: Nuž a?

	PAĽO: Tak to potom sedý. Ale chrúst tam neny. To vím.

	ĎURO: Čo ty môžeš vedieť?

	PAĽO: Podývaj. Keby som mal v hlavje chrústa, tak by ma to tam ščeglilo. To by sem musel cítyt. A já tuto necítym nič. (Klope si po hlave.) Nič sa tam nehýbe, nič sa tam nedeje, je tam ticho jako po pešine.

	ĎURO: Možno je ten chrúst už zdochnutý.

	PAĽO: Neny možné. Vypadel by nosem.

	ĎURO: Hádam sa o dačo zachytiu.

	PAĽO: Prosím ta, a o čo by sa mi tam móhel zachytyt?

	ĎURO: Keď sa nezachytiu, ani nevypadou, tak tam potom nemáš nič.

	PAĽO: No konečne sa ty rozsvícilo. Počkaj, jaks to myslel? Já že mám prázdnu hlavu – tot! A čím by sem potom rozmýšlal?

	ĎURO: Čože ty už narozmýšľaš? Furt len samé sprostosti táraš.

	PAĽO: Toto ty nedarujem. Dávaj pozor! Ket povím ted! Tak začnem rozmýšlat. Ted! (Chytí si hlavu do dlaní a vzdychá.)

	ĎURO: Čo tak jajkáš? Bôľno ti prišlo?

	PAĽO: Neplet sa mi do teho. Šak sa mosím nejako vyhecuvat! (Drží si hlavu a jajká.) No… no… no!!! – jéj, tot sem to mal lapené a ščul sa mi to zase vyšmyklo. Nevadý. Ešče raz. (Rozmýšľa.)

	ĎURO: Tak ako? Vyhútau si dačo?

	PAĽO (rezignuje): Aj ket sa doondzím, nič ma nenapadne. A glocna ma boli jak sviňa. Víš co? Skúsme to spolu. Vác hláf, vác rozumu. Chyt sa za hlavu, ale porádne!

	ĎURO: Keď ja sa to hanbím.

	PAĽO: To ste vy hornáci! Hanbíte sa rozmýšlat. Šak to neny ostuda, podme! (Chytia si hlavy a vzdychajú.) Máš už néčo?

	ĎURO: Nič.

	PAĽO: Mosíš pritlačit. Uch, uch…!

	ĎURO: Jój, jój…

	PAĽO: No… no! Ven s tým!

	ĎURO: Mne sa chce síkať.

	PAĽO: No vidýš. A kebys nepohel rozumem, tak na to neprídeš a pustýš do galót.

	ĎURO: Ale ma to zmohlo! Až sa mi hlava zakrútila. Aj by som si vypiu.

	PAĽO: Šak si aj zaslúžiš po tej kalvárii. Hej, krčmár… ba vlastne, šak objednaj ty, tebe sa krúty hlava.

	ĎURO: Krčmár, dones mi poudeci.

	PAĽO: A mne nič? Ty si teda pekný kamarát! Čo sme sa len spoločne narozmýšlali a ted ma necháš sušit hubu. Kašlem na teba. Ešče si chvílu zarozmýšlam. (Chytí si hlavu do dlaní a pohľad mu padne na nádobu s mozgom v liehu.) Jej. Už sem na to prišél! Šak toto je slopanyca!

	ĎURO: Netáraj!

	PAĽO: Šak toto je čistý špiritus, ty hovado! (Upije si z nádoby.) Namojdušu, chlipni si.

	ĎURO (chlipne si, až ho strasie): Juj, či je lahodný.

	PAĽO: Ná, čo myslíš, mozeg by nenakladali do bárjakej brečky, šak by sa pokazil. Chlipný si.

	ĎURO: Hádam by sme tam mali dačo nahať aj pre ostatných.

	PAĽO: Ešče to tak! (Chlipne si.) Šak sa to už ani neoplatý. Dopi to.

	ĎURO (dopije): Juj. To je lahoda. Hneď mi je ľahšie na duši.

	PAĽO: No vidýš. A stačilo pohnút rozumem.

	Do krčmy vojdú notár s adjunktom a sadnú si za svoj stôl.

	ADJUNKT: Čo si dáte, pán notár?

	NOTÁR: Ako vždy, pán adjunkt, ako vždy.

	ADJUNKT: Krčmár! Pre pána notára ako vždy a ja si dám to isté!

	NOTÁR: Ach, to bol zas deň! Takto to ďalej nepôjde. Miznú nám spisy.

	ADJUNKT: Ale kde, dočerta, sa mohla podieť tá kvitancia?

	NOTÁR: Vy sa máte najmenej čo ozývať, pán adjunkt! A kde sa podel spis toho fírmanta?

	ADJUNKT: Ako to ja môžem vedieť? Všetky spisy vám dávam na stôl.

	NOTÁR: Keby ste mi aspoň, vážený pán adjunkt, tak mrzko do očí neklamali.

	ADJUNKT: Nech sa prepadnem, ak to nie je pravda.

	NOTÁR: A kde je tá kvitancia?

	ADJUNKT: Pod stolom ste pozreli?

	NOTÁR: Tak to ďalej nepôjde! Včera inskripcia, dnes kvitancia.

	ADJUNKT: Inskripciu som videl zastrčenú v matrike.

	NOTÁR: Matriku mi ani nespomínajte! Chýbajú v nej listy, akoby ich dakto povytŕhal.

	ADJUNKT: Ale ja za to naozaj nemôžem.

	NOTÁR: Len aby. Pán adjunkt, každú chvíľu máme na krku inšpekciu. Budú chcieť vidieť všetky spisy. Všetky! Rozumiete? Veď ešte pred takým polrokom ich tam bola celá hŕba. Kde sa podeli?

	ADJUNKT: A čo… ak prievan?

	NOTÁR: Prievan? Vylúčená vec. Viete, že trpím na bronchitis a sople sa mi z nosa len tak hrnú. To všetko vaša lajdáckosť! Pridelili mi vás ako adjunkta a vašou povinnosťou je mať v spisoch poriadok.

	ADJUNKT: Spisy sú v absolútnom poriadku, pán notár. Len podaktoré chýbajú, zmizli.

	NOTÁR: Takto to ďalej nepôjde. Kvôli vám ešte aj o úrad prídem. Veď tá kvitancia je na moju hlavu a matrika takisto.

	ADJUNKT: Ja som už prehľadal celý notariát, prosím. Miestoprísažne vyhlasujem, že spisy naozaj miznú. Živo sa pamätám na jeden prejudikát, ktorý sme mali dlho na skrini. Ešte pred Vianocami tam bol. Pamätám sa, veď som ho kolacionoval.

	NOTÁR: A kde je?

	ADJUNKT: Neviem. Naposledy som ho videl, keď ste ho predvčerom po obede brali zo skrine dolu. Stáli ste na stoličke, prosím.

	NOTÁR: Asi som ten spis potreboval.

	ADJUNKT: Áno, prosím. Vybehli ste s ním z kancelárie a utekali cez dvor.

	NOTÁR: So spisom v ruke? A kam som mal tak naponáhlo?

	ADJUNKT: Ja neviem, pán notár. Ale mrmlali ste si: „Dočerta aj s tou kapustnicou!“

	NOTÁR: Jaj, viem, viem. Nuž, ale ten prejudikát bol už neplatný.

	ADJUNKT: Veď aj tá kvitancia už vypršala.

	NOTÁR: Chcete povedať, že tým istým spôsobom zmizla aj inskripcia a listy z matriky?

	ADJUNKT: Neviem si to inak vysvetliť.

	NOTÁR: Takto to ďalej nepôjde! Čo ak príde inšpekcia a spisy nikde?

	ADJUNKT: Nebojte sa, pán notár, veď sme im nechali tie najjemnejšie.

	

	VAN STIPHOUT (pristúpi úctivo k notárovi): Ponížený služobník, pán veľkomožný. Dovoľte, aby som sa predstavil. Volám sa Van Stiphout a pochodil som so svojím druhom celý svet… Pred časom sme sa vrátili domov a teraz sa živíme tým, že po mestečkách a dedinách predvádzame príbehy a dobrodružstvá, ktoré sme prežili vo svete spolu s naším…

	NOTÁR: Viem. S vaším priateľom Reném.

	VAN STIPHOUT: Dovoľte, aby som vás vo všetkej úcte privítal na našom predstavení, v ktorom sme doteraz vyrozprávali strastiplnú cestu Reného z Benátok…

	NOTÁR: Viem. Do Tripolisu. Sadnite si, milý priateľ…

	VAN STIPHOUT:… Van Stiphout znie moje meno. Ale pochádzam odtiaľto.

	NOTÁR: Van Stiphout… Van Stiphout… nespomínam si, že by sme v našej obci mali nejakých Stiphoutovcov, budem musieť nahliadnuť do matriky.

	VAN STIPHOUT: Dovoľujem si podotknúť, že Van Stiphout nie je moje pravé meno.

	NOTÁR: Aha. Teda falošné.

	VAN STIPHOUT: Áno. Presnejšie povedané, je to pseudonym.

	NOTÁR: Áno. A prečo?

	VAN STIPHOUT: Neviem, či ste mi dobre rozumeli. Je to môj pseudonym.

	NOTÁR: Rozumel. Vy ste nerozumeli mne. Prečo používate pseudonym? Nemáte azda vlastné meno? Alebo ho máte a chcete ho utajiť? Prečo?

	VAN STIPHOUT: Nechcem utajovať svoje meno, pán notár, ale meno Van Stiphout používam z umeleckých príčin.

	NOTÁR: Príčiny ma neinteresujú. Máte teda dve mená. Je tak?

	VAN STIPHOUT: Do istej miery.

	NOTÁR: Prečo do istej miery? Ak máte dve mená – a pred chvíľou ste to pripustili –, znamená to, že jedno je pravé a druhé falošné, alebo ako vy vravíte umelecké. Je tak?

	VAN STIPHOUT: Áno, pán notár. Je to tak.

	NOTÁR: No vidíte, že sa dohodneme. Smiem sa teraz opýtať, ako znie vaše pravé meno?

	VAN STIPHOUT: Pravdaže, pán notár.

	NOTÁR: Počúvam.

	VAN STIPHOUT: Pučiak, pán notár.

	NOTÁR: Štefan?

	VAN STIPHOUT: Nie, Jozef.

	NOTÁR: Súhlasí.

	VAN STIPHOUT: Ako to viete?

	NOTÁR: Na to meno máme spisy. Len som si to potreboval overiť. Chápete, pán Pučiak?

	VAN STIPHOUT: Áno. Ale iste chápete aj vy, pán notár, že s takýmto… povedal by som… prozaickým menom by som sa v umeleckom svete dosť ťažko presadzoval, takže som zvolil pseudonym Van Stiphout.

	NOTÁR: Isteže. Umelecký svet má svoje zákony, to je už raz darmo, pán Pučiak.

	VAN STIPHOUT: Keby ste ma ráčili oslovovať Van Stiphout, bol by som vám vďačný.

	NOTÁR: Samozrejme, pán Pučiak. Budem vás oslovovať, ako chcete. Veď ako som už povedal, umelecký svet má svoje zákony, alebo nie?

	VAN STIPHOUT: Máte pravdu, pán notár.

	NOTÁR: Viem. Tým skôr, že sám som svojho času prišiel s umením do priameho styku.

	VAN STIPHOUT: Ó, azda len nie…

	NOTÁR: Nie, to nie. Bolo to ešte za študentských čias v Pešti. Nacvičili sme divadelný kus a uviedli ho na nedeľnom matiné.

	VAN STIPHOUT: Smiem sa spýtať, aký to bol kus?

	NOTÁR: Nepamätám sa na názov ani na obsah, lebo to už bolo dávno, ale mali sme aj kulisy. Tie vy nepoužívate, všakhej? Zaujímavé novátorstvo.

	VAN STIPHOUT: Nuž, pravdu povediac, je to skôr z praktických príčin. Kvôli navláčaniu. Ak sa smiem spýtať, akú úlohu ste hrali v tom vašom divadelnom kuse, pán notár?

	NOTÁR: Nedá sa povedať, že by som bol priamo hral nejakú úlohu. Mal som skôr na zreteli organizačnú stránku podujatia. Vyberal som vstupné.

	VAN STIPHOUT: Áno. Koniec koncov, je to tá najdôležitejšia úloha.

	NOTÁR: Nám nešlo o peniaze, my sme to robili viac-menej z donútenia. Ale chcel som tým povedať, že divadelné umenie nie je mi vzdialené a čo-to o ňom viem. Myslím si, že divadlo má byť akýmsi odrazom čohosi, povedal by som všeobecného, ale pritom konkrétneho a do detailov premysleného, ktoré by na druhej strane zase pôsobivo, ale nevtieravo a vecne a svojím spôsobom aj naliehavo vyjadrilo istú, pomerne nečakanú, pritom však úprimnú a nefalšovanú… roztopaš.

	VAN STIPHOUT: To ste povedali veľmi pekne, pán notár. Ja si to tiež tak myslím.

	NOTÁR: Nie, nie, nie, nelichoťte mi. Divadlom som sa zaoberal naozaj len okrajovo, ale mám ho rád a rozumiem mu.

	VAN STIPHOUT: O tom nepochybujem, pán notár.

	NOTÁR: No… nebudem vás už ďalej zdržiavať, pokračujte v produkcii, rád sa na to pozriem. Nechcem vás strašiť, ale dostal som o vašom kuse len samé priaznivé ohlasy.

	

	VAN STIPHOUT: Prosíme o sústredenú pozornosť. Započúvajte sa opäť do nášho rozprávania o strastiplnom putovaní po vode i po súši našej zemegule. Cestovatelia skľavení žiaľom nad stratou svojho nebojácneho priateľa Reného, ktorý čoby múmia v Memfise zostal, prekračujú hranice mocnárstva a blížia sa do rodných končín. Vítame pána notára. (Don Varlet a Van Stiphout sedia v dostavníku.)

	

	VAN STIPHOUT: Sme za Viedňou, milý priateľ. Srdce sa mi napĺňa radosťou. Vraciame sa domov. Dívam sa na náš mocný dvoj záprah. Čieže sú to kone?

	DON VARLET: Štajerská sorta. Každý z nich má jednu konskú silu.

	VAN STIPHOUT: Ťahajú nás teda štyri konské sily.

	DON VARLET: A keby to bol štvorzáprah, ťahalo by nás štyrikrát dva konských síl, a to je už čo povedať. Pochybujem, že ľudia prídu v budúcnosti na niečo rýchlejšie. Ale čo to? Prečo sme zastali?

	VAN STIPHOUT: Prepriahajú kone. Posledná štácia v cudzine. Páč! Tamto už vidno Devin, svedka našej slávnej minulosti. Jaj, či sa teším na ten náš pohostinný národ! Vystúpme na chvíľu z kočiara a poobzerajme sa.

	DON VARLET (díva sa cez ďalekohľad): Ej, ale dobre približuje. Pozri, ľa! Tamto je naše Slovensko.

	VAN STIPHOUT (díva sa do ďalekohľadu): Dobrý deň, moji rodní. Dobrý deň, drahá mamička, krstný otec, dobrý deň, ujo Paľo, teta Ilonka a celá smútiaca rodina.

	DON VARLET: Povedz, čo porábajú?

	VAN STIPHOUT: Chránia si svoju rodnú slovenčinu ako oko v hlave a údia klobásky. Nič sa nezmenilo.

	DON VARLET: Daj, milý Van Stiphout, pozriem sa, čo robia naši. (Díva sa do ďalekohľadu.) Akosi pusto je na našom dvore. Kde sa všetci podeli? Aha, vylihujú na cmiteri. Ach, aký pokojný a idylický je život na našom vidieku.

	VAN STIPHOUT (díva sa do ďalekohľadu) Aha, sváko Pôbiš ide z krčmy domov. A čože to má v chrbte? Veď je to nôž! Tak preto sa tak ponáhľa. A pred domom ho už čaká žena. Tiež s nožom v ruke. Veru, keby nebolo tých našich slovenských žien, našinec by ani nepoznal, čo je to strach. Vďaka im za to!

	DON VARLET: Dosť bolo tuláckeho života. Ukáž, vyberiem si aj ja dáku Slovenku a hneď sa ožením… (Díva sa do ďalekohľadu.) Alebo ešte chvíľu počkám. Ale, kone nám už prepriahli. Nastúpme do koča, aby nás tu naostatok nenechali.

	VAN STIPHOUT: Dívam sa na náš nový dvojzáprah. Čieže sú to kone?

	DON VARLET: To sú už naše. Liptovská sorta. Každý z nich dve konské sily.

	VAN STIPHOUT: To už hej. Leťte, tátoše slovenské, leťte a nezastavujte. Zbohom, cudzina, zbohom, múmia a krokodíly, vitaj, domovina.

	

	VAN STIPHOUT: Tak čo, pán notár? Pobavili ste sa?

	NOTÁR: Až priveľmi.

	VAN STIPHOUT: Ďakujem za uznanie. Keď to povie človek, ktorý má divadlo v malíčku, tak nás to poteší dvojnásob.

	NOTÁR: Nikdy sa netešte predčasne, milý priateľu. Ale to len tak mimochodom. Apropo, ako sa volá ten váš kamarát?

	VAN STIPHOUT: Don Varlet.

	NOTÁR: Tiež pseudonym, je tak?

	VAN STIPHOUT: Hej. Je to Števo Kracina zo susednej dediny.

	NOTÁR: Kracina svojho času pytliačil v našom katastri. Veľmi zručný okár. Ale to nedávam do nijakých súvislostí s vaším kamarátom. Napokon, váš kamarát bol v tom čase vo svete a toho pytliaka sme obesili. Takže tu zrejme nepôjde o nijakú totožnosť. Iba ak by boli rodina. Ale môže to byť aj zhoda mien.

	VAN STIPHOUT: Určite. V susednej dedine sa každý volá Kracina.

	NOTÁR: Áno. A všetci pytliačia. Ale o tom potom. Veľmi sa mi páčilo to, čo ste nám zahrali. Vyvolalo to vo mne spomienky na časy, keď som ochotníčil – ako som už spomenul.

	VAN STIPHOUT: Áno. Matiné v Pešti.

	NOTÁR: My sme síce mali kulisy, ale aj takto sa to dá. Veď aj ten koč, aj tie kone si človek môže domyslieť. Ak má trochu predstavivosti. Je tak?

	VAN STIPHOUT: Presne tak.

	NOTÁR: A čo ak nemá?

	VAN STIPHOUT: Toľko fantázie má hádam každý, nie?

	NOTÁR: Možno. Ale to je vedľajšie. Tie predmety patria vám?

	VAN STIPHOUT: Áno. To je kompas a mozog v liehu. Atrapa. Teda ten mozog. Lieh bol pravý. Používali sme ich v predošlom deji…

	NOTÁR: Viem. Ale nemali by ste to nechávať voľne bez dozoru.

	VAN STIPHOUT: Nech si to len ľudia obzrú. Je to zahrnuté vo vstupnom.

	NOTÁR: Nie som proti tomu, aby sa ľudia oboznámili s takými – nechcem povedať zbytočnými – ale predsa len nepodstatnými vecičkami, naopak, nech si pozrú takéto novoty, nech sa podučia, ale nie voľne, bez dozoru.

	VAN STIPHOUT: Mysleli sme si, že by ich to mohlo zaujímať.

	NOTÁR: Veď práve. A okrem toho sa tu strašne kradne. Mimochodom, onen ďalekohľad, ktorý ste použili v predchádzajúcom výjave, jest pravý?

	VAN STIPHOUT: Jest. Kúpil som ho v Terste za pár grošov.

	NOTÁR: Mohol by som nahliadnuť?

	VAN STIPHOUT: Nech sa páči.

	NOTÁR (díva sa do ďalekohľadu): Ó, veď to približuje!

	VAN STIPHOUT: Desaťnásobne. To je námornícky.

	NOTÁR: To znamená, že keby som sa ním pozeral povedzme zo svojej záhrady, povedzme – len ako príklad – susedovi do okna…

	VAN STIPHOUT: Tak mu budete vidieť rovno do spálne.

	NOTÁR: Je to na predaj?

	VAN STIPHOUT: Ľutujem. Kúpil som ho v Terste za drahé peniaze.

	NOTÁR: No. Ešte sa dohodneme. Ale vráťme sa teraz k vášmu príbehu.

	VAN STIPHOUT: Vraciame sa zo sveta domov a strašne sa tešíme.

	NOTÁR: Chvályhodné. A tým sa to dúfam končí, však?

	VAN STIPHOUT: Nie, to pokračuje ďalej. Po dlhom čase sa navrátime domov, zvítame sa s príbuznými, navštívime rodnú viesku…

	NOTÁR: Prečo práve rodnú?

	VAN STIPHOUT: Kam sa má už človek vrátiť, keď nie do rodnej viesky?

	NOTÁR: Povedzme do susednej dediny. Alebo len tak voľne pobehovať po kraji ako vták.

	VAN STIPHOUT: Veď aj to príde. Budeme sa túlať po kraji, dívať sa okolo seba, porovnávať…

	NOTÁR: Čo s čím?

	VAN STIPHOUT: Ako je to tam, ako je to tu…

	NOTÁR: A ako je to tu?

	VAN STIPHOUT: To práve chceme predviesť!

	NOTÁR: Výborne, výborne. A nebude to trochu fádne? Fádnosť je najväčší nepriateľ umenia. Verte mi, ja viem, čo hovorím. Nechcem sa vám do toho miešať, ale ja by som ten dej ukončil tesne pred príchodom domov. Prípadne ešte zvítanie so staručkými rodičmi, slzy, plač na krajíčku – záver. A potom by mohla nasledovať voľná zábava.

	VAN STIPHOUT: Lenže my to máme nacvičené aj ďalej, pán notár.

	NOTÁR: Škoda. A nebude to trochu dlhé? Okrem fádnosti je najväčším nepriateľom umenia práve dĺžka.

	VAN STIPHOUT: Pôjde len o pár výjavov. Len tak v krátkosti – čo nového doma.

	NOTÁR: Výborne, výborne! A nemohli by ste mi to zahrať?

	VAN STIPHOUT: Veď to práve chceme.

	NOTÁR: Ale ja myslím – separátne. Stanem si tuto do kútika a vy mi to len tak v rýchlosti zbehnete. Aspoň si to zopakujete.

	VAN STIPHOUT: Načo? Veď ja to poznám. Ja sa tým živím. Môžeme to zahrať hneď pre všetkých.

	NOTÁR: Výborne, výborne. Potom hneď to zahráte pre všetkých.

	VAN STIPHOUT: Takže najprv separátne? To je dáky predpis?

	NOTÁR: Božechráň. Ja by som to chcel len porovnať.

	VAN STIPHOUT: Čo s čím?

	NOTÁR: Ako to zahráte teraz a ako potom. Napokon, žijem tu, vyznám sa tu, môžem vám poradiť, ako ten dej obohatiť: tamto by ste mali takto, toto zase hentak, tuto trošku ubrať a tamto vynechať. Tak poďme.

	VAN STIPHOUT (podíde s notárom nabok a polohlasom – len pre neho – zahrá nasledujúci výstup): Veľavážení! Neváhajte, pristúpte bližšie, zbystrite pozornosť, napnite sluch – prichádza vyvrcholenie našej umeleckej produkcie: Van Stiphout a Don Varlet prichádzajú do rodného kraja.

	NOTÁR: To je všetko? Výborne.

	VAN STIPHOUT: Vydržte, pán notár! (Hrá.) Don Varlet! Ozvi sa!… Kde si sa mi stratil? Zmráka sa. Som sám ako kôl v plote, ale neklesám na mysli, veď som opäť doma. Ideme pešo už dva dni. Hneď v prvý deň nám ukradli kone a voz. Kde sa len obzrieš, všade samé blato, psota. Prichádzame do prvej dediny. Ľudia sa krčia po chalupách a odovzdane čakajú na drábov, ktorí ich vyháňajú na panské. Spoza okien nás sledujú vyhladované oči deti. Podaktoré nejedli celé týždne, pretože ich otcovia všetko prepili a potom sa obesili na obecnej lipe. Don Varlet! Kde si? Neozýva sa. Prichádzame do druhej dediny. Ľudia sa krčia po chalupách a odovzdane čakajú na drábov, ktorí ich vyháňajú na panské. Spoza okien deti, obecná lipa obvešaná.

	NOTÁR: Išli ste aj ďalej?

	VAN STIPHOUT: Áno. Prídeme do tretej dediny…

	NOTÁR:… ľudia sa krčia po chalupách, spoza okien deti…

	VAN STIPHOUT: Nie, nikde nikto. MOR! Obecná lipa vyschnutá, nieto sa ani kde obesiť. (Ukloní sa.) Čo na to poviete, pán notár?

	NOTÁR: Výborne, výborne, že sme si to takto – sami dvaja – zahrali. Mal som dobré tušenie.

	VAN STIPHOUT: Takže je to v poriadku?

	NOTÁR: A ešte ako! Veľmi zábavné. Sú tam síce také drobné mušky, ale to sa poddá…

	VAN STIPHOUT: A čo také?

	NOTÁR: Všetko. Hneď ten začiatok. Ak sa dobre pamätám, a ja sa pamätám veľmi dobre, hneď v prvý deň vám neznámi páchatelia ukradli kone aj voz. Príliš hmlisté, nejasné.

	VAN STIPHOUT: Môžem aj jasnejšie. Kone a voz nám ukradli…

	NOTÁR: Nie. Ja by som to takto: hneď v prvý deň sa nám kamsi stratili kone, a čo čert nechcel, aj s vozom. Je to pregnantnejšie, nie?

	VAN STIPHOUT: Čo ja viem?

	NOTÁR: Ako chcete. Ja nenalieham. Ale porozmýšľajte. Ďalej: „Kde sa len obzrieš, všade samé blato, psota.“ Čo vy na to?

	VAN STIPHOUT: Príliš hmlisté?

	NOTÁR: A rozvláčne. „Kde-sa-len-obzrieš-samé-blato-psota.“ Stačilo by jednoducho: kde sa len obzrieš. Čo vy na to?

	VAN STIPHOUT: Porozmýšľam.

	NOTÁR: Ja nenalieham.

	VAN STIPHOUT: Ale ja porozmýšľam.

	NOTÁR: A kde je škovránok?

	VAN STIPHOUT: Prosím?

	NOTÁR: Chýba mi tam škovránok.

	VAN STIPHOUT: Kde presne?

	NOTÁR: Nad obecnou lipou.

	VAN STIPHOUT: Myslíte, že by sa tam hodil?

	NOTÁR: A nie? Deti sa usmievajú na drábov a nad obecnou lipou krúži škovran a spieva pieseň oráča.

	VAN STIPHOUT: Dovoľujem si podotknúť, aj keď s vami súhlasím, že na lipe sú obesenci.

	NOTÁR: A čo tam robia?

	VAN STIPHOUT: Visia.

	NOTÁR: A nemohli by niekde inde? Veď ste sám povedali, že sa to k tomu škovránkovi nehodí.

	VAN STIPHOUT: Porozmýšľam. Ale nenaliehate?

	NOTÁR: Nenalieham. Ale porozmýšľajte.

	VAN STIPHOUT: A prečo práve škovránok?

	NOTÁR: Pretože ten nepotrebuje kompas, aby k nám trafil. Priletel sám od seba z južných krajov, aby sa ohrial v teplých lúčoch jarného slnka.

	VAN STIPHOUT: Veď sa blíži zima.

	NOTÁR: Správne. Napadne čistučký sneh, ľadové cencúle sa zatrbliecu na strechách maľovaných chalúp, veselá chasa spieva všelijaké tie rezké piesne, páračky, koledy, žblnkot, cvengot, dupot, džavot, gagot, jedným slovom, roztopaš.

	VAN STIPHOUT: Takže asi takto? (Hrá.) Don Varlet! Ozvi sa, kde si sa mi stratil?

	NOTÁR (šepká mu): Išiel do lesa na maliny.

	VAN STIPHOUT: Ďakujem. (Hrá ďalej.) Zmráka sa. (Pohľad na notára.) Svitá. Ideme už dva dni pešo, lebo kone aj s vozom nám hneď v prvý deň… neukradli. Stratili sa nám, čo čert nechcel.

	NOTÁR: Chudáci.

	VAN STIPHOUT: A to ešte nie je všetko. Kde sa len obzrieš… Kde sa len obzrieš? Kde?

	NOTÁR (šepká mu): Škovran, škovran.

	VAN STIPHOUT: Na škovránka sa obzri, čo krúži nad obecnou lipou, na ktorej nik nevisí a pod ňou všetko, čo má ruky a nohy, džavoce, štrkoce, žblnkoce a dupoce. Jedným slovom, roztopaš. Čo poviete?

	NOTÁR: No to je ono! A nebojte sa ešte pridať. Zatnite do živého! Konkrétne do toho môjho adjunkta. Prezradím vám – že ste to vy – u nás na notariáte miznú spisy!

	VAN STIPHOUT: Ježišmária!

	NOTÁR: No! A všetkému je na vine tento môj adjunkt. Lajdák, lenivec, babrák. Včera zmizla inskripcia, dnes kvitancia a zajtra nám môže prísť inšpekcia. Zaslúži si, aby ste ho poriadne vyobracali.

	VAN STIPHOUT: A neurazí sa pán adjunkt, keď ho na posmech obrátime?

	NOTÁR: Prečo by sa urážal? Veď je to všetko pravda. Nakoniec – nemusíte ho menovať. Volá sa Drmola. Veď vy už viete, ako to vyjaviť v umeleckej podobe. Straka sa stretla s kocúrikom, sova šla na tanec… atď. Atď.

	VAN STIPHOUT: A ak náhodou pochopí?

	NOTÁR: Nepochopí. Poznám svojich ľudí. Keby to vybuchlo, obráťte sa na mňa. Ja mám zmysel pre humor. Tak do toho a držím vám palce. (Odchádzajúc si šomre.) Počkaj, Drmola, veď ťa ten smiech prejde!

	VAN STIPHOUT: Veľavážení! Nadchádza vyvrcholenie našej umeleckej produkcie. Van Stiphout a Don Varlet prichádzajú do rodnej obce. Kraj je všeobecne bohatý, čistý a útulný, cencúle sa trbliecu na strechách chalúp, škovránok spieva ľúbeznú pieseň oráča, ľudia sa majú radi. Ale v lese to škrípe.

	Van Stiphout a Don Varlet hrajú bájku o somárovi a líške.

	VAN STIPHOUT:

	Som líštička kmotrička,

	šikovná a maličká,

	idúc kolo chotára

	postretla som somára.

	Čo si taký nadurdený?

	Žiadna sranda s tebou neni.

	DON VARLET:

	Ach, ty moja líštička,

	šikovná a maličká,

	kto by nebol nadurdený,

	z papule mi skáču peny,

	veď vo vzduchu škandál visí,

	bo nám z lesa miznú spisy!

	VAN STIPHOUT:

	Kto by sa bol kedy nazdal,

	že sa stane taký škandál?

	Pomoc, varuj, ratata,

	veď v spisoch sú zvieratá!

	Celý zoznam polesia

	a každého adresa.

	DON VARLET:

	Pravdu vravíš – pomoc, rata,

	veď v spisoch sú všetky dáta.

	Kde sa mohli podieť spisy?

	Zožrali ich vari krysy?

	Včera zmizla inskripcia,

	dneska zase kvitancia,

	pošepla mi dobrá zmija,

	vraj má k nám prísť inšpekcia.

	VAN STIPHOUT:

	Zvery božie – sodoma!

	Ide na nás pohroma.

	Keď k nám príde inšpekcia,

	lietame v tom i ty, i ja.

	V spisoch vládne neporiadok,

	možno, že nám hrozí chládok.

	Budú skúmať dziny-dziny,

	kto je za to všetko vinný.

	DON VARLET:

	Len sa durdi, len sa zlosti,

	ty máš spisy na starosti!

	Len si frfli, len si krič,

	ja s tým predsa nemám nič,

	odpytujem za výraz,

	príde na psa, príde mráz!

	Na šibeni líška visí,

	lebo potratila spisy.

	VAN STIPHOUT:

	Hoci ma smiech namáha,

	smiať sa musím, ha-ha-ha.

	Veď ja som len slabá žena

	a som tvoja podriadená.

	Ja som von z tej galiby,

	ja mám predsa alibi!

	Hanba hrozí tvojej hlave,

	lebo ja som v inom stave.

	DON VARLET:

	V inom stave za slobodná?

	Hanba odsúdeniahodná!

	Udám ťa aj s tvojím starým

	a všetko to na vás zvalím.

	VAN STIPHOUT:

	Čo tu kričíš sakramenty,

	platíš mi ty alimenty?

	Staraj sa ty o svoj úrad!

	Prídu sa ti doňho štúrať.

	DON VARLET:

	Vysvetliť sa dáko misí,

	prečo miznú z lesa spisy.

	Poviem im to do punkta,

	že ty robíš adjunkta!

	VAN STIPHOUT:

	Nonononononono!

	Z toho budeš mať hovno.

	To vie predsa celý chotár,

	že je u nás somár notár.

	Z toho plynie poučenie:

	že nad spisy veru nenie!

	Práve preto aj ty si

	dávaj pozor na spisy!

	Uklonia sa.

	ADJUNKT (smeje sa a tlieska): Podarené, podarené! (Pozrie na notára a smiech mu zmrzne na perách. Notár najprv sedí ako zarezaný, potom začne čosi naliehavo šepkať adjunktovi do ucha. Adjunkt poslušne prikyvuje a z času na čas si niečo aj zapíše. Potom notár dôstojne vstane a bez pozdravu odíde. Adjunkt vstane a číta notárov verdikt.) Ctenej obci sa na známosť dáva, že slávny notariát vo veci privandrovaných glóbtrótrov, ktorí sa pokúsili v našej obci predviesť príhody a skúsenosti mládenca Reného, ako aj svoje dodatky, vynálezy a všakovaké novoty – takto rozhodol. Rečený Jozef Pučiak, ktorý si pseudonym Van Stiphout svojvoľne k menu priložil, ako aj jeho druh, vandrovník Števo Kracina z pytliackej famílie, za Dona Varleta sa vydávajúci, pokúsili sa priamo pred naším pospolitým ľudom na verejnosti osobu pána notára a tým aj celý jeho úrad zostudiť. ITEM: ukazovaním rozličných podozrivých novôt anebožto vynálezov našich ľudí ohlupovať, na márnotratné myšlienky privádzať, a tak skazu mravnú v našej obci privodiť. ITEM: v ich vyprávaní boli mnohé výjavy, ktoré ľuďom vzdelaným a zdravým rozumom obdareným, cirkev rešpektujúcim nielen môžu, ale i musia sa nepáčiť. ITEM: zatvrdilým predvádzaním neznabožného Orientu, kde neváhali ľudí priamo múmiami zastrašovať a ich pomocou národné povedomie znevažovať, devastovať, ba priam urážkami častovať, dopustili sa priestupku nielen voči notariátu, ale vôbec. ITEM: dúvernými rozmluvami s robotnou tu prítomnou pospolitosťou usilovali sa vštepovať do myslí bohabojných občanov scestné teórie o ľudskom tele a ukazovaním vnútorenstva jeho pokúsili sa robotnú pospolitosť namiesto peknej zábavy a roztopaše k nechutným domnienkam nahuckať, myseľ im znepokojiť a do duše pochybnosti vpraviť. ITEM: usilovali sa vzrušovať fantáziu auditória najprefíkanejšími zápletkami a vyhovovať predstavivosti nekultivovaného pozorovateľa. Neváhali užiť i výrazov pod index spadajúcich. ITEM: výjavy svoje nepredložili vandrovníci konzistoriálnej rade, ni diecéznemu fondu, ako aj ni provincionálnemu cenzorovi, ktorý by im určite množstvo veľkých zjavných a na prvý pohľad zarážajúcich chýb vyčítať nezabudol. ITEM: rečený Jozef Pučiak a jeho kumpán Števo Kracina dúrazne sa vyzývajú, aby svoje výjavy nielen okamžite v našej obci provozovať prestali, ale aj aby našu obec po prečítaní im tohto verdiktu do hodiny opustili. ITEM: ako pokuta za výstrelky a trestuhodné zavádzanie prepadá v prospech notariátu veškeré ich komediantské príslušenstvo, novoty a vynálezy, ktoré so sebou z horeuvedených obskúrnych dúvodú priniesli. V obci vyhotovené, notariátom overené dňa 11. lipňa roku Pána 1781. Pozor na spis, nestratiť!

	DON VARLET: Na momentík, pán adjunkt.

	ADJUNKT: Prosím, prosím, o čo ide?

	DON VARLET: Chcel by som vás o niečo ponížene poprosiť.

	ADJUNKT: Netreba ponížene. Ja som len pisár. Môžete ma aj obyčajne.

	DON VARLET: Keď ja radšej ponížene. Teraz ste len pisár, ale raz možno budete aj notár.

	ADJUNKT (pre seba): Nuž ak naozaj príde tá inšpekcia, ani by to nemuselo tak dlho trvať. (K Donovi Varletovi.) A čo by ste rád?

	DON VARLET: Keby ste sa ráčili prihovoriť u pána notára, aby nám povolil zostať ešte jeden deň. Zajtra máme hrať pre deti.

	ADJUNKT: Joj, to pôjde ťažko. Pán notár sa veľmi nahneval, keď ste hrali tie zvieratká. Ktovie prečo? Medzi nami, veď to bolo milé. Líštička a somárik sa stretnú v lese atď. atď. To by ste naozaj mohli zajtra aj pre deti zahrať. Lenže zajtra tu už nebudete.

	DON VARLET: Takže pán notár sa urazil?

	ADJUNKT: Joj, strašne. Kto by to bol čakal? Medzi nami – mne sa to páčilo. Lenže ja sa do divadla nerozumiem. Zato pán notár, ten vie, čo a ako. Veľmi vzdelaný človek. Iste ste tam dáky lapsus urobili. Ktovie, čo to mohlo byť.

	DON VARLET: Keby sme si aspoň mohli odniesť tie naše pakšamétle.

	ADJUNKT: Joj, to v žiadnom prípade. Pán notár kázal, že má všetko zatiaľ zostať tak, ako je, a ten ďalekohľad že mu mám doniesť hneď. Ukážte? (Díva sa do ďalekohľadu.) Joj, ten približuje! Pán notár bude mať radosť. Strašne rád má všelijaké takéto novoty. Nuž teda zbohom aj s batohom. Ba vlastne batoh tu zostane. Tak len zbohom. A veľa šťastia! Ale to len medzi nami. (Odíde.)

	DON VARLET: Keby si bol vedel napodobniť škovránka, mohlo sa to inak skončiť.

	VAN STIPHOUT: Keby som vedel napodobniť škovránka, tak by som vzlietol… fŕŕŕ… a už aj by som letel do južných krajín… Benátky… Tripolis… René, prečo si sa len dal mumifikovať? Mohli sme sa ďalej túlať po svete za tvoje peniaze, zažívať dobrodružstvá, a potom by sme sa vrátili domov, hrali by sme tie príbehy od dediny k dedine…

	DON VARLET: Až kým by sme nedopadli tak ako teraz. Čo je toto za povolanie? Keby som bol zostal doma, mohol som si krásne pytliačiť, mohol som mať nakradnuté, a takto? Furt sa len nagľamuješ, všetci sa z teba smejú a nakoniec sa ešte aj urazia. Tiež ťa mohol iný rým napadnúť na ten chotár.

	VAN STIPHOUT: Hm… drotár. To vie predsa celý chotár, že je u nás somár drotár.

	DON VARLET: No vidíš. A takto máme zas o jedného priateľa menej.

	VAN STIPHOUT: Hádam nám ich ešte zopár zostalo. Tak čo? Spakujeme sa a pôjdeme, nie?

	DON VARLET: Veľa toho nenapakujeme.

	VAN STIPHOUT: A čo! Aspoň sa nám bude ľahšie kráčať. Nuž teda, milí rodáci, zbohom ostávajte. My sa zasa do sveta poberieme.

	DON VARLET: Ach, či tu bolo útulno, domácky. Tu sme sa nemuseli hrbiť pred mohamedánmi…

	VAN STIPHOUT:… nemuseli sme sa napchávať tými ich hadími potvorami…

	DON VARLET:… nemuseli sme sa báť morských búrok, pretože tu sme stáli oboma nohami pevne na rodnej zemi.

	VAN STIPHOUT: Všade bolo dobre, ale doma najlepšie. Zbohom, rodáci.

	DON VARLET: Zbohom. A keď sa raz zo sveta domov vrátime, vďačne vám naše zážitky vyrozprávame. (Uklonia sa celej krčme a odídu.)

	ĎURO: Nuž tak.

	PAĽO: Tak.

	ĎURO: Aj jaj.

	PAĽO: Nejak bolo, nejak bude. Ale mohli ešče ostat.

	ĎURO: Aj poučnô bolo, aj smiešnô bolo.

	PAĽO: Mne sa najvác lúbilo, jak ten gondolír povídal, že Tatár. To sedelo. Kdoví, čo tým myslel?

	ĎURO: Nemau si furt odskakovať.

	PAĽO: Ket já to mám v krvi. Ani nescem, ale nohy ma samé nesú. Tebe je hej.

	ĎURO: Aj toto mi dali. (Na barly.)

	PAĽO: Aj predevčírem: v potoce sa mihla ryba a už sem utekal. Dondem k notárovi, povídám, videl sem rybu, a notár na to „A co ríkala?“ a byu sem v koncích.

	ĎURO: Kde sa len podejú? Aj zima sa blíži…

	PAĽO: Jejdanenky, jaká já sem špina! Vytny mi jednu! Vytny!

	ĎURO: A veď si mi kamarát.

	PAĽO: Ďurko! Ty mi odpúščaš?

	ĎURO: Ale už to viac neurobíš.

	PAĽO: Urobím, Durko, urobím. (Na kompas, mozog a batohy. Čo s tým haraburdým?

	ĎURO: Vraj to máme spáliť.

	PAĽO: Ešče to tak! Radšej si to podelme.

	ĎURO: Ja by som ten kompas.

	PAĽO: No dobre. Tak já si zeberem ten mozeg. A víš čo?

	ĎURO: Čo?

	PAĽO: Budeme si to požičávat.

	ĎURO: Juj, bôľno mi na duši.

	PAĽO: Šak aj mne. O tem po tem. (Odídu.)

	

	2. HEREC: A takto sa skončila naša historická freska o dobrodružstvách mládenca Reného…

	1. HEREC:… ktoré pred takmer dvesto rokmi opísal vo svojej knihe Jozef Ignác Bajza, farár z Dolného Dubového.

	2. HEREC: Buď mu za to večná vďaka.

	1. HEREC: Dobrú noc.

	
Kornel Földvári
      Skúška humorom

	Prípad Lasicu a Satinského je parádny dôkaz, že na Slovensku nám odnepamäti nijaký nepriateľ nevie tak účinne ničiť talenty ako my sami. Keď dva roky po zlikvidovaní Súboru L+S v Divadle na korze kanibalská normalizácia oboch komikov definitívne zlapala v brnianskom exile, so zadubenou zlomyseľnosťou im dovolila účinkovať len v operete. (Keď sa po štvrťstoročí Ľubomír Feldek spýtal Lasicu, či si vie predstaviť zúfalejší nápad, Lasica nezaváhal: „Áno – keby nás volali do baletu.“)

	Po dlhých rokoch pokorujúceho čakania a neistoty ich konečne milostivo vpustili do činohry – pravda, pod podmienkou, že sa ani na okamih nesmú ocitnúť spolu na scéne, aby nedajbože nevyvolali neželanú spomienku. (Tvorcovia inscenácie Schillerovho Parazita kvôli tomuto oficiálnemu príkazu dokonca ešte v roku 1984 preobsadili Satinského. Nechceli riskovať – v predstavení bolo dosť iného, čo mohlo inšpirovať mocenský zásah.) V tomto orwellovsky nezmyselnom rozhodnutí bolo čosi rovnako barbarsky zvrátené, ako keď cár Mikuláš I. vlastnoručne na okraj príslušného dokumentu pripísal:

	„Väzňovi Dostojevskému okovy sňať netreba.“

	Plodom dvoch skúpo vymeraných rokov v inšpirujúcej atmosfére vlastného Divadla na korze1 boli prelomové premiéry Soirée (1968) a Radostná správa pre všetkých, ktorí majú ťažkosti s mechúrom (1969). Dokonca ešte i vo Večernom Brne v chvíli ticha pred definitívnou búrkou sa im podarilo uviesť novú premiéru Ako vzniká sliepka (1971). Potom však najbližšiu príležitosť prezentovať sa novou hrou dostali až po jedenástich rokoch, aj to nie na materskej Novej scéne, ale ako externisti v novozaloženom Štúdiu S (Nikto nie je za dverami, 1982). Pokus preraziť „už“ roku 1980 Naším priateľom Reném ministerstvo odpískalo doslova v predvečer premiéry.

	Pokúšať sa teda nad troskami projektov a brutálnymi zásahmi do práce i do súkromia akademicky hovoriť o vývine dvojice je asi ako zasvätene hodnotiť architektúru Kartága po tretej púnskej vojne, keď víťaz dal mesto zrovnať so zemou a celé územie rozorať a zasypať soľou. A predsa: všetky ústrky a polená pod nohy oboch komikov nezlikvidovali, ale naopak ako lúčavka kráľovská nakoniec potvrdili rýdzi kov ich talentu. A nielen to – vďaka nim sme sa stali svedkami zázraku. Kadečo sa normalizátorom podarilo zadupať do zabudnutia: zakázali autorov, zlikvidovali časopisy, čiastočne dokonca i Divadlo na korze. Stačilo však aj v čase najhoršieho temna uvidieť iniciálky L+S a rovnako spontánne ako pamätníci reagovali aj generácie, ktoré by podľa normalizačnej logiky nemali mať o nich ani tušenie. Lasica so Satinským roky umlčiavania a zatajovania prežili nielen so svojím štýlom humoru a s charakteristickými repertoárom, ale aj s neblednúcou hviezdou popularity a s novými generáciami vzácne aktívneho obecenstva.

	Herectvo L+S vnášalo do slovenských podmienok čosi exotické. Postrehol to už dinosaurus slovenského divadelníctva Ján Borodáč pri hodnotení študentského predstavenia Lásky hry osudnej bratov Čapkovcov (1962). Keď obaja nádejní humoristi v nej za aktívnej podpory ostatných rozihraných účinkujúcich svätokrádežne zneuctili všetko, na čom stáli základné divadelné istoty pána profesora, mrzuto poznamenal: „…predsa vôbec nehrajú a hrať ani nevedia, lebo sa nepremieňajú na dramatickú postavu.“ Nevedomky vyslovil podstatu – ibaže s opačným znamienkom. „Nepremieňanie sa“ je totiž základný herecký princíp dvojice. Lasica a Satinský nikdy nehrali a ani nemienili hrať v klasickom zmysle „prevteľovania sa“ do rozličných charakterov.

	Divadelné roly mali rozdelené na dlhé desaťročia dopredu a cítili sa s nimi dokonale zrastení. Hrali jednoducho Lasicu a Satinského, neúnavných diskutérov a vášnivých polemikov, nezmieriteľných a vzájomne sa znevažujúcich a urážajúcich súperov. V skutočnosti spätí nezničiteľným putom ako vtáčik z orientálnej legendy, ktorý má len jedno krídlo, preto môže vzlietnuť iba v dvojici. (Čo nijako nespochybňuje individuálny talent ani jedného z nich.)

	Inšpirácia Voskovcom a Werichom je pravdaže evidentná; oni a Horníček sa stali ich životnou láskou – tak ako pre celú generáciu, narodenú za vojny či kúsok pred ňou. Svojský štýl L+S sa však celkom konkrétne zrodil z recesistických stredoškolských začiatkov, keď sa v rozhovoroch len tak medzi sebou, ktoré predchádzali dialógom pred obecenstvom, opájali vymýšľaním slovných hračiek, spochybňovaním logických súvislostí a nastoľovaním nezmyselných vzťahov i životných zákonitostí.

	V nijakom prípade nebolo ich snom stať sa hercami v tradičnom divadle, dôveryhodne vyslovovať cudzie myšlienky, večer čo večer sa ako vlkolak meniť na inú bytosť, prežívať neznáme životy, radosti a bôle, na povel hľadať v sebe city a vášne, ktoré nikdy nepocítili, stotožňovať sa s názormi, s ktorými úprimne nesúhlasili. Najvyššiu rozkoš im naopak spôsobovalo, keď vymýšľali sami za seba, vzájomne sa tromfovali bizarnou originalitou svojich výmyslov, priamo na mieste pred obecenstvom rozvíjali smiešne tvrdenia, ktoré im hra priniesla na jazyk, v okamihu náhlej inšpirácie objavovali nové zápletky a riešenia. Nechceli sa drviť tradičné texty, večer čo večer opakovať to isté; chceli ostať nezaraditeľní a slobodní ako sám život

	V tejto podobe vstupovali aj do „normálnych“ činoherných predstavení. Pokiaľ v nich účinkovali generačne spriaznení „korzári“, výkony L+S sa dali zladiť s ostatnými, aby príliš okato nevyskakovali z inscenácie. Problémy nastali v okamihu, keď ich za trest zaradili do normálnej divadelnej prevádzky. Napríklad o inscenácii Bréalových Husárov v operete Novej scény (1973) sa s miernym zveličením dá povedať, že sa na scéne surrealisticky odohrávali dve predstavenia odrazu, či sa na nej aspoň, miernejšie povedané, príbeh odvíjal v dvoch rozličných rovinách. Tú jednu predstavovalo herectvo-neherectvo L+S, ktoré si na svoj obraz pristrihlo oboch husárov a ich výstupy pretavilo do podoby tradičných dialógov, hádok a doťahovania dvojice. To druhé, v spevohernom štýle, vrátane operetného spevu a so všetkými konvenciami a špilcami, reprezentovalo povestné „herectvo“ operetného súboru. Ak hra na scéne úspešne prežila päť rokov, ľahko uhádnuť, komu za to vďačila.

	Zdrojom dramatického napätia v inscenáciách Lasicu a Satinského nikdy nebol konflikt či dramatická zápletka; dynamickú gradáciu mali aj bez starostlivo vybudovaného príbehu. Ich stavebným prvkom, hnacím motorom a zdrojom napätia bolo slovo. Normálny rozhovor o bežných veciach, iba mierne posunutý do polohy paradoxného videnia faktov a ozvláštnený odvážnym spájaním slov, ich svojskou analýzou a posunom významu. Sugestívny humor dvojice nevyrastá z komentovania konkrétnych udalostí a už vôbec nie z vtipkovania na politické témy. Adresný humor politického kabaretu je im bytostne cudzí. Ich sila nie je v dobových narážkach, skôr vo „večných“ nadčasových témach. S trochou zveličenia v tých večne inšpirujúcich, ktoré ľudí zaujímajú a vzrušujú odnepamäti a ktoré každá ďalšia generácia ak aj hneď nanovo nerieši, tak aspoň o nich rozmýšľa.

	Lasica a Satinský sú aktuálni a neraz prekvapivo politicky razantní paradoxne práve svojou „neaktuálnosťou“, čímsi „večne ľudským“. Rátajú s mimovoľnými analógiami, ktoré podvedome rezonujú v ich prejave a pri šťastnej konštelácii môžu zažiariť ako ohňostroj komických súvislostí. Pri galileovskom otáčaní našej planéty sa v istých odstupoch v nekonečnej špirále opakujú fakty, situácie, predstavy a ideály, atakujú človeka a nútia ho hľadať v podvedomí súvislosti, objavovať ich skryté komické stránky; v šťastnom okamihu inšpirácie aj odvrátenú tvár vlastného života i sveta. V tej chvíli sa humor oslobodzuje od zemskej príťažlivosti a stáva sa dynamizujúcim prvkom ľudského mikrokozmu, jeho filozofiou a hnacou silou. Ozajstný humor robí človeka lepším, dvíha ho k ideálom a znásobuje jeho možnosti vnímania. Nezráža ho do bahna dvojzmyslov a surovosti ako primitívne vtipkovanie niektorých osvedčených „žartovníkov“.

	Celý tento proces nie je racionálna konštrukcia, starostlivo vyrátaná a zvažujúca možnosti efektu, jeho najpôsobivejší variant. Nie náročná šachová partia pre odľudštených androidov, ale spontánna hra intelektu, triumf človeka, vyslobodeného z pút konvencií a schém, Sila Lasicu a Satinského bola od samého začiatku v ich nekonformnosti, v bezočivej samozrejmosti, s akou vyslovovali veci, ktoré boli tabu. Vyžarovali slobodu a najmä v najhorších časoch depresie a úpadku istôt dodávali silu divákom, ktorí sa k nim v zúfalej bezmocnosti utiekali za slovom útechy a nádeje do pivničných priestorov Divadla na korze. Nie náhodou smerovalo jedno z prvých torpéd normalizácie práve sem.

	Práve pre ich rýdzu spontánnosť vždy zaváham, keď začujem označenie „intelektuálni klauni“. Isteže, obaja sú obdarení neprehliadnuteľnou prirodzenou inteligenciou. No ak čosi neznášajú, tak „intelektuálnu“ snobskú výlučnosť, predstierajúcu meditatívne hĺbky a špekulatívne nastoľujúcu pseudoproblémy. To, čo im uprostred žonglovania so slovami dovoľuje žartom vážne vyslovovať jasnozrivé postrehy, je vzácny dar v iskrení komiky rozoznať utajené súvislosti.

	Pôvab rozhovoru, bezprostredný kontakt dvoch ľudských bytostí patrí medzi najstaršie hodnoty, ktoré urobili človeka človekom. Pre začínajúcich študentíkov Milana a Jula boli prvé stretnutia s ním opojným dobrodružstvom na celý život. Ak bol ešte Večer pre dvoch (1966), ktorým na prahu profesionalizácie začínali pravidelne účinkovať v Dome SČSP, tradičnou študáckou skladačkou, veľmi rýchle pochopili, že aj večer dialógov sa môže zmeniť na komponovaný tvar s gradáciou, dramatickými zámlkami a pesničkami, ktoré pomáhajú vytvárať atmosféru. Tak sa zrodilo Soirée (1968) s výstižným podtitulom „stretnutie s obecenstvom“.

	Predstavenie získalo nový rozmer aj vďaka hudbe Petra Smékala, ktorý ju preň nevybral (ako bývalo dovtedy zvykom), ale vrátane pesničiek špeciálne skomponoval. Rovnako civilné prévertovské básne Tomáša Janovica, ktoré svojím chaplinovsky clivým humorom ticho dopovedúvali to, čo sa vo výstupoch obaja protagonisti usilovali prehlušiť a vyhnať z podvedomia. Dnes, keď to už, žiaľ, vieme, možno povedať, že v nich popri modernej poézii zaznievala i tušená katastrofa a zmar, ktoré o niekoľko málo mesiacov prišli na „bratských“ (nie, tento bonmot nevymysleli L+S) tankoch. A last but not least to bol prienik ženského prvku do dovtedy výlučne pánskeho klubu. Zora Kolínska ako speváčka, recitátorka i konferencierka vniesla do inscenácie nové a svieže tóny.

	S novinkami sa však nedali zahanbiť ani Lasica so Satinským. Klasickú podobu dialógov v druhej časti predstavenia obohatili o nový variant, ktorý by sa dal charakterizovať sloganom „Hráme sa, že hráme divadlo.“ Áno, bol to nezabudnuteľný „Šnekspírov“ Hamlet v závese s krátkou montážou javiskových „strihov“, ktorá prezrádza, čo si obaja mysleli o estetike vtedajších „kamenných“ scén. Geniálna paródia i skrytý estetický manifest.

	Princíp Hamleta po rokoch naplno rozvinuli v Našom priateľovi Reném, „voľne podľa Jozefa Ignáca Bajzu“. Podľa divadelného programu presnejšie v „monumentálnej historickej hre s prestávkou“. („A s administratívnym zásahom,“ mohli by sme dodať po kalvárii, ktorá premiéru odsunula až do roku 1991.)

	Pôvab tejto ironickej „hry na Bajzu“ je v oživení plného tuctu postáv, ktorým obaja recesisti dávajú podobu z mäsa a kostí jednoduchou výmenou klobúka a presadnutím si na inú stoličku. A pritom všetci účastníci tohto mystifikujúceho čítania klasického textu prvého slovenského románu ani čo by naozaj postupne zaľudňovali scénu. Keď si niektorý z dvojice presadne za iný stôl, aby privolal ďalšieho z menoslovu, ani čo by aj ten, ktorého sedadlo a prikrývku hlavy práve opustil, proti všetkým fyzikálnym zákonom zotrvával i naďalej na scéne. Vďaka tomuto iluzionistickému žonglovaniu akoby ľudí na scéne bolo čoraz viac, hoci viditeľní sú len obaja ustavične fyzicky prítomní zaklínači účastníkov osudu úbohého Reného.

	Vďaka tejto veľkolepej recesii však zároveň dochádza k istému posunú v herectve L+S. Základom i naďalej ostávajú bleskové pingpongové smeče replík, navyše skomplikované ostrými prestrihmi z postavy na postavu. No majstrovstvo, s akým sa zmocňujú vedenia tejto simultánky a s akým sa bez prechodu menia z postavy na postavu, nevyhnutne presúva sériu rozhovorov na scéne od zvyčajného dialógu k uvedomelému herectvu; k svojskej tvorbe postavy (aj keď po väčšinu predstavenia fakticky neviditeľnej). Síce nie k „premieňaniu sa“ a vnútornému individuálnemu odlíšeniu osôb; na to v podstate parodovaným postavám hry chýba detailnejšie prepracované zázemie. Rozhodne však postihuje naše ľudské, spoločenské a národné vlastnosti či predstavy a historické skúsenosti a výraznou portrétnou skratkou odlišuje jej nositeľov.

	Odtiaľ je už len krôčik k tvorbe typov. Stalo sa tak v Dni radosti (1986), ktorý vznikol sedem rokov po Reném, no premiéru mal päť rokov pred ním. Aj tu si síce ponechali priestor na voľnejšie dialógy (presnejšie trialógy, pretože sa ich zúčastňuje aj Klavirista Jaroslava Filipa) v oddychových predscénach, jednoznačne však ide o ucelený dramatický tvar. Pravda, konflikt sa nerieši v expresívnom príbehu, ale v jemne gradovanej hre s časom, ktorej súčasťou je i priam filmová rekonštrukcia príbehu a jeho analýza. Postupne sa stupňujúca dráma sklamaného dobrého úmyslu balansuje na hrane cynického paradoxu a z mozaiky drobných každodenností skladá sa nástojčivý pocit životnej absurdity.

	Jeho nositeľmi sú dva výrazné charaktery, odlíšené povahovými vlastnosťami a temperamentom – Pesimista Júliusa Satinského a Optimista Milana Lasicu. Ani čo by si tu tak trochu vymenili úlohy. Zvyčajne nervnejší Lasicov intelektuál je oveľa istejší a sebavedomejší, kým Satinského tradičný „človek z ulice“ sa odrazu zmieta v pochybnostiach a komplexoch, aby jeho komika nakoniec prerástla do jednoznačne tragického gesta. Deň radosti je nesporne vrcholom doterajšej tvorby L+S. Jeho nesentimentálny humanizmus pôsobí očistne, no je to humor, ktorý mrazí a pre pointu neváha bezohľadne zostúpiť na samé dno ľudských neistôt a nepriznaného bôľu.

	Žiaľ, Deň radosti čnie ako osamelý vrchol a nemá výčitka. Demaskuje optický klam vypredaných predstavení niekoľkých hier Lasicu a Satinského – donedávna dokonca i Nikto nie je za dverami, „debutu“ v Štúdiu S z roku 1982. Je a ostáva poslednou hrou, ktorú siamské dvojčatá L+S napísali. Roku 1986… Síce spolu s neslabnúcou intenzitou hrajú – vo vlastných, ale čoraz častejšie i v cudzích hrách – no autorsky ani čo by sa každý pobral svojou stranou. Július Satinský sa s obdivuhodnou energiou vrhol na písanie fejtónov pre rozličné médiá (zozbieral ich do niekoľkých kníh) a veľmi sľubne i na detskú literatúru (Rozprávky uja Klobásu). Milan Lasica sa intenzívne venuje divadelnej i televíznej réžii, píše piesňové texty a občas v tlači uverejňuje krátke publicistické útvary. Z času na čas účinkujú každý sám a vôbec nie v tradíciách slávnej dvojice v „normálnych“ českých a dúfajme, že niekedy zasa i v slovenských filmoch či televízii. Ich spolupráca sa obmedzuje predovšetkým na spoločné účinkovanie v repertoári Štúdia S.

	Posledným zábleskom kedysi legendárnej autorskej spolupráce sú scenáre pre seriál Všetci sú za dverami, ktorý uvádzajú na obrazovke televízie Markíza. Tie sú však sotva tieňom toho, čo kedysi písali hoci aj pre rozhlas (Štúdio LSD, Bumerangy) či televíziu (Ktosi je za dverami) – nehovoriac o veciach pre divadlo, ojedinelých nielen v našom humore. Neľútostne ich ženú termíny nakrúcania, takže chýba čas na hľadanie a experimentovanie (občas sa uspokoja s vlastným starším nápadom). Navyše ani čo by premyslene likvidovali priestor pre vlastné výstupy: v každom ani nie hodinovom pokračovaní sa postupne zjavia dvaja hostia, ktorým sa treba venovať, takže čas v podstate pohltia viac či menej rozhovory s nimi a ich výstupy. (Nakoniec nemajú dosť priestoru ani hostia; jeden na reláciu by bol tak akurát.) Pre L+S ostáva neveľmi rozsiahla úvodná predscéna, ktorá sa často končí v okamihu, keď nadobudla to pravé tempo a túžime, aby len pokračovala – bez ohľadu na hosťujúcich umelcov i na vymeraný čas relácie.

	Nemožno sa preto čudovať, že ich čoraz častejšie vidíme v bežnom repertoári, kde sa nevyhnutne musia „premieňať“ – alebo sa o to aspoň pokúsiť. A treba priznať, že sa im po oblúku od komického dialógu k disciplinovanému prevteleniu sa do cudzieho tela i osudu podarilo niekoľko pozoruhodných kreácií. Predovšetkým v hrách, ktoré sú blízke poetike dvojice. Povedzme v Mrožkových Emigrantoch (1989) Lasica v podstate ostáva v tradičnej podobe Lasicu-ironického pokušiteľa, aj keď s uzlíčkom utajovaných problémov a komplexov. No rok predtým ešte na Novej scéne vo vlastnej a Strniskovej adaptácii Gogoľových Mŕtvych duší v najlepších „korzárskych“ tradíciách plnokrvne zahral Čičikova. So sluhom-Satinským putoval po karnevalovom trasovisku ľudských pudov a necností, ako ich predstavili jeho priatelia z dávneho Korza. Inscenácia sa s úspechom uvádza dodnes a strháva obecenstvo vášnivou spontánnosťou všetkých účinkujúcich.

	Rovnako je ich naturelu blízky Kunderov hold Denisovi Diderotovi Jakub a jeho pán. Pod Kunderovou rukou sa rozprávanie dobrodružstiev mení na ich originálnu interpretáciu. Lasica ako bezbranne naivný pán a Satinského prešibaný sluha v ironickej dišpute (starý dobrý dialóg!) príbeh spätne rekonštruujú, podľa vlastnej úvahy doň dodatočne zasahujú a podrobujú ho korektúram. V ich podaní sa bravúrna Kunderova hra stala iskrivým holdom pohode a životnej múdrosti.

	V jednej z kľúčových scén Július Satinský, ktorý v podobných situáciách rád zdôrazňuje šťavnatú ľudovosť svojich postáv, prekvapil civilne nepatetickým dôrazom na humánny moment inak dosť frivolnej a cynickej zápletky. Naplno túto polohu rozvinul v Čechovových aktovkách O škodlivosti tabaku (1995), kde so sympatickým sebavedomím vytvoril tri dokonale odlíšené typy. Predovšetkým vďaka jeho vkladu ponorom do pochybností a poníženia presahujú známe Čechovove dramatické hračky a cielia k ľudsky naliehavému apelu dramatikovho vrcholného obdobia. (Najmä v perfektne vymodelovanom titulnom monológu poľutovaniahodného človeka z rodu „ponížených a urazených“.)

	Korunným klenotom dvojice (i slovenského divadla) však ostáva Cyrano, nepochybne životná úloha Milana Lasicu. Ani sám Edmond Rostand by nenašiel lepšieho predstaviteľa, hoci v hre slávnemu šermiarovi a básnikovi prisúdil podstatne nižší vek. Už titul kadet sám osebe evokuje predstavu mladého človeka, vstupujúceho do života. Lasica ho hrá ako beznádejne večného študenta, no neverím, že by ho mohol hrať mladší, kým ho život nepootĺkal, nedal mu ochutnať všetky ústrky, sklamania, vnútorný bôľ. Hrá túžby a dobrodružstvá tragikomického hrdinu a zároveň tak trochu i čosi zo seba, z nás. Nie konkrétne útržky zo životopisu, skôr podvedomý smútok a pochybnosti vnímavého súčasníka, ktorý všetky jazvy po súbojoch nosí kdesi v duši.

	Jeho Cyrano je hrdina prehrávajúci a smutný – nie pre povestný nos a preto, že svoju jedinú lásku získava pre krásneho hlupáčika, ale preto, že už stihol nahliadnuť do hlbočín života a všetko pochopil. Upravovatelia (jedným z nich bol i Milan Lasica) spolu s režisérom Romanom Polákom z Rostandovej hry postŕhali novoromantickú pozlátku a zbavili ju veľkých gest. V súlade s tým hlavný predstaviteľ v oslnivom výkone hrdinu deheroizuje a zbavuje teatrálnosti. No aj vďaka jeho „premieňaniu sa“ v hre ostáva iskra plachej romantiky a napriek dezilúzii viera v ozajstné hodnoty. Aj keď Lasicov Cyrano je chvíľami naivný bohém a skoro ako grafoman zahľadený do svojich veršov, ostáva neohrozeným rytierom bez bázne a hany, ktorému nechýba pátos a hrdinské gesto. Ibaže jeho hrdinstvo je zároveň bezbrannosť a zraniteľnosť a pátos bezmocná rezignácia.

	Oblúk sa uzavrel. Dávni študentskí recesisti, tvorcovia neprekonateľne komických dialógov, žnú uznanie ako úspešní činoherci. Priviedli medzi nás nesmierne ľudského Cyrana, po ktorom si neviem predstaviť prinajmenšom slovenského herca, ktorý by si trúfol nalepiť si obludný nos a prehodiť mušketiersky plášť. Tlieskame Satinského Stalinovi, bavíme sa na Rezovej Kumšte, kde Milan Lasica hrá po boku Milana Kňažka a Mariána Labudu. Ale srdce nám zviera pri predstave, že by sme už nikdy nemali zažiť omamnú radosť zo staccata iskrivých replík nej akej novej hry L+S. Viacero maloverných už začalo pochybovať. No skupina pamätníkov z navždy stratených katakomb pivničného Divadla na korze jednoducho nie je schopná ešte stále kdesi v kútiku duše neveriť. Keď už musí umrieť aj nádej, nech naozaj umiera posledná.

	
Obrazová príloha

	Zoznam autorov fotografií:

	

	Jozef Uhliarik fotografia na obálke, na oboch predsádkach a na str. 4, 254, 265 – 269

	

	Anton Šmotlák str. 240 – 245

	

	Marian Veselý str. 248 – 253

	

	Igor Teluh str. 255, 262, 263

	

	Jiří Rolínek str. 258

	

	Fedor Nemec str. 260, 261

	

	Ostatné fotografie pochádzajú zo súkromných archívov Milana Lasicu a Júliusa Satinského a nepodarilo sa zistiť ich autorov.

	1973: Husári

	1973: Svadby z klobúka

	1978: Nekonečná – nevystupovať

	1975: Plné vrecká peňazí

	1978: S.O.S Strašne ošemetná situácia

	1978: S.O.S Strašne ošemetná situácia

	1978: Márna lásky snaha

	1982: Kocúrkovo II

	1980: Žobrácka opera

	1982: Špindlerův mlýn

	1981: Bolo nás jedenásť

	1984: Parazit

	1985: Výrobca šťastia

	1986: Súboj

	1986: Deň radosti

	1991: Náš priateľ René >>

Edičná poznámka

	Pri príprave druhého zväzku súborného diela Milana Lasicu a Júliusa Satinského, ktorý mapuje obdobie sedemdesiatych a prvej polovice osemdesiatych rokov, sme dodržali koncepciu delenia textov tak, ako pri prvom zväzku.

	Niektoré časti dialógov a scénok boli upravené podľa rukopisov. Názvy jednotlivých textov boli doplnené pri autorizovaní knihy.

	Úvodné poviedky a fejtóny na stranách 7 – 50 boli prvýkrát publikované v týždenníku Ahoj na sobotu, v roku 1971 pod názvom Milan Lasica a Július Satinský rozprávajú. Publikovanie v tomto týždenníku sa pre autorskú dvojicu stalo nadlho poslednou publikačnou možnosťou, keďže normalizačná mašinéria Ministerstva kultúry Slovenskej socialistickej republiky vypátrala L&S v ich „azyle“ v Brne a Prahe.

	V týždenníku Ahoj na sobotu bolo pôvodne publikovaných 24 príspevkov. Do knihy sme nezaradili prepisy dialógov, ktoré už boli publikované v prvom zväzku súborného diela L&S.

	Dialógy a scénky (str. 51 – 177) vznikali pre cyklus televíznych programov Ktosi je za dverami, pre rozhlasové relácie Bumerang a divadelné predstavenia Nikto nie je za dverami.

	Divadelná hra Náš priateľ René, ako i scénky a dialógy Nikto nie je za dverami, Abstinentský, Fíha, Vynález a vynálezca, Na smrteľnej posteli, Doremifasollasido, Komické dvojice, Prosbička, Pred popravou, Opera a Prstom po mape boli publikované v knihe Tri hry (Slovenský spisovateľ, Bratislava 1988). Scénka Pokapala na salaši… vyšla časopisecky v Kultúrnom živote č. 23/1963. Scénky Jánošík a Španielska čižma vyšli ako súčasť knihy Lasica, Satinský, Štepka: Kam na to chodíme (Smena, Bratislava 1991).

	Kurz záhoráčtiny, Životopis, Delikátny problém, Beseda pri hranatom stole, Pokračujeme v rokovaní, Rozhlasový chlebík, O športe, Reportáž, Úryvok z rozsiahlejšieho cyklu a Márna lásky snaha sú knižne publikované po prvýkrát.

	Martin Plch

	lektor projektu
      Súborné dielo L&S

Poznámky

		[←1]
	 Delili sa oň s priateľmi z činoherného súboru, ktorý tvorili Marián Labuda, Stano Dančiak, Martin Huba, Pavol Mikulík, Peter Debnár (Milan Lasica im spolu s Vladom Strniskom režijne pripravili Beckettovo Čakanie na Godota, 1968), Zita Furková, Zora Kolínska, Ľubo Gregor, režisér Vlado Strnisko, dramaturg Martin Porubjak a ďalší. Režíroval tu povedzme Miloš Pietor, Peter Mikulík, dokonca i Dušan Hanák. Organizačne pod Divadelné štúdio (strešná organizácia súborov i Divadla na korze) ako tretí súbor patrili aj pôvodné Prúdy Pavla Hammela a Mariána Vargu. Občas dokonca účinkovali ako sprievodná kapela v predstaveniach L+S, spravidla však koncertovali v podstatne väčších priestoroch než malé pivničné divadielko.

Prag vazok Hornicek & Lavica & Satnsky
sibomiho dicla L&S il

¥ roku 1999 pri prilezitosti 40. vyrocia veniku autorskej dvo-
Jice L&S pripravujeme posledny zviizok siborného diela, ako
af knizné publikicie jednotlivich autorov: knihu picsiiovich
textov Milana Lasicu a spomienkové rozpravanie Jiiliusa Sa-
tinského.

Projek bude zavisens: komplemym vydanim nahrivok L&S
na CD a MC nosicoch vo vydavatelstvich OPUS a Bonton.

Knihy, CD-platne a MC-kazety si mo:
se vydavarelstva L.C.A

12 objednar na adre-

Vdaka ldskavej financnej podpore na projekiy vydavarelisiva

L.CA. = naddcie Open Society Foundation Bratislava mohla
by vydand aj této kniha.

Nat kniznom projekte spolupracovali: grafické Stidio Typocon
Bratislava, Artforum (vhradny distributér knit = L.C.A), knih-
daciarei Svornost, lektor knizného vydania Martin Plch, korek-
torky Viera Prokesovd, Iva Kadlecikova a autor doslovu Kornel
Foldviri

Medidlnymi partermi sii dennik SME a rédio Twist.

Dakujem za vsestranmi pomoc pri vydani a propagdcii diela.

Vdavatel
Koloman Kertész Bagala

